
        
            
                
            
        

    RUDIE VAN RENSBURG
MERK
Queillerie



Proloog
Die vrou se gedempte gehuil herinner hom aan die gekerm van ’n babahondjie. Een wat alleen in ’n kamer toegesluit is.
“Toemaar, Colleen, ons is amper klaar,” sê hy paaiend toe hy van haar afklim. Die sagte skynsel van die bedliggie hul haar slaapkamer in ’n ligblou wasigheid.
Sy oë skeer oor haar kaal lyf.
Dis die slanke, ferm figuur van ’n vrou in haar twintigs. Haar borste is ’n aks te klein na sy smaak, skaars ’n hand vol. Maar sy is absoluut beeldskoon, wat die seks soveel beter gemaak het. Van nou af gaan hy met ander oë na haar op die TV kyk.
Hy knoop die gebruikte kondoom versigtig toe voor hy dit in die sysakkie van sy rugsak druk. Tydsaam rits hy sy gulp op.
Dan buk hy af om die lap en sy handskoene uit te haal. Soos toe hy vroeër haar voete vasgebind het, gaan hy nie ’n kans waag met vingerafdrukke op die bed se metaalraamwerk nie.
Hy trek die handskoene aan en leun oor haar. “Jy het jou mooi soet gedra deur nooit te skreeu nie. En ek weet jy het dit ook geniet.”
Hy kan die angs in haar oë sien. Haar tande klapper op mekaar en haar betraande wange blink in die dynserige lig.
Hy neem die kussing en trek die sloop af. “Nou sal ek jou mond ongelukkig moet toebind. Dis net ’n maatreël om jou teen jouself te beskerm.”
“Wat … wat gaan jy …”
“Sjuut.”
Hy boor sy vingers in haar wange in om haar mond oop te forseer en stop die lap in. Steur hom nie aan haar geroggel nie.
“Net lekker diep deur jou neus asemhaal, Colleen. Ons wil nie hê jy moet versmoor nie, nè?”
Met haar hande styf agter haar kop vasgemaak, sukkel hy om die sloop in die klein gaping tussen die agterkant van haar nek en haar hande deur te trek. Hy swets onderlangs. Hy’t nie die wêreld se tyd nie.
Hy knoop die sloop stewig vas. Met sy eerste geval drie maande gelede het hy opgeslip, sodat die vrou die lap uitgespoeg het. Van toe af maak hy doodseker dat hulle nie ’n geluid uitkry nie.
“Ek gaan jou voete nou losmaak en jou op jou maag draai, dan jou voete weer vasbind. Geen geskoppery nie!” sê hy streng.
Haar oë is wyd gerek, die asemhaling deur haar neus rukkerig.
Hy streel liggies oor haar voorkop. “Niks om jou oor te bekommer nie, hoor. Ek het jou mos my woord gegee ek maak niemand dood nie.”
Toe sy weer vasgemaak lê, haar rug na hom gekeer, trek hy sy balaklawa op en klad die sweet op sy gesig droog. Dan pak hy sy toerusting tussen haar oopgesperde bene op die bed uit.
Eers gooi hy ’n bietjie swart ink in ’n bakkie. Die blowtorch ontbrand met ’n vonk en hy draai die klein gassilinder groter oop. Die vlam gooi ’n rooi skynsel oor haar lyf.
Hy tel die brandyster op en hou dit in die vlam, wag geduldig tot die metaal gloei. Dan doop hy dit vinnig in die ink.
“Dit gaan ’n bietjie seer wees, Colleen, maar darem net vir ’n kléin rukkie.”
Hy druk die yster op haar stuitjie sodat die weefsel sis onder die gloeiende metaal.
Haar liggaam ruk, die gesmoorde krete net-net hoorbaar. Sy beur op met ’n gekromde rug, maar sy greep wyk nie ’n millimeter nie.
Die reuk van gebrande vleis vul sy neusgate.

“Jy’s ons afleweringsman, Hernus!” Haar swaaiende vinger is enkele sentimeters van sy neus af. “Jy’s die gesig van ons maatskappy by élke klant. Wat moet hulle van ons dink as jou hande so vieslik lyk? Grou jy in die grond voor jy werk toe kom?”
Hy skud sy kop.
Lente Viljoen staan effe terug, hande op haar heupe.
“En laat ek sommer dít ook vir jou sê: Jy’t ’n slegte klank aan jou. Die mense in die kantoor kla gereeld by my daaroor. Stort in hemelsnaam soggens voor jy werk toe kom!”
Hy staar net na haar.
“Verstaan ons mekaar, Hernus? Of is dit te veel gevra?”
“Nee, juffrou Viljoen, dis nie te veel gevra nie,” sê hy skor.
“Reg dan. Ek wil nie wéér daaroor praat nie.”
Hy hou haar dop toe sy wegstap na haar kantoor. Sy swaai haar boude soos ’n bleddie model. Hy haat haar soort. ’n Jong bitch wat scheme die son straal uit haar gat omdat sy manager genoem word.
Wat sal hy nie gee om haar aan daai lang hare beet te kry en met die ander hand …
Hy skud sy kop vies. “Moenie eens daaraan dínk nie,” prewel hy. “Too close to home.”
* * *
Kassie klim sugtend van die skaal af. Hy is nou presies ágt kilogram swaarder as ses maande gelede.
Gister toe hy in die hysbak instap, het hy homself vir ’n vlietende oomblik nie in die spieël herken nie. Dit was ’n helse skok.
Nou beskou hy hom in die badkamerspieël. Die lang, wit operasieletsel wat oor sy bors kronkel, vang sy oog altyd eerste, maar dit ontstel hom nie meer so erg soos aan die begin nie. Sy blik sak laer af en steek vas by sy maag. Dis waar daai kilogramme gaan sit het. Lyk kompleet of hy pregnant is. ’n Komieklike boepens wat deur twee rietskraal bene regop gehou word. Wat ’n bleddie sight!
Hy draai skuins sodat hy na sy profiel kan kyk. Minstens ses maande swanger … Dalk darem nie só erg nie. Vier maande?
Hy trek sy maag in, maar dit beweeg skaars. Soos die derm om ’n styfgestopte boerewors span sy pensvel oor sy maag.
En dis nie dat hy nié oefen nie. Hy gaan stap elke aand. Doen partykeer selfs ’n paar push-ups.
Moet die tjoklits wees. Vandat hy opgehou rook het, het hy ’n soettand ontwikkel. Donkersjokolade, wat glo goed vir die hart is, maar duidelik nie ’n verslankingsmiddel nie. Hy’t gisteraand voor die TV weer ’n groot slab kafgedraf – die tweede van die dag.
Hy stap sleepvoet kamer toe en maak die hangkas oop, staar peinsend na sy hemde. Hy haal die two-tone uit wat hy jare gelede by die Malmesbury-koöperasie gekry het. Dit was daai tyd maklik ’n nommer te groot, maar nou span dit oor sy lyf.
Hy besluit op sy donkerpers broek, maar moet spook om die boonste knoop vas te kry. Nie nodig vir ’n gordel nie, besluit hy. Geen manier waarop die ding sal afsak nie.
Hy haal sy rooi windjekker van die hanger af, frons toe hy die donkerbruin kol op die sak sien. Hy druk sy hand in die sak en pluk dit vinnig weer uit. Staar vies na sy vingertoppe. Gesmelte sjokolade.
Dis die stuk slab wat hy in sy sak gedruk het toe hy nou die dag sy klere wassery toe gevat het. Dit was juis so ’n vrek warm dag. Sedertdien het hy nog nie weer die windjekker aangehad nie. Hy het die afgelope ses maande hoofsaaklik in sy drie sweetpakke en twee pare skaapvelpantoffels geleef.
Hy stap brommend badkamer toe. Sal die taai spul met warm water en seep probeer skoonkry. Terwyl hy skrop, gaan sy gedagtes na hierdie eerste Maandag van Oktober – sy eerste dag terug by die werk. Dis nou buiten die nie-amptelike joppie van so drie maande gelede toe twee neo-Nazi’s ’n vrou in ’n woonstel gyselaar gehou het en daar op sy nommer gedruk is.
In daardie stadium het hy nog getwyfel of hy weer kans sien vir die Spesiale Spookeenheid. Ná die afgryslike pedofielsaak en sy hartaanval het hy geglo sy dae as speurder is getel. En die talle noue ontkomings in sy loopbaan van bykans ses-en-dertig jaar het by hom bly spook. Om eerlik te wees: Hy was bang. Hy het homself oortuig dat hy soos ’n kat nege lewens gehad het wat hy nou finaal opgebruik het.
Maar tyd gee perspektief. Sy kop het intussen geswaai.
In die eerste vier maande van sy siekteverlof het hy geglo hy is in die paradys omdat hy ongestoord kon werk aan die katalogisering van sy posseëlversameling. Dís die lewe waarna hy nog altyd gesmag het, het hy homself wysgemaak. Aftrede was ’n baie aantreklike opsie.
Dis eers in die laaste twee maande dat hy tot ander insigte gekom het. As hy nou op vier-en-vyftig aftree, gaan sy pensioengeld nie genoeg wees om sy seëlversameling uit te brei soos hy beplan nie. Dit word ’n duur stokperdjie as jy op veilings vir gesogte seëls moet bie teen die land se filatelie-glitterati. Genoeg geld om met ’n Greyhound-bus by al die landwye seëluitstallings uit te kom, gaan hy ook nie hê nie.
Maar in werklikheid was die seëls nie die belangrikste rede vir sy regsomkeer nie. Hy het hom ál meer betrap dat hy saans vasgenael sit voor DStv op soek na reekse oor speurders of dokumentêre programme oor onopgeloste misdade. Dit het spontaan gebeur – so asof daardie wêreld hom uit die bloute begin roep. Amper asof sy wetstoepassingsdrang opnuut geaktiveer is.
Die nare gedagtes aan sy noue ontkomings het vervaag. En hy het die opwinding en adrenalien van sy werk gemis. Sy geliefde stokperdjie sou nie as plaasvervanger daarvoor kon dien nie. Hy is eerstens ’n speurder in murg en been, en daarná is hy ’n ywerige seëlversamelaar.
Daarom, toe brigadier Shaheena Fortuin hom drie weke gelede bel om te hoor of hy finaal oor sy toekoms besin het, kon hy haar dadelik verseker dat hy slaggereed is om te begin.
“Halleluja! My gebede is verhoor!” het sy bevelvoerder uitgeroep, wat hom nóg beter oor sy besluit laat voel het.
Hy frons oor die druppende windjekker. Die kol is nie weg nie, maar dit moet vir eers doen.
Net gou by buurvrou Rita haar haardroër leen om die ding droog te blaas. Sal bra sleg lyk om met so ’n moerse nat kol op sy sak by die werk op te daag.

Priscilla Bekker beskou die ou man toe hy instap. Dis seker hoe joernaliste in Snuif se jong dae aangetrek het, dink sy. ’n Verbleikte blou sportbaadjie met ’n dowwe kol op die bosak waar lank gelede ’n wapen gepryk het, helderrooi kruisbande, ’n breë, geblomde das, te kort geknoop en effe weggetrek van ’n boordjie waarvan die boonste twee knope los is. Daarby ’n sakkerige vaalgrys broek waaronder ’n paar afgeleefde vellies met omkrulpunte uitsteek.
Die voorkoms van die redakteur van Die Stem is ’n spieëlbeeld van sy koerant se afgeleefde kantore. Die afskortings tussen die lessenaars is krom en skeef geïnstalleer. Die vaalbruin tapyt is uitgetrap, die mure en plafonne geel gevlek van ’n dekade se sigaretrook en stof wat die arme skoonmaker nooit alleen sal kan baasraak nie. Die ratelende hysbak word bykans nooit gebruik nie weens die risiko dat dit ure lank kan vassteek.
Soos met elke Maandag se redaksievergadering staan Snuif voor die sewe sittende joernaliste. Hy plak die lêer in sy hand op die tafel neer, voel-voel in sy baadjiesak en haal sy snuifdosie uit. Met sy linkerhand se duim vorentoe gestrek om ’n holtetjie te vorm, gooi hy ’n hopie snuif uit. Hy trek dit luid in albei neusgate op. Nies twee keer, darem met sy kop weggedraai, en vee sy neus met sy baadjiemou skoon.
Priscilla gril tot in haar tone. Wat ’n afstootlike vent! Haar oog vang dié van Neville oorkant haar, wat met moeite sy lag inhou. Hy moes die weersin op haar gesig gesien het.
“Raait, laat ons begin,” sê Snuif. “Tyd is kosbaar.”
Hy slaan die lêer oop, haal ’n koerantknipsel uit en beduie na Neville. “Ek wil hê jy moet hierdie een opvolg. Gister se Cape
Argus, oor ’n man wat sewe-en-dertig katte in sy huis in Rondebosch aanhou. Die bure kla glo vreeslik, maar dit help boggherol. Die DBV sê die ou het ’n tjommie in die stadsraad wat spesiale toestemming gegee het dat hy soveel katte kan aanhou.”
Snuif oorhandig die knipsel aan Neville. “Gaan besoek die huis en kry foto’s van die man en al sy katte. Ek wil ’n indrukstorie hê. Die lesers moet die katpis kan ruik, die bondels hare op die meubels sien, die gekerm van die katte hoor. En gaan praat met die bure. Ek soek kommentaar wat by laster draai. Gaan chat ook met die tjommie in die stadsraad. Grill die bliksem, en gesels met sy hoof. Hierdie soort misbruik moet end kry!”
Priscilla is volgende aan die beurt. Snuif kyk na haar terwyl hy aan sy gehoorapparaatjie vroetel. Sy waterige ogies onder die wilde wenkbroue skyn soos laserstrale op haar.
“Hier’s enetjie wat groot uitdagings aan jou gaan stel.” Hy haal ’n knipsel uit die lêer. “Tawwe opdrag, maar dis mos wat ek van my reporters verwag – om die onmoontlike reg te kry. En aangesien jy in die noordelike voorstede bly, is hierdie een spesiaal vir jou.”
Priscilla versteen toe hy die knipsel vir haar wys. Dít kan hy tog nie van haar verwag nie!
* * *
“Hoekom lyk dit vanoggend of jou kos afgevat is?” vra Raymond, die stoorbestuurder.
Hernus antwoord nie, tik net met sy voorvinger op sy horlosie om te wys hy is haastig.
“Oukei, oukei. Bring maar die goed, manne!” skree Raymond.
Abraham en Jimmy kom met die trollie by die stoor uit en stoot dit steunend na die paneelwa.
Raymond lees van die delivery notes af soos hulle die vrag inlaai.
“Twee laptops vir ’n klein firmatjie in Sea Point … die Hisense-TV-stel vir ’n man in Green Point … die Panasonic vir ’n mevroutjie in Tamboerskloof …”
Hernus luister nie meer nie. Hy sal sy roete volgens die delivery notes uitwerk. Sy gedagtes broei nog oor daai bitch se fit. Vir hom kom vertel sy hande is vuil! Fok, dis arbeidershande wat met ’n skopgraaf werk, hande wat kluite uit die pad rol … Hy’t ’n ander lewe ook as om net haar deliveries te doen.
Hy staar peinsend voor hom uit. Met daardie fyn wit handjies het sy seker nog nooit ’n graaf vasgehou nie. Ook beslis nie in die nag gegrou waar hy gereeld grou nie.
“Raait, jou vrag is reg.” Raymond oorhandig die delivery notes.
“Snaakse een daai …” Hy wys na Jimmy wat alleen die trollie terugstoot. “Hy sê mos netnou vir my ons business is eintlik maar die arm man se Takealot.”
Hernus luister nie. Raymond se kletspraatjies irriteer hom. Hy klim agter die stuurwiel in en trek vinnig weg. Hy sal weldra iewers stilhou om sy roete uit te werk.
Die pad is besig, soos dit maar gereeld hierdie tyd van die oggend in Paardeneiland gaan. Hy ry geduldig agter ’n groot vragmotor wat teen ’n slakkepas aankruie.
Sy oog vang ’n blink Mercedes wat teen die oorkantste sypaadjie stilhou. ’n Jong vrou klim uit. Dis ’n blondine met ’n kort rokkie.
Hy sit die flikkerlig aan en trek die paneelwa tot op die padskouer. Hou haar dop toe sy teen die trappies van ’n gebou opdraf. Die wind gryp haar roksoom en lig dit op. Sy keer met haar hand, maar nie gou genoeg vir Hernus om te sien sy’t ’n geel deurtrekker aan nie.
Iemand hou die deur vir haar oop.
Hy staar lank na die gebou.
Dis presies haar soort wat hy soek. Net die gedagte aan wat hy beplan, laat sy hart onstuimig in sy bors hamer.
Hy sluit die paneelwa eers ná tien minute aan en trek stadig weg vir ’n meer geskikte plek om sy roete uit te werk.
* * *
Toe Kassie by die Spesiale Spookeenheid se ontvangs instap, steek hy verbaas vas.
Almal staan in gelid daar. Brigadier Fortuin, die persoonlike assistent Lettie, sy kollega Rooi Els, en die ander speurders, Colyn, Piedt, Malabe en Britz. Geoordeel na die breë smiles lyk dit of die spul die Lotto gewen het.
Dan sien hy die ballonne en die plakkaat: Welkom terug, Kassie!
Hulle klap hande. Rooi fluit.
’n Sjampanjeprop skiet met ’n dowwe knal teen die plafon vas.
Kassie stap onseker in. Hy voel oorweldig deur al die uitroepe en skouerkloppe.
Die brigadier skink vir elkeen ’n glasie sjampanje. Kassie kry ’n glas Creme Soda wat sy glimlaggend oorhandig.
Hulle maak ’n kring om hom en lig hulle glase. “Op ons verlore seun wat terug is!” roep die brigadier uit.
Sy steek ’n speech af wat Kassie ongemaklik laat rondtrap. Hy hou nie van sulke oordadige lofprysings nie en is verlig toe sy klaar is en die handeklappery bedaar.
“Baie … baie dankie. Ek … ek het nie so … ’n verwelkoming verwag nie,” stamel hy.
Nog fluite en uitroepe volg.
Rooi staan nader. “Bliksis, is ek bly om jou terug te hê, partner!”
Kassie lig sy glas. “Ook goed om jou te sien, adjudant.”
Hy is verheug dat sy kollega uiteindelik bevordering gekry het. Die brigadier het destyds al, toe hy in die hospitaal was, in sy oor gefluister dat sy Rooi ’n adjudantoffisier gaan maak.
Die jonger man het self ’n paar kilogram aangesit sedert hy hom laas gesien het. En sy haarlyn is besig om op te kruip, die rooi hare klaar yl. Lyk of ’n pankop sy voorland gaan wees, soos sy pa en sy broer s’n.
“Jy lyk goed, man,” sê Rooi. “Gesond!”
“Uitgeswel, ja. Het ’n onblusbare eetlus ontwikkel vandat ek opgehou rook het.”
Die brigadier sluit by hulle aan.
“Jy’s net betyds terug, Kassie. Ons het laas nag ’n groot saak gekry. Maar settle eers rustig in, ek sal jou en Rooi oor ’n uur brief.”
Haar selfoon lui en sy verskoon haarself.
“Waaroor gaan dit?” vra Kassie.
Rooi haal sy skouers op. “Nie ’n clue nie.”
Iemand trek aan Kassie se windjekker. Dis Lettie.
“Is jy bewus van daai kol?” Sy wys na sy sak.
Hy knik. Ná hy die bleddie ding drooggeblaas het, was die kol net nog meer opvallend.
Hy sal vir hom ’n nuwe een moet gaan koop by daai fabriekswinkel in Soutrivier.



3
Priscilla sit voor Snuif se toe kantoordeur en wag. Lydia het haar ná die redaksievergadering voorgespring. Sy was net so ontsteld soos Priscilla oor háár opdrag.
Hoe Snuif verwag dat die arme Lydia snags vroualleen in die donker hole van die Kaapse hawe moet rondhang om “grootskaalse dwelmhandel” oop te vlek, sal net hy verstaan. Hoekom kon hy nie ’n man vra om dié “warm tip” van een van sy vele informante op te volg nie?
Die ou man klou vas aan sy belaglike filosofie om sy verslaggewers gereeld uit hul “comfort zone” te haal om kwansuis die beste uit hulle te kry. Waar hy daaraan kom, sal nugter weet.
Maar dís Snuif.
En ongeag sy onhebbelike streke en verregaande opdragte, oorweeg nie een van die joernaliste dit ooit om by Die Stem te bedank nie. Hulle word drie keer meer betaal as enige ander senior joernalis in die land, ondanks die reuseverlies wat die koerant jaarliks ly.
Nie dat dit Snuif pla nie. Hy het miljoene der miljoene rand in die bank nadat hy sy koninkryk van gemeenskapskoerante tien jaar gelede aan twee groot mediahuise verkoop het. Vroeg in die 1970’s het hy sy loopbaan met ’n knal gelanseer deur van die eerste knock-and-drops uit te gee. Hy het in die ou Transvaal begin en dit later landwyd uitgebrei tot meer as driehonderd titels in die Hamersma-mediastal. Met die verkoop van sy sakeryk het hy dadelik Die Stem gestig, wat ’n fel hofstryd afgegee het. Volgens die twee mediahuise het hy kontrakbreuk gepleeg deur weer ’n gemeenskapskoerant te begin. Maar die uitgeslape Hendrik (Snuif) Hamersma het die hof oortuig dat sy nuwe koerant, wat die hele Wes- en Suid-Kaap bedien, nie ’n tradisionele gemeenskapskoerant is nie.
“Dis ’n Saterdagkoerant met al die eienskappe van ’n Sondagkoerant,” was sy verweer. “Die Stem plaas klem op die nuus ágter die nuus uit die hele streek. Dit dra ook diepteartikels oor politieke en maatskaplike kwessies, wat nie eie is aan gemeenskapskoerante nie.”
Almal wat Snuif ken, het geweet die drukkersink vloei te dik deur sy are om sy geld in iets anders as ’n koerant te belê. En al is dit dié keer net ’n obsessiewe stokperdjie, sou Snuif sy sin kry.
Priscilla het ’n tydjie terug by Neville gehoor dat Die Stem se finansiële bestuurder meen teen die tempo wat die koerant geld verloor, sal Snuif oor ongeveer vyf jaar sy laaste sent uitgegee hê.
“Maar dan is hy al vier-en-tagtig!” was haar antwoord. “En hy sal wel ’n neseier terughou om in weelde af te tree wanneer hy die koerant onder ons gatte sluit.”
“Kom ons skep dan maar terwyl ons nog kan,” het Neville gesug.
En die Vader alleen weet, skep móét sy skep. Met Gerbrand se onderwyssalaris sou hulle nooit hul luukse huis se paaiemente kon bekostig as dit nie vir haar inkomste was nie. Sy weet haar man se beheptheid daarmee om in ’n spogbuurt te bly, kom maar uit sy armoedige kinderjare. Maar as sy eerlik moet wees, geniet sy ook haar weelderige huis. Hulle twee het veels te lank in beknopte woonstelletjies gesuffer.
Sy kyk op toe die kantoordeur oopgaan en Lydia met rooigehuilde oë uitkom.
“Jy gaan my nie teleurstel nie, Lydia!” skree Snuif agterna. “Onthou, ek haal jou uit jou comfort zone vir ’n réde.”
Priscilla stap ongenooid in en gaan sit oorkant Snuif. Sy lessenaar is soos altyd chaoties – hope tydskrifte en koerante, opgestapelde lêers, los notas en ’n tienstuks snuifdosies van verskillende groottes lê oor die blad gesaai.
Hy lig sy woeste wenkbroue. “Het jy ook kom tjank oor jou opdrag?”
“Nee, maar … Ek dink net dit gaan ’n onmóóntlike taak wees.”
Hy sit vorentoe in sy stoel, kepe wat op sy smal voorkop uitslaan. “Hoe oud is jy?”
“Oud? Ek’s agt-en-dertig.”
“En hoe lank is jy al ’n joernalis?”
“Vyftien jaar, amper sestien.”
Hy skud sy kop stadig. “As jy ’n groentjie was, sou ek jou houding verstaan, maar jy is nie. En jy werk nie meer by daai Sondagkoerant waar ek jou met die hand gaan uitsoek het nie. Jy werk by Die Stem, waar niks onmoontlik is nie.”
Dié rympie het sy al baie gehoor. Maar vandag gaan sy haar nie laat boelie deur sy bullshit nie.
“Wel, eerstens is die slagoffers se name nie bekend nie. En die polisie gaan dit nie vir my gee nie.”
Hy lag. “Dis die flouste verskoning wat ek al gehoor het! Van wanneer af is ons op die polisie aangewese vir inligting? Jy blý in daardie geweste. Ek kan jou verseker dis die enigste talking point daar. Net ’n paar subtiele navrae en jy het die name.”
“Mag wees, maar dis erg getraumatiseerde vroue. Hulle gaan nie met ’n koerant praat nie. Allermins met Die Stem.”
Hy neem ’n snuifdosie en gebruik sy voorvinger en duim om ’n knypie in elke neusgat op te snuif. “Dit mag so wees, maar hulle is ook woedend oor wat aan hulle gedoen is. Hulle soek ’n uitlaatklep vir daardie woede, en dis presies wat jy aan hulle gaan bied.”
“Ek verskil.”
Sy kalm houding verander in ’n oogwink. Hy hamer met sy vuis op die lessenaar. “Ek het nie die tyd of die lus om met jou daaroor te redekawel nie! Gaan voer net jou bleddie opdrag uit! Jy’s verskoon.”
Sy kom orent, haar liggaam wat bewe van ingehoue woede. Sy moet haar met moeite inspan om hom nie iets venynigs toe te snou nie.
Snuif trek sy telefoon nader en begin ’n nommer skakel. “En Priscilla,” sê hy, “jy én Lydia is besig om my geduld te beproef. Ek kan jou verseker daar’s dosyne joernaliste wat sal spring vir julle jobs.”
* * *
Lente Viljoen gee ’n laggie. “Hernus het my omtrent aangegluur toe ek sê hy moet sorg dat hy hom soggens was.”
“Die vent gee my die creeps.” Juliana se skouers ril. “Met daai breë gesig en klein ogies lyk hy soos iets wat uit ’n horror movie ontsnap het. Hy’s seker die naaste wat iemand aan ’n Neanderdaller kan kom. En jy moet sien hoe eet hy! G’n wonder sy pens is so groot nie. Slobber sy kos soos ’n honger wolf en kou oopmond. Agterna lê die krummels oor die vloer gesaai, maar moenie dink meneer sal agter hom skoonmaak nie. En as hy die slag koffie drink, slurp hy so hard dat ons ander mekaar skaars kan hoor praat.”
Lente skud haar kop. “Wat my die meeste van hom vang, is daai dowwe, amper lewelose blik. So asof hy niks inneem wat ’n mens vir hom sê nie.”
“Nee wat, julle oorreageer,” sê Pieter. “Ou Hernus doen ’n baie beter job as die vorige delivery-ou. Vandat hy begin het, het ons nog nie ’n enkele klagte oor ’n verkeerde of laat aflewering gehad nie.”
Lente knik. “Dis al wat sy gat red, anders het ek lankal van hom ontslae geraak. Hy’s ’n gesondheidsrisiko vir die hele kantoor. En dink net watter beeld van die maatskappy skep so ’n smeerlap by ons klante!”
“Shame, Lente, die ou het dalk nie eens badkamergeriewe nie,” sê Pieter. “Hy’t vir my gesê hy huur ’n agterkamertjie by mense in Kraaifontein. As jy my vra, is daar niks meer as ’n wasbak nie.”
“O shit, nou gril ek éérs!” roep Juliana uit.
Lente se wenkbroue lig. “Jy verdedig maar net jou aanstelling, Pieter.”
Hy staan vererg op, steek in die deur vas. “Ek sal met Hernus praat oor sy omstandighede. Dalk kan ek hom help om beter blyplek te kry.”

Brigadier Fortuin is in haar kantoor op haar selfoon besig, maar sy wys vir Kassie en Rooi hulle moet sit.
Sy maak vlugtig aantekeninge terwyl sy praat. “Hmm … dit klink baie goed, generaal. Ons sal haar beslis kan inspan. Ja, die middae sal meer as voldoende wees. Nogmaals dankie, generaal.”
Sy straal van oor tot oor toe sy aflui. “Pas ’n lekker deurbraak vir ons eenheid gemaak, maar later meer daaroor.”
Sy tik op ’n hopie dossiere. “Hierdie is ons nuwe saak. Die Bellville-polisie het dit tot nou toe hanteer, maar die Wes-Kaapse polisiehoof het besluit die saak hoort eerder by ons. Hy’t my tot gisternag wakker gebel daaroor.”
Sy glimlag breed. “Om hom direk aan te haal: ‘Brigadier, dis tyd dat hierdie ding deur ’n spesialiseenheid soos joune ondersoek word. Stel jou beste speurders vir die job beskikbaar.’” En met ’n handgebaar na Kassie: “Gelukkig is my beste speurspan nou weer voltallig.”
“Hoor-hoor!” sê Rooi.
Kassie lag verleë. Die brigadier weet hoe om die heuningkwas in te lê.
Hy beduie na die dossiere. “Ons brand om te weet waaroor dit gaan.”
“’n Reeksverkragter, in die noordelike voorstede. Vier jong vroue is die afgelope tyd in hulle huise verkrag. Twee ongetroud en twee getroud. Die getroudes se mans was nie tuis toe die verkragtings plaasgevind het nie, en die misdade kom net in ’n sekere kol in die noordelike voorstede voor. Ek is nie bekend met die area nie, maar julle sal die adresse in die dossiere kry.”
“Hoe seker is die polisie dis dieselfde man?” vra Rooi.
Sy glimlag wrang. “Ongetwyfeld dieselfde kalant. Hoewel die vroue hom nie kon beskryf nie omdat hy ’n balaklawa dra, brandmerk hy sy slagoffers ná die tyd.”
Kassie sit regop in sy stoel. “Brandmerk?!”
“Ja, kan jy dit glo? Soos ’n boer sy vee merk. Hy gebruik swart ink en hy brand die syfers 399 op die stuitjie of op die dy net onder die boud in. Wat dit beteken, sal nugter weet.”
“Hoe maak hy die yster warm?” vra Kassie fronsend.
“Een van die vroue het gesê sy dink met ’n blowtorch. Maar nie een het hom ooit in aksie gesien nie, want hy bind hulle op hul mae aan die bed vas.”
“Dis vier vroue, maar hier lê net drie dossiere,” sê Kassie.
“Ja, die laaste een is gisteraand verkrag en gebrandmerk. Dis toe dat die polisiehoof besluit het ons moet oorneem. Julle sal die dossier moet open. My voorstel is dat julle eers die bestaande dossiere bestudeer. Die nuutste slagoffer is in elk geval vandag geskeduleer vir ’n lang beradingsessie, so dit sal beter wees as julle haar môre ondervra.”
Kassie kom orent uit sy stoel.
Die brigadier hou haar hand op. “Nie so haastig nie, ek’s nog nie klaar nie. Ek het hulp vir julle gereël.”
Rooi vee oor sy borselkop. “Hulp?”
“Jip, dis my ander nuus. Kaptein Lulu Wiersinga van die ondersoekendesielkunde-eenheid sal julle smiddae bystaan met die saak. Die eenheid spesialiseer onder meer in reeksmoorde en verkragtings. Kaptein Wiersinga is een van die min goed gekwalifiseerde sielkundiges in die eenheid oor, en die naaste wat jy vandag aan ’n kriminele profileerder in die SAPD sal kry. Volgens die polisiehoof is sy uiters knap.”
“Dís ’n bonus,” sê Rooi.
“Dis wat ek ook dink. Nie een van ons hier is kenners van reeksoortreders se gedrag nie. Daarom glo ek sy gaan van groot hulp wees om julle op die regte spoor te sit.”
Kassie wil kapsie maak. Hy hét al ’n paar reeksoortreders in sy loopbaan gejag. Maar hy besluit om eerder stil te bly.
Die brigadier skuif die lêers na hom toe. “Kaptein Wiersinga sal môremiddag hier inval. Intussen het julle leeswerk om te doen.”
Hy knik. “Hoeveel weet die media?”
“Die koerantberigte is in die dossiere. Tot dusver het die joernaliste wel die afleiding gemaak dis ’n reeksverkragter, maar uiteraard ken hulle nie die slagoffers se name nie. Hulle weet ook nie van die brandmerke nie. Gelukkig het die Bellville-speurders suinig omgegaan met inligting oor die saak.”
“My gevoel is ons moet dit voorlopig so hou.”
“Stem saam,” sê die brigadier. “Maar in daardie opsig sal kaptein Wiersinga ons ook leiding kan gee.”
Toe hulle uitstap, voel Kassie verlig. Hoewel verkragting ’n verfoeilike daad is wat hom teen die bors stuit, is dit ten minste nie ’n reeksmoordsaak nie. Hy weet nie of hy nou al die maag daarvoor sou hê nie.
* * *
Chrisjan Miles werk vanaand se drafroete op sy rekenaar uit. Hy sal weer daai pad deur Proteavallei vat – hy kon nou die aand sy geluk nie glo nie. Daarna sal hy Van Riebeeckshof gaan verken.
Hy maak ’n paar berekenings. Ongeveer ’n roete van tien kilometer, wat perfek is.
Hy kyk gesteurd op toe sy kollega instap en skuins agter hom kom staan.
“Al weer besig om jou drafroete uit te werk?” vra Wicus.
“Jip.”
“Hel, lyk my jy’s ernstig oor volgende jaar se Comrades!”
“Nog altyd op my bucket list gewees.”
Wicus skud sy kop. “Hoe jy op die ouderdom van veertig nog krag het om sulke uitputtende goed aan te vat, sal net jy weet.”
Chrisjan lag. “Veertig is die nuwe dertig, my pel.”
“My twee-en-veertig voel nader aan vyftig,” snork Wicus. “Maar ek haal my hoed vir jou af. As ek saans amper negeuur by die huis kom, wil ek net die bed slaat, terwyl jy nog energie het om laatnag te gaan draf. Ek sou eerder soggens voor werk draf.”
“Nog nooit ’n oggendmens gewees nie.”
Wicus loop uit toe die telefoon in sy kantoor begin lui.
Chrisjan staar peinsend na sy rekenaarskerm. Watter verskoning gaan hy met volgende jaar se Comrades hê? Skielike griep? ’n Dyspierbesering?
Hy glimlag. Dalk gaan sy grootste uitdaging wees om sy “geweldige teleurstelling” geloofwaardig te laat lyk.

Priscilla besef sy moet hierdie storie met groot omsigtigheid benader. Sy voel eintlik vrek skuldig dat sy haar eie man in ’n blik gaan druk, maar dit gaan die vinnigste manier wees om die vroue se name te kry.
As ywerige buurtwaglid is die kans goed dat Gerbrand weet wie hulle is. Sulke inligting word gewoonlik tussen die verskillende buurtwagte van die omgewing gedeel, weet sy uit haar koerantondervinding.
Vanmiddag op pad huis toe het sy al haar strategie uitgewerk. Net één manier om hierdie ding aan te pak.
Terwyl Gerbrand kos opskep, bestudeer sy hom. Sy kon seker ’n aantrekliker man losgeslaan het. Ook een met ’n lonender beroep as ’n laerskoolonderwyser. Boonop met meer ondernemingsgees in die bed, want aardskuddend was hulle sekslewe nog nooit. Maar sy sou nie sommer ’n beter man kry nie. Sy gelykmatige geaardheid en ingebore bedagsaamheid het haar hartsnare geroer die oomblik toe sy hom sewe jaar gelede ontmoet het. Hy was só anders as haar vorige kêrel, ’n humeurige narsis.
En sy sal nooit sy reaksie vergeet met die mediese uitslag kort ná hul troue dat sy nooit kinders sal hê nie. Sy was vir maande in ’n depressie daaroor, grootliks omdat sy geweet het hoe graag Gerbrand ’n nageslag wou hê. Maar ondanks sy teleurstelling het hy haar in daardie tyd op die hande gedra. Was dit nie vir hom nie, was sy beslis baie langer in daai donker put.
Hoewel hy aanvanklik oor aanneming geskimp het, was sy altyd louwarm daaroor. Ook dít het hy sonder enige verwyte aanvaar. Hulle het lankal daarmee vrede gemaak dat kinderstemme nooit in hul huis sal opklink nie.
Al hierdie gedagtes laat haar nog skuldiger voel oor haar agterbakse plan.
Sy weet Gerbrand neem sy buurtwagpligte baie ernstig op. En al irriteer sy gereelde middernagtelike patrollies haar soms (ook die wete dat hy sy swaarverdiende geld wat eerder vir die huis aangewend kon word op petrol uitry), gun sy hom dit. Dis sy manier om aanvaar te word en deel te voel van hierdie skatryk omgewing, dig bevolk met dokters, prokureurs, argitekte en sakemanne.
Sy wag tot hy oorkant haar aan die tafel kom sit en begin eet. Haar plan móét eenvoudig werk.
“Jy nie honger nie?” vra hy toe sy haar bord met ’n dramatiese sug wegskuif.
“Ná wat vandag by die werk gebeur het, het ek regtig geen eetlus nie.”
Hy sit dadelik sy mes en vurk neer en vra besorg: “Hoe so, my skat?”
“Ou Snuif dreig om my af te dank.”
“Wat?! Jou af te dank!”
“Ja. Want ek het geweier om een van sy absurde opdragte uit te voer.”
“Hel, Priscilla, jy moet darem aan ons situasie ook dink. Ons kan nie bekostig dat jy …”
“Wag tot jy hoor wat hy van my verwag.”
“En dit is?”
“Dat ek onderhoude moet gaan voer met die vier vroue wat hier in ons omgewing verkrag is.”
“Weet hy dan wie hulle is?”
“Nee, dis juis die ding. Hy sê ek moet self uitvind. Hy verwag die onmoontlike!”
Sy bly ’n oomblik langer stil om dit aan te dik.
“Dis toe dat ek my voet neersit en volstrek weier,” lieg sy.
Gerbrand kyk geskok na haar. “Sjoe, Priscilla, ek weet darem nie. Ons kan nie sonder jou salaris …”
“Dit besef ek maar te goed! Maar het jy enige voorstelle?”
Hy kyk af na sy bord. “Wel … ek kan seker hulle name vir jou gee. Ek het die adresse ook.”
“Dit kan ek tog nie van jou verwag nie! As die buurtwag uitvind ek werk by die koerant, gaan hulle vermoed ek het die inligting by jou gekry. Netnou konfronteer hulle jou.”
Hy glimlag effe. “Dan ontken ek dit net ten sterkste, my liefling.”
Sy leun nader en vryf oor sy voorarm. “Jy’s ’n vreeslose ou skattebol!”
Hy tel sy mes en vurk weer op. “Daar’s nog iets … Maar jy mag nie daaroor skryf as een van hulle jou nie self vertel nie.”
“Ek belowe ek sal nie.”
“Hy merk die vroue ná die tyd met ’n brandyster.”
“Wat?!” Sy slaan haar hand oor haar mond.
“Ja, die syfers 399 is op elkeen se lyf ingebrand.”
* * *
Hernus kom eers skemeraand by sy blyplek aan. Die taxi’s het gestaak, wat sy tog van Paardeneiland af ekstra tydrowend gemaak het.
Hy beskou sy afgeleefde bakkie onder die afdak. Dalk moet hy in die toekoms daarmee werk toe en terug ry? Dan is hy nie afhanklik van openbare vervoer nie.
Nee. Slegte idee. Hy reserveer die bakkie vir sy aandwerk. Sal nie slim wees om helder oordag met die ding rond te ry nie.
Hy knyp die dag se koerante onder sy arm vas terwyl hy die deur oopsluit. Hy het ’n nuwe slot laat aanbring toe hy hier ingetrek het. Wil nie die risiko loop dat die landlord in sy afwesigheid met ’n spaarsleutel inkom nie.
Die plek ruik muf toe hy die deur oopstoot. Die klam mure dra daartoe by. Daarmee moet hy maar saamleef. Kan nie bekostig om die vensters oop te maak nie. Al is daar diefwering, kan iemand altyd die gordyne wegtrek en inloer.
Hy skakel die lig aan. Die koerante kom op die tafeltjie van planke en bakstene langs sy leunstoel. Hy maak eers seker die gordyne is dig toegetrek voor hy na die tafel teen die oorkantste muur stap.
Met ’n glimlag lig hy die handdoek op. “Het julle na my verlang?”
Hy bekyk hulle. Frons. Hy sal dringend varses moet kry.
“Ons gesels later weer,” sê hy toe hy die handdoek sorgvuldig terugplaas.
Hy stap na die yskassie, haal ’n bier uit en loop na sy leunstoel. Gebruik die koerante om die koskrummels van die sitplek af te vee.
Hy blaai vinnig deur die eerste koerant, tot by die agterste seksie. Sy oë skeer oor die foto’s. Nee wat, niks om oor huis toe te skryf nie.
Sy hartklop versnel toe hy die tweede koerant oopslaan. Presiés wat hy soek. Hy lees die gegewens onder die foto en skeur die berig uit. Môre het hy weer aandwerk. Dis hoog tyd.
Die laaste koerant lewer ook niks op nie en hy gooi hulle op die hoop langs die stoel neer.
Terwyl hy aan sy bier teug, hou hy die twee kakkerlakke dop wat oor die kaal sementvloer skarrel. Maar sy gedagtes is op ’n ander plek. Vanoggend se blondine broei nog heeltyd in sy agterkop. Dit gaan ’n opwindende nuwe ervaring wees …
Maar hy sal sy tyd geduldig moet afwag. Dit gaan veel meer beplanning as sy aandwerk verg.
* * *
Chrisjan se asem jaag en sy bors brand. Hy swets onderlangs. Vanoggend se berekenings was beslis verkeerd, hierdie roete is verder as tien kilometer. Of dalk is dit Van Riebeeckshof se steil opdraandes waarmee hy hom misreken het?
Op pad huis toe waai hy vriendelik vir ’n sekerheidswag van ADT wat verbyry. Die man waai terug. Hy is al gewoond aan die nagtelike drawwer.
“Naand, naand,” groet Chrisjan die hekwag toe hy by sy veiligheidskompleks indraai.
“Sjoe, maar meneer snol omtrent elke aand!” sê dié laggend.
“Die Comrades wag!” skree Chrisjan oor sy skouer.
In sy meenthuis haal hy sy rugsak af en strompel kombuis toe. Hy sluk gulsig aan ’n glas yswater. Sy aand was sonder opwinding, want die huis in Proteavallei was donker. Sy moet vroeg gaan slaap het.
Tog glimlag hy op pad badkamer toe. Wat gaan haar reaksie wees as sy môre daai nota in haar posbus kry?
Hy het vandag by die werk groot moeite gedoen om haar naam uit te vind. Toe het hy die nota op sy rekenaar getik en uitgedruk. Haar naam boaan, gevolg deur Hallo, jou mooi ding.
Môreaand is dit weer die vrou in Welgemoed se beurt. Dit sal sy derde boodskap in haar posbus wees, so hy sal ’n stap verder kan gaan.
By die ander twee se woonplekke sal hy eerder nie notas los nie.

Kassie druk die voordeurklokkie ’n derde keer, maar steeds maak niemand oop nie.
“Bliksis, ek hoop nie dis die verkeerde plek nie,” sê Rooi.
Kassie skud sy kop. “Kan nie wees nie, dis die regte adres. En sy weet mos van ons afspraak.”
Hy beduie na die geplaveide paadjie langs die huis af. “Dalk moet ons agter gaan kyk.”
Hulle stap buk-buk onder die boomtakke deur.
Rooi kyk om hom rond. “Groot erf, nè?”
“Ja, tipiese rykmansbuurt.”
Die paadjie lei na ’n aangeboude woonstel.
“Dit moet haar plek wees,” sê Kassie. Hy druk die deurklokkie.
Voetstappe kom vinnig nader. “Wie’s daar?” vra ’n vrouestem.
“Polisie,” antwoord Kassie. “Ons het ’n afspraak met Mathilda Bonthuys.”
’n Ouerige vrou maak die deur oop.
“Kan ek julle polisie-ID’s sien?” vra sy streng.
Hulle haal hul ID’s uit en wys dit vir haar.
“Reg, kom maar in. Ek is Tilla se ma.”
Sy beduie na die sitarea van ’n ruim oopplanvertrek. “Sit gerus. Ek gaan roep haar gou.”
Die plek is deftig en smaakvol versier. Twee hipermoderne skilderye hang teen ’n spierwit muur. Dit val nie in Kassie se smaak nie, maar hy moet toegee die helder kleure pas mooi by die geel en groen leerrusbanke en die rooi mat.
’n Minuut later kom ’n jong vrou in, geklee in jeans en ’n loshangende T-hemp. Kassie skat haar in haar laat twintigs of vroeë dertigs. Ondanks haar afgeremde, bleek gesig en opgehewe rooi ooglede is sy aantreklik, met kartelende blonde hare wat tot op haar skouers hang.
Sy kom sit versigtig op die geel bank oorkant hulle. Die brandmerk moet nog gevoelig wees, besef Kassie.
“Kan my ma vir julle koffie maak?” vra sy.
“Nee, dankie,” koor hulle.
Kassie kug. Dit bly maar moeilik om ’n getraumatiseerde slagoffer te ondervra. “Kan … kan ek jou maar Tilla noem?”
Sy knik, haar gesig uitdrukkingloos. Daar is ’n doodsheid in haar oë.
“Net eers ’n paar algemene vrae. Wat is jou beroep?”
“Tandarts by ’n praktyk in Durbanville.”
“Ouderdom?”
“Nege-en-twintig.”
“Bly jy alleen hier?”
“Ja. My ma het eers gister hierheen gekom om my by te staan.”
“Ek neem aan jy’s ongetroud?”
Sy huiwer. “Ek is ’n jaar gelede geskei.”
“Wie bly in die hoofhuis?”
“’n Bejaarde egpaar. Die man is ’n afgetrede sakeman.”
“Was hulle in die huis tydens die … voorval?”
“Nee, hulle kuier al die afgelope drie weke by hul dogter in Engeland.”
“Het die plek ’n alarmstelsel?”
“Die hoofhuis het, maar nie die woonstel nie.”
“Hoe lank huur jy al hier?”
“Amper twee maande.”
Kassie skraap sy keel. “Tilla, nou sal ons jou moet uitvra oor Sondagaand se gebeure. Ek weet dis moeilik vir jou, maar probeer om so volledig moontlik te antwoord. Hoe meer inligting ons het, hoe groter is die kans ons trek die verkra … die aanvaller vas.”
“Ek … sal probeer.” Haar oë is skielik nat.
“Hoe het hy toegang tot die woonstel gekry?”
Sy wys na die groot venster aan die oorkant van die vertrek. “Dit was oop. Ek het veilig gevoel hier omdat die woonstel weggesteek is van die straat af. En die eienaars het my verseker daar was nog nooit ’n inbraak in die twintig jaar wat hulle hier woon nie.”
“Hoe laat het die voorval plaasgevind?”
Haar onderlip begin liggies bewe. “Net voor elf … Ek het pas klaar gestort, en ek het met die handdoek om my lyf kamer toe gestap. Hy het my van agter af gegryp …”
Sy snuif en vee oor haar oë. “Hy het my tot op die bed gedwing, die handdoek afgepluk, op my rug gaan sit en my hande agter my kop vasgemaak.”
“Het jy teenstand probeer bied?”
“Nee, ek was lam geskrik en hy was sterk. Hy het heeltyd paaiend met my gepraat, gesê hy sal my nie doodmaak nie. Ek kon hoor dis ’n wit man.”
Haar kop sak. ’n Ongemaklike stilte heers.
“En toe …?” por Kassie. “Ek weet dis moeilik …”
“Hy het van my afgeklim en my op my rug gedraai. Hy’t gesê hy gaan my voete aan die bed vasmaak en my gewaarsku as ek skop, gaan hy my seermaak. Hy’t gesê hy het ’n rewolwer in sy rugsak.”
“Hoe het die rugsak gelyk?”
“’n Grote, donkergrys.”
“Het hy die lig afgesit?”
“Nee, dit was heeltyd aan.”
“Kan jy sy liggaamsbou beskryf?”
“Breë skouers en taamlik lank, seker ’n raps langer as 1,85 meter. Hy’t nie ’n boepmaag of so iets nie.”
Kassie kyk na Rooi. “Is dit in die ou taal langer as ses voet?”
Rooi knik.
“Hoe was hy aangetrek?” vra Kassie.
“Alles swart – balaklawa, sweetpaktop en jeans. Hy’t handskoene ook gedra.”
“En sy skoene?”
“Ek kon nie sien nie. Hy’t teenaan die bed gestaan.”
“Wat gebeur toe?”
Haar oë verhard. “Hy het my naam geken, Mathilda – soos op die bordjie by ons praktyk. Al my vriende en familie noem my Tilla, en op my Facebook is ek ook Tilla. Hy’t gesê hy gaan seks met my hê, maar ek hoef nie bekommerd te wees nie, want hy gebruik ’n kondoom.”
“Hoe het hy dit gesê? Kalm of dreigend?”
“Uiters kalm, verskonend … amper gerusstellend. Ek … weet nie regtig hoe om dit te beskryf nie.”
“En sy stem? Enige uitstaande kenmerk?”
“Niks uitsonderlik nie … gewoon.”
“Sal jy sy stem weer herken?”
Sy peins ’n oomblik. “Ek weet nie, ek was so vreesbevange … Ek dink amper nie so nie. En buitendien was die mondopening van die balaklawa toegestik. Sy stem het gedemp deurgekom.”
“Kon jy die kleur van sy oë sien?”
“Donker, sou ek sê. Moontlik bruin.”
“Wat gebeur toe?”
“Hy het sy handskoene uitgetrek en op die mat neergegooi. Toe het hy sy … geslagsorgaan uitgehaal … dit was al … erek. Hy het ’n kondoom aangesit. Toe het hy ’n buisie jellie uit sy sak gehaal, daarvan op sy vinger uitgedruk en dit … in my … vagina gesmeer.”
Meteens verkrummel haar dapper fasade. Sy hou haar hande voor haar gesig en begin huil. Rou snikke ontsnap uit haar keel.
Kassie en Rooi kyk ongemaklik na mekaar.
“Toemaar,” paai Rooi, “dis goed dat jy huil. Ons verstaan.”
“Moet ons eers ’n breek vat?” vra Kassie besorg.
Sy skud haar kop beslis. Vee haar trane af en haar neus met die agterkant van haar hand skoon. “Nie nodig nie.”
Sy bly ’n oomblik stil, sluk hard.
“Toe het hy op my geklim. My eers bevoel … my borste en maag, my vagina betas en my toe verkrag. Dit het soos ure gevoel voor hy ’n orgasme bereik het, maar ek het op die muurhorlosie gesien dit was seker nie langer as tien, twaalf minute nie.”
“Het hy sy klere en balaklawa aangehou?” vra Kassie.
“Ja, heeltyd. Toe hy klaar was, het hy die gebruikte kondoom in sy rugsak gedruk en sy handskoene weer aangetrek. Hy het ’n lap in my mond geprop en dit met my kussingsloop vasgebind. Toe het hy my voete losgemaak, my op my maag gedraai en my voete weer aan die bedpote vasgebind. Ek het gedink hy’s klaar. Dat hy my só op my maag gaan los en padgee, maar …”
Haar onderlip begin weer bewe. “Toe sê hy daar’s nog iets wat hy moet doen, maar ek hoef my nie te bekommer nie, dit gaan net vir ’n rukkie seer wees. Ek was angsbevange … ek het gedink hy gaan iets … van agter af aan my doen. Ek kon hoor hy vroetel in sy rugsak. Toe is daar skielik ’n snaakse suisgeluid … en ’n rukkie later hierdie ontsettende brandpyn op my regterdy.”
Sy wring haar hande, haal diep asem. “Toe pak hy op. Ek het gehoor hoe hy die voordeur oopsluit en die deur weer toetrek. Ek het op die muurhorlosie gesien daar het ’n rapsie meer as veertig minute verloop sedert hy my oorval het.”
Haar houding raak meer ontspanne, haar stem sterker.
“Ek was gelukkig om my hande gou losgewikkel te kry. Ek het eers die voordeur gaan sluit en die venster toegemaak en toe die Bellville-polisie se noodnommer gebel. Hulle was binne twintig minute hier. Hulle het my begin ondervra, maar toe het iemand gebel en toe sê hulle ’n ander eenheid gaan my saak ondersoek. Hulle het hier gewag tot die forensiese mense opdaag en het my na die ondersteuningskamer vir slagoffers by die Bellville-polisiekantoor geneem. Daar het hulle met my gesels en my toe na ’n dokter geneem vir ’n ondersoek. Daar is ’n foto van my dy geneem en …” Sy steek vas. “Ek hoef seker nie op alles uit te wei nie?”
“Nee, jou verklaring is voldoende,” sê Kassie. “Ons kry die dokter en forensies se verslae vanmiddag nog om die prentjie te voltooi. Jy het baie goed gedoen, Tilla. Ek is seker jou inligting gaan ons help.”
Sy lyk verlig en staan dadelik op.
“Laat weet ons as jy nog iets onthou,” sê Rooi en oorhandig ’n besigheidskaartjie aan haar.
By die deur draai Kassie om. “Iets wat my nou skielik byval … Het julle nie dalk ’n pasiënt by julle praktyk wie se liggaamsbou ooreenstem met die verkragter s’n nie?”
Vir die eerste keer is daar ’n effense glimlag op haar gesig. “Ek het gister die hele dag aan presies dit gedink. Ek het nie so ’n pasiënt nie. En dit gaan amper onmoontlik wees om by my twee kollegas vas te stel of hulle aan so iemand kan dink. Ons praktyk is geweldig besig, en daar’s ook gedurig mense wat pasiënte vergesel. Dit kan enige man wees wat al in ons wagkamer was. En sy liggaamsbou is nou ook nie só uitsonderlik dat hy sou uitstaan nie.”
Kassie knik. “Doen tog maar navraag by jou kollegas en die ander personeel. ’n Mens weet nooit.”
Hulle groet en stap uit.
Op pad motor toe sug hy swaarmoedig. “Absoluut géén nuwe inligting nie. Dis soos ’n duplikaat van die ander drie vroue se verklarings.”
“Dit kan jy bleddiewil weer sê,” brom Rooi.

Priscilla het met Snuif ooreengekom sy werk van vandag af by die huis.
Hy het haar al vroegoggend gebel om te hoor wat haar “plan van aksie” is. Sy wou nie vir hom sê dat sy reeds die vroue se name het nie, en allermins van die 399-brandmerk. Daardeur sou sy haarself net onder druk plaas, want dis die soort inligting wat Snuif se sensasie-enjin op al sy silinders laat vuur. Uit vorige ondervinding weet sy hy sal haar elke halfuur bel om te hoor hoe sy vorder.
Sy het vir hom gesê sy sal vanoggend subtiel begin navraag doen in die omgewing. “Meneer besef seker ás die slagoffers met my praat, sal hulle anonimiteit vereis,” het sy vinnig bygevoeg.
“Dis juis waar jou uitdaging lê!” het hy uitgeroep. “Oortuig die vroue dat hulle as baie dapper gesien sal word as ons hulle name mag publiseer. Dat hulle daarmee ’n helse slag sal slaan vir vroueregte en die Me Too-veldtog in Suid-Afrika. Sê vir hulle dis juis die dapper vroue in Amerika wat nie agter anonimiteit geskuil het nie wat vir Harvey Weinstein sy gat laat sien het. Dink skeppend, Priscilla!”
Nog voor sy kon uitwys dat dit geensins vergelykbaar is nie, het Snuif sy troefkaart gegooi.
“As jy net een vrou kan oortuig om uit te kom én as sy bereid is dat ons haar foto plaas, gee ek jou ’n bonus van twintigduisend rand … in cash, sonder dat die Ontvanger daarvan hoef te weet. Maar onthou, ek soek haar naam, haar rillerstorie én haar foto.”
Dit sal nie die eerste keer wees dat Snuif dit doen nie. ’n Paar jaar gelede het Neville ’n soortgelyke kontantbonus gekry toe hy ’n fluitjieblaser in ’n polisieskandaal oortuig het om sy naam bekend te maak.
Priscilla bekyk weer die lysie name voor haar. Een het sy vroeër omkring: Colleen Adler. Sy het twee jaar gelede ’n storie oor Colleen vir Die Stem se vermaakblad geskryf. Dit was toe die jong vrou net begin naam maak het as aktrise. Die onderhoud het nog plaasgevind in die einste meenthuis waarin Colleen ’n maand gelede verkrag is.
As Snuif moet weet een van die slagoffers is ’n bekende sepiester, gaan hy van sy trollie af raak. Sy sal op Colleen moet konsentreer. Snuif gaan háár en nét haar storie wil hê.
* * *
Chrisjan se gedagtes is vanoggend nie by sy werk nie. En ouditeur is juis ’n beroep waarin jy voltyds móét konsentreer.
Soms wonder hy of dit nie ’n fout was om die firma saam met Wicus te begin nie. As interne ouditeur by ’n gevestigde maatskappy was hy gewoond aan geroetineerde werk en normale kantoorure. Nou, as vennoot van Dekker & Miles, werk hy sy gat af, met ongereelde ure en baie meer bekommernisse as vroeër. En tot dusver kan hy nog nie sê dit was uit ’n finansiële oogpunt die moeite werd nie. Hulle bedryfskoste is bliksems hoog en …
Hy kyk gesteurd op toe sy kantoordeur oopgaan. Wicus.
“Sorry, Chrisjan, ek weet jy’s besig met die Van Tonder-groep se goeters … Maar my vrou slag my af as ek jou nie vra nie.” Hy lyk effe verleë. “Wat doen jy komende Saterdagaand?”
Dadelik flikker daar rooi ligte by Chrisjan.
“Ek het dalk ’n ete-afspraak, maar dis nog nie gefinaliseer nie,” lieg hy. “Waarom vra jy?”
“Man, ’n niggie van my vrou kuier by ons vir die naweek. Sy’s ’n semi-oujongnooi, in haar laat dertigs. Bly in die Oos-Kaap. Sy’t ’n paar jaar gelede ’n moerse liefdesteleurstelling beleef en kon nog nie daaroor kom nie. Vroulief dink julle twee sal aanklank vind by mekaar. Sy’s ook ’n fanatiese drawwer.”
Chrisjan glimlag. “Is jy besig om vir my ’n blind date te organise?”
Wicus trap ongemaklik rond. “Nee, man, dis nie dit nie. Maar my vrou …”
“Hoe lyk sy?”
“Nou nie beeldskoon nie, maar genuine nie lelik nie. En sy het ’n vrééslike nice persoonlikheid.”
Dit klink oorbekend vir Chrisjan.
“Ek sal jou later vandag laat weet oor my ete-afspraak. As dit afkom, gaan ek julle uitnodiging nie kan aanvaar nie. En ek het ongelukkig Vrydagaand klaar ’n ding aan,” sê hy as voorsorgmaatreël.
Hy skud sy kop vies toe Wicus uit is. Waarom almal so behep is met sy oujongkêrelstatus, sal hy nie weet nie. Die paar vriende wat hy het, wil alewig meisies met “nice persoonlikhede” aan hom afsmeer.
Seker omdat hy self so onaansienlik is dat hulle dink hy sal vir die skreeulelikes val. Hy vryf oor sy wang, ’n knobbelrige herinnering aan die chroniese akneeprobleem wat hom as tiener geteister het. Dié letsels het geensins gehelp om later in sy lewe sy gebrek aan selfvertroue om te keer nie.
Hy probeer weer op sy werk konsentreer, maar weet dis tevergeefs. Dalk moet hy ’n kort breek vat, iets doen om hom in ’n beter stemming te bring.
Hy haal sy iPhone uit en gaan na die foto’s wat hy verlede week van die rooikop in Welgemoed geneem het. Hy vergroot een van die foto’s. Net jammer die lig was so swak. Hy kyk lank daarna, glimlag toe hy die foon op sy lessenaar neersit.
Tyd dat hy ’n stappie verder met haar gaan.
Hy trek sy skootrekenaar nader en maak ’n Word-dokument oop. Begin tik.
Elke dag fantaseer ek oor daardie mooi tiete van jou. Eendag gaan ek hulle nog vashou. En dis ’n belofte.
Van ’n bewonderaar
X X X X X X X
* * *
Hernus kyk stip na die man wat voor sy lessenaar staan.
“Dankie, Pieter, maar ek is happy waar ek bly. Ek hou van Kraaifontein. Dis waar ek grootgeword het.”
“Het jy darem voldoende geriewe daar?”
“Ek is gelukkig met wat ek het.” Hy sit sy hande op die lessenaar sodat Pieter dit kan sien. Hy het vanoggend moeite gedoen om dit skoon te skrop en toe sommer ook sy naels geknip.
“As jy ooit ’n lift in die middae huis toe soek, kan jy my altyd vra, hoor,” sê Pieter. “Dis nie vir my ’n groot ompad om Kraaifontein langs te ry nie.”
“Dankie, maar die taxi wag altyd hier op die hoek vir my. Ek sukkel nooit om by die huis te kom nie.”
Pieter knik. “Ek het net gedink dit sal jou geld spaar. Maar doen wat vir jou die beste werk.”
Hernus hou hom vanuit die hoek van die kantoor dop soos hy wegstap. Pieter stop kort-kort by die foonoperateurs se lessenaars om met hulle te gesels. Altyd vriendelik en vol grappies.
Hernus staan op om sy delivery notes vir die middag te gaan kry. Hy was gelukkig met sy oggendskof, die plekke almal taamlik naby aan mekaar.
Op pad stoor toe is sy gedagtes weer by Pieter.
Hy is ’n gawe man, maar Hernus vertrou nie sulke mense nie. Destyds was sy toesighouer by die lykhuis ook ’n baie gawe kêrel.
Of só het Hernus gedink.
Totdat daai rugsteker hom by die base gaan verkla het.

Kassie was effe verbaas toe daar vir kaptein Lulu Wiersinga ’n lessenaar by sy en Rooi se kantoor ingedra word. Die plek is al klaar so donners beknop.
Hy sug. Hy moet seker maar daarmee gediend wees, want daar is nie regtig ander sitplek nie. Rooi het ook onderlangs gebrom, maar hy is nou verdiep in die verklaring wat hy oor Tilla Bonthuys skryf.
Sodra Kassie tevrede is met die verklaring, gaan hulle Bellville-polisiestasie toe om te praat met die speurders wat vroeër aan die saak gewerk het. Dit sal goed wees om hulle eerste indrukke van die misdaadtonele te kry en ’n paar gedagtes te ruil oor die verkragter se modus operandi.
Voor hulle soontoe gaan, moet hulle eers wag om kaptein Wiersinga te ontmoet, het die brigadier gesê. Dan kan sy vanmiddag solank deur die dossiere werk. Dis ’n voorstel waarmee Kassie saamstem. Gaan nie help om nou dadelik vinnige afleidings te wil maak nie.
Hy vat-vat aan sy bosak waar hy die drie rytjies sjokolade in ’n plat plastiekhouertjie bêre om skade aan sy hemp te voorkom. Onthou dan dat daar net een blokkie oor is.
Hy besluit om dit vir later te bêre. Hoe lank hierdie streng rantsoenering van hom gaan hou, weet hy nie. Maar vir eers moet hy álles in sy vermoë doen om sy gewig af te kry.
Hy en Rooi kyk gelyktydig op toe die kantoordeur oopgaan. Brigadier Fortuin en ’n kort, gesette vrou kom ingestap.
“Laat ek julle voorstel aan kaptein Wiersinga,” sê die brigadier.
Dis ’n vrou van sy portuur, skat Kassie toe hulle handskud. Haar wilde bos swart hare staan puntig in alle windrigtings. Die koeëlronde gesig vertoon ’n breë glimlag. Skelrooi lippe. Haar polisie-uniform sit knap aan haar. Die geur van haar soet parfuum hang swaar in die lug.
“Groot voorreg om jou te ontmoet, kaptein Kasselman,” sê sy. “Ek het al só baie van jou gehoor.”
“Noem my sommer Kassie.”
Sy gee ’n amper verligte laggie. “En noem my asseblief Lulu.”
Sy skud Rooi se hand. “Toe ek sewe jaar gelede van ’n privaat praktyk af by die polisie aangesluit het, was hierdie klomp range vir my die grootste aanpassing denkbaar. Ek raak nou nog soms deurmekaar met die goed.”
Die brigadier glimlag. “Lulu, ek laat jou in die bekwame hande van Kassie en Rooi. Kom kla gerus by my as hulle jou stief behandel.”
Toe sy uit is, skuif Lulu steunend agter die lessenaar in waar Kassie vroeër die dossiere neergesit het.
“Rooi is amper klaar met die vierde dossier,” sê hy.
Lulu knik. “Ek verstaan van die brigadier julle is vanmiddag uit. Dit sal my kans gee om deeglik deur alles te werk. Dan kan ons môremiddag daaroor gesels.”
“Klink goed vir my.”
Kassie hoop maar sy voldoen aan die brigadier se verwagtinge. Hy het al twee keer in sy loopbaan saam met kriminele profileerders gewerk. Een het hulle darem soort van in die rigting van die moordenaar gestuur, maar die ander een was heeltemal clueless. Wat hom betref, is profileerders se vermoëns ver verwyder van die superwesens wat in populêre fiksie en veral in flieks uitgebeeld word. Hy meen hulle steun te swaar op stereotipering. Soms kom hulle tot ’n gevolgtrekking gegrond op net enkele eienskappe van ’n soort oortreder, wat die speurder op ’n syspoor kan gooi.
Maar al het hy sy bedenkinge, het hy besluit om dit nie aan die brigadier te noem nie. Sy was té in haar noppies oor hierdie “deurbraak”. Hy het dit ook teenoor Rooi verswyg, om sy kollega nie negatief te beïnvloed nie.
Rooi staan op agter sy lessenaar. “Die storie is nou so volledig as wat kan kom,” sê hy en oorhandig die verklaring aan Kassie.
Hy draai na Lulu. “Hoe gaan julle te werk om te bepaal na wie ons moet soek?”
Sy lag. “Ek hoop nie jy verwag dat ek vir jou ’n naam en adres gaan gee nie!”
Rooi grinnik. “Nee, darem nie. Wil net weet waarna jy alles kyk.”
“Na álles. Ek sou verkies het om die doktersondersoeke van die vroue by te woon, maar in verkragtingsake is dit gewoonlik nie prakties moontlik nie. In moordsake dring ek byvoorbeeld daarop aan om die post mortem-ondersoeke by te woon. Verder ontleed ek al die beskikbare hulpmiddels – dossiere, foto’s, forensiese en doktersverslae. Ek wil weet wáár die misdaad plaasgevind het, probeer bepaal wat die oortreder se motief was, hoekom hy die spesifieke slagoffer gekies het, en of sy optrede amateuragtig of professioneel en berekend was. Amateurs of eerste oortreders los gewoonlik hope leidrade. Op grond van al dié gegewens kan ek dan hipoteseer met watter tipe oortreder ons te doen het. Die FBI beskryf profilering as ’n ondersoektegniek wat die belangrikste persoonlikheids- en gedragseienskappe van die oortreder vasstel, gegrond op ’n ontleding van die misdaad.”
Kassie kry ’n gevoel van déjà vu. Presies dieselfde deuntjie as die profileerders uit sy verlede. En Lulu klink veels te akademies na sy sin, asof sy ’n lesing vir twee van haar studente gee. Sy praat nie die taal van ’n poliesman nie.
“Bliksis, dis nogals impressive,” sê Rooi.
Sy knik. “Ek’s bly jy dink so. Baie mense in die polisiediens kritiseer ons werk as ’n klomp hokus-pokus, gegrond op die ‘gevoel’ van die profileerder. Maar die kuns van profilering vereis ’n kombinasie van ervaring en instink. Net soos speurders ’n instink vir ondersoekwerk ontwikkel, ontwikkel ons ’n instink vir profilering. Ons sogenaamde gevoel is dus allermins gegrond op raaiwerk.”
Kassie skuif ongemaklik in sy stoel rond. Sou Lulu aan sy houding kon agterkom hy’s nie vreeslik beïndruk nie?
* * *
Priscilla sit die gehoorbuis terug op die mikkie. Sy het dit verwag. Twee van die slagoffers op die lys is nie bereid om met haar te praat nie. Die eerste een het glad die foon in haar oor neergegooi, en die ander een het haar en Die Stem as onsensitiewe sensasiesoekers uitgekryt.
Wat seker nie ver van die waarheid is nie.
Sy het besluit om nie die vierde vrou te bel nie. Mathilda Bonthuys is net té onlangs verkrag om haar nou al met so ’n versoek te konfronteer.
Dit laat slegs Colleen Adler, die TV-sepiester.
Priscilla het vandag lank oor haar gedink. As Colleen se storie, en veral die 399-brandmerk, op enige ander plek as in Die Stem openbaar gemaak word, dank Snuif haar summier af. Daarvan is sy oortuig.
As sy sê dat nie een van die vroue met haar wil praat nie, gaan Snuif aandring op hul name. Colleen se naam gaan hom alle perspektief laat verloor. Hy gaan eis dat Priscilla alles skryf wat sy op hoorsê weet.
En dít is sy nie bereid om te doen nie, al verloor sy haar werk.
Buitendien kan Gerbrand dan in die gedrang kom. Mense sal vinnig aflei sy het haar inligting by hom gekry.
Maar Colleen kan ook haar redding wees, haar paspoort na Snuif se beloofde bonus. Sy onthou goed hoe die aktrise destyds met hul onderhoud off the record erken het dat sy sukkel om haar luukse meenthuis in Welgemoed te betaal. Volgens haar verdien sepiesterre peanuts. “Was dit nie vir my ekstra inkomste uit advertensies en modelwerk nie, sou ek nie hier kon bly nie,” het sy gesê.
Priscilla glimlag wrang. Hulle twee se situasies stem nogal ooreen. Albei moet vir die vale klou om hulle deftige woonplekke te behou. En juis daaroor is sy nou besig om haar joernalistieke gewete te verkrag vir ’n bonus. Die vraag is net of Colleen ook vir só ’n geelwortel sal val.
Sy haal ’n paar keer diep asem toe sy die gehoorbuis optel. Tyd om uit te vind of Snuif se bankbalans so groot soos sy bek is. Sy skakel sy direkte nommer, ’n vergunning aan joernaliste wat dringende sake wil bespreek.
“Ja?” blaf hy.
“Die vroue wil nie praat nie,” val sy met die deur in die huis. “Maar die een wat ek nog nie gebel het nie, kan dalk praat.”
“Wat bedoel jy met ‘dalk’, Priscilla?”
“As ons aanbied om haar te betaal vir haar eksklusiewe storie, kan sy dalk instem.”
Snuif snork. “Ek betaal g’n vir stories nie.”
“En as sy ’n bekende aktrise in die gewildste TV-sepie in die land is? Sy het die afgelope paar jaar vier keer die voorblad van die grootste gesinstydskrif gehaal én nege keer op die voorblaaie van ander gewilde tydskrifte gepryk.”
“Wie is dit?!”
“Colleen Adler.”
Hy fluit deur sy tande. “Blikskottel, jy’s nie ernstig nie!”
“Doodernstig.”
“Veertig … nee, maak dit vyftigduisend.”
“Dis nie genoeg nie.”
“Wat bedoel jy? Dis ’n moerse lot geld! En sy kry dit kontant, nes jy met jou bonus.”
“Honderdduisend behoort die ding te doen.”
“Is jy van jou sinne beroof? Ek betaal nie ’n sent meer as vyftigduisend nie.”
“Die verkragter brandmerk die vroue op hulle lywe. As ons ’n foto van daardie tatoeëermerk wil hê, gaan vyftigduisend nie genoeg wees nie.”
Sy hoor hoe hy sy asem intrek.
“Goeie moer! Raait, honderdduisend is reg. Maar dan teken sy ’n kontrak dat sy die storie eksklusief nét vir ons gee.”

Vanmiddag het Chrisjan redelik vroeg by die huis gekom, maar hy wag geduldig dat dit skemer word voor hy gaan draf.
Hy vat die pad Welgemoed toe.
Naby haar huis gaan hy in die straat staan. Hy haal sy waterbottel tydsaam uit sy rugsak en neem ’n paar slukke. Om die omgewing deeglik te bespied en nie agterdog te wek nie, doen hy eers strekoefeninge teen ’n lamppaal.
Niemand in sig nie. Al wat hy hoor, is die geblêr van musiek verder af in die straat.
By haar huis huiwer hy ’n oomblik toe ’n hond blaf. Moet die bure s’n wees. Hy druk die nota met bewende hande in haar posbus en begin dadelik weer draf.
Nou moet hy vinnig uit die omgewing wegkom. Hy neem ’n kortpad na Proteavallei, sy gedagtes heeltyd by die rooikop. Hoe gaan sy reageer as sy die nota kry? Verneder voel? Briesend wees? Gevlei voel? Dit met ’n vriendin bespreek?
Sy gaan haar kop breek oor wie haar bewonderaar is. Sy gaan dink sy ken hom dalk. En sy gaan heeltyd oor haar skouer loer as sy inkopies in die omgewing doen, wonder of hy haar nie iewers afloer nie. Saans sal sy deur haar venster kyk om hom te probeer raaksien. Slapelose nagte daaroor hê, selfs seksuele drome. Dalk heimlik verlief wees op hierdie skim.
Net die besef dat hy vir minstens die volgende paar dae die fokus van haar gedagtes gaan wees, laat sy hart vinniger klop.
Hy vermy die huis in Proteavallei waar hy gisteraand die nota afgelewer het en kies koers hoër op in die buurt. Dis nou al lekker donker en sy oë flits heen en weer oor die huise waar daar lig brand.
In ’n stil cul-de-sac steek hy vas toe hy uit die hoek van sy oog ’n beweging by ’n venster sien. Hy kyk eers rond voor hy agter ’n struik op die sypaadjie langs ’n lae muur hurk. Van hier af het hy ’n goeie uitsig op die venster.
Dit lyk soos ’n slaapkamer, die gordyne halfpad toegetrek. Hy sien ’n skaduwee teen die muur en snak na sy asem toe hy haar gewaar.
Dis ’n jong vrou in net haar bra. Hy kan nie haar onderlyf sien nie. Sy gaan staan voor ’n spieël en bestudeer haar gesig.
Hy grawe in sy sweetpakbroek vir sy iPhone en haal dit haastig uit, mik na die venster en neem ’n foto. Meteens is daar nog ’n skaduwee. ’n Man met ’n kaal bolyf verskyn en gaan staan agter haar.
Vir ’n oomblik staar Chrisjan ongelowig na hulle. Nou herken hy die vrou ook. Die wêreld is inderdaad klein …
Die man sit sy arms om haar lyf en trek haar nader aan hom. Hy fluister iets in haar oor. Sy lag. Hy maak haar braknippie agter haar rug los, haal die bandjies van haar skouers af.
Hygend neem Chrisjan foto’s. Sy hart maak tamboerslae in sy bors.
By háár gaan hy beslis nie notas aflewer nie.
* * *
Kassie sukkel om te slaap. Hy sit die bedliggie aan en kyk op sy horlosie. Al halftwaalf. Hy swets onderlangs en kom orent. Helder wakker.
Hy trek die boek op sy bedkassie met ’n sug nader. Juell en Rod se gesaghebbende
Encyclopedia of United States Stamps and Stamp Collecting het hy ’n paar jaar gelede al kafgedraf, maar noudat hy in die proses is om sy Amerikaanse seëls te katalogiseer, is ’n herlees noodsaaklik.
Toe hy die eerste paragraaf op bladsy sestig vir die derde keer moet oorlees, besef hy sy konsentrasie is op ’n heel ander plek. Hy klap die boek toe en sit dit neer. Swaai sy bene steunend van die bed af, druk sy voete in sy skaapvelpantoffels en strompel kombuis toe.
Hy sit die hoëtroustel aan. Instinktief trek hy die kombuislaai oop waar hy altyd sy sigarette gebêre het. Nou lê daar tjoklits. Hy breek ’n blokkie van die slab af wat hy vroeër vanaand halfpad geëet het en druk dit in sy mond.
Hy kou effe langtand. Wat sal hy nie nou vir ’n Lucky Strike wou gee nie! Maar hy weet daar’s nie ’n enkele sigaret in sy woonstel nie. Twee maande terug het dieselfde onbeheerbare lus hom beetgepak toe hy iemand op TV sien rook. Toe het hy die woonstel omgekeer en in elke laai en kas gekrap in die hoop om ’n vergete pakkie op te spoor.
Die kardioloog wat sy hartoperasie gedoen het, het gewaarsku sy longe lyk soos koffiesakke en gesê hy sal die rook ter wille van sy hart móét los. Maar één sigaret in ’n krisistyd kan wragtig nie skade doen nie, oortuig hy homself.
Hy skuifel op maat van die “Soutpansbergpolka” yskas toe en haal die liter Creme Soda uit. Hy neem ’n paar groot slukke uit die bottel en bêre dit weer.
Sy lus vir rook oorheers sy gedagtes. Sou die kafee hier onder op die hoek nog oop wees? Hy kyk op sy horlosie. Nie ’n bleddie kat se kans nie.
Net daar neem hy die besluit: Môre koop hy vir hom ’n sigaret. Hy weet die Griek hou los Stuyvesants aan. Dan het hy darem een in die woonstel vir ’n noodgeval soos vanaand.
Hy staan nog ’n rukkie besluiteloos rond, trek die laai weer oop en vat ’n tweede blokkie sjokolade voor hy kamer toe slof.
Terug in die bed skud hy sy kussing reg. Gelukkig het hy darem môre iets om na uit te sien. Hy het nooit gedink hy gaan speurwerk so mis nie, maar hierdie reeksverkragtersaak het weer betekenis aan sy lewe gegee.
Toe Tilla Bonthuys vanoggend daar gesit en snik het, het hy opnuut besef sy besluit was reg om terug te keer na die Spookeenheid.
Dis waarvoor hy in die wieg gelê is. Om die bliksems wat sulke afskuwelike onregte teenoor weerlose medemense pleeg se gatte vas te trap.
Hy kan nie wág om die boeie om daai fokker se polse toe te klap nie.
* * *
Om veertien minute oor twee kom Hernus terug van sy middernagtelike tog.
Hy is bly die landlord se huis is in donkerte gehul. Toe hy net voor twaalf hier weggery het, was daar nog ’n helse bekgeveg tussen die man en sy vrou. Die twee het natuurlik weer te veel gesuip. Hy is nou al gewoond aan hulle geskel, maar dit hou hom soms uit die slaap.
Tevrede dat hulle uitgepass lê, onbewus van sy bewegings, parkeer hy onder die afdak. Hy klim uit, sluit eers sy kamerdeur oop en sit die lig aan. Dan stap hy terug na die bakkie en lig die seil op om sy skopgraaf, olielamp en ander toerusting uit te haal.
Hy gaan bêre dit soos gewoonlik in die hoekkas in sy kamer. Sy oog vang die leë tafel teen die muur. Hy het vannag van die twee ontslae geraak. Selfs die formalien kon die verrotting nie meer keer nie.
Heel laaste gaan haal hy sy vonds op die passasiersitplek van die bakkie. Dis toegedraai in koerantpapier en hy dra dit versigtig in albei hande kamer toe en sit dit op sy leunstoel neer.
Hy sluit die deur en beskou homself eers in die gekraakte spieël teen die muur. Sy gesig en klere is vaal van die stof, sy hande donkerbruin van die gewerskaf.
Hy stap na die wasbak. Grawe eers vies ’n haarbol uit voor hy warm water intap. Hy spoel sy gesig deeglik af en skrop sy hande skoon met seep. ’n Suur sweetwalm vul sy neus toe hy sy arm oplig. Hy trek sy hemp uit, skep bakhande vol water en maak sy bolyf nat. Hy span die koekie seep in om die ergste vuil af te was.
Soms wens hy hier was ’n bad, maar dis nie lewensnoodsaaklik nie. Die kamer voldoen aan sy ander vereistes. En vir ’n beter omgewing kon hy nie vra nie. Mense hier steek nie hulle neuse in ander se sake nie.
Hy tel ’n handdoek van die vloer af op en vee hom droog, laat val dit weer.
Dan stap hy na sy vonds. Hy sit dit versigtig op die tafel neer en haal die koerantpapier af.
Glimlaggend bekyk hy dit. “Welkom in my kamer.”
Sy stem klink vir hom vreemd en skor. Dit moet die opwinding van die aand wees, want sy lyf sidder ook liggies.
Toe hy sy gulp met bewende vingers losmaak, stoot sy asem hard en rukkerig deur sy neus.

Vandat Priscilla die groen lig by Snuif gekry het, skakel sy onverpoos na Colleen se landlyn en selfoon, maar die aktrise antwoord nie.
Sy wil nie ’n boodskap los nie, bang dit maak Colleen daarop bedag dat die koerant van die verkragting weet. Sy móét self met die aktrise praat. Haar strategie is reeds haarfyn uitgewerk.
Sy het gister eers deeglik navorsing gedoen oor slagoffers van verkragting. Dit het nie veel meer opgelewer as wat sy reeds weet nie. Sulke vroue is erg getraumatiseer en kan aan posttraumatiese stressteuring ly, maar benewens die sielkundige skade kan daar ook gevolge soos fisieke beserings, seksueel oordraagbare infeksies en swangerskap wees.
Om dit swart op wit te sien het Priscilla van voor af skuldig laat voel. Dis wreed om so iemand met geld te wil omkoop om ’n storie uit haar te suig.
Met ’n skuldige gewete wat bly knaag, het sy haar na Gerbrand gewend toe hy vroegmiddag van die skool af kom. Sedert hy saans soveel buurtwagpligte het, het hy sy betrokkenheid by ander buitemuurse aktiwiteite afgeskaal.
“Weet jy of die verkragter die vroue hardhandig behandel of seergemaak het?” wou sy weet. “Dis nou buiten die brandmerke, wat vrek seer moes gewees het.”
“Nee, ek moes dit seker vir jou gesê het. Nie een van die vroue is beseer nie. Hy het ook elke keer ’n kondoom gebruik.”
Dit het Priscilla beter laat voel. Ten minste leef die vroue nie in vrees oor iets soos vigs of ’n swangerskap nie.
Sy sug en tel weer die telefoon se gehoorbuis op. Sy wil nie haar selfoon gebruik om Colleen te bel nie, ingeval die aktrise haar nommer op haar kontaklys gestoor het.
Tot haar verligting antwoord Colleen ná net twee luie.
“Kan ek help?” vra die aktrise geïrriteerd.
“Dis Priscilla Bekker van Die Stem.”
“Is dit jý wat my so aanhoudend bel?”
“Ja, jammer … maar ek het iets dringends om met jou te bespreek.”
“En dit is?”
Nie tyd om doekies om te draai nie, besluit Priscilla.
“Colleen, ek weet van die verkragting. Trouens, verskeie van my kollegas in die mediawêreld weet ook daarvan,” lieg sy.
“Fok! Respekteer niemand in hierdie land meer ’n mens se privaatheid nie? Hoe het julle dit uitgevind?”
“Niks bly ooit ’n geheim nie. Mense praat onder mekaar. En omdat jy baie bekend is, versprei so ’n storie soos ’n veldbrand.”
“Wel, as jy dink ek gaan met jou daaroor praat, maak jy ’n helse fout. En enigiemand wat ’n wóórd daaroor skryf, sleep ek persoonlik hof toe.”
“Presies wat ek sou gedoen het as ek in jou skoene was,” sê Priscilla.
“Nou waaroor wil jy praat? My seker nie sielkundig onderskraag nie? Ek woon klaar beradingsessies by, dankie.”
“Nee, ek wil jou ’n aanbod maak. Maar ek wil hê jy moet my uitluister voor jy antwoord. As dit nee is, aanvaar ek dit onvoorwaardelik.”
Stilte.
“Watse aanbod?” vra die aktrise ná wat soos ’n ewigheid voel.
“Colleen, eerstens weet ek jy sit met die trauma van hierdie mishandeling en ook met die stigma van verkragting. Die skande en vernedering wat ’n vrou voel wanneer mense weet sy is verkrag, maak hierdie misdaad seker nog meer traumaties. Baie slagoffers wil eenvoudig nie hê iemand moet daarvan uitvind nie.”
“Kom asseblief by die punt. Ek het nie die wêreld se tyd nie.”
“Die Stem is bereid om honderdduisend rand vir jou eksklusiewe storie te betaal – in kontant. Maar voor jy hierop reageer, wil ek hê jy moet mooi daaroor nadink. Buiten die geld is daar iets anders om te oorweeg. As ’n vooraanstaande aktrise wat daagliks op TV en gereeld op tydskrifvoorblaaie gesien word, só dapper is om haar emosionele wonde aan die wêreld bloot te lê, kan dit soveel positiewe gevolge vir ander inhou.”
“Dit glo ek moeilik,” sê Colleen, maar die venyn van vroeër is uit haar stem.
“Jy kan innerlike krag bied aan al die duisende slagoffers van verkragting in hierdie land,” gaan Priscilla voort. “Dit sal slagoffers wat tot dusver daaroor geswyg het, inspireer om na vore te kom. Onthou, die meeste vroue word verkrag deur mense wat hulle ken, maar weens die stigma bly hulle stil daaroor. Jy, meer as enigiemand anders, kan hierdie ingesteldheid van vroue verander.”
“Wel, dit is seker so … Ek weet net nie …”
“Ek weet die geld sal nooit jou eerste oorweging wees om jou storie te vertel nie,” sê Priscilla vinnig. “Maar dink net aan die bevrydende boodskap wat dit aan ander slagoffers sal bied.”
“Ek … sal met my agent moet praat. Ek sien hom juis vanmiddag. Dan sal ek terugkom met ’n antwoord.”
Toe sy aflui, blaas Priscilla haar asem stadig uit. So far so good.
* * *
Kassie beskou die kaart van die noordelike voorstede wat hy teen die muurbord in die kantoor aangebring het. Gekleurde duimspykers dui die strate aan waar die verkragtings plaasgevind het.
“Die ouens by die Bellville-stasie is reg,” sê Rooi. “Alles het in dieselfde kol gebeur.” Hy wys afsonderlik na elke spyker. “Doordekraal … Proteavallei … Oude Westhof … en Welgemoed.”
Kassie knik. “Ja, daai speurders het ’n deeglike job gedoen. Ek kon gistermiddag hoor hulle het alles ingesit. Hulle volledige dossiere spreek ook van uitstekende werk. Bellville word nie verniet elke jaar aangewys as een van die beste stasies in die land nie.”
“Ek kon sien hulle is redelik gatvol dat ons die saak by hulle oorneem.”
Kassie trek sy skouers op. “As ’n generaal besluit om die saak by jou weg te vat, moet jy dit maar aanvaar. Dis hoe die polisie operate. Dit het destyds met ons by Nuweland ook gebeur.”
“Seker waar.” Rooi gaan sit agter sy lessenaar. Met sy hande agter sy kop staar hy na die plafon. “Hel, hierdie wetter is uitgeslape! Ek kan nie wag om vanmiddag te hoor watter afleidings Lulu oor hom maak nie.”
Dis op die punt van Kassie se tong om te sê dit gaan net raaiskote wees, maar hy keer homself. Dalk moet hy die profileerder eers ’n regverdige kans gee voor hy ’n oordeel vel.
“Jy weet sy’s ’n roker, nè?” vra Rooi.
“Nee, hoe sal ek dit weet? Ons was gistermiddag nooit hier nie.”
“Het jy nie die klomp stompies in die asbak op die balkon gesien nie? Almal met rooi lipstiffie aan die filters.”
“Fokkit,” prewel Kassie.
Dít het hy nie nodig nie. Sy lessenaar is juis by die venster wat op die balkon uitkyk. Om te sien hoe iemand behaaglik aan ’n sigaret teug, gaan sy longe van voor af laat hande klap van die lus.
* * *
Met ’n stapel lêers onder sy arm vasgeknyp, stap Chrisjan na die Van Tonder-groep se kantoor in Breestraat. Hoewel dit ’n hele entjie van sy kantoor is, het hy besluit om die mooi somersoggend te benut deur voet te slaan. Buitendien sukkel hy altyd om parkeerplek in Breestraat te kry.
Sy gedagtes is by die talle vrae wat hy die groep se interne ouditeur oor hulle jaarresultate moet vra. Daar’s heelparty dinge wat hom pla. En sedert die Steinhoff-fiasko is ouditfirmas landwyd onder druk om met ’n vergrootglas na maatskappye se jaarstate te kyk.
Hy ruk tot stilstand toe hy die vrou op die sypaadjie sien aankom. Dit voel of hy ineenkrimp. Sy mág hom nie sien nie.
Hy kyk naarstig rond en glip vinnig by die naaste koffiewinkel in. Gaan sit teenaan die venster sodat hy ’n uitsig op die pad het.
Hy kan die toeval beswaarlik glo. Dat hy haar juis nóú moet sien nadat hy haar gisteraand in Proteavallei afgeloer het! Wat sou sy in die stad doen? Dan onthou hy dat haar man in hierdie omgewing werk. Sy moet op pad na hom wees.
Chrisjan verberg sy gesig agter ’n lêer, bang sy herken hom. Hy loer versigtig na haar. ’n Mooi vrou met kurwes op al die regte plekke.
Sy oë is vasgenael op haar borste. Dit skud heen en weer soos sy aangestap kom.
Hy onthou hoe haar man gisteraand haar kaal borste bevoel het – ’n toneel waarna hy herhaaldelik op sy iPhone gekyk het toe hy terug was by die huis.
Sy groeiende ereksie laat hom ongemaklik in die stoel rondskuif. Hy sal moet wag dat die opwelling bedaar voor hy weer die pad aandurf.

Lulu arriveer klokslag tweeuur by die kantoor vir hulle middagsessie.
Tot Kassie se ontsteltenis wil sy eers vinnig “’n dampie gaan kap”. Die geur van sigaretrook deur die oop balkondeur veroorsaak dat hy sy dag se werksrantsoen van drie rytjies sjokolade op een slag opeet – terwyl Rooi hom onderlangs dophou en skalks glimlag.
Terug in die kantoor beduie Lulu hulle moet hul stoele teenaan haar lessenaar skuif. “Dan kan ons mekaar lekker in die oë kyk.”
Sy druk-druk haar wilde haardos reg en rem aan die kraag van haar hemp, wat die soet parfuumwalms van voor af loslaat. Sy slaan ’n lêer oop en haal ’n paar velle papier uit waarop sy aantekeninge gemaak het.
“Hierdie storie het my tot kort voor middernag besig gehou. Ek het tot ’n afgetrede kollega, wat op sy tyd ’n uiters bekwame profileerder was, gekontak met ’n paar kwelvrae. Het nie sy foonnommer gehad nie, maar ek het hom op Facebook ge-indoos.”
Sy gee ’n laggie toe sy die frons op Kassie se gesig sien. “Dis sommer my vertaling vir ‘inbox’, hoor. Ek het seker maar ’n streep van my pa weg, wat ’n professor in Afrikaanse letterkunde was. Soos hy het ek ook ’n hekel aan die gebruik van Engelse woorde in Afrikaans.”
Sy orden die velle papier netjies langs mekaar op die lessenaar. “Die oudkollega het vroegoggend teruggekom na my. Sy afleidings stem ooreen met myne, wat my gerusstel dat ek nie hier in die donker rondtas nie. Hy het bevestig dat die oortreder nie al die eienskappe toon van die tipiese reeksverkragter in die spesifieke subgroep waarin ons hom geplaas het nie.”
Daar begin dit al, dink Kassie, die voorspraak dat hulle met ’n “unieke” geval te doen het. ’n Ou gewoonte van profileerders om hulleself te cover deur vaag te bly oor konkrete besonderhede.
Lulu kyk van hom na Rooi. “Maar wag, laat ek eers by julle hoor watter forensiese leidrade ons tot dusver het. Ek het nie aandag daaraan gegee nie, maar uitsluitlik gekonsentreer op die verkragter se modus operandi.”
“Wel, hy’t seker gemaak hy los geen vingerafdrukke of hare op die toneel nie,” sê Kassie. “Daar is dus geen DNS om mee te werk nie. Maar in die eerste en derde voorval is dieselfde handskoenafdrukke op die metaalbedpote van die slagoffers gekry. Dit het ’n seldsame byekorfpatroon, wat ons dalk in die toekoms kan help. In die eerste voorval is daar ook ’n onbekende skoenafdruk in ’n blombedding ontdek. Volgens forensies behoort dit aan iemand met ’n nommerelf-skoengrootte, wat kan pas by ’n man wat langer as 1,85 meter is. Die patroon op die sool stem ooreen met ’n sekere Adidas-tekkie, wat ongelukkig nie uniek is nie en waarvan daar jaarliks derduisende verkoop word. En in die laaste voorval is ’n swart wolletjie, vermoedelik afkomstig van sy sweetpaktop, in die slagoffer se bed aangetref.”
“Niks anders nie?”
“Twee van die vroue meen hy het bruin oë,” sê Rooi.
Lulu tik met haar voorvinger op een van die velle papier. “Hmm … dit stem ooreen met my afleiding dat hierdie ou nie ’n beginner is nie. Hy het al voorheen vroue verkrag en is alte bewus van die belangrikheid daarvan om nie DNS-spore te los nie. Net die feit dat hy sy balaklawa en klere tydens die verkragting aanhou én ’n kondoom gebruik, dui op ’n baie ervare en uitgeslape misdadiger. Dis ook duidelik dat hy die vroue se bewegings lank dopgehou het. Hy het hom goed vergewis van hulle roetines en selfs geweet die getroude vroue se mans is uithuisig. Hy het ook by plekke toegeslaan waar die veiligheidsmaatreëls nie wonderlik is nie. By twee van die huise is daar wel alarmstelsels, maar hy het die geldige gevolgtrekking gemaak dat die vroue dit eers sou aktiveer voor hulle bed toe gaan. Daarom het hy toegeslaan toe daar nog ligte in die huis gebrand het. En hy het in drie van die gevalle lopers van huisdeure gebruik om toegang te kry.”
Rooi kug. “Sy goeie voorafkennis van die vroue se bewegings dui vir my en Kassie daarop dat hy beslis in die area woon.”
“Daar’s julle dalk verkeerd,” sê Lulu. “Sulke oortreders bevuil gewoonlik nie hulle eie neste nie. In die meerderheid gevalle slaan hulle toe in gebiede waar hulle juis nié woon nie. Dit beteken nie dat die omgewing vir hulle onbekend is nie. In baie gevalle het oortreders in ’n stadium in daardie jagveld van hulle gewoon of gewerk. Maar ek kan met redelike sekerheid sê hierdie man bly op ’n ander plek.”
Kassie skud sy kop. “Vir ’n man wat soveel tyd daaraan bestee om sy slagoffers dop te hou, meen ons dit móét iemand van die omgewing wees. Dalk selfs ’n bekende wat nie agterdog by die inwoners sou wek as hulle hom laatnag in die straat gewaar nie.”
“Enigiemand kan ongesiens in daardie omgewing beweeg, Kassie. Dis baie boomryk en die meeste huise het hoë mure. Mense is ook gewoonlik daardie tyd van die aand binnenshuis en –”
Lulu word onderbreek toe die kantoordeur oopgaan. Brigadier Fortuin.
“Jammer om hier in te bars,” sê sy uitasem. “Ek weet julle is met ’n belangrike gesprek besig, maar daar het iets voorgeval.”
Kassie kan aan die blos op haar gesig aflei dis belangrik.
“Ek het pas ’n oproep van die Bellville-polisie gekry. ’n Vrou wat in Welgemoed woon, het hulle gebel omdat sy die afgelope tyd onwelvoeglike briewe in haar posbus kry. En na aanleiding van die koerantberigte oor die reeksverkragter leef sy nou in vrees dat dit dalk hy kan wees. Sy was slim genoeg om die nuutste nota met ’n handskoen te hanteer om nie vingerafdrukke te laat nie.”
Die brigadier glimlag breed. “En sy het selfs ’n vermoede wie die oortreder kan wees! Daarom dink ek dis …”
“Klink nie soos ons verkragter nie,” val Lulu haar in die rede. “Dit stem nie ooreen met sy modus operandi nie. Hy stuur nie vooraf boodskappe aan sy slagoffers nie.”
Kassie kan sien dat die brigadier haar bloedig vererg. Hy weet sy verpes dit om onderbreek te word.
“Wel, hy kon sy modus operandi verander het, Lulu,” sê sy skerp. “Ons kan nie bekostig om hierdie oproep te ignoreer nie.”
Sy oorhandig ’n vel papier aan Kassie. “Hier’s die vrou se naam en adres. Gaan jy en Rooi sommer nou.”
Haar ysige blik keer terug na Lulu. “Julle sal eers môremiddag met hierdie gesprek kan voortgaan. Ek glo daar is nog aspekte waaroor jy nie honderd persent klarigheid het nie. Gebruik die middag daarvoor.”
Toe sy uit is, kyk die profileerder verbaas na Kassie en Rooi. “Sjoe, maar sy’s ’n kwaai een, nè?”
Rooi lag. “Welkom by die Spesiale Spookeenheid.”
* * *
Heeltyd terwyl sy vir Colleen se antwoord wag, bly Priscilla se maag in ’n vuis saamgetrek.
Dis ook die verdomde Snuif wat elke bleddie halfuur bel om te verneem of sy al iets gehoor het wat haar stresvlakke opjaag.
As hierdie storie boemerang, gaan die ou man haar al die skuld gee. Want toe hy vra of Colleen weet hulle vereis ook ’n foto van die tatoeëermerk, het Priscilla gesê sy wou dit nog nie noem nie.
“Ek wil eers hê die geldaanbod moet goed insink. As sy daarvoor val, gaan dit maklik wees om haar te oortuig van die foto.”
“Jy beter bid jy’s reg, Priscilla,” het Snuif gebrom.
Sy kyk op van haar rekenaar toe Gerbrand inkom met ’n koppie tee wat hy vir haar gaan maak het.
Hy kom sit langs haar. “Jy lyk vreeslik gestres, my liefling. Dis nie nodig om jou te bekommer oor my posisie by die buurtwag nie. As jy eers die storie geskryf het, sal niemand kan aflei wat jy als vooraf geweet het nie. Almal sal in elk geval dink Colleen het die koerant gekontak omdat sy die behoefte het om ander slagoffers te inspireer.”
Sy glimlag. Die liewe Gerbrand se besorgdheid oor haar is soms die enigste ligstraal in haar lewe.
Sy wip van die skrik toe haar selfoon begin lui.
Snuif. Hy het dié keer darem ’n uur uitgehou.
Sy ignoreer die oproep.
“Gaan jy nie antwoord nie?” vra Gerbrand fronsend.
“Nee, dis ’n stupid fool wat die verkeerde nommer beet het. Hy bel my al heeldag.”

Die jong vrou in Welgemoed se vermoede oor die briefskrywer klink oortuigend genoeg. Die man is glo elke dag in die koffiewinkel in ’n besige sentrum naby haar huis. Sy beduie vir Kassie en Rooi waar dit is.
Die enigste kelner in die koffiewinkel stap hulle tegemoet. Hy weet dadelik van wie hulle praat.
“Sy naam is Brink Bosman.” Hy beduie na ’n tafel in die hoek. “Hy sit elke oggend daar op sy laptop en werk.”
“Weet jy wat hy vir ’n lewe doen?” vra Kassie.
Die kelner haal sy skouers op. “Nie eintlik nie. Maar ek neem aan hy werk vir homself.”
“Hoe lyk hy?”
“Langerige ou met blonde hare. Hy dra ’n goue ketting om sy pols en sy hemde is altyd oopgeknoop tot by sy naeltjie.” Hy glimlag. “Wil seker maar sy borshare afshow.”
Kassie knik. Dit klop met die vrou se beskrywing.
“Jy weet seker nie waar hy bly nie?” vra Rooi.
“Ek weet toevallig. Toe ek nog vir Debonairs gewerk het, het ek gereeld by hom pizzas afgelewer.” Die kelner onthou die straatnaam, maar nie die nommer nie. “Maar julle sal sy plek maklik kry. Dis op die hoek aan die linkerkant as jy in die straat opdraai. Soos ek kan onthou, het die huis ’n rooi dak.”
“Dankie vir jou hulp,” sê Kassie.
“Waaroor soek julle hom?”
“Hy kan ons dalk help met ’n ondersoek waarmee ons besig is,” sê Rooi.
Die kelner rol sy oë, glimlag beterweterig. “O, ek sien.”
Toe hulle uitstap, steek Kassie op die parkeerterrein vas. “Ons het nie ’n bleddie lasbrief nie. En ons kan ook nie daarop aandring om sy vingerafdrukke te neem nie.”
“Jy’s reg,” sug Rooi.
Kassie staar peinsend voor hom uit. “Ek het ’n plan. Wag solank by die kar, ek gaan net gou Pick n Pay toe.”
Terug by die motor klim hy aan die passasierskant in.
“En nou?!” vra Rooi toe hy die pakkie Lucky Strike Filters sien. “Het Lulu jou getrigger om weer te begin stook?”
Kassie beduie na die plastiekomhulsel. “Nee, maar dis die ideale tool om vingerafdrukke te kry.”
Hy vee die pakkie deeglik met sy sakdoek skoon, draai dit dan daarin toe en steek dit in sy windjekker se sak. “Dis ’n trick wat ek jare terug gebruik het. Dalk is ek weer lucky met my Lucky Strikes.”
Rooi sluit die motor aan. “Kom ons hoop maar daar’s prints op die nota wat in die vrou se posbus was. Anders het ons niks om dit mee te vergelyk nie.”
“Ek dink in elk geval ons jaag spookasem. Ek stem saam met Lulu – dis nie ons verkragter se modus operandi nie. Hierdie ou is ’n ander soort perv.”
“Wel, dis in dieselfde omgewing waarin ons verkragter operate. Dis seker nie onmoontlik dat hy ook ’n kick daaruit kry om onwelvoeglike notas aan vroue te stuur nie. Dalk doen hy dit juis om met die polisie se koppe te smokkel. Ek kan enigiets glo van ’n fokker wat vroue brandmerk.”
“Nie onmoontlik nie, maar hoogs onwaarskynlik. Hy’s te slim om die gevaar te loop dat iemand hom sien terwyl hy ’n nota in ’n posbus druk.”
Hulle kry die hoekhuis maklik. Die dak is rooi, soos die kelner gesê het.
Kassie druk die klokkie by die veiligheidshek en dit klik dadelik oop.
Die voordeur swaai oop toe hulle met die voetpaadjie aangestap kom. Brink Bosman, hemp oopgeknoop en goue ketting om die pols, blonde krulhare en ’n modieuse stoppelbaard, kyk fronsend na hulle.
Kassie skat hom in sy vroeë veertigs. Lengtegewys voldoen hy aan die verkragter se profiel.
“O, ek het iemand anders verwag,” sê Bosman stuurs. “Waarmee kan ek help?”
Kassie en Rooi toon hulle polisie-ID’s en stel hulleself voor.
“Ons wil net ’n paar minute van jou tyd hê,” sê Kassie.
Bosman beduie hulle moet agter hom aan stap. In die ruim sitkamer gaan hy staan. Dis duidelik dat hy hulle nie gaan nooi om te sit nie.
“Ek wag eintlik vir my belastingadviseur,” sê hy. “Maar waarmee kan ek julle help?”
Kassie hoes, hou sy een hand voor sy mond en pluk die sakdoek met die ander hand uit sy windjekker se sak. Die pakkie sigarette val uit en land op die mat langs Bosman se voete.
“Jammer … ek het ’n ligte verkoue,” stamel Kassie terwyl hy sy neus skoonvee.
Bosman buk af en tel die pakkie op, hou dit in sy hand en bekyk dit belangstellend. “Nie geweet mens kry nog Lucky Strike-skywe nie. Ek het dit op varsity laas gerook.”
Hy oorhandig die pakkie aan Kassie, wat dit met die sakdoek neem en in sy sak druk.
“Ons is besig met ’n roetine-ondersoek,” sê hy. “’n Vrou van hierdie omgewing het ’n klag gelê dat sy onwelvoeglike briewe in haar posbus kry.”
Bosman frons. “En wat het dit met my uit te waai?”
“Wel, om nou eerlik te wees, ons dink die vrou is effens paranoïes. Sy het vir ons ’n lys name gegee van mans wat sy glo daarvoor verantwoordelik kan wees,” lieg Kassie.
“Nou moet ons met almal gaan praat,” sug Rooi.
“En my naam is ook op haar lys?!”
Die verbasing op Bosman se gesig lyk vir Kassie eg. Hy knik.
“Maar sy’s bedonnerd in haar kop! Wie is sy nogal?”
“Dis nie nou ter sake nie. Maar sy beweer dat jy haar by meer as een geleentheid dopgehou het in die koffiewinkel in die Welgemoed Forum. Ook dat jy eenkeer vir haar geknipoog het.”
Bosman lag uit sy maag. “Ek knipoog vir baie vroue. En veral as hulle mooi is, is ek maar geneig om hulle dop te hou. As ’n geskeide man is dit seker nie ’n crime nie, of hoe?”
Die voordeurklokkie lui.
“Dis my adviseur,” sê Bosman. “Sorry, manne, ek kan nie verder help nie. Maar daai vrou leef in ’n droomwêreld.”
Hy begelei hulle uit.
Op pad motor toe gee Rooi ’n laggie. “Hel, ek kon nie glo hoe goed jou plan met die siegretboksie gewerk het nie. Ek sal daai een vir die toekoms onthou.”
“Gaan ons nie veel help nie,” sê Kassie. “Dis nie ons man nie. Sy verbasing was heeltemal eg.”
Rooi snork. “Met sulke gladde donners weet ’n mens nooit.”
* * *
Hernus is vroegmiddag al klaar met sy aflewerings, maar hy ry nie terug werk toe nie. Hulle weet tog nie hoe lank hy neem om sy skof te voltooi nie.
Hy parkeer die afleweringswa langs ’n besige sentrum in Rondebosch, met ’n goeie uitsig op almal wat by die hoofingang kom en gaan.
Ná gisternag se ekskursie is hy gereed vir die volgende stap. Hy is dit aan homself verskuldig. Sy hele lewe lank droom hy al daaroor. In die verlede het die risiko’s daaraan verbonde hom teruggehou, maar daai Viljoen-bitch se geskel het iets in hom getrigger wat hy nie meer kan ignoreer nie.
Hy hou ’n jong vrou met ’n stywe toppie en noupassende jeans dop wat na die sentrum aangestap kom.
Dis háár soort wat hy gaan teiken.
Toe sy nader kom, merk hy haar swak ontwikkelde ken.
Nee, sy’s nie goed genoeg nie. Iemand met so ’n gesigdefek sal net ’n demper op alles plaas.
Hy soek ’n beeldskone vrou, een met wie hy lank ná die tyd nog in sy kamer sal wil gesels.

“En toe? Dink julle hy kan die verkragter wees?” vra Lulu, wat vandag effens vroeër ingekom het.
“Nee,” sê Kassie beslis. “Maar ons sal sien of die nota van hom af kom. Ons het dit gistermiddag vir forensies gegee, saam met ’n sigaretpakkie wat hy hanteer het. As die vingerafdrukke ooreenstem, kan ons hom verder grill. Ek betwyfel dit sterk, maar Rooi is nog nie oortuig van sy onskuld nie.”
Rooi lag verleë. “Dalk maar omdat die bliksem so windgat is dat hy vir my verdag voorkom. Soms is ouens met te veel selfvertroue juis die skuldiges.”
Lulu skud haar kop. “Selfvertroue is nie juis iets wat jy by reeksverkragters aantref nie. Ook nie by beloerders nie.”
“Praat jy van stalkers?” vra Kassie.
“Jip, maar bekruipers of beloerders is darem veel mooier Afrikaanse woorde, nè? Beloerder is eintlik my gunsteling.”
Fok, sy gaan hulle nog taallesse ook gee, dink Kassie.
Hy stoot sy stoel ’n entjie agteruit. Lulu se parfuum is verstikkend en klou soos ’n poep onder ’n vereduvet aan sy neusholtes. Vandat hy ophou rook het, is sy reuksintuig juis oorsensitief.
Sy slaan haar lêer oop en rangskik haar notas op die lessenaar. “Reg, menere, laat ons nie verder tyd mors nie. Julle onthou uit gister se gesprek dat ons verkragter ’n deeglike beplanner is, wat homself bedek hou en ’n kondoom gebruik om nie DNS-spore te los nie. Gegrond op twee vorige reeksverkragtingsake waaraan ek gewerk het, dink ek hy woon nie in die gebied waar hy sy misdade pleeg nie, maar hy ken wel die omgewing goed.”
Sy beduie na ’n nota. “Kom ek gaan eers ’n stappie terug om julle in die groter prentjie te bring. Suid-Afrika het een van die hoogste verkragtingsyfers ter wêreld. Daar word geskat dat daar elke sewentien sekondes ’n vrou in hierdie land verkrag word.”
“Bliksis!” sê Rooi.
“Dis erg, ja. Aangemelde verkragtingsake is al op pad na veertigduisend per jaar, maar dis net die oortjies van die seekoei. Die meerderheid verkragtings word nooit aangemeld nie. Dieselfde geld vir ander vorms van seksuele molestering.”
“Wat dink jy van die argument dat vroue soms self blameer kan word?” vra Rooi. “Mense sê mos skrapse klere is moeilikheid soek.”
Lulu knik. “Navorsing wys dat vroue meer in die somer as in die winter verkrag word. Dan wys hulle uiteraard meer van hul liggame. Maar nie naastenby alle slagoffers is suggestief geklee nie. Dis eerder dat verkragters die geneigdheid het om vroue met hulle oë te ontklee. Hierdie misdaad kan nooit voor die deur van vroue gelê word nie. Té dikwels word vroue beskuldig dat hulle daarvoor gesoek het. ‘Sy was dronk, sy het geflankeer, haar rokkie was te kort’ is van die uitsprake wat ’n mens gereeld hoor. Maar die feit is dat verkragters nie onderskeid tref nie. Wanneer die geleentheid hom voordoen, slaan hulle toe op enigeen, ongeag hoe die slagoffers aangetrek was of hoe hulle opgetree het.”
Sy hou twee vingers omhoog. “Wat wel van belang is, is dat verkragters hoofsaaklik in twee groepe verdeel kan word, naamlik magsverkragters en woedeverkragters. Elkeen van hierdie groepe kan weer in twee subgroepe verdeel word. Daar is natuurlik ook impulsiewe verkragters, wat in ’n vyfde groep ingedeel kan word. Maar ek gaan net konsentreer op die groep waaronder hierdie vent ressorteer, soos bepaal deur my en my oudkollega.”
Sy tokkel met haar vingers op die lessenaarblad. “Dis ook baie belangrik dat julle besef ’n verkragter van ’n sekere tipologie sal nie noodwendig ál die kenmerke hê nie. Sommige kenmerke kan oorvleuel. Ongelukkig is niks ooit eksak nie.”
Tipiese profileerder, dink Kassie. Maak nou al verskoning ingeval sy later verkeerd bewys word.
“Ons man val in die subgroep wat as magsgerusstellende, magsbevestigende en magskompenserende verkragters bekend staan,” gaan Lulu voort. “Hy wil hê sy slagoffer moet sy manlikheid aan hom bevestig omdat hy dit nie op ’n ander manier bevestig kry nie. Hy sal dikwels vereis dat sy slagoffer haar uitlaat oor sy vaardigheid as minnaar, soos ons in die dossiere gesien het. Hy het in al die gevalle ná die verkragtings gesê hy kon sien hulle het dit geniet. Nie een van die vroue het negatief reageer hierop nie, natuurlik omdat hulle vreesbevange was oor hulle veiligheid. Hierdie soort verkragter is ego-distonies. Hy kan hom nie regtig vereenselwig met die wete dat hy ’n verkragter is nie. Hy voel skuldig ná die daad en sal besorg voorkom, soos ons ook uit die verklarings kon aflei. Gewoonlik sal hy in sy daaglikse lewe uit sy pad gaan om ander mense te help in ’n poging om aanvaarding en goedkeuring te kry.”
Kassie frons. “Daardie beeld klop nie vir my met iemand wat sy slagoffers met ’n vuurwarm yster brandmerk nie.”
“Jy’s skerp, hoor! Dit het my ook aanvanklik effe ontspoor, maar daar is ’n verklaring daarvoor – een waaroor ek en my oudkollega saamstem. Maar ek kom nou-nou daarby uit.”
Lulu tel ’n nota op en bespied dit met skreefoë, sit dit dan neer. “Die motief van hierdie soort verkragter is hoofsaaklik seksueel – dis nie aggressie-gesentreer soos by die woedeverkragter nie. Die verkragting dien as kompensasie vir sy ontoereikende selfbeeld. Hy kan homself nie keer nie en die verkragtings is herhalend en neem ’n roetine aan.”
Sy druk-druk met haar voorvinger op die lessenaar. “Iets wat vir julle van belang kan wees, is dat die verkragter die slagoffers seksueel probeer opwek deur voorspel, wat tipies is van hierdie groep. Soos in die dossiere aangedui word, betas en bevroetel hy die vroue voor hy hulle verkrag. Daar is van sy kant af ’n hoë mate van seksuele opwekking, wat in die meeste gevalle die kanse vir premature ejakulasie vergroot. Verkragtings in hierdie subgroep hou normaalweg nie lank aan nie, maar al vier vroue het gesê dit het meer as tien minute geduur voordat hy geëjakuleer het. Volgens my oudkollega dui dit op net een ding: Die verkragter is nie bloedjonk nie. Hy is moontlik in sy laat dertigs, veertigs of selfs vroeë vyftigs. Daarom verkies hy ook jong en aantreklike vroue, die soort met wie hy nie normaalweg sosiaal sou verkeer nie.”
Kassie moet toegee dis waardevolle inligting, wat hy nie self sou kon aflei nie.
Lulu leun oor die lessenaar en tik Rooi op sy hand. “Dis nie nodig om af te skryf nie, hoor. Ek sal die belangrikste gevolgtrekkings in ’n gebruikersvriendelike tabel aan julle verskaf.”
Sy tel ’n ander nota op. “Hierdie soort verkragter is die minste gewelddadig van alle verkragters. Hoewel hy die vroue waarsku dat hy ’n skietding in sy rugsak hou, het hy dit nooit uitgehaal en hulle daarmee gedreig nie. Die enigste teken van geweld was die lap wat hy in hulle monde geprop het. Selfs die eerste vrou, wat die lap uitgespoeg en begin skreeu het, het hy kalm hanteer en die lap teruggedruk sonder om haar seer te maak.”
“Maak nog nie van hom ’n bleddie engeltjie nie,” brom Rooi.
Lulu glimlag. “Beslis nie. Maar hy toon ’n mate van empatie met sy slagoffers, wat tipies van hierdie groep is. Wat vir julle van belang is, is dat sulke verkragters in die meerderheid gevalle enkellopend is. Hulle is gewoonlik stil en passief, met ’n lae selfbeeld. Hulle is ook nie sosiaal aktief nie, met min vriende. In baie gevalle is hulle verslaaf aan pornografie.”
Sy sit terug in haar stoel. “Nou die kwessie van die brandmerke. Dit het my en my oudkollega hard laat dink. Die drang om iets aan ’n slagoffer se liggaam te doen, kom hoofsaaklik by reeksmoordenaars voor. Daar is gevalle waar lyke vermink word, byvoorbeeld borste wat afgesny word, of selfs ’n boodskap wat met ’n mes op die lyk uitgekerf word. Briefies of spesifieke voorwerpe wat by die lyk gelos word, is ook algemeen onder reeksmoordenaars. Daarmee wil die moordenaar vir die polisie ’n soort leidraad los, die gereg amper uitdaag om hom te vang.”
“Sê jy hierdie ou kan dalk moordneigings hê?” vra Rooi.
“Nee, geensins nie. Onthou, dis ’n man met ’n lae selfbeeld. Hy streef heel moontlik na erkenning in die gemeenskap waarin hy woon en werk. Maar weens sy onvermoë om dit te vermag, leef hy hierdie hunkering op ’n ander manier uit. Hy brandmerk sy slagoffers, wat hom onderskei van gewone verkragters. Deur dié unieke optrede skep hy sy eie erkenning. Hy smag daarna dat die buitewêreld daarvan kennis moet neem. In hierdie stadium moet hy hoogs gefrustreerd wees omdat die media nog niks oor die brandmerke berig het nie.”
Kassie knik. “Interessante afleiding. Sê jy dus ons moet dit onder geen omstandighede aan die media bekend maak nie?”
“Absoluut. Dit sal hom net aanspoor om nog vroue te verkrag. Hierdie soort ouens baai in publisiteit. Hy sal ook gedy in die wete dat hy met die brandmerkseremonie meer publisiteit genereer as enige ander verkragter.”
“Maar dit strook nie met die beeld wat jy geskep het van iemand wat hom nie vereenselwig met die wete dat hy ’n verkragter is nie?”
“Jy moet sy denkwyse verstaan, Kassie. In sý kop verkrag hy nie regtig die vroue nie. Hy doen hulle eintlik ’n guns deur aan hulle te demonstreer hoe ’n ware minnaar die seksdaad pleeg. Ná die daad wek die getraumatiseerde en huilende vroue wel simpatie by hom en dan voel hy skuldig. Maar dis soos ’n pa wat sy kind ’n afgedankste loesing gee: Hy voel sleg daaroor, maar hy troos hom daaraan dat dit ten goede van die kind se opvoeding was.”
“Siek fokker,” brom Rooi.
“En die syfers 399? Wat sou dit beteken?” vra Kassie.
“Dít het ons uitgeboul. ’n Mens kan net raai. Dit kan een van twee dinge beteken. Óf dis ’n nommer wat vir hom ’n positiewe betekenis inhou omdat hy voorheen daarmee sukses behaal het, soos by ’n gelukstrekking of iets, óf hy daag die polisie uit deur die syfers soos ’n leidraad voor hulle neuse te swaai. Dis natuurlik iets wat reeksmoordenaars graag doen, met ’n houding van ‘Werk dit uit as julle kan’. Maar ek en my oudkollega voel dis eerder eersgenoemde – dat hy sy gunstelingnommer bloot as sy stempel gebruik.”
Sy beduie na die nota voor haar. “Die feit dat hy sy slagoffers spesifiek op die stuitjie of die dy brandmerk, is ook betekenisvol. ’n Mens sou redeneer dat die boud die ideale plek is vir ’n brandmerk, maar ons man vermy juis daardie area. Hy merk die vroue op dele wat moeilik is om te bedek as hulle iets soos ’n bikini of kortbroekie sou dra. Dis asof sy merke ’n vermaning insluit dat vroue nie suggestief moet aantrek nie.”
Kassie knik. “So hy sien homself as ’n soort bewaker van sedes?”
“Presies. Wat jou ook meer vertel van sy onstabiele persoonlikheid.”
“Volg hierdie ouens ’n spesifieke patroon?” vra Rooi. “Deur byvoorbeeld elke maand iemand te verkrag?”
“Volgens beskikbare statistiek slaan hulle elke sewe tot vyftien dae toe. Maar dit kom gewoonlik voor by verkragters wat buitenshuis opereer – die ouens wat hulle slagoffers in bosse of voertuie inpluk en verkrag. Diegene wat eiendom betree om te verkrag, doen baie beter beplanning, wat uiteraard meer tyd vereis. Ons verkragter het vier vroue in die afgelope amper vyf maande verkrag. Dis te betwyfel of ’n mens jou aan hierdie tydsverloop tussen die verkragtings kan steur. Die tweede voorval was twee weke ná die eerste een, maar daar was ’n tydsverloop van meer as ’n maand tussen die ander twee. Dit hang alles af van hoe sy beplanning verloop. Hy kan maklik vandag of môre weer toeslaan.”
Lulu maak haar notas bymekaar. “Môre voorsien ek julle van ’n profieltabel van die verkragter. Dit sal meer gedetailleerd wees as ons gesprek vandag.”
Sy huiwer ’n oomblik. “Ek wil nie vir julle voorskryf hoe julle die ondersoek moet hanteer nie, maar ek het tog ’n voorstel.”
“En dit is?” vra Kassie.
“As ek julle is, gaan gesels ek weer met al die vroue. Baie slagoffers onthou nie al die besonderhede kort ná die verkragting nie, want hulle is uiteraard ontsteld en geskok. As hulle dan later iets onthou, maak hulle dit meestal as onbenullig af en lig nie die polisie in nie. Maar soms kan dit juis deurslaggewende leidrade oplewer.”
“Goeie voorstel,” sê Kassie.
Hy moet effe teësinnig erken dat hy beïndruk is met Lulu.

Die oproep kom om halfvyf die middag.
Maar dis Colleen se agent wat praat, wat Priscilla effens onkant betrap.
Hy stel hom voor as Arthur Smith.
“Ek en Colleen het lank hieroor gechat. Ons dink albei dis eintlik great dat sy oor hierdie nightmare nou kan uitpraat. Dit sal beslis ’n message of hope uitdra aan die duisende wat daaroor swyg.”
“Fantasties,” sê Priscilla. “Ek weet dit gaan baie van Colleen verg, maar ek bewonder haar vir haar dapper besluit. En ek glo álmal gaan so voel – nie net die getraumatiseerde slagoffers van verkragting nie, maar ook haar duisende aanhangers.”
“Right, ons voel dan exactly dieselfde,” sê Smith. “Maar kom ons praat gou oor die geld. Jy sê julle sal dit in cash betaal?”
Priscilla vermoed dis die belangrikste oorweging vir die agent om Colleen in haar besluit te steun. Sy wonder wat sy cut is.
“Ja, in harde kontant. Ek sal dit in bondels van tweehonderdrandnote in ’n tas aan Colleen oorhandig tydens ons onderhoud. Daarmee saam sal sy natuurlik ’n ooreenkoms moet teken dat sy haar storie eksklusief vir Die Stem gee. Geen ander koerant, tydskrif, TV-program of …”
“Ek weet wat exclusive beteken, my darling,” val hy haar in die rede. “Ons het nie ’n prob daarmee nie.”
Priscilla se hartklop versnel. “Daar is nog een ding wat ek nie vir haar genoem het nie, maar wat deel van die ooreenkoms móét uitmaak.”
“And what will that be?”
“Ek wil buiten gesigfoto’s van haar ook ’n foto neem van die tatoeëermerk op haar stuitjie.”
“For fuck’s sake, hoe weet julle van die tat?!”
“By ’n bron uitgevind. Die verkragter het ál vier vroue se liggame gebrandmerk.”
“Ek gaan nié toelaat dat julle ’n foto van my client se tat plaas nie! Dis op haar stuitjie, teenaan haar bum. Mens sal die gleuf van haar boude sien. Sy’s nie ’n porn star nie. Have a bloody heart, sweetheart!” skril sy stem.
“Die foto sal fatsoenlik wees. Ons sal nét die tatoeëermerk afneem en nie haar boude wys nie. Ek sal die foto ook eers vir julle goedkeuring voorlê voor ons dit gebruik. As sy nie daarvoor kans sien nie, is ek bevrees Die Stem gaan nie bereid wees om veel meer as dertigduisend vir die storie te betaal nie,” lieg Priscilla.
Die lang stilte wat volg, stem haar onrustig. Snuif beskyt homself as hierdie storie nou deur die mat moet val.
“Okay, let me talk to my client. Hang ’n rukkie aan.”
Priscilla hoor hulle stemme op die agtergrond, maar dis te dof om uit te maak wat hulle sê. Klink minstens nie of Colleen ’n fit vang nie.
Ná vyf minute wat soos ’n uur gevoel het, is Smith terug op die lyn.
“Okay, we agree. Maar ons wil die foto sien voor julle dit publish.”
“Dis ’n belofte, en dit sal ook in die ooreenkoms staan.”
“Wanneer wil jy die onderhoud voer?”
“Indien moontlik oormôre. Dit sal ons tyd gee om die ooreenkoms op te stel en die kontant gereed te hê.”
“Right, let’s make it four in the afternoon. Sy’s die hele oggend in die studio en het nog ’n lunch date daarna. Jy kan haar hier by haar huis kom sien.”
“Reg so, dan is dit afgespreek.”
Toe Priscilla aflui, bel sy Snuif met koorsige haas.
* * *
Chrisjan haat hierdie selfopgelegde maandelikse verpligting van hom. Veral as daar soos vanaand nie jong vroue teenwoordig is nie.
Toe hy destyds by die groep aangesluit het, was dit eerstens om by sy buurtgenote die indruk te skep dat hy ’n meelewende siel is. Iemand wat bereid is om sy tyd op te offer ter wille van die minderbevoorregtes. Tweedens het hy sy eie rede gehad: om in kontak met jong vroue te kom. As hy eerlik moet wees, het laasgenoemde baie meer gewig gedra.
Terwyl die bussie van VOG (Valerie se Omgeegroepie) voortsnel op pad na Belhar, beskou hy weer sy medepassasiers. Buiten oom Herklaas (saam met Chrisjan die enigste man in die ganse groep van meer as tagtig lede) is die bussie vanaand gepak met onaansienlike en middeljarige vroue. Die lywige een langs hom pen hom in die agterste hoek vas, wat sy engtevrees aktiveer en sweet op sy voorkop laat pêrel.
Dis sy eie bleddie skuld. Hy moes die lys name vir vanaand se uitstappie eers bestudeer het voor hy ingestem het om saam te kom. Maar met die Van Tonder-groep se swaar werkslas het hy nie tyd gekry nie. Hy moes boonop van die werk af jaag na die bymekaarkomplek by die Engen-vulstasie, toe nog hoopvol dat ’n paar jonges die trip sou meemaak.
“Chrisjantjie sê ons petrolgeld hardloop nou vinnig uit,” hoor hy die stem van Valerie Vermeulen, stigter van die groep. “En die bussie kort ook ’n diens. Ons sal binnekort basaar moet hou om ons fondse aan te vul …”
Hy luister nie verder nie. Hy haat dit as die ou teef hom Chrisjantjie noem. En waarom hy ingestem het om “die boeke te doen”, sal hy nie weet nie. Seker omdat hy gehoop het haar stunning dogter, ’n hoogs intelligente universiteitstudent, sal haar ma soms aflos by hulle maandelikse begrotingsvergadering.
Elke keer wanneer hy dit oorweeg om die groep vaarwel toe te roep, verhoed die enkele grootste positiewe aspek van sy lidmaatskap hom. Dit hou ongelooflike voordele in om die blikkieskos en ou klerasie by die invorderingskomitee se huise af te lewer, want die komiteelede is hoofsaaklik jonger vroue.
Wat hom dan die gulde geleentheid gee om die omgewing te bespied waar hulle bly.
* * *
Vanaand stel Hernus sy aandseremonie doelbewus uit.
Hy kyk eers die koerante deur, maar sien niks wat hom opgewonde maak nie.
Dan haal hy die blikkie sousbone onder die hoop ou koerante op die vloer uit, sny dit oop en gaan sit in sy leunstoel. Met ’n lepel skep hy die sousbone uit en kou gulsig daaraan. Vandag se druk afleweringskedule het gemaak dat hy nie by middagete uitgekom het nie.
Terwyl hy eet, is sy blik vasgenael op die vloer waar ’n paar kakkerlakke rondskarrel. Hy dwing homself om nie na die tafel teen die muur te kyk nie, al voel hy die onmiskenbare tinteling in sy lyf.
Hy gooi die laaste tamatiesous in sy keel af, slinger die blikkie oor die vloer en vee sy mond met sy hempsmou skoon. Steunend staan hy uit die stoel op.
Hy maak eers seker die gordyne is dig toe.
Met sy rug na die tafel gekeer, begin hy sy klere uittrek. Hy doen dit tydsaam, al bewe sy liggaam van opwinding. Gisteraand was alles te vinnig verby. Die seremonie is soveel meer bevredigend as hy sy drange doelbewus onderdruk en die groot oomblik so lank as moontlik uitstel.
Hy stap, kop weggedraai van die tafel, na die yskassie. Haal die kershouer af en steek die kers aan. Dan stap hy stadig deur toe en sit die lig af.
Met die kershouer in sy hand stap hy na die tafel, sy blik heeltyd op die vloer. Hy skop die goed voor hom uit die pad.
Hy sit die kershouer op die tafel neer. Maak sy oë toe terwyl hy na die handdoek voel-voel. Dan lig hy dit versigtig op en laat dit langs hom val.
Sy onderlyf reageer dadelik. Bloed dreun deur sy are en hamer in sy slape. Sy mond vul met speeksel. Dit loop in twee dun straaltjies oor sy ken.
Hy maak sy oë oop. Die flikkerende kerslig gee haar ’n amper goddelike voorkoms.
“Vanaand gaan ons mekaar baie beter leer ken, my liefling,” fluister hy skor.

Kassie en Rooi kom skuins voor elf by die kantoor aan.
Hulle het vanoggend met die eerste twee verkragtingslagoffers gaan praat. Kassie het gevoel dis te gou om weer met Tilla Bonthuys te gesels. Hulle sal haar twee weke kans gee voor hulle ’n opvolggesprek skeduleer.
Die derde slagoffer, Colleen Adler, het hom stink afgejak toe hy haar laat gistermiddag bel.
“Eerstens het ek nie tyd vir ’n afspraak met julle nie, my skedule is propvol. En tweedens het ek niks nuuts om vir julle te sê nie. Die polisie het duidelik nog geen vordering gemaak nie, nou probeer julle na strooihalms gryp. Konsentreer eerder julle efforts op moontlike verdagtes.”
Rooi sê hy het die aktrise al in ’n TV-sepie gesien, maar by Kassie lui haar naam geen klokkie nie. Seker maar omdat daardie tydgleuf saans oorvleuel met sy luistertyd op RSG.
Hy moet met Rooi saamstem dat sy “flippen mooi” is, geoordeel na haar foto in die dossier. Maar dat sy ’n moerse chip op haar skouer het, kon hy uit hulle telefoongesprek aflei.
Rooi sug toe hy agter sy lessenaar inskuif. “Ons het nie vanoggend veel wys geword nie.”
Kassie knik. “Ek het net weer besef dat die verkragter se fisieke teenwoordigheid genoeg was om die arme vroue so te intimideer dat nie een weerstand wou bied nie.”
“En dis nie al nie,” sê Rooi. “Ek het gisteraand ’n lang gesprek met Torretjie oor die saak gehad. Dit was nogal vir my ’n eye-opener. Sy sê die vroue in haar kantoor wat openbare vervoer gebruik, leef gedurig in vrees. En dis vir vroue ’n daaglikse werklikheid hoe hierdie vrees hulle beperk in die keuses wat hulle maak – die alewige risiko wat hulle loop as hulle op sekere tye na sekere plekke wil gaan. Hulle moet heeltyd oorweeg hoe veilig hulle gaan wees.”
“Ja, dis ontstellend hoe vroue in ons samelewing voortdurend uitgelewer is. Lulu se stats dui daarop – elke sewentien sekondes word ’n vrou in hierdie bleddie land verkrag.”
“Bliksis, dit bly maar scary stuff.”
“Om terug te kom na die verkragter …” Kassie blaai deur sy aantekeninge. “Wat my weer opgeval het, is dat hy geen enkele vloekwoord gebruik het nie. ’n Mens sou dink so ’n vent sou swets. En albei vroue het ons indruk uit die dossiere bevestig, naamlik dat hy soos ’n goed opgevoede man klink.”
Rooi leun terug in sy stoel. “Wat lei jy daaruit af?”
“Ek dink die bliksem bly in die omgewing waarin hy sy misdade pleeg. Voel net vir my soos iemand wat in ’n gegoede buurt tuishoort.”
“Lulu sal verskil.”
Kassie snork. “’n Mens kan nie elke woord van ’n profileerder vir soetkoek opvreet nie. Dink maar net aan die verkragter se beplanning in die eerste twee sake. Albei vroue is jonk getroud en sonder kinders. Dit moes hy vooraf geweet het. Ek glo nie hy sal iemand probeer verkrag as daar kinders in die huis is nie. Dit sou dinge net kompliseer. En hoe het hy geweet hulle mans is uitstedig? Dis ’n ou met binnekennis, iemand wat deel is van die gemeenskap. Hy moet ’n bekende gesig in die omgewing wees, want hy beweeg snags rond sonder om agterdog te wek. Lulu se mening dat hy ongesiens daar kon rondfok omdat daar hoë mure en baie bome is, is pleinweg bullshit.”
“Ek dink jy’s honderd persent in die kol. Gaan jy dit vir Lulu sê?”
Kassie skud sy kop. “Ek wil nie met haar swaarde kruis nie. Ek weet uit ondervinding profileerders vat dit nie goed nie. Hulle is maar geneig om hulle geleerde standpunte met oorgawe te verdedig. Lulu is moerse keen om ons te help, en sy het al ’n hele paar skerp afleidings gemaak waaraan ek nie gedink het nie. Kom ons hou maar die verhouding gesond ter wille van die saak.”
“Dalk beter so, want ek like haar nogals. Sy’t geen air aan haar nie.” Rooi bly ’n oomblik stil. “Van air gepraat, daai perfume van haar gee my net elke keer ’n lelike kopseer.”
“Daar’s jy nie alleen nie.”
* * *
Priscilla is spyt sy’s vandag terug op kantoor. Snuif gaan tekere soos ’n baldadige kleuter wat gehoor het daar gaan ’n springkasteel by sy verjaardagpartytjie wees.
Met wapperende baadjiepante kom hy elke vyf minute by haar aan met nog voorstelle vir vrae waarmee sy Colleen moet bestook. Dan praat hy gedemp sodat die ander redaksielede nie kan hoor nie. “Onthou, ek wil hê ons vrouelesers moet hulle só in die storie inleef dat dit voel of hulle self verkrag is. Ek soek nie net ’n beskrywing van haar fisieke pyn nie, maar ook elke emosie wat sy tydens die verkragtingsproses beleef het.”
En só gaan hy aan en aan.
Nou is hy terug by haar lessenaar.
“Ek is amper klaar met die kontrak, Priscilla. Ek wil hê jy moet dit deurlees voor ek dit vir my prokureur stuur. Daai fokken agent mag nie ’n halwe gaping kry om ons te bedonner nie.”
Halfpad terug na sy kantoor steek hy vas en draai na haar. “En begin sommer nou al dink aan ’n juicy stukkie lokaas vir ons internetkoerant. Dit moet gereed wees sodra jy die storie klaar geskryf het.”
Sy snork saggies. Lokaas! Dis een van Snuif se gunstelingwoorde vir die digitale weergawe van Die Stem. Maar sy moet toegee, dit werk nogal. Snuif het gou besef hy gaan nie geld uit ’n digitale nuusplatform maak nie, daarom word die papierkoerant se inhoud nooit op die internet geplaas nie. Die digitale weergawe bestaan net uit lokaasstukkies om die publiek nuuskierig te kry oor die volgende koerant. Die dag voor die papierkoerant verskyn, klim besoekersgetalle aan Die Stem-Digitaal gewoonlik drasties.
Sy het vanoggend net vlugtig na die webblad gekyk. Neville moet sy storie oor die ou met die baie katte in Rondebosch klaar geskryf het, want die lokaas lees: Inwoners se naels uit oor katnes in spogbuurt. Maar amptenare van die Kaapse munisipaliteit moet die skuld dra, want dis húlle wat die kat in die donker knyp. Lees alles in ons volgende uitgawe.
Ietwat corny, maar so reg in die kraal van Die Stem se sensasiesoekende leserskorps.
Sy kyk op toe Neville by haar kom staan.
“Die finansiële bestuurder sê Snuif het nou heeltemal kranksinnig geraak,” fluister hy. “Die ou man het hom opdrag gegee om honderd-en-twintigduisend rand in kontant by die bank te gaan kry!”
Priscilla is bly om te hoor haar bonus is klaar ingereken.
Sy haal haar skouers op. “Ek mag nie daaroor praat nie,” fluister sy terug. “Snuif het my verbied.”
Neville gee ’n runniklaggie. “Jy hoef nie veel te sê nie. Ek kan uitwerk dit gaan oor die verkragte vroue se storie. Maar daai bedrag is fokken buitensporig! Snuif het nog nooit eens remotely soveel vir enige ander storie betaal nie. Wil jy nie net ’n ietsie verklap nie?”
Almal in die kantoor weet Neville is uitermatig nuuskierig. En hoewel Priscilla van hom hou, kan sy nie waag om hom met die storie te vertrou nie. Daarvoor praat hy te maklik rond. Snuif het haar buitendien die dood voor oë gesweer as sy ’n woord rep.
Sy glimlag liefies vir Neville. “Lees alles daaroor in ons volgende uitgawe.”
Hy stap brom-brom weg.
Priscilla weet hierdie storie gaan die scoop van haar lewe wees. Sy is opgewonde daaroor, maar terselfdertyd senuweeagtig. Die wete dat dit Gerbrand in die spervuur kan bring, knaag heeltyd aan haar. Hoewel hy voorgee dit pla hom nie in die minste nie, glo sy hy is tog heimlik bekommerd.
Of dalk het die vooruitsig aan twintigduisend rand sy altyd goeie oordeel hierdie keer heeltemal oorrompel?

Kassie het ’n draai in die badkamer gaan loop, maar toe hy weer die kantoordeur oopmaak, weet hy dadelik Lulu het vir haar middagskof aangemeld.
Die soet parfuumwalm laat hom viervoet vassteek. Fok, só kan dit nie aangaan nie. Hierdie kantoortjie is hopeloos te klein om sulke lugbesoedeling te akkommodeer.
“Aa, hier’s Kassie ook!” Lulu beduie na sy lessenaar. “Ek het vir julle elkeen ’n profieltabel uitgedruk. Lees dit eers rustig deur, dan kan ek julle vrae beantwoord.”
Sy stap na die balkondeur toe. “Intussen kap ek gou ’n dampie.”
Dit óók nog, dink Kassie. Hy vat-vat aan sy hempsak, maar onthou sy dag se voorraad sjokolade is lankal uitgeput.
“Bliksis, dis erg,” fluister Rooi toe Lulu uit is. “Ek sweer sy’t haar vandag dubbel gespuit.”
“Ja, en hierdie verkakte air con sirkuleer net die onwelriekende spul al in die rondte,” brom Kassie.
Hy gaan sit, trek die vel papier nader en begin lees.
 
	   Profielontleding – 399-verkragter (X)

	   Eienskappe
	   Modus operandi
	   Slagofferbesonderhede
	   	   	   
	  *38-55 jaar 
	  *Nie eie woonbuurt 
	  *Vreemdelinge vir X 
	   	   	   
	  *Enkellopend 
	  *Goeie beplanning 
	  *Verkragtings in huise 
	   	   	   
	  *Geen seksuele maat 
	  *Te voet 
	  *Aantreklike vroue 
	   	   	   
	  *Sosiaal onaktief 
	  *Toegang: lopers 
	  *Goeie beroepe 
	   	   	   
	  *Min vriende 
	  *Dreig met rewolwer 
	  *Tussen 25 en 29 jaar 
	   	   	   
	  *Lae selfbeeld 
	  *Geen vuil taal 
	  *Bied nie weerstand 
	   	   	   
	  *Pornografie 
	  *Geen geweld 
	  *Almal vreesbevange 

	  *Minstens matriek 
	  *Slagoffer ontklee self 
	  *Geen beserings 

	  *Kom uit arm en 
	  *X ontbloot net nodige 
	  *Meld die 
	   	   	   
	  gebroke gesin 
	  liggaamsdele 
	  misdaad aan 
	   	   	   
	  *Doel: seks 
	  *Kondoom 
	  *Kry berading 
	   	   	   
	  *Het al voorheen 
	  *X glo slagoffer geniet 
	   	   	   	   
	  verkrag 
	  verkragting 
	   	   	   	   
	  *Soek in gemeenskap 
	  *Empatie 
	   
	  erkenning 
	  *Geen DNS-spore 
	   
	  *Hulpvaardig in 
	  *Balaklawa & handskoene 
	   	   	   	   
	  normale lewe 
	  *Swart klere 
	   	   	   	   
	  *Voorkoms: 
	  *Donkergrys rugsak 
	   	   	   	   
	  – 1,85 m+ 
	  *Adidas-tekkies (nr. 11) 
	   	   	   	   
	  – Bruin oë 
	  *Brandysterseremonie: 
	   	   	   	   
	  – Goed gebou 
	  ’n aandagtrekker 
	   	   	   	   
	  – nr. 11-skoen 
	  *399: gelukkige nommer 
	   	   	   	   
	   	  *Streef na publisiteit 
	   	   	   	   
	   	  *Tyd van verkragtings: 
	   	   	   	   
	   	  22:08 – 23.20 
	   	   	   	   

Kassie omkring ’n paar van die eienskappe. Hy wil weet waarom Lulu daardie spesifieke gevolgtrekkings maak.
“Enige vrae?” vra sy toe sy inkom.
“Ek het ’n paar,” sê Kassie.
Sy gaan sit agter haar lessenaar. “Laat ek hoor.”
“Hoe seker is jy hy is enkellopend? Kan hy nie getroud wees nie?”
Lulu skud haar kop. “Onwaarskynlik. In meer as negentig persent van die gevalle het hierdie soort ouens nie seks by hulle huise nie. Verder is hulle gewoonlik geskei of oujongkêrels, met ’n streep mislukte verhoudings agter hulle. Dis mans wat fantaseer oor seks. Daarom is hulle ook verslaaf aan pornografie.”
Sy huiwer ’n oomblik. “Dis natuurlik nie heeltemal uitgesluit dat hy getroud kan wees nie. Daar is wel ’n paar van dié soort oortreders wat ondanks skynbaar gelukkige huwelike hierdie afwyking toon, maar jy kan hulle op een hand se vingers tel.”
“Hoekom sê jy hy het minstens matriek?” vra Rooi.
“Ek lei dit af uit sy gesprekke met die slagoffers. Hy kan selfs ’n hoër kwalifikasie as matriek hê. Sulke verbale leidrade is soms baie betekenisvol.”
“Hoekom kom hy uit ’n gebroke gesin?” vra Kassie.
“Navorsing van die FBI toon dat die meerderheid van hulle uit gebroke huise kom, soms ook uit huise waar hulle as kinders gemolesteer is.”
Kassie frons. “Dis ’n breë veralgemening.”
Sy knik. “Dis seker so, maar die kanse is goed dat ons man nie ’n gelukkige kinderlewe gehad het nie. Soos ek al gesê het, die afleidings is nie altyd korrek nie, maar baie keer laat ’n mens jou deur statistiek lei.”
Die kantoordeur swaai oop. Brigadier Fortuin.
Kassie sien sy word ook oorweldig deur die parfuumwalm, want sy trek haar neus instinktief op.
“Sjoe, dis effens bedompig in julle kantoor,” sê sy.
Lulu glimlag. “Nee wat, ons is gelukkig hier.”
Die brigadier se wenkbroue lig. “Dan is ek bly.”
Sy swaai ’n vel papier in haar hand. “Daar’s nuus vir julle. Ek het by ontvangs gestaan toe forensies bel en het toe sommer self die oproep geneem. Dis oor die vingerafdrukke op die nota en die pakkie sigarette.”
Sy kyk af na die papier. “Daar is vingerafdrukke op al twee items, maar dit stem nie ooreen nie. Die nota se afdrukke het niks opgelewer toe dit met die polisie se databasis vergelyk is nie. Die skrywer van die nota het nie ’n kriminele rekord nie, dus weet ons nie wie hy is nie.”
Sy kyk om die beurt na Kassie en Rooi. “Maar die goeie nuus is dat ons vriend Brink Bosman se afdrukke wel op die databasis is. Hy is al twee keer gearresteer. Sewe jaar gelede het sy gewese vrou ’n klag van aanranding teen hom gelê. Hy is vir ’n aand opgesluit, maar sy het die klag teruggetrek voor dit hof toe kon gaan. Vier jaar gelede is hy aangekeer vir die besit van kinderpornografie. Hy het dit aan talle vriende vertoon en een van hulle het op hom gesplit. Die saak is egter in die hof uitgegooi oor ’n onvolledige dossier.”
“Ek het mos gesê daai wetter is skuldig!” roep Rooi uit. “En hy pas in by die verkragter se profiel: enkellopend en verslaaf aan porn.”
Kassie hou sy hand op. “Dis dalk ’n te vinnige afleiding. Sover ons weet, is Bosman se enigste sonde dat hy in ’n koffiewinkel na ’n vrou gekyk en vir haar geknipoog het. Ons het geen bewyse wat hom enigsins met die verkragtings verbind nie. Buitendien lyk ons verkragter nie na die tipe wat vroue aanrand nie.”
“Wat sê jy, Lulu?” vra die brigadier.
“Op daardie punt moet ek met Kassie saamstem. Net op grond van die aanrandingsklag sou ek sê dis nié ons man nie. In modus operandi sou hy dalk eerder die kenmerke van ’n woedeverkragter getoon het. Maar die feit dat hy enkellopend is en ’n pornografieklag teen hom het, laat ’n mens tog wonder.”
“Bosman bly in daardie omgewing,” kap Kassie terug. “Jy’t gesê sulke ouens bevuil nie hulle eie nes nie. En Bosman het boonop nie ’n lae selfbeeld nie. Die vent loop oor van selfvertroue.”
Lulu glimlag effe meewarig. “Niks is eksak nie, Kassie. Ek dink nie ons kan hom summier uitsluit nie.”
Kassie voel hoe die bloed in sy gesig styg. Dís hoekom hy ’n hekel aan profileerders het. Die hele lot is ’n spul manteldraaiers.
“Ek stem saam met Lulu dat ons hom nie kan uitsluit nie,” sê die brigadier beslis. “In hierdie stadium is hy die enigste verdagte wat eienskappe van julle verkragter toon. Ek weet ons het nog hopeloos te min vir ’n lasbrief om sy eiendom te deursoek, maar my voorstel is julle hou sy bewegings voortaan saans dop. Dalk is ons nét gelukkig.”
Hulle gaan ’n skaduwee jaag, weet Kassie.

Vanaand is Chrisjan uitgeput. Dit was ’n lang dag en hy weet nie of hy die krag het om te gaan draf nie. Hy val in ’n stoel in die sitkamer neer en haal sy iPhone uit. Dadelik gaan hy na die foto’s. Hy’t nie vandag by die werk tyd gekry om skelm daarna te kyk nie.
Sy blik skeer oor die foto’s terwyl hy vinnig op die skerm afrol.
Dan sluit hy sy oë. Soos talle kere in die verlede begin hy ’n fantasiewêreld skep.
Hy is welvarend en aantreklik, bly in ’n kasteel van ’n huis. Hy hou ’n groot partytjie. Al die vroue van die afgelope maande daag op – sonder hulle metgeselle. Hulle is sexy aangetrek, lae halse en kort rompe net waar hy kyk. Hulle giggel onder mekaar en kan hulle oë nie van hom af hou nie.
Dis duidelik almal wil met hulle flambojante gasheer gesels. Hulle verdring mekaar behoorlik. Maar hy gesels een-een met hulle. Eers oor ditjies en datjies, later oor ernstiger sake soos die politiek en ekonomie van die land. Die vroue hang aan sy lippe, want hy is ’n gerekende kenner op dié gebied.
Maar elke gesprek neem dieselfde loop. Hoe meer ontspanne hulle in sy effens intimiderende teenwoordigheid raak, hoe vinniger kry die gesprekke ’n seksuele ondertoon. Hy los elkeen met ’n belofte wat haar oë laat glinster, neem dan die volgende vrou eenkant.
Sy gesprek met die laaste een, wat ál nader aan hom getree het soos hulle praatjies in die regte rigting vorder, word onderbreek deur ’n uitbundige lawaai. Dis die ander vroue wat hom giggelend nader wink na die knetterende kaggelvuur in die reusesitkamer. Almal het van hulle klere ontslae geraak.
Sy vinnige asemhaling laat hom na die werklikheid terugkeer.
Hy kyk op sy horlosie. Tien minute voor tien. Sy tamheid het verdwyn.
Hy spring op en haas hom na die slaapkamer.
Vanaand móét hy draf.
* * *
Erna Vermeulen skud haar kop toe sy die telefoon terugplaas op sy mikkie. Haar ma se paranoia is besig om haar onder te kry.
’n Mens sou sweer sy is nog ’n tienermeisietjie soos haar ma tekere gaan. “Sluit al die deure, my kind. Maak seker die vensters is dig toe. En onthou om die alarm aan te sit voor jy gaan slaap.”
Ai, die oumense tog.
Terug in haar kamer trek sy haar top uit en haal haar slaapklere onder die kopkussing uit. Sy gaan sit op die bed om haar skoene uit te trek.
Dis vir haar salig om ’n slag alleen by die huis te wees. Haar ma kan so bleddie uitputtend wees. Nugter alleen weet waar sy al haar energie vandaan kry. As sy nie iewers met haar Valerie-omgeegroepie die minderbevoorregtes help nie, steek sy Erna hier by die huis in die werk.
Sy kan nie wag om haar eie woonplek te kry nie. Maar dit hang alles af van hoe môre se onderhoud by die reklameagentskap verloop. Kry sy die werk, sal sy in elk geval suidelike voorstede toe moet trek.
Eintlik is sy diep dankbaar die onderhoud vind môre plaas, anders sou sy moes saampiekel na die begrafnis in Pretoria. Nie dat dit maklik was om daaruit te kom nie.
“Dit gaan ’n groot begrafnis wees, Erna,” het haar ma gemaan. “Oom Tom was ’n bekende Springbokrugbyspeler en sy dood was oral in die nuus. Alle oë gaan op die familie gerig wees. Hoe dink jy gaan dit lyk as sy enigste broer se dogter haar nie verwerdig om sy begrafnis by te woon nie?”
“Ma, die onderhoud is die belangrikste gebeurtenis in my lewe, nogal by die grootste en bekendste agentskap in die Kaap! Dis waarvoor ek vyf jaar lank op universiteit geswoeg en gesweet het. Ek kan dit nie nou wil kanselleer nie. Die besturende direkteur van so ’n agentskap se tyd is beperk – as voornemende werknemer moet ek by sý skedule inpas.”
Gelukkig het haar pa tot haar redding gekom en gesê hy verstaan haar situasie.
Die elektroniese wekker op die bedkassie wys dis twintig oor tien. Sy wou nog vir haar koffie gaan maak, maar dalk moet sy eerder inkruip en probeer slaap. Haar onderhoud is môreoggend vroeg en die verkeer gaan ’n nagmerrie wees. Om veilig te speel, sal sy sesuur moet ry.
Sy lig die duvet op, onthou dan sy het nog nie die alarm geaktiveer nie.
Sy stap in die lang, donker gang af na haar pa se studeerkamer.
Regoor die tweede badkamer steek sy verskrik vas. Sy kan sweer sy het iets gehoor! Sy gaan staan in die deur en voel-voel na die ligskakelaar.
Dan word haar pols skielik met ’n ystergreep omklem.
Sy wil skree, maar die donker figuur is dadelik op haar. Sy gehandskoende hand vou styf om haar mond.
* * *
Priscilla beskou haarself in die kamerspieël. Sy het nóg gewig aangesit om haar heupe. Sy het nog nooit ’n wilgerlatlyf gehad nie, maar in haar jonger dae sou niemand haar as vet kon beskou nie.
Dít kan sy lankal nie meer sê nie. Plomp. Dis wat sy nou is.
Sy trek ’n gesig. Fok, plomp is ’n lelike woord!
Dis van al die gesit agter ’n rekenaar. En die gemorskos wat sy daagliks by Die Stem verorber. Sy swel uit soos ’n boontjie in water.
Sy staan nader aan die spieël. Haar vel is ook in ’n vreeslike toestand. Nes haar ma het haar plooie al voor veertig begin wys. Aan daardie genetiese kruis kan sy seker nie veel doen nie. Maar sy sal dringend by ’n skoonheidsalon moet uitkom. Die voucher wat Gerbrand laas Kersfees vir haar gegee het, moet nog geldig wees.
Dalk moet sy Snuif môre bel en sê sy kom glad nie kantoor toe nie. Dan kan sy die oggend skoonheidsalon toe gaan. Dit sal haar beter oor haarself laat voel tydens haar onderhoud met die beeldskone Colleen. Sulke mooi vroue maak haar altyd net meer bewus van haar eie tekortkominge.
Die onderhoud werk omtrent op haar senuwees. Sy wou nog die lys vrae wat sy voorberei het met Gerbrand bespreek, maar hy het weer patrolliediens vanaand.
Sy glimlag. Ten minste is Snuif se twintigduisend rand veilig in hulle kluis toegesluit. Voor Gerbrand hier weg is, het hy nog geskimp dat hulle ietsie moet afknyp vir ’n langnaweek by die see.
Sy weet dit sal nie gebeur nie. Daar is net te veel gate wat daardie geld moet toestop.
Sy sug. Dis al halfelf. Tyd om die bed te slaan.
* * *
“Ek hoop nie die vent is vir ’n paar dae weg nie,” sê Rooi. “Dan sit ons elke aand soos fools na sy donker huis en staar. Dis al oor elf, en nog geen teken van die donner nie.”
Kassie kan nie help om ’n stekie in te kry nie. “Dis mos jy wat so opgewonde geraak het oor Bosman. Moenie nou daaroor kerm nie.”
Rooi lag verleë. “Moet dit nie nog invryf nie. Maar jy moet toegee, dit sal darem flippen nice wees as daai windgat ons man is.”
Kassie snork. “Kanse is zero. Dit herinner my net te veel aan verlede jaar se pedofielsaak toe ons vir Maastryk verdink het van iets wat hy nie gedoen het nie.”
“Dis nie vergelykbaar nie,” sê Rooi.
Kassie is nie lus om verder daaroor te stry nie.
Hy is gatvol oor hierdie opdrag van die brigadier. Hulle sit nou al langer as drie uur hier in die poelmotor en snotbolletjies rol. Boonop terwyl hy die maandbyeenkoms van die Boeremusiekgilde misloop. Een van sy gunstelingorkeste, die Kaapse Affodille, tree vanaand op.
Hy haal die laaste van die slab sjokolade uit die paneelkissie en hou dit na Rooi uit.
“Nee, bliksis, ek’s al soet tot agter my ore.”
Kassie druk die laaste ry van drie blokkies heel in sy mond.
Die ligte van ’n motor wat onder in die straat opdraai, laat hulle gelyktydig dieper in hul sitplekke afsak.
“Dis hy,” fluister Rooi toe die kar by Bosman se huis indraai.
Die outomatiese motorhuisdeur swaai oop en die swart Mercedes verdwyn na binne. Ná ’n rukkie kom Bosman uit, druk die afstandbeheerder van die deur en stap na sy huis se voordeur.
Rooi sug. “Ons moes vroeër gekom het, dan kon ons hom agtervolg het.”
“Moet dit tog nie vir die brigadier sê nie. Dan gaan ons saans al van sesuur af hier moet sit.”
Toe die huisligte aangaan, sluit Rooi die kar aan. “Seker tyd dat ons kan waai?”
“Ja, dis al twintig oor elf.”

Hernus moes hom vanoggend inhou om nie sy humeur te verloor nie.
Die bitch van ’n Lente Viljoen het weer ’n snedige aanmerking oor sy voorkoms gemaak, nogal voor al die ander in die kantoor. “Jy moet dit oorweeg om daai sliertige hare van jou te laat sny, Hernus.”
Hy het gesien hoe hulle agteraf vir hom lag. Maar hy weet hy moet sy bek hou, anders is hy sy werk kwyt. En uit ondervinding weet hy dit gaan nie maklik wees om ’n ander een te kry nie. Nie alle onderhoudvoerders sal soos Pieter nalaat om sy vorige werkgewers te bel om verwysings oor hom te kry nie.
In sy CV het hy net aangedui hy het twaalf jaar lank vir die staat gewerk. Toe Pieter hom vra watter soort werk dit was, het hy gelieg en gesê dit was by afleweringsdienste. Met die hoop dat dit sy kanse sou verbeter om hierdie pos te kry.
Dit het gewerk. Maar as Pieter die moeite sou doen om te bel, sou hy vinnig gehoor het Hernus moes sy pos by die staatslykhuis onder ’n wolk verlaat.
Die gebeure van destyds spook nog voltyds by hom. Hoofsaaklik omdat hy daardeur sy droomwerk verloor het.
* * *
Brigadier Fortuin storm elfuur die oggend by Kassie en Rooi se kantoor in.
“Hy’t weer ’n vrou verkrag!” sê sy uitasem.
“Wat!” roep Kassie uit.
“Ja, minder as ’n week ná die Bonthuys-vrou. Hy het gisteraand ’n student in haar ouerhuis in Proteavallei oorval … En sy’s gebrandmerk.”
“Hoekom hoor ons nou eers daarvan?” vra Kassie.
“Die vrou het dit nou eers telefonies by die Bellville-polisiestasie aangemeld. Hulle bevelvoerder het my dadelik gebel.”
“Bliksis, en ons was nogals gisteraand in daai omgewing,” sê Rooi.
Die brigadier oorhandig ’n vel papier aan Kassie. “Haar naam en adres. Julle moet nóú gaan. Die Bellville-polisie het haar ingelig julle kom.”
In die deur steek sy vas. “Ek het klaar vir forensies opdrag gegee om teen ’n moerse spoed hulle gatte daar te kry.”
* * *
Priscilla is moerig en ontsteld.
Snuif het van sy kop af geraak toe sy vroegoggend bel om te sê sy kom nie vandag in nie.
“Is jy van jou bleddie sinne beroof?!” het hy op haar geskree. “Sorg dat jy oor ’n uur op kantoor is.”
Hy het haar by haar lessenaar ingewag.
“Kom na my kantoor toe. Ek wil hoor wat jy Colleen alles gaan vra. En veral hóé jy dit gaan doen.”
Nadat hy haar omtrent gegrill het oor haar vrae kwansuis “te simpatiek” klink, het sy die grootste skok van die oggend gekry.
“Sodra die onderhoud klaar is, kom jy teen ’n stink spoed terug kantoor toe, Priscilla. Die drukkery wil ons bladsy een en twee op die laatste agtuur vanaand hê. Dit laat nie veel tyd vir jou om jou storie te skryf nie.”
Sy was stomgeslaan. “Ek het dan gedink die storie is nie vir môre nie, maar eers vir volgende Saterdag se uitgawe.”
“Ek het van plan verander. Ons kan nie bekostig om dit met ’n week uit te stel nie. Netnou lek die storie uit.”
“Die kontrak cover ons mos. Colleen sal tog nie uitpraat nie.”
Daarop het hy nie eens geantwoord nie, net beduie sy moet loop. “Ek sal vanaand hier wees om jou te help.”
Die besef dat sy die storie blitsvinnig sal moet skryf, boonop met Snuif wat in haar nek blaas, maak haar van voor af benoud. Die onderhoud is vieruur vanmiddag, en met die foto’s wat sy ook nog moet neem, sal dit minstens twee ure duur. Daarna moet sy stad toe jaag, wat haar op die gouste halfsewe in die kantoor sal bring.
Dit laat haar met nét negentig minute om die grootste scoop van haar loopbaan te skryf.
* * *
Kassie klim met ’n sug in die poelmotor ná hulle onderhoud met die drie-en-twintigjarige Erna Vermeulen.
“’n Absolute bloudruk van die vorige vier verkragtings,” sê hy. “Dieselfde dreigement van ’n rewolwer in sy rugsak, dieselfde paaiende manier van praat met die slagoffer, dieselfde navraag of sy dit geniet het, en dieselfde fokken brandmerkseremonie.”
Rooi knik. “Jip. Sonder ’n enkele leidraad.”
Dis seker die ergste, dink Kassie. Forensies se ouens was platgeslaan. Erna het ná die verkragting gaan stort en haar beddegoed in die wasmasjien gegooi. Sy het ook nie haar ouers, wat vir ’n begrafnis in Pretoria is, laat weet nie. Hulle is steeds onbewus van haar traumatiese ervaring ná die verkragter met ’n loper toegang tot die huis gekry het.
Wat hom die meeste verbyster, is dat Erna vroegoggend na ’n werksonderhoud in die suidelike voorstede gegaan het. Sy het die polisie eers gekontak toe sy terug by die huis was.
Hy skud sy kop. Erna is ’n uitermatig sterk jong vrou. Sonder enige tekens van die rou emosie van die vorige slagoffer het sy hulle kalm ingelig oor die gebeure. Sy het ook versoek dat haar ouers nie ingelig word nie, en dat alle verdere navrae na haar selfoonnommer gedoen moet word.
Sy wou selfs by Kassie weet watter inligting die polisie aan die media gaan verskaf. En het daarop aangedring dat hulle nie mag meld dat sy ’n student is nie, en ook nie haar ouderdom mag bekend maak soos in die ander vroue se geval nie.
“Onthou net, mense sou sien die polisie was vandag bedrywig by julle huis,” het Kassie gewaarsku. “Met die verkragtings wat groot nuus in die omgewing is, sal hulle afleidings maak. En al weerhou ons jou besonderhede soos versoek van die media, is ons verplig om hulle in te lig oor die voorval, sowel as die omgewing waarin dit plaasgevind het.”
“Oorweeg dit maar om jou ouers te vertel,” het Rooi vaderlik bygevoeg. “Jy gaan vorentoe alle ondersteuning nodig hê. Dit sal ook goed wees om ’n beradingsessie of twee by te woon.”
Kassie kon aan haar gesigsuitdrukking sien sy gaan nie die raad volg nie. Nietemin het hy sy besigheidskaartjie vir haar gegee en gesê sy kan hom enige tyd bel as iets haar byval.
Hulle ry in stilte terug kantoor toe.
“Ek is meer as ooit seker die verkragter woon in daardie omgewing,” sê Kassie oplaas.
“Hoe so?”
“Die dood van Erna se oom was groot nuus omdat hy ’n Springbokrugbyspeler was. Die verkragter moes uit die mediaberigte agtergekom het haar pa is die oorledene se broer. Hy moes ook uitgevind het Erna se ouers is sonder haar begrafnis toe. Hy moes besef het sy is die ideale prooi, aangesien die huis nie eens omhein is nie. Gevolglik kon hy blitsvinnig toeslaan, want daar was nie voorafbeplanning nodig soos met die ander vroue nie. Omdat hy in die omgewing woon, is hy vertroud met wat in die gemeenskap aangaan. ’n Buitestander sou nie so vinnig opgetree het nie.”
Rooi knik. “Jou redenasie maak sin.”
“Ek gaan dit ook sommer vanmiddag reguit vir Lulu sê,” besluit Kassie. “Haar afleiding is verkeerd. Dis g’n ’n ou wat op ’n ander plek woon nie.”
Rooi kug. “Ek weet jy wil dit nie hoor nie, maar moet ons nie maar ’n lasbrief probeer kry om Bosman se huis te deursoek nie?”
“Watter rede gaan jy gee?”
“Die verkragter het Erna om twintig oor tien oorrompel. Soos met die ander slagoffers was hy ongeveer veertig minute in die huis. En ons het Bosman kort ná elf by sy huis sien aankom.”
“Blote toeval. Ek waarborg jou Bosman gaan ’n geldige alibi hê vir waar hy daardie tyd was.”
Rooi gee ’n laggie. “Jy wil maar net nie glo hy kan die culprit wees nie!”
“Jy is reg,” antwoord Kassie. “Maar ek dink Lulu en die brigadier gaan met jou saamstem. Daarom is jy welkom om die brigadier te vra om die papierwerk vir ’n lasbrief af te handel. Dan kan ons volgende week Bosman se huis deursoek.”
“Ek gaan presies so maak,” sê Rooi vasberade.
Kassie glimlag. Vandat Rooi ’n adjudantoffisier is, vat hy nie meer kak van sy kaptein nie.

Priscilla neem die tas geld by die sekerheidsman wat Snuif gehuur het om agter haar aan te ry na Colleen se huis.
Hy vertrek eers toe sy die voordeurklokkie druk.
Sy is verbaas toe ’n man die deur oopmaak. Dié kort, ronde kêrel moet Arthur Smith wees. Blink kaalkop, groot blouraambril, kleurvolle Madibahemp en gebleikte jeans.
Toe hy haar met ’n warm, sweterige hand groet, besef sy die bleddie agent gaan ook insit tydens die onderhoud. Dit gaan alles net meer gekompliseerd maak, en sy het juis so min tyd!
Op pad na die sitkamer neem hy die tas by haar. Hy kan natuurlik nie wag om sy sweterige kloue op die geld te lê nie, dink sy vererg.
Colleen, uitgevat in ’n noupassende gitswart lyfpak van leer, kom orent uit ’n leunstoel toe hulle instap. Sy bekyk Priscilla op en af en groet haar met ’n afsydige kopknik.
“Right,” sê Smith en sit die tas langs die koffietafel neer. Hy raap die kontrak op wat Snuif vanoggend aan hom gekoerier het en oorhandig dit aan Priscilla. “Deur my en Colleen gesign. Ons is happy daarmee.”
Sy knik. “Dalk moet ons eers die foto’s neem. Terwyl die lig nog goed is.”
“Ons is in jou hande, sweetheart. Sê net hoe jy wil hê Colleen moet pose en sy doen dit.”
Smith grawe heeltyd met sy vinger onder die toegeknoopte boordjie van sy hemp, wat Priscilla laat vermoed dit sit te styf om sy speknekkie.
Sy beduie na ’n stoel langs die venster. “Kan jy asseblief daar sit, Colleen? Ek gaan hoofsaaklik op jou gesig konsentreer.” Dis ’n direkte opdrag van Snuif, om “die pyn in haar oë” vas te lê.
Die aktrise gehoorsaam, flits ’n skitterwit glimlag toe sy gaan sit. Haar uitdrukking versteen asof sy vir ’n tandepasta-advertensie poseer.
“Dalk moet jy bietjie meer sad lyk,” sê Priscilla.
“Nee, nee, sad wil ons nie lyk nie, sweetheart,” skril Smith se stem.
Hy stap nader, vee ’n krul op Colleen se voorkop weg. “Sluk daai smile, darling,” sê hy streng. “Ons het mos op die bedonnerde look besluit.”
“Bedonnerde look?” vra Priscilla.
“Ja, sweetheart. Sy is kwaad-kwaad-kwaad oor hierdie ding wat aan haar gedoen is. She is a strong young woman en sy wil dit wys.” Hy lig Colleen se ken met sy voorvinger. “Kennetjie uit. Dit moet ’n challenging look wees, darling.”
Priscilla moet toegee die challenging look lyk nie sleg nie. Die benadering waarop die aktrise en haar agent besluit het, stem nie heeltemal ooreen met wat Snuif in gedagte het nie, maar sy sal daarby moet inval.
Sy neem ’n hele paar foto’s, met Smith wat aandring om te sien hoe elkeen op die kameraskerm lyk.
“Nice, nice, nice,” sê hy elke keer.
Priscilla laat sak die kamera. “Kom ons handel gou die foto van die tatoeëermerk af. Ek neem aan jy wil na ’n slaapkamer gaan daarvoor?”
Colleen skud haar kop ongeërg en staan op. Sy rits die leerpak nonchalant tot by haar naeltjie oop. Die feit dat sy nie onderklere aanhet nie, pla haar skynbaar nie. Sy skil die kledingstuk van haar skouers af en draai om om haar stuitjie te ontbloot.
As sy só ’n lyf gehad het, sou sy seker ook so maklik voor ’n vreemdeling kon uittrek, dink Priscilla.
Sy beskou die merk op Colleen se stuitjie. Die syfers kon net so wel deur ’n tatoeëerkunstenaar aangebring gewees het. Dis presies ewe groot, kunstig gevorm en perfek gespasieer. Hier en daar het die swart ink klein kladmerkies tussen die syfers gemaak. Weens die hitte moes dit ook in haar vel ingebrand het.
“Onthou, sweetheart, ons wil nie my client se bum op die foto hê nie, nè?” pis Smith sy straaltjie. Colleen het nog nie ’n woord gesê nie.
Ná die sessie rits sy die lyfpak toe en gaan sit weer in die leunstoel van vroeër.
Priscilla neem plaas op die rusbank aan die oorkant, sit die stemopnemer op die koffietafel voor die aktrise neer en skakel dit aan. Sy sug innerlik toe Smith sy stoel tot teen Colleen s’n skuif. Sy hoop nie die orige vent meng verder in nie.
Sy blaai haar notaboek oop. “Kom ons begin by die begin.”
“Sweetheart, voor jy met jou vrae begin, wil ons eers ’n statement maak,” sê Smith.
Priscilla knik, maar moet haar inhou om nie vir hom te skree om sy bek te hou nie.
Colleen kug. “Ek wil begin deur te sê ek hoop die onderhoud gaan help om hierdie papperd, hierdie lafaard, hierdie slýmbol wat my en die ander vroue verkrag het, vas te trek. Sy soort hoort vir ewig agter tralies waar hy …”
Priscilla kan hoor sy het dit vooraf ingeoefen. Haar tirade hou vir tien minute aan, waarin sy teatraal elke moontlike skelnaam inspan om die verkragter te beskryf. Dan sluit sy af met ’n sin waaroor Snuif ’n joernalistieke orgasme gaan beleef.
“Sy peestertjie is skaars langer as my pinkie en sal géén vrou bevredig nie. Dis g’n wonder dat hy ons met ’n skietding moet dwing om ons bene vir hom oop te maak nie.”
“Excellent, darling!” Smith klap luid hande.
“Is hy wel … onderbedeel?” vra Priscilla.
“Not really, maar ons wil die shithead verneder,” sê die agent.
Priscilla vervies haar bloedig.
“Meneer Smith, ek voer die onderhoud met Colleen, nié met jou nie. Nog één woord uit jou mond en ek skeur die kontrak op, vat die geld en stap hier uit.”
Hy verbleek effe, hou sy hand op. “Okay, okay, sweetheart. From now on my lips are sealed.”
Priscilla herhaal die vraag oor die verkragter se onderbedeeldheid aan Colleen.
“Nee, hy’t ’n helse swingel aan hom. Maar soos Arthur gesê het, ons wil hom verneder.”
Priscilla knik. Sy is tevrede om die kosbare klein peestertjie-quote nie met die ware feite nek om te draai nie.
Sy begin met die vrae, haal al haar truuks uit om emosie by Colleen te ontlok, maar die aktrise bly by die tawwe koekie-script wat sy kennelik ingeoefen het.
Dan en wan spring daar wel juweeltjies uit, soos “Ek moes my inhou om nie iets te sê oor sy seksuele onbeholpenheid nie” en “Ek gaan die tat op my stuitjie hou om my te herinner aan hoe ek my wou doodlag toe die pateet hier weg is”.
Hoewel dit lynreg bots met Snuif se verwagtinge van ’n vrou wat haar smartlike ondervinding snikkend openbaar, dink sy nie hierdie weergawe gaan hom ontstel nie. Want daar is net te veel vlymskerp sensasiepyle in die koker wat Die Stem se G-kol sekuur tref.
Toe die onderhoud verby is, raap sy die kontrak op, groet en stap onbegeleid uit.
Halfpad in die tuinpaadjie op lui haar selfoon. Gerbrand.
“’n Kollega by die buurtwag het my pas ingelig daar’s gisteraand nog ’n vrou verkrag. Blykbaar ’n student. Ek het gedink jy sou dit ook in jou storie wou noem.”
“Jy’s ’n skattebol,” sê sy dankbaar.
* * *
Chrisjan konsentreer vanmiddag moeilik op die Van Tonder-oudit.
Sy gedagtes is by gisteraand. Hy het ’n fout gemaak om vir haar ’n briefie te los. Nugter weet wat hom besiel het, maar hy kon homself nie keer nie.
Hy het van die begin af besluit om vroue wat hy ken nie met notas te teister nie. Dit sou te gevaarlik wees. Hy sou net sy geheim verklap as hy hulle later iewers raakloop. Hulle sou uit sy houding en lyftaal kon aflei dat hy nie op sy gemak is nie.
Dit stem hom onrustig dat hy so ’n oordeelsfout kon maak. Moet hy nie maar ophou daarmee nie? Word hy ooit betrap, is dit die einde van sy loopbaan en sy lewe.
Maar hy weet hoe moeilik die besluit sal wees, want dis in sy DNS.
Van kleins af het hy hierdie verslawing. Hy het sy pa en stiefma gereeld afgeloer as hulle in die bed bedrywig was. Op hoërskool het hy saans begin draf, waaroor sy pa in die wolke was. Sy onsportiewe seun het uiteindelik ’n belangstelling in ’n buitemuurse aktiwiteit getoon.
Maar Chrisjan was nooit van plan om vir homself naam te maak as langafstandatleet nie, soos sy pa graag by vriende gespog het. Hy het toe al by die mooiste meisies in die skool se huise rondgehang in die hoop dat hy hulle sonder klere voor ’n oop venster sou sien.
Toe hy uiteindelik in sy matriekjaar die beeldskone hoofmeisie kaal voor hulle badkamervenster sien, het hy nagte om wakker gelê. In sy fantasiewêreld het sy aan hom behoort en het hy elke deeltjie van haar lyf betas en bevoel.
Hy het ’n week later gedurende pouse ’n briefie in haar skooltas gelos, wat ’n reusefout was. Elke keer wat sy naby hom gekom het, het hy ineengekrimp en bloedrooi gebloos. Was dit nie vir die feit dat sy hom nooit raakgesien het nie, nes die meeste ander meisies in die skool, sou sy maklik kon aflei hy is die skuldige.
Daarna het hy net briefies gelos vir vroue wat hom nie ken nie.
Hy tuur peinsend voor hom uit. Wat sal Wicus en sy paar vriende sê as hulle moet uitvind dat die sagmoedige en goedhartige Chrisjan, wat soveel vir sy medemens doen, ’n baie donker kant het?
Daardie skande sal hy nie kan verwerk nie, weet hy.
Hy sal sy eie lewe neem.

Om vroegoggend met ’n winkellys in Pick n Pay se gange rond te strompel, is nie Kassie se idee van ’n genotvolle tydverdryf op ’n Saterdag nie. Maar hy het buurvrou Rita, wat al die afgelope maand met ’n gipsbeen sit, belowe hy sal weekliks haar kruideniersware gaan koop.
“Dit sal hoegenaamd geen moeite wees nie,” het hy gelieg toe sy hom vra.
Tot laas naweek was dit nog oukei om sy liewe buurvrou met hierdie vermoeiende taak uit te help, maar nou meng dit in met sy kosbare naweektyd én met sy werk.
Erna Vermeulen het hom gisteraand gebel.
“Die verkragter het vir my ’n brief gelos,” het sy gesê. “Of altans, ek dink dis hy. Ek het nou eers die afgelope twee dae se pos gaan uithaal.”
Dit het Kassie onkant betrap, want dis die eerste keer dat die man ’n nota by ’n slagoffer los. Sou dit beteken die Welgemoed-vrou is die vent se volgende teiken?
“Het jy die nota baie hanteer?” was sy eerste vraag.
“Ek het dit opgefrommel en in die asdrom gegooi, toe gedink julle sal dit dalk wil hê en dit gaan uithaal.”
“Wat sê die brief?”
“‘Aan my liefste Erna. Die liefde tussen man en vrou is ’n gespeel van diere wat onbewus net hunker om te teel.’ Dis geteken ‘Periandros van Korinthe’.” Sy moes die naam vir Kassie spel.
Vreemde boodskap, het hy dadelik gedink. Dit stem glad nie ooreen met die trant van die Welgemoed-vrou se boodskappe nie. Maar as hulle so gelukkig is om vingerafdrukke op Erna se nota te kry, sal hulle ten minste kan bepaal of dit dieselfde man is.
Hy het vir haar gesê hy sal vanoggend die nota by haar gaan afhaal. Dan wil hy sommer by die vrou in Welgemoed aanry om haar te waarsku dat dit dalk die verkragter se werk kan wees en dat sy op haar hoede moet wees.
Hy sug. Lyk nie of hy vandag ooit by sy seëls gaan uitkom nie. Daar sal ook nie tyd wees om ’n nuwe windjekker in Soutrivier te gaan koop soos wat sy plan was nie.
Hy konsentreer weer op die winkellys met Rita se geskribbel. Yorkshire Tea – groen boksie, maar kan ook blou wees. Yorkshire Tea! Hy gaan sy gat af soek daarna. Kan sy nie soos ’n normale mens Five Roses drink nie?
Hy soek vervaard na die gang waarin die tee is. Sy koorsige haas laat hom oorslaan na ’n drafstap. Toe hy vinnig om die draai kom om ’n nuwe gang te vat, loop hy hom trompop teen ’n toring blikkies vas. Hy sien hoe die plakkaat met Spesiale Promosie! eenkant toe spat terwyl die toring stadig omkantel.
Toe is dit net blikkies wat kletterend oor die teëlvloer rol.
“Fok, fok, fok,” prewel hy. Hy het hierdie promosie-uitstalling nou eiehandig in sy moer in verwoes.
Hy wil afbuk om die blikkies te begin optel, maar sy selfoon lui. Hy moet die mandjie neersit om dit uit sy windjekker se sak te delf.
Brigadier Fortuin, wys die naam op die skerm. Hy frons. Nie haar gewoonte om hom op ’n Saterdag te bel nie, behalwe as daar ’n moerse krisis is.
“Het jy al Die Stem gelees, Kassie?” vra sy dadelik.
“Nee, ek koop die ding nooit nie. Dis net vol skinder …”
“Wel, jy beter ASAP een kry. Ek wil jou en Rooi oor ’n uur in my kantoor sien. Lulu is ook op pad. Die media gaan my mal bel ná daai fokken berig!”
Hy wil nog vra wat in die berig staan, maar sy het klaar afgelui.
Hy gee ’n laaste kyk na sy verwoestingswerk. Los die halfvol mandjie net daar tussen die blikkies op die vloer. Hy sal iemand anders moet vra om Rita se groceries te koop. Want as die brigadier die f-woord gebruik, moet jy weet daar’s gróót drama.
’n Werknemer van Pick n Pay doem voor hom op, seker om te kom kyk wat die helse lawaai veroorsaak het.
Kassie beduie na die chaos wat hy agterlaat. “Daai blikkies het vanself omgefoeter,” lieg hy. “Julle pak die goed te hoog.”
* * *
Hernus hou met sy bakkie voor die kafee in Kraaifontein stil.
Soos altyd dwaal sy oë eers oor die mense in die straat. Niemand wat sy aandag verdien nie, besluit hy en klim uit.
Hy vat ’n brood, sy stapelvoedsel oor naweke, die Afrikaanse en Engelse oggendkoerante en gaan betaal. Op pad uit val sy oog toevallig weer op die koerantrak. Hy steek vas toe hy die voorblad van Die Stem sien. Dis nie ’n koerant wat hy ooit koop nie, want dit het nie die deel waarin hy belangstel nie.
Maar die vrou op die foto hou sy volle aandag. Hy ken haar! Hy het ’n paar maande gelede ’n TV-stel by haar meenthuis in Welgemoed afgelewer, en hy was onthuts omdat sy so skamel aangetrek was. Hy kon sy oë nie van haar lyf af hou nie, het skoon gestamel en gestotter toe hy haar vra om die afleweringsnota te teken, sy oë vasgenael op haar kaal borste onder die deurskynende top.
Hy raap Die Stem op en gaan betaal.
Op pad huis toe ry hy amper ’n fietsryer raak, want hy kan nie ophou kyk na die koerantfoto langs hom op die sitplek nie.
In sy kamer kyk hy nie eens in die rigting van die tafel teen die muur nie. Hy sluit die deur, gaan sit in sy leunstoel en tel Die Stem met bewende hande op. Hy beskou die vrou se foto lank en intens, ook die inlasfoto van die tatoeëermerk op haar stuitjie. Dan blaai hy na bladsy twee waar sy haar storie vertel.
Hy voel hoe sy onderlyf reageer terwyl hy lees. Dís die soort bitch waarna hy op soek is. Nes Lente Viljoen toon dié een ook geen respek vir mans nie.
Sy voldoen aan al sy vereistes vir die eksperiment waaroor hy al so lank droom.
Hy dwing sy gedagtes terug na die dag toe hy die aflewering gedoen het. Haar meenthuis is deel van ’n kompleks, maar elke eenheid het sy eie toegangspad van die straat af – daar’s nie ’n gemeenskaplike veiligheidshek met wagte soos by ander komplekse nie.
En soos hy kan onthou, is haar toegangshek nie hoog nie. Hy sal maklik daaroor kan klim.
Hy staar peinsend voor hom uit. Sy afgeleefde bakkie sal in die aand aandag trek in ’n rykmansbuurt wat deur ADT en buurtwaglede gepatrolleer word. Dalk moet hy haar eerder laatmiddag met die werk se afleweringstrok gaan besoek. Hy kan altyd sê dis deel van die maatskappy se nasorgdiens om te hoor of klante tevrede is met hulle aankope.
Maar dit gaan beplanning en goeie tydsberekening verg. Ten minste is die eerste stap afgehandel: Hy het sy prooi geïdentifiseer.
* * *
Priscilla word wakker met ’n babelaas wat ritmies in haar slape klop.
Toe sy gisteraand by die huis kom, het sy eers twee brandewyne weggeslaan en toe ’n driekwartbottel wyn gepolish. Dis nie haar gewoonte om alleen te drink nie, maar Gerbrand was weer uit op sy alewige patrolliediens.
Sy kon haarself nie keer nie. Die behoefte om smoordronk te word, was allesoorheersend. Die spanning van die afgelope week het nog aan haar spiere gekleef, en sy het ’n verblindende hoofpyn gehad ná die martelsessie met die skryf van Colleen se storie.
Snuif het haar bykans elke sin laat oorskryf, om “maksimum impak” te verseker. Soveel vitterigheid het sy nog nooit teëgekom nie. Toe moes sy bysit terwyl hy die bladbeplanning doen en die opskrifte skryf. Sy was veronderstel om sy “klankbord” te wees, maar hy het hom nie aan een van haar voorstelle gesteur nie.
Daarby moes sy nog sy ellelange tirade aanhoor toe hy die drukkery se bestuurder oor die foon uitskel oor sy “vermetelheid” om hom aan te jaag om klaar te kry.
Sy het Snuif se uitnodiging van die hand gewys om saam met hom drukkery toe te gaan, waaroor hy amper die aapstuipe gekry het. “Dis die grootste scoop in Die Stem se geskiedenis, Priscilla!” het hy uitgeroep. “En jy wil nie by wees om die eerste koerant uit die rolpers se bek te haal en in jou hand vas te hou nie!”
Sy kom steunend orent uit die bed.
Gerbrand is al vroegoggend hardewarewinkel toe. Hy moet glo goed gaan koop wat hy benodig vir herstelwerk aan die huis se geute. Sy stuur vir hom ’n WhatsApp om Die Stem te koop.
Gewoonlik wag sy tot Maandae om die nuutste uitgawe op kantoor onder oë te kry, maar vandag is ’n uitsondering. Sy wil die storie weer rustig lees, want sy is bekommerd dat Snuif se verstellings Colleen se weergawe erg verwring het.

Kassie en Rooi kom gelyktydig by die kantoor aan, elkeen met ’n koerant in die hand.
“Bliksis, wat sê jy hiervan?” vra Rooi en hou die voorblad op.
Kassie kry nie kans om te antwoord nie, want die brigadier se stem kom bulderend uit haar kantoor. “Julle twee kan maar dadelik hierheen kom!”
Lulu, in ’n blou sweetpak en wilde hare wat so styf in ’n bolla opgebind is dat dit die plooie uit haar voorkop trek, sit reeds oorkant die brigadier se lessenaar.
Sy’t nie kans gekry om haar vanoggend met parfuum te spuit nie, dink Kassie dankbaar toe hy in die naaste besoekerstoel neersak.
“Dis ’n helse gemors dié,” val die brigadier weg. “Alles wat ons tot dusver nie aan die media wou noem nie, word sommer op die voorblad uitgeblaker!”
Sy beduie na die koerant op haar lessenaar, druk met haar vinger op die eerste subopskrif onder die vet swart hoofopskrif wat lui: Aktrise lag verkragting af. “Verkragter merk slagoffers soos beeste,” lees sy. Druk dan op die tweede subopskrif. “399 sy handelsmerk.” Sy frons diep toe sy die derde subopskrif lees: “Sy peestertjie skaars langer as my pinkie.”
Sy kyk na hulle. “Soos ek uit die doktersverslae onthou, het een van die slagoffers genoem dat sy erge pyn tydens penetrasie ervaar het omdat hy so ’n groot geslagsorgaan het.”
“Dis korrek,” antwoord Lulu. “Ek het vanoggend nog vlugtig deur my aantekeninge gegaan. Dit was die tweede slagoffer.”
“Nou wat sê jy van dié stelling oor sy peestertjie?” vra die brigadier. “Ons kan tog onmoontlik met twee verskillende 399-verkragters te doen hê.”
Lulu glimlag. “Colleen se weergawe van die gebeure is ’n klomp snert. Sy probeer die indruk van ’n baie sterk vrou skep, maar volgens die verslag van die Bellville-polisie was sy erg getraumatiseerd. Trouens, alles wat sy in die koerant kwytraak, is in skrille kontras met wat sy in haar polisieverklarings gesê het.”
Sy beduie na die koerant op haar skoot. “Hierdie is ’n goedkoop publisiteitsfoefie om haar beeld as ’n dapper en onverskrokke aktrise te bevorder.”
Die brigadier skud haar kop. “Die verdomde koerant het haar natuurlik hierdie twak laat kwytraak ter wille van goedkoop sensasie. Wat gaan ek vir die media sê?”
“Moet niks bevestig wat in die berig staan nie,” antwoord Lulu. “Sê net ons kan nie nou kommentaar lewer op enige van Colleen se stellings nie omdat die ondersoek in ’n sensitiewe stadium is.” Sy glimlag. “Dit was altyd my vorige bevelvoerder se strategie in sulke gevalle.”
Brigadier Fortuin knik. “Jy’s reg, dis dalk die veiligste roete om te volg. Mens hoop net die ander vroue praat nie ook uit nie.”
“Dit betwyfel ek sterk. Anders as Colleen, wil hulle allermins hulle name in die media sien.”
Kassie voel die brigadier en Lulu mis die belangrikste punt.
Hy skraap sy keel. “Wat my bekommer, is wat die verkragter se reaksie op die berig gaan wees. Lulu het gesê sy soort smag na publisiteit, daarom merk hy die vroue. Maar hierdie storie verkleineer hom in alle opsigte. Dit maak amper van hom ’n bespotting, iemand vir wie almal nou lag.”
“Wat sê jy, Lulu?” vra die brigadier fronsend.
“Ja, dis ’n baie geldige opmerking. Op pad hierheen het ek juis daaraan gedink, en ek’s bevrees dit kan heel moontlik ’n soort wraakaksie tot gevolg hê.”
“Jy bedoel dat hy weer op Colleen kan toeslaan?” vra Rooi.
“Nee, eerder dat hy vorentoe sy modus operandi kan verander en die eienskappe van ’n woedeverkragter kan toon. Iemand wat sy slagoffers gewelddadig hanteer, hulle verneder en geen empatie met hulle het nie. Hoewel baie onwaarskynlik, kan moord die mees ekstreme gevolg hiervan wees.”
Die brigadier sug. “Shit, dit plaas helse druk op ons om die donner so vinnig moontlik vas te trek.”
Sy kyk na Rooi. “Ek het reeds ’n paar oproepe na ’n hofkontak of twee gemaak. Die lasbrief vir die deursoeking van Bosman se huis sal later vandag by die landdroshof gereed wees. Hulle hou die agterste ontvangs spesiaal oop sodat jy dit daar kan afhaal. Ek stel voor julle gaan verras Bosman met ’n Sondagoggendbesoek.”
“Ek dink net …” begin Kassie, maar die brigadier hou haar hand op.
“Ek weet jy glo hy’s onskuldig, Kassie, maar ons kan nie bekostig om hom oor te slaan nie. Veral nie ná wat Lulu gesê het nie. In hierdie stadium is hy ons enigste verdagte.”
Sy slaan haar hande saam asof iets haar byval. “O ja, amper vergeet ek. Die berig het darem ook ’n positiewe gevolg. Die bevelvoerder van die Bellville-polisie het my gebel. Hulle vergader vanoggend nog met al die buurtwagte en sekerheidsfirmas in die omgewing om die gebied te probeer beveilig. Bellville-polisie gaan vir die volgende twee weke drie spanne beskikbaar stel om die strate saans te patrolleer, terwyl die buurtwagte en sekerheidsfirmas ook alle stops gaan uittrek om soveel mense moontlik betrokke te kry. Kassie, jy kan die bevelvoerder Maandag bel om jou op hoogte te bring van hulle gesamentlike aksieplan en hoe julle dalk kan inskakel.”
“Net ’n laaste ding,” sê Lulu. Sy beduie na ’n paragraaf op bladsy twee wat sy omkring het. “Hier meld die joernalis dat die vyfde slagoffer ’n student is. As ek reg onthou, het ons juis daardie inligting uit gistermiddag se nuusverklaring gehou.”
Kassie knik. “Ja, ons het. Maar met forensies se voertuie wat helder oordag by die Vermeulen-huis was, kon mense maklik afleidings oor die slagoffer maak en dit ook aan die koerant oordra. Maar daar het nog iets gebeur wat ons moet bespreek.”
Hy haal sy notaboekie uit waarin hy aantekeninge tydens die gesprek gemaak het. “Die man het ’n briefie in Erna se posbus gelos, heel moontlik net ná die verkragting.”
“Wat!” roep die brigadier uit.
Kassie lees die bewoording. “Periandros van Korinthe?” vra Rooi. “Wat vir ’n flippen naam is dít?”
Lulu gee ’n laggie. “Dis ’n baie bekende drama van D.J. Opperman. Ek raai die aanhaling kom uit die boek.”
Kassie draai na haar. “Wat probeer die verkragter daarmee sê?”
“Lees net weer die aanhaling,” sê die brigadier.
“Die liefde tussen man en vrou is ’n gespeel van diere wat onbewus net hunker om te teel.”
“Wat lei jy daaruit af, Lulu?” vra die brigadier.
“Hmm … moeilik om nou vinnig daarop te antwoord. Maar dalk probeer hy sê daar bestaan nie iets soos liefde tussen mense nie, net die seksdaad, soos diere se drang om te teel. En wil hy Erna daardeur amper gerusstel dat wat gebeur het, ’n natuurlike hunkering tussen mense is. Dat dit nie werklik ’n verkragting was nie. Dit strook met die empatie wat hy teenoor al die slagoffers getoon het. Maar dis net ’n wilde raaiskoot.”
“Daai brief verskil hemelsbreed van die boodskappe aan die Welgemoed-vrou,” sê Rooi. “Dit was kru en op die man af.”
“Ek het ook dadelik daaraan gedink,” sê Lulu. “Wat my laat wonder of dit dieselfde man is?”
Die brigadier klap met haar plathand op die lessenaar. “Des te meer rede om Bosman se huis te deursoek. Ons weet sy vingerafdrukke was nie op die Welgemoed-vrou se nota nie, maar dit sluit hom nie uit as skrywer van hierdie nota nie. Ons kan nie bekostig om eers te wag tot die vingerafdrukke op Erna se nota ontleed is nie.”
“Ek twyfel of daar afdrukke gaan wees,” sê Kassie. “Sy het die nota opgefrommel en in die asblik gegooi. Toe eers besef dit kan vir ons van belang wees en dit weer uitgehaal.”
“Shit.”
Lulu tik hom gemoedelik op die skouer. “Ek weet jy glo dis hoogs onwaarskynlik, maar dalk is julle môre gelukkig met Bosman. Onthou, hy is al aangekeer vir die besit van kinderpornografie.”
Rooi knik. “Dis wat ek mos heeltyd sê.”
Kassie sal graag verkeerd bewys wil word, maar hy weet hulle hap nou na lugborrels.

Chrisjan klim by die Welgemoed Forum uit sy motor en kies koers na Woolies om iets vir sy Sondagmiddagmaal te kry.
Halfpad soontoe steek hy vas.
Erna Vermeulen kom uit die winkel gestap, ’n sak in elke hand.
Hy voel hoe die hitte in sy gesig opstyg. Sy het hom nog nie gesien nie en hy duik agter ’n geparkeerde viertrekvoertuig in. Gebukkend loer hy deur die ruit en hou haar dop met ’n hart wat wild in sy bors klop.
Sy stap met mening, haar borste wat ritmies onder die T-hemp beweeg. Hy is verlig toe sy haar kar se deur oopmaak en buk om haar pakkies op die passasiersitplek neer te sit. Haar kort rompie trek hoog op en vertoon die agterkant van haar bruingebrande bene, wat hom vinniger laat asemhaal.
Toe sy die kar aansluit en wegtrek, kom hy agter die viertrek orent. Dit was ’n noue ontkoming! Hy’s net dankbaar hy het haar betyds sien aankom.
Hy wonder of Valerie-hulle al terug is van die begrafnis, en of Erna haar ma gaan vertel.
* * *
Brink Bosman maak die deur oop. Hy het ’n help-my-sterk-lyk-hempie aan wat twee harige, gespierde arms vertoon, en ’n swart PT-broekie wat te hoog opgetrek is. Sy hare is nat, wat Kassie laat vermoed hy het pas gestort.
“Al weer julle twee,” sê hy stuurs. “Wat het ek dié keer verkeerd gedoen?”
Rooi hou die lasbrief na hom uit. “Ons het ’n lasbrief vir die deursoeking van jou huis.”
Bosman se oë rek. “’n Lasbrief vir die deursoeking van my huis?”
“Jy het reg gehoor,” sê Kassie.
“Vir wat wil julle my fokken huis deursoek?”
“Soos ons die vorige keer gemeld het, gaan dit oor gebeure die afgelope paar maande in hierdie omgewing. Jy is op ons lys van verdagtes. Dis ’n roetinedeursoeking.”
Bosman lag bulderend. “Ek neem aan dit gaan steeds oor die onwelvoeglike briefies. En omdat ek vir ’n vreemde vrou geknipoog het! Het julle nie belangriker sake om te ondersoek nie? En dit op ’n Sondagoggend!”
Rooi tree nader aan hom. “Dit gaan ook oor die reeks verkragtings wat in hierdie omgewing plaasgevind het.”
Dít vee die glimlag van Bosman se gesig af.
“En nou’s ek skielik ’n fokken verdagte omdat ek vir iemand geknipoog het? Hoe bring julle dit by die verkragtings uit?!”
“Ons het ’n profiel saamgestel van die verdagte,” sê Rooi, nou bloedrooi in die gesig. “Daar is onder meer bepaal dat hy aan pornografie verslaaf kan wees.”
Hy tik liggies met sy vinger teen Bosman se bors. “En jý, meneer Bosman, het ongelukkig ’n klag van kinderpornografie teen jou naam. Daarom is jy een van ons verdagtes.”
Bosman verbleek. “Dit was g’n kiddie porn nie! Dis waarom die hofsaak uitgegooi is, niemand kon bepaal dat die meisies in die films minderjarig was nie. Ek’s onskuldig bevind! En ek is beslis nie verslaaf aan porn nie. Ek sal julle sue vir hierdie kak wat julle verkondig!”
Sy stem bewe van verontwaardiging, maar Rooi laat hom nie afskrik nie.
“Die besonderhede van die pornografieklag is nie nou ter sake nie, meneer Bosman. Wat wel belangrik is, is of jy ons in jou huis gaan inlaat? Of verkies jy om gearresteer te word vir dwarsboming van die gereg?”
* * *
Priscilla stap fronsend na die foon in die studeerkamer. Gerbrand het haar kom roep met die boodskap dat ’n meneer Smith met haar wil praat.
Sy het hierdie bleddie oproep verwag. Kan net Colleen se agent wees. Snuif het ’n hele paar byvoeglike naamwoorde by die storie ingewerk wat Colleen nooit gebruik het nie.
Boonop het Rapport vanoggend ’n groot foto van Die Stem se voorblad op sy bladsy drie geplaas. Ook ’n paar aanhalings uit Priscilla se berig, met die nodige erkenning aan Die Stem. Die storie het nou die hele land aan die gons, wat Snuif intense plesier sal verskaf, maar Smith dalk kan ontstel.
“Hallo, sweetheart,” groet die agent gemoedelik. “Ek wil jou net congratulate met daai storie. Excellent, absolutely excellent gewees!”
“Dankie,” sê Priscilla, effe uit die veld geslaan.
“Van gister af lui my foon non-stop, hoor! Not only people applauding Colleen for her bravery, maar movie producers wat rolle vir haar aanbied.”
“Ek’s baie bly om dit te hoor.”
“And you won’t believe me, sweetheart, maar ’n well-known Hollywood producer, nogal ’n ex-South African, het my pas gebel met ’n offer wat Colleen se career na nuwe heights gaan neem.”
Priscilla trek ’n skryfblok en pen nader. Klink na ’n lekker opvolgstorie. “Fantasties! Kan jy my meer vertel?”
“Not so fast, hey! Ons sal die storie se exclusive rights vir Die Stem gee … maar dan moet julle uithaal en wys.”
“Bedoel jy ons moet daarvoor betaal?”
“Dis ’n huge storie. Huisgenoot en You gaan beslis na hulle beursies gryp as ek hulle daarvan sê.”
“Dan moet hulle maar so maak. Ek kan jou verseker die eienaar van Die Stem gaan nie weer betaal nie. Maar as jy die storie eksklusief vir my gee, waarborg ek jou ’n voorbladberig in ons komende uitgawe.”
Hy gee ’n meewarige laggie. “Not good enough. No money, no story.”
“Wel, dan is dit no story.”
“Jy gaan nog spyt wees hieroor, sweetheart.”
“Totsiens, meneer Smith,” sê sy en plak die telefoon neer.
Hierdie poephol gaan nie ’n sent by iemand kry nie. Daar wag in elk geval ’n moerse skok op die sogenaamde Hollywood producer. Colleen is nie naastenby in dieselfde liga as Charlize Theron nie.
Priscilla skud haar kop. Wat die reuk van geld darem nie aan mense se oordeel doen nie!
* * *
Bosman se houding het handomkeer verander ná Rooi hom met inhegtenisneming gedreig het.
Hy het Kassie na sy slaapkamer vergesel en aangebied dat hulle sy skootrekenaar kan neem om vas te stel of dit pornografie bevat. Was ook hulpvaardig om kasdeure oop te maak en het selfs sy kluis vir Kassie oopgesluit.
Daar was nêrens ’n teken van ’n swart sweetpaktop, balaklawa, handskoene met ’n byekorfpatroon, donkergrys rugsak of Adidas-tekkies nie.
Terwyl Rooi die sitkamer en kombuis deursoek, neem Bosman Kassie na die motorhuis. Die plek is netjies, met net ’n paar moersleutels, skroewedraaiers en ’n boor in ’n rakkie teen die muur.
Op Kassie se versoek maak hy die Merc se kattebak oop. Niks.
“Reg, ons kan maar weer ingaan,” sê Kassie. “My kollega is seker al klaar.” Hy is sekerder as ooit dat Bosman onskuldig is.
“Kassie, kom check hier!” roep Rooi van iewers dieper in die huis.
“Hy’s in my TV-kamer,” mompel Bosman.
Rooi lyk of hy die Lotto gewen het waar hy voor ’n klein boekrak staan. Hy wink Kassie nader en buk af, beduie na ’n boek in die rak.
“Periandros van Korinthe deur D.J. Opperman,” fluister hy.
Bosman frons. “Wat is so vreemd aan die boekrak?”
“Wanneer laas het jy Periandros van Korinthe gelees, meneer Bosman?” vra Rooi.
Bosman se frons verdiep. “Het ek wát gelees?”
“Periandros van Korinthe.”
“Nog nooit daarvan gehoor nie.”
“Wel, die boek is hier in jou rak.”
Bosman lag. “Dis my eks se ou skoolboeke daai, sy’s ’n onderwyseres. Sy dreig nou al vir sewe jaar om die goed te kom haal, maar dit staan net hier en stof opgaar.”
Dis iets wat Kassie dadelik gemerk het. Al die boeke is oortrek met ’n dik stoflaag, Opperman s’n inkluis. Daai boek is baie lanklaas hanteer.
“Blote toeval,” fluister hy vir Rooi.
Maar sy kollega is vasbeslote om ’n punt te bewys.
“Meneer Bosman, kan jy vir my sê waar jy die afgelope Donderdagaand was? Jy het eers kwart oor elf hier by jou huis aangekom.”
Verbasing staan oor Bosman se gesig geskryf. “Het … het julle my dopgehou?”
Rooi knik.
Bosman lag sy bulderende lag. “O fok, maar julle mors darem julle tyd! Ek was die hele aand by ’n pel se huis in Durbanville. Ons is ses lede van ’n skaakklub en ons speel een keer ’n maand by iemand se huis.”
Hy grawe in sy PT-broekie se sak en haal sy selfoon uit. “Jy kan Anton nou bel en hom vra.” Hy peuter aan sy foon. “Daar’s hy, op Anton se nommer. Jy kan net die knoppie druk.”
Rooi neem die foon.
Kassie weet Bosman se alibi gaan waterdig wees.

Hernus is vroeg Maandagoggend by die werk se stoor.
“Jy’s ’n early bird!” sê die stoorbestuurder. “Ons het nog nie naastenby die delivery notes vir die dag gesort nie.”
“Ek’s nie hier vir die notes nie, wil net iets in die delivery book check.”
“Vir wat?”
“Sommer ’n klant wat my gebel het. Hy kla oor ’n foutiewe TV-stel.”
Raymond se wenkbroue lig. “Hoekom bel ’n client jou? Ons hét mos ’n call centre.”
“Die ou het my selnommer destyds afgeskryf. Hy’t gesê as daar ooit fout is, wil hy met die man praat wat die delivery gedoen het,” lieg Hernus.
“Party customers is darem vol stront, nè?” Raymond beduie na die dik boek op die stowwerige toonbank. “Help yourself.”
Hernus blaai vinnig terug in die boek. Hy is seker dit was omtrent twee maande gelede. Hy kry Colleen Adler se naam maklik. Hy onthou presies waar sy bly, dus is die adresbesonderhede nie belangrik nie. Wat wel van belang is, is die afleweringsinstruksie, wat onder die adres geskryf staan.
NB: Aflewering moet op Dinsdag of Vrydag ná vier gedoen word. Dis die enigste tyd gedurende kantoorure wanneer die klant by die huis is, lees hy die call centre se nota.
Hy maak die boek toe en loop. Môre gaan perfek werk, want op Dinsdae doen hy aflewerings in die noordelike voorstede.
Hy moet nog net iets uitdink wat hy vir haar oor die interkom by haar veiligheidshek kan sê. Iets wat sal waarborg dat sy vir hom oopmaak sodat hy met die paneelwa kan inry. Sover hy kan onthou, is elke meenthuis met ’n hoë muur omring, wat beteken die bure sal nie haar besoekers kan sien nie.
Hy voel skielik so opgeruimd dat hy Lente Viljoen, wat pas uit haar kar geklim het, vriendelik groet.
* * *
“Oukei, ek stem nou finaal saam met jou: Brink Bosman is nié ons man nie,” herhaal Rooi wat hy gisteroggend gesê het nadat hulle die huis verlaat het.
Toe dalk minder oortuigend as nou, dink Kassie, maar hy glimlag net.
“Dis nie nodig om so smug te lyk nie, kaptein,” sê Rooi vies.
“Ek het heeltyd gehoop jy’s reg, adjudant.”
Rooi skud sy kop. “Bliksis, ek het gedog ons slaat die jackpot met daai Periandros-boek.”
“Was dit nie vir die stof nie, sou ek ook opgewonde geraak het.”
“Dit het ek nie eens bleddiewil raakgesien nie! Net heeltyd gedink hoe ons daai werfetter gaan nail.”
“Wel, nou kan ons net hoop daar’s bruikbare vingerafdrukke op Erna Vermeulen se briefie. Du Toit by forensies sê al is dit opgefrommel, gaan hulle hul bes probeer. As hulle iets kry en dit stem ooreen met die vingerafdrukke op die nota van die Welgemoed-vrou, weet ons ten minste ons het met één man te doen.”
“Skoon vergeet om te vra. Wat het Erna gesê toe jy die briefie gaan haal het? Was sy al bewus van Die Stem se storie?”
“Nee, maar ek het haar ingelig hulle sê die vyfde slagoffer is ’n student. Gelukkig verstaan sy dat mense in die buurt die nuus kon versprei het en dat dit nie ons skuld is nie.”
Kassie tel sy notaboek van die lessenaar op. “Toe jy netnou nog in Piedt-hulle se kantoor gehanna-hanna het, het ek met Bellville se stasiebevelvoerder gechat. Ek wou hoor wat hulle gesamentlike operasie met die buurtwagte en sekerheidsmaatskappye in daai omgewing behels.”
“En?”
“Hulle klink nogal georganiseerd, hoor. Vir die volgende paar weke gaan hulle elke aand die strate in daai omgewing patrolleer – ses polisiemanne in drie voertuie, agt-en-dertig buurtwagvrywilligers en dertig werknemers van twee verskillende sekerheidsmaatskappye is almal deel van die operasie. Hulle het die gebied in sektore verdeel en …”
Hy word onderbreek deur sy telefoon se gelui.
Dis Lettie, wat ’n oud-cop van Pretoria op die lyn het. Dié wil met die ondersoekbeampte van die 399-verkragtingsake gesels.
Sy naam is Hennie Treurnicht en hy gee Kassie nie kans vir formaliteite nie.
“Jong, ek het amper gister van my stoel afgeval toe ek Rapport se storie oor die verkragtings lees! Hulle het mos ’n groot foto van daai sensasiekoerantjie se voorblad geplaas. En toe ek die inlasfoto van die tatoeëermerk op die dametjie se stuitjie sien, kon jy my behoorlik met ’n veertjie omtik.”
“Hoe so?”
“Agt jaar gelede – dit was my laaste jaar by die diens – was ek ’n speurder by die Moot-polisiestasie hier in Pretoria. Ek en ’n kollega het toe presies sulke verkragtings ondersoek in die Moot- en Gezina-omgewing. Ons het dit die 315-verkragtings genoem, want dis die syfers waarmee hy die dametjies gemerk het.”
Kassie sit regop. “Jy’s nie ernstig nie!”
Treurnicht kug. “Doodernstig. Dit móét dieselfde donner wees!”
“Hoe seker is jy daarvan?”
“Honderd persent. As jy net gaan op die syfers op daai foto in Rapport – dis presiés dieselfde ontwerp. Die ink het ook hier en daar ’n klad gemaak, en al die slagoffers is op die stuitjie of dy gebrandmerk.”
Kassie kan sy ore nie glo nie. “Weet jy of daardie dossiere nog beskikbaar sal wees?”
Treurnicht gee ’n laggie. “Ek het sommer klaar navraag gedoen. Daar’s nog ’n adminklerk wat in my dae daar was – ’n knap dame. Ek het haar vanoggend gebel en sy het onderneem om vir jou die inligting en foto’s van daai sake te e-pos. Ek het haar direkte telefoonnommer hier, dan kan jy met haar reël.”
“Dis fantasties, dankie. Dit gaan ons baie help.” Kassie talm ’n oomblik. “Hoeveel vroue het hy verkrag?”
“Vier. Ook almal jong, aantreklike dametjies.”
* * *
Chrisjan tuur by sy kantoorvenster op die Kaapse hawe uit.
Die lug is vanoggend poeierblou en die see spieëlglad. In die verte kruie ’n indrukwekkende passasierskip stadig voort. Nader aan die hawe beweeg twee kleurvolle seiljagte, seile bollend, vinnig op die wieke van ’n ligte wind.
’n Swerm seemeeue sweef grasieus voor die gebou verby. Een verlaat sy vlugbaan en tuimel na onder op soek na iets om te aas.
Dié voël herinner hom aan sy eie worsteling sedert gister. Gaan hy in staat wees om sy vlugbaan te verlaat? Sy drafroetine te staak? Soos ’n normale mens sy aande voor die TV te verwyl? Die suurstofkraan van sy siek bestaan finaal toedraai?
Gaan dit moontlik wees om homself uit te leef in net sy fantasiewêreld?
Want sy optrede gister by die Welgemoed Forum toe hy Erna gewaar, het hom opnuut laat besef hy sit op ’n tydbom. Wie het hom nie almal gesien nie? Die sentrum was redelik besig. Mense sou sy optrede vreemd vind. Watter normale man skarrel soos ’n afkophoender weg en gaan skuil agter ’n voertuig as ’n mooi vrou in sy rigting aangestap kom? Dis net ’n kwessie van tyd voor mense onder mekaar begin praat en gevolgtrekkings maak.
En wat doen hy as iemand hom een aand op heterdaad betrap?
’n Rilling trek deur sy liggaam.
Alles dui daarop dat hy moet ophou. Sy gesonde verstand sê dit vir hom. Nee, skréé dit luidkeels vir hom.
Maar kan hy homself vertrou? Soos in die boek van Robert Louis Stevenson wat hy as kind gelees het – waarin die stylvolle en gesiene dr. Henry Jekyll transformeer in die wreedaardige en gevoellose mnr. Edward Hyde – stry hy ook voortdurend tussen goed en kwaad.
En al is sy voornemens hóé goed, neem Hyde saans veels te maklik oor by Jekyll.

Priscilla is spyt sy het Snuif vertel van die agent se oproep gister.
“Ons gaan hom nie ’n sent betaal nie,” het Snuif bevestig, “maar dit beteken nie ons gaan nié ’n storie daaroor skryf nie. Colleen is nou die hotste nuus in die land. Die Stem het Saterdag uitverkoop – nádat ek die drukoplaag met tienduisend verhoog het. En aangesien Rapport ons gister nog verder op die map gesit het, móét jy daai storie jaag. Ons lesers gaan ’n eksklusiewe Colleen-opvolg verwag en jy gaan dit vir hulle gee, Priscilla.”
Sy het haar skouers opgehaal. “Ek weet nie hoe ek dit gaan regkry nie. Die agent wou nie eens byt aan die aas van ’n gewaarborgde voorbladstorie nie. Hy soek nét geld.”
“Julle nuwe geslag joernaliste verstom my!” het Snuif gesê. “Almal wil met ’n donnerse lepel gevoer word. In die ou dae het ons aanhou grawe tot jy goud strike. Maar daai grawery was harde werk. Iets wat julle duidelik nie meer voor kans sien nie!”
“Ek weet regtigwaar nie wat meneer daarmee bedoel nie,” het sy vererg teruggekap.
Hy het sy meewarige laggie gegee. “Goed, dan spel ek dit vir jou uit. Eerstens weet jy die agent is oorval met oproepe van plaaslike filmvervaardigers. Hoe moeilik kan dit wees om hulle name te kry? In hierdie land is daar seker nie veel meer as twintig ernstige rolprentmakers nie, ás dit soveel is. Tweedens verseker ek jou daar is bitter min gewese Suid-Afrikaners wat ook suksesvolle Hollywood-vervaardigers is. Met die hulp van Google en dalk enkele oproepe gaan jy sy naam tjop-tjop kry. Dan bel jy die hele lot en vra of hulle vir Colleen rolle aangebied het en wat dit behels. Easy as bloody that! Ek soek die storie op die laatste Woensdagmiddag vyfuur op my lessenaar.”
Priscilla was briesend vir die ou man, grootliks omdat sy weet dat hy reg is. Sy moes dit vir haarself kon uitfigure.
Sy sug en trek die foon nader om haar enigste kontak in die filmbedryf te bel.
* * *
Kassie het al die dossierinligting van die Moot-polisiestasie uitgedruk en dit op sy en Rooi se lessenaars uitgepak. Nou besigtig hulle die foto’s saam met Lulu.
Haar parfuumwalms is vanmiddag nie so oorweldigend nie, dink Kassie. Of dalk is dit draagliker omdat hy daarop konsentreer om in haar nabyheid net deur sy mond asem te haal.
Hy wys na die duidelikste foto. “Treurnicht was reg, presies dieselfde ontwerp. En ook ’n paar blots tussen die syfers.”
“Hoekom sou hy die nommer verander het?” vra Lulu.
“Ek het nou somme probeer maak om te kyk of dit nie dalk betekenis inhou nie,” sê Rooi. “Drie plus een is vier, wat klop met die getal vroue wat hy destyds verkrag het. Maar waarvoor staan die vyf dan?”
Kassie skud sy kop. “As jy 399 neem, is daar geen manier waarop jy by vyf uitkom nie – die getal vroue wat hy vanjaar verkrag het.”
“Ook weer waar,” brom Rooi.
“Ek glo steeds dis gelukkige nommers,” sê Lulu. “En duidelik het hy meer as een.”
Kassie klap sy vingers. “Hoekom het ons nog nie daaraan gedink nie?!”
“Aan wat?” vra Rooi.
“Daar’s allerlei betekenisverklarings vir getalle op Google. Dalk het die verkragter dit as riglyn ingespan. As ons móér gelukkig is, kan dit selfs ’n leidraad verskaf.”
“Jy kan verdomp reg wees!” roep Lulu uit.
Kassie gaan sit agter sy rekenaar en maak die soekenjin oop. Hy tik meaning of 315 in.
Hy lees hardop: “Number three one five is a combination of the vibrations and attributes of number three, number one and number five. Angel number three one five is a message from your angels and the Ascended Masters that they are aiding and assisting you as you go through major life changes.”
Lulu frons. “Druk daai stuk vir my uit. Ek het tyd nodig om dit te bedink. Is daar ander definisies van 315?”
“Lyk nie so nie,” sê Kassie. “Dis net die Angel-goeters.”
“Check bietjie wat skryf hulle oor 399,” sê Rooi.
Kassie tik die syfers in.
Hy lees: “With words of encouragement and kindness, your angels for number three nine nine are reminding you that you must let go of anything that is not serving you in life. Through this number they are telling you that you are still clinging to someone who means a lot to you.”
“Druk dit ook uit,” sê Lulu. “Ek wil bietjie my gedagtes daaroor laat gaan. Jy weet, selfs die mees absurde nonsens lei jou soms na ’n leidraad.”
Kassie sug saggies. Tipies profileerder. Hulle sien gewoonlik allerlei verskuilde boodskappe in sulke soort kak.
Hy staan op. “Right, kom ons kyk na die dossierinligting.” Hy beduie na die vier hopies voor hulle. “Ek sal die twee minder lywige dossiere vat, dan kan julle elkeen ’n dikke deurwerk.”
Hulle gaan sit agter hul lessenaars om te lees.
Ná ’n rukkie sê Lulu: “Interessant … soos met die huidige gevalle was daar geen sprake van pre-ejakulasie nie.”
“Ook nie in dié geval nie,” sê Rooi.
“Selfde hier,” sê Kassie.
Lulu knik. “Dit beteken net een ding: Hy was agt jaar gelede nie bloedjonk nie. Daarom kan ons met redelike sekerheid aanneem hy is nou in sy laat veertigs of vroeë vyftigs.”
“Hoe seker is jy dat jou oudkollega se afleiding oor pre-ejakulasie reg is?” vra Kassie. Dit klink vir hom ál minder na ’n geloofwaardige gevolgtrekking.
“Wel, dit was sy afleiding uit soortgelyke sake wat hy hanteer het.”
“Maar dalk is dit ook nie heeltemal eksak nie?”
“Níks is eksak nie, Kassie.”
Hy konsentreer weer op sy leeswerk. Help nie om met ’n profileerder oor sulke dinge te redeneer nie. Hulle laat altyd ’n agterdeur oop vir as hulle afleiding verkeerd is.
Hy blaai vlugtig deur die tweede dossier. Ongetwyfeld dieselfde ou. Swart klere, balaklawa, rugsak, handskoene, kondoom en dieselfde brandysterseremonie. Geen forensiese leidrade nie. Sy modus operandi van destyds is ’n bloudruk van sy huidige werkswyse. En hy moes by daardie vroue ook ’n helse vrees ingeboesem het, want nie een het teenstand gebied nie.
“Bliksis!” roep Rooi uit.
Kassie kyk op. “Wat byt?”
“Hier’s ’n nuwe leidraad! Die verkragter het in ’n stadium sy skoenveter vasgemaak. Hy het sy voet op ’n stoel laat rus om makliker by te kom en sy broekspyp het opgetrek. Toe sien die slagoffer hy het ’n tatoeëermerk op sy regterenkel. Sy kon dit nie beskryf nie, want als het te vinnig gebeur. Maar sy was dóódseker dis ’n tatoe.”
Kassie fluit deur sy tande. “Dis ’n moerse deurbraak!”

Hernus stap broeiend heen en weer in sy kamer. Hy kyk nie eens na sy vonds op die tafel teen die muur nie. Vannag gaan hy in elk geval daarvan ontslae raak. Die tafel moet skoon kom.
Sy gedagtes is by môre. Hy sal sy afleweringskedule fyn moet uitwerk. Ná sy besoek aan Colleen sal hy nog eers met die paneelwa hierheen moet kom. Hy behoort genoeg tyd te hê om nie by die werk enige wenkbroue te laat lig nie. Raymond maak die hekke eers sesuur saans toe. En Hernus het al voorheen so laat daar aangekom as hy moes wag vir klante wat nie op die afgespreekte tyd by hul huise was nie.
As dit môremiddag té laat word, sal hy Raymond bel en vra dat hy die hek se sleutel iewers wegsteek sodat hy darem die paneelwa kan gaan intrek. Daai bitch van ’n Lente Viljoen is fanaties daaroor dat geen maatskappyvoertuig ooit by ’n werknemer se huis mag oornag nie.
Sy enigste ander probleem is dat hy môre sy toerusting sal moet saamneem werk toe. Hy sal dit in ’n handdoek toedraai en onder die paneelwa se sitplek wegsteek sodra hy daar kom. Gewoonlik is niemand daardie tyd van die oggend in die voertuigstoor nie.
Hy is verheug daaroor dat hy vanmiddag op pad huis toe aan ’n geloofwaardige rede kon dink om Colleen te oortuig om die veiligheidshek vir hom oop te maak. Nou voel hy vir die eerste keer slaggereed om sy plan uit te voer.
Hy is nie vanaand honger nie, maar hy eet tog die laaste bietjie mielies in die blik wat hy in die yskas gebêre het. Hy kan nie môre die dag op ’n leë maag wil aanpak nie.
Toe hy klaar geëet het, gooi hy die blikkie op die vloer. Dan maak hy die kassie bo die yskas oop en beskou die inhoud. Die bottel formalien is nog halfvol, en die spuitnaalde het hy gisteraand sorgvuldig skoongemaak. Hy neem die pakkie kondome en sit dit in sy sak. Beter dat hy dit nou doen, anders vergeet hy môre daarvan.
Tevrede dat alles gereed is, maak hy die kassie weer toe.
By sy leunstoel buk hy eers om Die Stem op te tel voor hy gaan sit. Hy stryk met die sykant van sy hand die voue uit die papier. Plaas hy maar twee koerante gekoop het, want dié een het hy al voos gevat.
Sy blik rus op Colleen se gesigfoto. Haar uitdagende houding staan hom nie aan nie. Hy haat sulke selfversekerde bitches.
Maar sy gedagtes is gou by wat vir hom belangrik is.
’n Ligte bewing trek deur sy ledemate.
Vir die eerste keer in ’n baie, baie lang tyd gaan hy ’n warm lyf onder hom voel.
* * *
Vanaand sleep Kassie se rooklus weer op die grond.
Dit het al laatmiddag begin toe forensies Rooi bel om te vra of hulle maar die pakkie sigarette kan weggooi waarop Brink Bosman se vingerafdrukke is.
“Ja, gooi maar weg of gee dit vir ’n roker daar by julle,” het Rooi gesê. “Kassie mag mos nie meer rook nie.”
Net die gedagte daaraan dat sy nuwe pakkie Luckies in ’n donnerse asdrom kan beland, het hom siek gemaak. Juis toe het Lulu ook nog ’n dampie op die balkon geslaan. En hy het in ’n onbewaakte oomblik gekyk hoe sy behaaglik aan die sigaret teug.
Dit het gevoel asof hy op elke front deur die rookduiwel getart word.
Op pad huis toe het hy by die Griek se kafee gestop met die uitsluitlike doel om een los Peter Stuyvesant te koop. Maar soos sy donnerse geluk dit wou hê, was sy kollega Piedt ook in die kafee. En met sý los bek sou almal by die kantoor môre daarvan weet. Dan sou Kassie nooit die einde hoor van Rooi en die brigadier se gepreek nie.
Hy het toe maar ’n slab tjoklits gevat, terwyl hy uit die hoek van sy oog kon sien hoe Piedt hom met valkoë dophou.
Kassie weet dis eintlik sy frustrasie oor hulle stadige vordering met die verkragtingsaak wat hom na nikotien dryf. In die verlede was dit altyd sy laaste toevlugsoord.
Op die oomblik trap hulle net water met die saak. Die deurbraak van die tatoe op die verkragter se enkel het eers waarde as hulle verdagtes kan identifiseer. Maar ondanks Lulu se profieltabel het hulle nog nie eens ’n váe clue wie die skuldige is nie.
Hy is opnuut gatvol dat hulle soveel tyd gemors het met Brink Bosman. Presies soos met Maastryk in verlede jaar se pedofielsaak het hulle die verkeerde ou gejaag.
In die sitkamer skakel hy die radio aan, maar sit dit dadelik weer af. Waarom RSG enigsins die jeug moet akkommodeer met daardie blêrende musiek, sal net hulle weet. Dis ’n bleddie stasie vir ouer mense wat hom nét op sy teikenmark behoort toe te spits.
Hy val op die rusbank neer en sit die TV met die afstandbeheerder aan. Verstar. Sit dit dadelik af.
Hy kan dit nie glo nie! Dis ’n fokken komplot teen hom!
Hy staan op en strompel studeerkamer toe om eerder aan sy seëls te gaan werk.
Agter sy lessenaar wil die TV-beeld nie wyk nie. Die man wat die sigaar aansteek dat pluime rook so om sy kop hang, het ’n nuwe dier in hom wakker gemaak.
Hy weet buurvrou Rita hou sigare in haar woonstel aan vir as haar broer kom kuier. Sal hy nie maar by haar ’n geselsie gaan maak nie?
* * *
“En as meneer vanaand so vinnig terug is?” vra die hekwag.
“Ek het ’n kuitspier seergemaak,” brom Chrisjan en loop vir die effek effens kruppel na sy meenthuis.
Toe hy by die voordeur instap, sien hy op die muurhorlosie dis halfelf. Hy was skaars ’n kwartier op die pad toe hy besluit het om terug te draai.
Sy teleurstelling is amper te groot om te verwerk. Boonop het hy ’n kloppende hoofpyn. In die badkamer sluk hy twee pynpille af.
Hy gaan lê op sy bed en staar na die plafon. Vanaand was hy só gereed … en nou dit.
Hy het soos gewoonlik teen skemer by die huis gekom, rustig geëet en daarna in die sitkamer gaan sit. Sy fantasiewêreld het hom gou meegevoer en soos altyd is hy geestelik versterk.
Kort voor lank was vanoggend se vrese besweer. Alles het reg gevoel, asof vanaand ’n baie spesiale aand gaan wees. Hy was só oortuig daarvan. En só gereed.
En nou dit. Hoeveel keer in sy lewe gaan hy nog sulke terugslae moet verwerk? Sy geskiedenis is deurspek daarvan!
Sy gedagtes gaan onwillekeurig terug na sy laaste sessie by die sielkundige, wat hy verlede jaar ophou besoek het. Net ’n vermorsing van geld gewees.
Die sielkundige het bly krap aan sy verlede, om te bepaal hoekom hy so onseker is in die teenwoordigheid van die teenoorgestelde geslag. Tot in daardie stadium het Chrisjan suinig omgegaan met die waarheid. Hy kon die sielkundige tog nie van die afloerdery vertel nie. En die meeste ander situasies wat ’n beduidende impak op sy lewe gehad het, sou te onbenullig klink.
Maar in sy laaste sessie het hy tog aan die sielkundige se versoek voldoen.
“Ek was in my matriekjaar,” het hy begin. “In daardie stadium het ek nog nooit ’n meisie uitgeneem nie. My enigste vriend, Robert, se ouers sou vir ’n naweek weggaan en hy het besluit om ’n partytjie te hou in hul afwesigheid. Dit was ’n kans wat ek nie deur my vingers wou laat glip nie. Ek het al by Robert gehoor wat alles by sulke huispartytjies aangaan.”
“Onthou om álles te vertel, Chrisjan,” het die sielkundige gesê. “Hierdie kan belangrike inligting wees, want jy maak vir die eerste keer regtig oop.”
“Ek het al my moed bymekaar geskraap en die amper ondenkbare gedoen: Ek het ’n meisie uitgevra na die partytjie. Willa Nel. Nie beeldskoon nie, maar met ’n lyf wat die meeste seuns laat kwyl het. En ook met die reputasie van ’n lekker los girl.”
Wat hy verswyg het, was dat hy die vorige jaar ’n glimps van haar kaal borste gekry het toe hy een aand haar ouerhuis dopgehou het. Daardie beeld was stof vir vele van sy fantasieë.
“Ek het Willa per brief uitgevra, want ek het nie die selfvertroue gehad om dit van aangesig tot aangesig te doen nie. Tot my verbasing het sy laat weet dat dit reg is.
“Die week voor die partytjie kon ek skaars slaap van opgewondenheid. In ’n desperate poging om iets aan my akneevel te doen, het ek selfs ’n dag uit die skool weggebly. Dit net om ’n gesigmasker te gebruik, ’n aaklige pienk room wat vir vier-en-twintig uur moes aanbly.”
“Jy doen goed, Chrisjan,” het die sielkundige gepor.
“Ek was gereed soos ’n resiesperd in die wegspringhokke. Ek het die Vrydagmiddag ná skool dadelik my partytjieklere aangetrek en daarmee voor die lang spieël in my kamer geparadeer. Ek was oortuig daarvan dat ek onweerstaanbaar lyk en dat Willa voor my sjarme sou swig.
“En toe kom haar oproep, net tien minute voor ek haar by haar huis sou kry. Sy’t gesê sy voel siek en sal dit nie kan maak nie.”
Die sielkundige het simpatiek geknik. “Ek glo jy was verpletter, maar dis belangrik dat jy voortgaan met die vertelling. Jou gevoelens en teleurstelling beskryf.”
“Ek was in my moer in, ja! Ek het net my klere uitgetrek en op die bed gaan lê. Sonder ’n meisie sou ek soos ’n seer oog by die partytjie uitgestaan het. Ek het myself aan die slaap gehuil. Die Maandag het ek by Robert gehoor Willa het wel opgedaag, maar saam met ’n outjie wat al op universiteit was. Die twee het glo vir ’n uur lank in die spaarkamer verdwyn.”
Chrisjan het eerder nie Robert se kommentaar herhaal nie: “Daai lat moes haar verskriklik gespyker het, want hy kon heelaand nie die smaail van sy gevreet afhaal nie.”
“Dit sou maar net die eerste van ’n rits teleurstellings met meisies wees,” het hy sy storie afgesluit.
Die sielkundige het losgetrek met ’n speech oor hoe sulke ongelukkige voorvalle uit die brein geweer kan word. “Onthou, jy was nog jonk. Sedert daardie dag loop jy rond met ’n litteken in jou psige …”
Chrisjan het nie verder geluister nie. Dit was ou nuus.
Wat die sielkundige nié geweet het nie, was dat daardie litteken gelei het tot alles wat hy nou met soveel oorgawe doen. Dit het sy drang gevestig om in beheer van die situasie te wees, sonder die ander party se samewerking of goedkeuring.
Maar vanaand het als verander, want hy het dieselfde teleurstelling ervaar as destyds met Willa – dit wat so ’n kenmerk van sy lewe geword het. Hy was weer soos ’n renperd uit die wegspringhokke, doelgerig op pad na die huis wat hy vas geglo het soveel moontlikhede bied.
Maar skaars ’n halwe kilometer weg het hy hulle in die strate begin opmerk: polisievoertuie, sekerheidsmaatskappye se karre, mans met glimmende buurtwagbaadjies. En dit ná tien in die aand!
Toe hy omdraai en verslae huis toe draf, het dit in sy kop bly maal: Hy is nie meer in beheer van die situasie nie.
Hulle het sy vlerke geknip.

Kassie hou die brigadier dop toe sy albei vensters in haar kantoor oopmaak én die air con aansit.
Sy kyk effe skuldig na hom. “Ek wil die plek maar genoeg lug gee,” fluister sy. “Lulu se parfuum is nogal kwaai op die neus, nè?”
Hy knik. “Dis ’n understatement.”
Sy lag, stap deur toe. “Verskoon my net ’n oomblik, ek wil vinnig ’n draai loop. Rooi en Lulu sal seker nou hier wees.”
Vanoggend moet hulle die brigadier inlig oor die 315-verkragtings in Pretoria, en tweedens moet hulle as span besin oor wat hulle vir die media gaan sê. Die brigadier het Lulu versoek om haar skofte om te ruil sodat sy by die Spookeenheid se vergadering kan insit.
Kassie gaan staan by een van die vensters en tuur uit oor Buitenkantstraat. Op die hoek staan twee mans en rook. Hy glimlag. Te danke aan buurvrou Rita het sy rooklus gelukkig die wyk geneem. Toe hy gisteraand in die rigting van ’n sigaartjie skimp, het sy hom ’n gesondheidslesing gegee wat selfs sy kardioloog nie sou kon nadoen nie.
Hy kyk om toe die brigadier en die ander twee inkom.
“Sorry ek’s laat,” sê Rooi, “maar die N1 was vanoggend ’n nagmerrie.”
“My probleem ook gewees,” sê Lulu.
Kassie noem nie dat hy al sesuur op kantoor was nie. Hy wou weer rustig deur die 315-dossiere lees om seker te maak hulle het nie gister iets belangriks oorgeslaan nie.
“Right, laat ek hoor,” sê die brigadier toe almal hulle sit gekry het.
Kassie voer die woord.
Toe hy klaar is, skud die brigadier haar kop. “Kan dit amper nie glo nie! Beslis dieselfde man. En nou weet ons ten minste van die tatoeëermerk op sy been.”
Sy kyk na Lulu. “Hoekom sou hy so lank geneem het voor hy weer toeslaan?”
“Hy kon intussen nóg vroue verkrag het, maar die polisie is net onbewus daarvan,” sê Lulu.
“As hy hulle ook gebrandmerk het, sal dit wel uitkom,” sê Kassie. “Colleen se storie het mense landwyd aan die praat.”
“Waarom sou hy sy brandmerkgetal verander het?” vra die brigadier.
Lulu herhaal kortliks die inligting wat Kassie op Google gekry het. “Dis net ’n skoot in die donker, maar ek het gisteraand ’n bietjie daaroor gedink. Dis tóg moontlik dat hierdie spesifieke getalle vir hom betekenisvol is. Die definisies van 315 en 399 wat ons op die internet gekry het, is die enigste beskikbare verklarings. Dis nie onmoontlik dat hy ook daarop afgekom het nie.”
Die brigadier frons. “En wat lei jy daaruit af?”
“Wat 315 betref, word verwys na ’n engeleboodskap wat hy van sy meesters ontvang dat hulle hom sal ondersteun in ’n tyd waarin belangrike lewensveranderinge hom in die gesig staar. Dit dui vir my daarop dat dit ’n onstuimige tyd in sy lewe was. Die verkragtings, waartydens hy glo hy hulp en bystand van ’n hoër hand gekry het, was dade om hom sielkundig te bewapen teen die onsekere tye wat voorlê.”
Sy tik op die vel papier op haar skoot. “En 399 dui daarop dat hierdie onstuimige tyd in sy lewe verby is. Hy het wel nog een struikelblok om te oorkom – om van iemand ontslae te raak wat sy welsyn ondermyn. Dit kan natuurlik op iets anders as ’n mens dui. Miskien is dit ’n uitdaging wat hy nog nie kon verwesenlik nie.”
“Interessante afleidings, maar dit gaan ons nou nie veel help nie,” sê Kassie.
Dit lyk of Lulu haar vererg. “Ek gee toe dat hierdie afleidings dalk betekenisloos mag klink. Maar wanneer ons meer as een verdagte geïdentifiseer het, kan sulke agtergrondkennis ons dalk net help om die regte een uit te wys.”
Kassie glimlag. “Wanneer ons verdagtes geïdentifiseer het, gaan die tatoe op die verkragter se been deurslaggewend wees – nié die feit dat hy in ’n stadium deur onstuimige tye gegaan het nie.” Hy is moeg daarvoor om na hierdie nuttelose sielkundige stront te luister.
“Hy kon intussen die tatoeëermerk laat verwyder het,” kap Lulu terug.
“Oukei, oukei, laat ons nie daaroor stry nie,” kom die brigadier tussenbeide. “Kom ons bepaal ons by wat ons nou te doen staan. Wat gaan ons vir die media sê? Hulle inlig oor die Pretoria-verkragtings en die man se tatoeëermerk?”
Kassie skud sy kop heftig. “Beslis nie! Ons wil nie hê die verkragter moet weet ons beskik oor daardie inligting nie.”
“Ek stem saam,” sê Rooi.
“Daarmee gaan ek nie noodwendig akkoord nie,” sê Lulu. “Maak ons die inligting bekend, bestaan die moontlikheid altyd dat iemand wat van sy tatoeëermerk weet hom uit sy Pretoria-dae kan identifiseer.”
Kassie raak warm onder die boordjie. Profileerders moet hulle by hul spesialisgebied bepaal en nie probeer speurder speel nie.
“Lulu, jou afleiding was dat die man enkellopend en antisosiaal is,” sê hy afgemete. “Ons kan dus aanvaar dat niemand hom werklik goed ken nie. Buitendien moet tientalle Kapenaars wat voorheen in Pretoria gebly het met tatoes rondloop. Ons gaan oorval word met mense wat inbel oor moontlike verdagtes. En uit ondervinding weet ek dis gewoonlik onbruikbare inligting wat net baie tyd in beslag neem. Ons het nog te min kennis oor die verkragter om hom op dié manier vas te trek. Jy het self gesê hierdie ou smag na publisiteit. Hy gaan dus die media met ’n valkoog dophou. Dis beter om hom nie nou al te waarsku dat ons iets meer van hom weet nie. Hy kan dan besluit om van die aardbol te verdwyn.”
Brigadier Fortuin knik. “Stem saam, Kassie.”
Hy is verlig dat die brigadier sy kant kies, want hy was reg om ’n helse fight op te sit.
* * *
Priscilla swets onderlangs. Arthur Smith is ’n kakprater van formaat.
Ná ’n helse stryd het sy uiteindelik een plaaslike rolprentvervaardiger opgespoor wat wel met Smith kontak gemaak het. Die rol wat hy vir Colleen in gedagte het, is dié van ’n dom kelnerin in ’n comedy.
“Met alle respek teenoor haar, sy het min vaardighede as aktrise buiten haar mooi gesiggie en lyfie,” het die vervaardiger gesê. “Maar sy sal goed werk vir daardie spesifieke rol.”
Die sogenaamde bekende oud-Suid-Afrikaner wat nou ’n Hollywood-vervaardiger is, blyk toe ook ’n strontstorie te wees. Die man opereer wel uit die Los Angeles-omgewing, maar ver weg van die Hollywood-distrik – as ’n vervaardiger van bloufilms.
Hy het erken hy het Smith gekontak. “Uit die mediaberigte op die internet kon ek aflei sy’s ’n lekker rowwe chick, presies die tipe wat ons in my industry soek.”
Nie dat dié inligting Snuif se vlam geblus het nie.
“Amerika se volgende groot porn star kom uit Suid-Afrika!” het hy uitgeroep. “Gooi jou storie oor daai boeg, Priscilla. Vind meer uit oor die smerighede in die bloufilmbedryf en werk al daai juicy detail in jou berig in.”
Hy het haar weggewuif. “Ek hou die voorblad vir jou oop. Moenie my teleurstel nie.”
Priscilla sug moedeloos. Sy’t ’n bleddie breek van dié plek nodig. Die afgelope twee jaar het hulle nooit met vakansie gegaan nie.
Toe sy gister uit desperaatheid vir Gerbrand voorstel hulle moet eerder haar bonus gebruik om vir tien dae iewers heen te gaan, het hy gesê dit sal nie sommer in die nabye toekoms kan gebeur nie. Sy verpligtinge by die buurtwag het nou verdubbel, met die nuwe polisie-inisiatief om die omgewing se strate te beveilig.
Ondanks sy wonderlike geaardheid raak Gerbrand se oordrewe drang tot gemeenskapsdiens vir haar een te veel. In die proses skeep hy haar af en dit ondermyn hulle huwelik. Sy smag daarna om weer sy volle aandag te kry.
Voeg daarby die onredelike eise wat Snuif hier by die werk aan haar stel, en dit voel of sy wil weghol van haar huidige situasie.

Hernus ry stadig in die rigting van Colleen se meenthuis. Hy was vandag gelukkig – die meeste van sy aflewerings was in hierdie omgewing en hy is al ’n uur gelede klaar daarmee.
Om die tyd te verwyl het hy by die Engen-vulstasie se Quick Shop twee vleispasteie gekoop en dit rustig in die paneelwa geëet.
Nou is dit tien voor vier. Hopelik is sy al by die huis.
Die omgewing is stil. Oorkant die straat is ’n kleuterskool met geen siel in sig nie. Hy trek in by die meenthuis se oprit, klim uit en druk die interkomknoppie langs die veiligheidshek.
“Ja, wie’s daar?” kom haar stem dadelik oor die interkom.
“Dis FDS … Fast Delivery Services hier en –”
“Ek het niks by julle bestel nie,” onderbreek sy hom.
“Dit gaan oor die Hisense-TV-stel wat ons twee maande gelede by u afgelewer het.”
“Wat daarvan?”
“Daardie spesifieke stelle gee sommige van ons klante baie probleme.”
“Myne is fine, dankie.”
“In die meeste gevalle gee hulle eers ná drie maande beeldprobleme, maar met ’n klein tegniese verstelling kan dit verhoed word. FDS tree nou proaktief op deur die verstelling gratis by klante se huise te doen,” lees hy van die papiertjie af waarop hy die bewoording neergeskryf het. Hy het gisteraand lank geswoeg om dit professioneel en geloofwaardig te laat klink.
“Jis, dis nogal nice van julle! Ek maak vir jou oop.”
Die hek gaan oop en hy klim vinnig in en ry binnetoe. Dit het makliker gegaan as wat hy gedink het. Hy parkeer die paneelwa só dat dit nie van die straat af sigbaar is nie.
Hy neem sy toerusting wat hy in die handdoek toegedraai het, knyp dit onder sy arm vas en klim uit.
Sy staan in die voordeur. Sy hart bons onstuimig in sy bors. Soos laas val haar verruklike skoonheid hom dadelik op.
Sy nooi hom vriendelik in. “Ek’s regtig impressed met julle diens.”
Hy loop agter haar aan, sy oë stip op haar wikkelende boude. Elke spier in sy lyf is nou styf gespan.
In die sitkamer sit hy die toerusting sag op die mat neer. Dan sluip hy vinnig na die vrou wat steeds met haar rug na hom staan en na die TV-stel beduie.
“Daar’s niks –”
Sy kry nie haar sin voltooi nie, want hy gryp haar aan die hare en pluk haar na hom toe. ’n Gesmoorde uitroep ontsnap agter sy hand waarmee hy haar mond toedruk. Sy ander hand se vingers boor diep in haar keelvel in. Hy druk so hard dat dit voel of die are in sy kop gaan bars. Sy grawe met skerp naels diep in sy hand wat om haar nek geklem is, maar hy voel dit skaars en druk net harder.
Ná wat soos ’n ewigheid voel, verslap haar lyf. Hy lê die lewelose liggaam op die mat neer.
“Wat sê jy nou, bitch? Nou’s jou hardegatgeit weg, nè?” sê hy toe hy hygend regop kom. “Nou kan jy nie meer kakpraat oor mans nie!”
Hy betrag haar lank, gaan kniel dan langs haar. Hy wikkel haar broekie onder die kort rokkie oor haar bene af en slinger dit eenkant. Met bewende hande maak hy sy gulpsknope los en sit die kondoom aan.
Hy maak haar willose bene oop, sak op haar af. Hy sluit sy oë, heeltyd daarvan bewus dat die liggaam onder hom warm is.
Sweet pêrel op sy voorkop uit, sy asem stoot rukkerig deur sy neus.
Dit duur nie lank nie.
’n Kreet blêr uit sy keel toe hy ’n orgasme bereik.
Hy lê nog ’n oomblik op haar om die hitte van haar lyf te geniet.
Dan kom hy traag orent, maak sy gulpsknope vas.
Die sweet drup hom af en maak kolle op die mat.
Meteens is dit asof hy uit ’n droom wakker skrik. Dadelik besef hy dat hy nie die wêreld se tyd het nie. Netnou kom hier besoekers aan. Wat doen hy dan? Die gedagte daaraan laat die paniek ritmies in sy kop klop.
Hy raap sy gereedskap op en spring aan die werk. Sy asem jaag terwyl hy sy taak uitvoer. Toe hy klaar is, gebruik hy ’n geborduurde lap wat oor ’n tafel gedrapeer is om sy vonds in toe te draai.
* * *
Rooi kom staan by Kassie se lessenaar. “Ek’s bly jy het Lulu op haar plek gesit toe sy vir ons wil begin voorskryf hoe om ons werk te doen,” sê hy.
“Ja, ek voel eintlik ’n bietjie kakkerig daaroor, want sy bedoel seker nie sleg nie. Dis maar net ’n algemene probleem met profileerders. Hulle sien dinge vanuit ’n ander perspektief as ons en is dan geneig om voorskriftelik te raak.”
“Hoe vat ons die saak verder?”
Kassie haal sy skouers op. “Die moer alleen weet. Dalk moet ons oorweeg om met die mense van die buurtwag en sekerheidsfirmas in daardie omgewing te gaan gesels. Hulle het dalk vroeër iets opgemerk wat hulle nie belangrik ag nie, maar wat vir ons as leidraad kan dien.”
Rooi kyk op sy horlosie. “Dis in elk geval nou tjailatyd. Ons moet môre maar verder dink. Torretjie se ouers kom vanaand by ons eet en ek het nog ’n ellelange inkopielys om af te handel.” Hy snork. “’n Mens sou sweer Liesbet en Flippie van Buckingham Palace kom na ons toe soos my vrou tekere gaan. Nou moet ek gaan soek vir fancy kerse en blommetjieservette en die donner weet wat nog als.”
Kassie glimlag. Soms het dit sy voordele om ’n alleenloper te wees. Vanaand is hy gelukkig gespaar van enige besoekers. Al afspraak wat hy het, is met RSG se boeremusiekprogram om agtuur.
* * *
Chrisjan tuur deur sy kantoorvenster na die straat. Die vyfuurmiddagverkeer is erger as ooit. Almal is desperaat om uit die middestad te kom. Hy glimlag wrang. Om dan maar net soos skilpaaie op die N1 aan te sukkel na hulle bestemmings.
Hy sug swaarmoedig. Anders as met hom wag daar ten minste iemand by die huis op hulle. Iemand wat omgee, wat ’n warm maaltyd gereed het vir ’n geliefde, met opwindende nuus om te deel. Of ’n span kinders wat nie kan wag dat Pa gou met hulle bal speel voor aandete nie. Dié soort vooruitsigte moet die moeisame tog op die N1 seker draagliker maak vir die pendelaars.
Hoekom het sy lewe so skeefgeloop?
Want sulke vreugdes sal hom nooit beskore wees nie.
Nie dat hy nié probeer het om ’n normale lewe te lei nie. Veral in sy laat twintigs, toe die meeste van sy kennisse óf getrou óf vaste verhoudings gehad het, was hy ook hard op soek na ’n lewensmaat.
Niks sou hom in daardie stadium gelukkiger gemaak het as ’n gewone voorstedelike bestaan saam met ’n aanvallige vroutjie nie. Later sou daar kinders bykom, wat hom van die werk sou laat wegglip om na hulle sportwedstryde te gaan kyk.
Ja, Chrisjan Miles het sy drome gehad.
Maar die wêreld is ’n wrede plek, waar jou voorkoms bepaal of jy geluk in die lewe gaan smaak.
En in sy geval het die voorkoms van die beskikbare kandidate vir lewensmaats nie aan sy vereistes voldoen nie. Sy paar vriende wou altyd iemand aan hom afsmeer wat ook nie “geholpe” kon raak nie. By meer as een geleentheid was hy met afgryse vervul dat sy vriende enigsins kon dink hy sou ’n bed met só ’n vrou wou deel. En dit nogal vir die res van sy lewe!
Toe gebeur daar iets. Dit was ’n mooi somersaand, twee weke voor hy dertig sou word. Hy was aan huis van ’n ou universiteitsvriend en sy vrou, juis vir ’n groot partytjie om die vriend se dertigste verjaardag te vier. Sy vrou het vir Chrisjan ’n blind date vir die aand gereël.
Skreeuleliker kon haar keuse nie wees nie. En toe sy laataand vra of hy van sy blind date hou, was hy net eerlik.
Sy het, met effe te veel wyn in haar lyf, haar bloedig vererg en gesê: “Jy het ’n ernstige reality check nodig, Chrisjan! Jy is die laaste mens wat neusoptrekkerig kan wees as dit by dates kom – al lyk sy ook hóé.”
Dit was die finale kantelpunt in sy lewe.

Toe die eerste note van Die Ventertjies se “Wikkelvingers” oor die radio opklink, lui Kassie se selfoon.
Hy het vroeër al twee oproepe van ’n onbekende nommer gekry, maar het dit eenvoudig geïgnoreer. Niemand gaan vanaand sy boeremusiekprogram vir hom bederf nie.
Hy wil weer die foon dooddruk, maar verstar toe hy op die skerm sien dis brigadier Fortuin. Daar moet iewers major drama wees!
“Hallo, brigadier.”
“Dank die Vader jy antwoord jou foon! Bellville se stasiebevelvoerder het my nou net gebel, gesê jy beantwoord nie sy oproepe nie.”
“O … ek was in die stort,” lieg hy. “Wat’s fout?”
“Colleen Adler is vermoor!”
“Nee, fok!”
“Dit kan jy weer sê.”
“Waar?”
“In haar meenthuis. Die bevelvoerder sê haar agent het vermoed daar is fout toe sy nie haar foon antwoord nie. Sy was glo op hete kole oor ’n rolprentrol wat hy besig was om vir haar te beding. Hy sou sesuur vanaand ’n finale antwoord van die vervaardiger kry en haar dadelik laat weet. Toe sy teen halfagt nog steeds nie haar selfoon óf landlyn antwoord nie, het hy na haar huis gery. Die hek was toe, maar hy het oorgeklim toe sy nie op die interkom reageer nie. Toe kom hy op die grusame toneel af. Gelukkig was daar ’n patrollievoertuig in die omgewing.”
“Hoe is sy vermoor?”
“Nugter alleen weet. Die agent het so deurmekaar gebabbel dat die polisie hom hospitaal toe gestuur het om vir skok behandel te word. Die stasiebevelvoerder is nou self op pad na Colleen se huis. Hy meen die moord hou verband met haar verkragting – ’n wraakaksie van die verkragter oor haar storie in Die Stem. Daarom het hy die patrollielede opdrag gegee om die huis net af te sper, maar nie in te gaan nie, want hy’t besef dis ’n saak vir jou en Rooi. Julle moet nou dadelik daarheen gaan.”
“Raait, ek sal hom bel.”
“Ek sal forensies opdrag gee om julle daar te kry.”
Hy huiwer ’n oomblik. “Sal ek Lulu ook laat weet? Sy’t genoem dat sy verkies om die misdaadtoneel eerstehands te ervaar.”
“Goeie dinkwerk. Ja, bel haar ook.”
Toe hy aflui, bel hy Rooi dadelik. Liesbet en Flippie gaan vanaand sonder sy kollega moet eet, dis vir seker.
Op die agtergrond dawer die klanke van die bekende “Misvloer-seties”, een van sy all-time favourites. Heel gepas, dink hy, want daar wag ’n misvloer op hulle. Hy weet nog net nie hoe dik die laag kak aangesmeer is nie.
* * *
Priscilla kyk gesteurd op van die TV in die sitkamer toe sy hoor die voordeur word oopgesluit. Waarom sou Gerbrand so gou terug wees? Hy het skaars ’n halfuur gelede op sy buurtwagskof vertrek.
Sy weet dadelik daar is fout toe hy in die deur verskyn. Hy is wasbleek en sy hande bewe liggies. Sy het hom nog nooit in so ’n toestand gesien nie.
“Wat gaan aan, Gerbrand?”
“Daar het iets gebeur waarvan jy moet weet,” sê hy met ’n skor stem.
“Wat?”
Hy kom sit op die rusbank langs haar, stut sy kop in sy hande. “Colleen Adler is vermoor.”
“Nee!” ’n Verlammende skok trek deur haar liggaam.
“Dis die reine waarheid. Ek was nou op die toneel, die polisie is besig om haar huis met linte af te sper. Een van hulle het vir my gesê sy’s vermoor. Haar agent het skynbaar op haar afgekom.”
“Wan … wanneer is sy vermoor?”
Hy haal sy skouers op. “Niemand weet met sekerheid nie. Hulle vermoed heelwat vroeër vandag. Hulle wag nou vir die speurders.”
Haar bene voel soos lood toe sy opstaan. “Ek sal soontoe moet gaan.”
Hy knik. “So gedink. Daarom het ek jou kom sê.”
Sy stap soos ’n slaapwandelaar kamer toe om haar kamera te gaan haal. Haar asem stoot branderig in haar keel op. Dit voel of haar verstand gevries het.
“Here, gee net dat my berig nie die rede vir die moord was nie,” prewel sy oor en oor.
* * *
Hernus swets terwyl hy sy regterhand onder die kraan in sy kamer was. Die bitch het hom lelik gekrap.
Toe hy net voor ses by die werk aankom, het Raymond dit dadelik opgemerk.
“Wat de donner het met jou hand gebeur? Het ’n kat jou bespring?”
Dis toe eers dat hy die krapmerke raakgesien het. Hy is so haastig by die bitch se huis weg dat hy dit nie opgelet het nie.
Van daar af het hy in helse verkeer op pad Kraaifontein toe beland. Eers kwart oor vyf by sy kamer aangekom. Toe moes hy die paneelwa só parkeer dat die landlord en sy vrou wat in die groentetuintjie besig was, nie kon sien hy dra iets binnetoe nie.
Van daar af was die verkeer Paardeneiland toe ewe erg. Hy het eers ’n minuut voor ses by FDS se hekke ingery, sy klere deurdrenk van sweet.
“’n Bleddie doringbos by ’n klant se huis wat my so verniel het,” het hy vir Raymond gesê.
“Jy moet kyk waar jy loop, jong!” het die stoorbestuurder gelag.
Hy wou so vinnig moontlik wegkom en het die logboek haastig ingevul en gegroet. Toe nog amper ’n uur in ’n oorlaaide taxi gesit op pad huis toe.
Die landlord het hom by sy deur ingewag.
“Ek wou vanmiddag nog met jou praat, maar jy’s so vinnig hier weg,” het hy beskuldigend gesê.
“Waaroor?” wou Hernus stuurs weet.
“Van volgende week af het ek ’n span verwers hier. Hulle gaan my huis binne en buite uitverf. Ons wil dieselfde met jou kamer doen.”
“Dis nie nodig nie. My kamer is fine.”
“Man, dis nie vir jou om te besluit nie. Dis my eiendom en ek wil dit geverf hê. Môre of oormôre gee jy dalk kennis en dan moet ek weer laat verf vir ’n nuwe huurder.”
Hernus wou die kêrel vermorsel, maar hy het sy woede beteuel. Sy kop het teen honderd myl per uur gewerk.
“Ek laat nie verwers in my kamer toe nie. Netnou steel hulle my goed.”
Die landlord het sy ken uitdagend uitgestoot. “Ek’s heeldag hier om toesig te hou. Ek sal sorg dat niks gesteel word nie.”
Dít was die laaste ding wat Hernus wou hoor.
“Ek was op my dag ’n verwer,” het hy gesê, wat waar is. Dit was voor hy by die staatslykhuis begin werk het.
“Ek sal oor naweke jou huis en ook my kamer uitverf. Kry jy net die verf, die rollers en kwaste, en ek doen alles verniet vir jou. Dan spaar jy op arbeid, want ek verseker jou verwers vat ’n moerse groot wins vir hulleself.”
Die landlord het van oor tot oor gelag. “Hel, dis gaaf van jou!”
“Ek sal presies uitwerk hoeveel verf jy nodig het. Maar kom ons praat weer môre daaroor. Ek het ’n lang dag gehad en is nou vrek moeg.”
Hy droog sy hande af.
Uiteindelik kan hy konsentreer op dit wat belangrik is.
Hy maak die kassie bo die yskas oop en haal die spuitnaalde en formalien uit. Hy sit dit op die tafel neer voor hy sy vonds uit die groot houer soutwater in die yskas gaan haal.

Forensies arriveer kort ná Kassie en Rooi by Colleen se meenthuis.
’n Klomp nuuskieriges drom in die straat saam, en twee mediamense staan met kameras gereed voor die ingang. Een neem Kassie-hulle met ’n flitsende kamera af toe hulle onderdeur die sperlint klim. Hulle stap vinnig na die voordeur, wat onsigbaar is van die straat af.
Die forensiese span sluit by hulle aan en hulle word uitgereik met beskermende skoene en handskoene.
’n Jong, vroulike amptenaar wat Kassie nog nie voorheen ontmoet het nie, stap na hom.
“Hallo, kaptein Kasselman, ek is dokter Zeelie,” stel sy haarself voor. “Ek wil graag saam met julle ingaan voor die res van die span inkom.”
Kassie skat haar in haar vroeë dertigs. Hy kan maar net hoop hulle het nie hier met ’n groentjie te doen nie.
Hy kyk om toe hy harde voetstappe op die geplaveide pad agter hom hoor. Dis Lulu in haar blou sweetpak, hare weer opgebind in ’n stywe bolla.
“Dis ons profileerder, kaptein Lulu Wiersinga,” stel hy haar aan Zeelie voor. “Sy kan ook nou saam met ons ingaan.”
Hulle wag dat Lulu haar skoene en handskoene aantrek.
Kassie lei die prosessie in die gang af. Die sitkamerlig brand, merk hy op. Seker die agent wat dit aangesit het.
Colleen lê in die middel van die vertrek op haar rug met haar voete na hulle, bene oopgesprei, rok opgelig oor haar maag. Haar onderlyf is kaal.
Hulle stap versigtig nader.
Dan steek Kassie viervoet vas. Sy maag draai. “Fokkit,” prewel hy.
Die lyk is koploos.
Agter hom is daar die skerp intrek van asem. Dit word gevolg deur ’n harde plofslag.
Hy kyk om. Lulu lê op die naat van haar rug op die mat.
“Uitgepass,” fluister Rooi.
Hy stap deur toe en roep twee van die forensiese span nader. “Vat haar uit en gee haar water of iets. Sy behoort nou-nou by te kom. Maar laat sy asseblief buite bly.”
Terug by Kassie brom hy: “Netnou val sy weer om en bedonner ’n klomp leidrade.”
Kassie glimlag effens. Wat sy partner nie weet nie, is dat hy self amper omgekap het. Hy kon voel hoe lig word sy kop soos die bloed dit verlaat. Nog nooit ’n maag vir grusaamhede gehad nie.
Hy bly op ’n afstand van die lyk staan. Sy oë skeer oor die vertrek. Lyk nie of daar ’n vreeslike worsteling was nie, want geen meubelstuk is omgegooi of ooglopend uit plek nie.
Rooi, wat gewoonlik nie terugdeins by sulke tonele nie, gaan kniel langs die lyk.
“Hier’s omtrent niks bloed nie,” sê hy verbaas.
Zeelie gaan hurk langs hom. “Dit dui op net een ding: Hy het haar kop afgesny … of gesaag … nadat sy klaar dood was.”
“Kláár dood?!”
“Ja, die hart hou mos dadelik op met klop, wat bloedsirkulasie oombliklik stop.”
Rooi knik verleë. “Ek verstaan dit, maar net die idee om ’n dooie se kop af te sny … dit klink amper meer siek as om dit met ’n lewende te doen.”
Zeelie beduie na die lyk. “Die kneusplekke aan die oorblywende nekgedeelte dui op verwurging.”
Sy buk laer af. “Hy het beslis ’n saag gebruik. Die happerige patroon in die nekvel en die skoon manier waarop die werwels af is, dui daarop.”
“Is dit moontlik om te skat hoe lank sy al dood is?” vra Kassie.
Zeelie skud haar kop. “Baie moeilik om te bepaal. Gewoonlik is die eerste tekens van rigor mortis ná sowat twee ure in die klein spiere van die gesig merkbaar, maar ons sit met ’n koplose lyk.”
Sy gaan kniel tussen Colleen se oopgesperde bene. “Geen teken van semen wat uitgeloop het nie … Maar geoordeel na die groot skeur aan die linkerkantste skaamlip het hy haar op ’n baie rowwe manier verkrag. Ek sal by die lab deppers van die vaginale area neem om vas te stel of daar semen is.”
Kassie sluk hard. “Was die verkragting voor of ná haar dood?”
“Sy was beslis al dood, anders sou die skeurplek gebloei het.”
Kassie se maag begin tol soos ’n tuimeldroër en die bloed verlaat weer sy kop. “Nee, shit! Laat ek eers buite gaan asemskep,” prewel hy.
Hy loop uit met Rooi se laggie in sy ore. Nugter weet wat sy kollega so fokken amusant vind.
* * *
Priscilla spits haar ore.
’n Spraaksame buurtwaglid, glimbaadjie aan, baai in die aandag van ’n paar omstanders skaars ’n meter van haar af.
“Ek was eerste hier toe haar agent by die huis uitgekom het. Hy het soos ’n besetene geskree in die straat. Ek kon nie als uitmaak wat hy sê nie, maar dit was duidelik dat ’n moord plaasgevind het. Ek het toe die polisie op my walkie-talkie gekontak.”
Hy laat sy stem sak. “En ek is doodseker daarvan hy’t gesê haar kop is hééltemal afgesny.”
’n Ruising trek deur die omstanders.
“Verskriklik!” roep een uit.
Priscilla voel hoe haar lyf van voor af bewe. Sy is nog steeds in ’n waas van skok. Sy beter haarself nou regruk en soos ’n joernalis begin dink.
Sy besef die storie van Colleen se kop wat afgesny is, gaan nie ’n geheim bly tot Die Stem Saterdag verskyn nie.
Dis nou eers Dinsdag. Selfs al noem die polisie dit nie in hul verklaring oor die moord nie, gaan die nuus uitlek en soos ’n veldbrand versprei.
Sy sal ’n ander hoek vir haar voorbladstorie moet kry. En sy wil nie eens dínk met watter siek voorstelle Snuif vorendag gaan kom nie. Daarom móét sy nou proaktief dink.
Maar haar gedagtes word oorheers deur een vraag: Het haar berig aanleiding gegee tot Colleen se moord?
* * *
Kassie kyk op toe Rooi by die voordeur uitstap.
“Jy’s die crime scene manager en jy sit hier buite en ginnegaap,” sê Rooi, maar daar is nie venyn in sy stemtoon nie.
Kassie grinnik. “Dis waarvoor ek jou as partner het – om in sulke grusame omstandighede oor te neem.”
Rooi tik hom goedig op die skouer. “Ek speel sommer. Ek het als goed gemanage. Hulle is amper klaar daar binne.”
Hy draai na Lulu wat langs Kassie op die stoepmuurtjie sit. “Is jy oukei?”
Sy knik, ooglopend verleë. “Jammer dat ek omgedop het, hoor. Maar ek het nog nóóit so ’n verskriklike toneel ervaar nie.”
“Ek het ook amper omgekap,” sê Kassie vinnig. Hy kry Lulu jammer, want hy weet die vernedering moet vir haar groot wees.
Een van die patrollielede kom nader. Kassie het hom gevra om onder die skare nuuskieriges navraag te doen of iemand dalk vroeër ’n vreemde voertuig in die omgewing gewaar het.
“Ek’s bevrees niemand het iets verdags gesien nie, kaptein,” rapporteer hy terug. “En almal bly in hierdie omtrek.”
“Dankie vir jou hulp,” sê Kassie. “Julle moet maar in die volgende paar dae bly navraag doen. Vra ook vir die buurtwaglede om hulle oor op die grond te hou. ’n Mens weet nooit.”
Toe die man wegstap, sê Rooi: “Ek is nogal beïndruk met dokter Zeelie. Sy’s vlymskerp.”
Kassie knik. “Ek het so gesien. Het julle niks anders gekry wat ons kan help nie?”
“Nope. Maar Zeelie sê dit lyk wel of daar vel onder Colleen se vingernaels is. Sy het beslis terugbaklei. Maar ons sal eers môre vir seker weet.”
“Ek het intussen die brigadier gebel. Ons moet môreoggend al seweuur by die kantoor aanmeld vir ’n meeting.”
Rooi sug. “Sewe-flippen-uur?!”
“Jip, jy weet hoe sy is.”
“Gaan jy ook insit, Lulu?” vra Rooi.
“Ja, ek gaan die res van die week by julle werk. Die brigadier het klaar alles gereël en my in ’n SMS laat weet.”
Rooi fluit deur sy tande. “Die briggie gaan van nou af die sambok klap! Ons sal op ons tone moet wees.”
Kassie lag. “Sy’t juis vir my gesê ons moet maar ’n goeie nagrus inkry, want van môre af gaan daar nie tyd vir slaap wees nie.”
Lulu kug. “Dis alles my skuld.”
“Wat bedoel jy?” vra Kassie.
“Hierdie moord … Ek het Saterdagoggend gesê die verkragter gaan moontlik wil wraak neem. Toe Rooi vra of dit beteken hy gaan op Colleen toeslaan, het ek nee gesê. Ek het gemeen hy sal dalk in toekomstige verkragtings eienskappe van ’n woedeverkragter toon, maar dis onwaarskynlik dat hy iets ekstreems sal doen. Ek was verkeerd.”
“Jy moenie jouself blameer nie!” sê Rooi.
Lulu skud haar kop. “Nee, ek móét die skuld dra. As ek my gesonde verstand gebruik het en dit as ’n moontlikheid uitgewys het, kon ons gereël het dat Colleen polisiebeskerming kry.”
Kassie sit sy hand op haar skouer. “Terugskouing is ’n bliksem. Dit laat jou altyd dink jy kon voorkomend opgetree het. En aangesien hy vroeër al sy slagoffers met empatie behandel het, het nie een van ons gedink hy’s tot moord in staat nie. Ons dra dus ewe veel skuld.”
“Nes jy daar sê,” bevestig Rooi.
Lulu knik, maar Kassie kan sien sy is nie oortuig nie.

Gisteraand toe Priscilla Snuif gebel het om hom oor die moord in te lig, het hy presies gereageer soos sy verwag het.
“Ons moet ’n eksklusiewe hoek kry, Priscilla! Sorg dat jy môreoggend sesuur al op kantoor is. Dan kan ons rustig gedagtes uitruil voor die ander hier opdaag.”
En waar sy nou oorkant sy lessenaar sit en eers moet toekyk hoe hy deur sy snuifritueel gaan, weet sy nie wat op haar wag nie. Hy het met die intrap gesê hy het klaar ’n nuwe storiehoek geïdentifiseer wat die lesers “eenvoudig gaan opslurp”.
Snuif vee sy neus met sy baadjiemou skoon – daar sit al ’n permanente vuilbruin streep op die blou materiaal – en beduie na die oggendkoerant voor hom. “Die nuus van haar onthoofding het klaar gebreek.”
Priscilla knik. “Ek het geweet dit gaan gebeur. Een van die joernaliste moes ook die buurtwaglid se storie gehoor het. Met die nuuskonferensie gisteraand by Colleen se huis het hy die hoofondersoekbeampte reguit gevra of dit waar is, en dié moes dit toe erken.”
“Wel, dis nou ou nuus. Maar luister hoe ek wil hê jy die ding moet aanpak.”
Hy trek sy twee vingers oor die breedte van die koerant voor hom. “Ek het klaar ’n hoofopskrif vir jou storie uitgedink.”
Hy leun vooroor, verstel sy gehoorapparaat en sê afgemete: “Peestertjie toe eintlik ’n swingel.” En met ’n breë glimlag: “Dis mos wat Colleen vir jou gesê het? Dat die ou eintlik ’n helse swingel het.”
Priscilla vererg haar bloedig. “Die vrou is dood! Sy’s wreedaardig vermoor! Ons kan tog nie so ’n oppervlakkige –”
Snuif hou sy hand op. “Wag, luister my uit. Eerstens is die uitsluitlike doel van ’n voorbladopskrif om die aandag van potensiële kopers te trek. En hierdie opskrif slaag daardie toets met vlieënde vaandels.”
Hy beduie met ’n wysvinger. “Maar jou storie gaan allesbehalwe oppervlakkig wees. Eerstens gaan jy erken dit was ’n publisiteitsfoefie van Colleen en haar agent om haar voor te hou as ’n dapper rape survivor. Hulle wou eintlik die verkragter verneder. Jy kan skryf dat Die Stem nie geneë was om hierdie vals indruk te publiseer nie, maar dat jy geen keuse gehad het nie. Die agent het daarop aangedring, anders sou hulle nie bereid wees om met jou te praat nie.”
“Dis … nie heeltemal die waarheid nie. Ons het Colleen betaal.”
“Kom nou, Priscilla, ’n mens laat nooit sulke onbeduidende feite met ’n goeie storie inmeng nie. Maar gee my kans om klaar te praat. Tweedens gaan jy skryf hoe jou hart na Colleen uitgegaan het terwyl sy hierdie dapper fasade moes voorhou, want jy het die pyn in haar oë gesien. Uit haar gesigsuitdrukking en ingedoke liggaamshouding kon jy aflei watter traumatiese effek die verkragting op haar gehad het.”
Hy trek aan sy welige wenkbroue. “Dan gaan praat jy met beraders en kry by hulle die hartverskeurendste gegewens oor die sielkundige letsels wat verkragtingslagoffers opdoen. En dán weef jy dit in jou Colleen-storie in asof sy dit self off the record aan jou gesê het. Dit moet ’n knop in die keel van die mees geharde leser bring.”
Sy skud haar kop stadig. “Met ander woorde, Die Stem is eintlik ’n fopnuusblad.”
Snuif lag. “Dis g’n fopnuus nie. Ons doen net geringe verstellings aan sekere aspekte van die waarheid. Alles ter wille van ons liewe lesers en gesonde sirkulasiesyfers.”
* * *
Hernus beskou vir oulaas sy vonds voor hy die taxi werk toe moet haal.
Hierdie een is spesiaal. Ondanks haar oë wat die dowwe glans van ’n dooie het, het hy gisteraand voor hy die spuitnaalde ingespan het haar gesigspiere só gemanipuleer dat daar ’n glimlag is.
Haar mond is effens oop. Dis iets wat hy nog altyd met redelike sukses by sy vorige vondste kon bewerkstellig. Gelukkig was dit veel makliker om haar kake oop te kry as by die ander, wat hy gewoonlik moes oopbreek weens die rigor mortis van ’n dag of twee. Die veel korter tydsverloop ná haar dood het beslis voordele ingehou.
Hy streel liggies met sy vingers deur haar hare. Ná twee weke, wanneer sy basiese preserveringsmetode die ontbinding nie meer sal kan teëwerk nie, sal hy die weefsel afkook en die skedel as aandenking hou.
Dit sal ’n eerste vir hom wees.
Hy sal nie soos met sy ander vondste afskeid kan neem van haar nie, want dit was in alle opsigte die bevredigendste ondervinding van sy lewe. Een wat hy so lank as moontlik in sy gedagtes wil troetel.
In sy jong dae, toe hy hom op prostitute toegespits het, het hy enkeles teëgekom wat sy opdrag na sy smaak uitgevoer het. Maar ondanks die voordeel van ’n warm lyf onder hom, was daar ook altyd die wete dat ’n lewende hart in haar lyf klop.
Met Colleen het hy die volmaakte situasie geskep.
En hy weet nou al dat hierdie ondervinding hom sal noop om in die toekoms weer so ’n waagstuk aan te gaan. Hy moet net eers die regte prooi identifiseer.
Hy laat sak die handdoek oor sy vonds.
Vanaand sal hy ’n intieme verhouding met haar begin aanknoop. Die gedagte daaraan laat ’n ligte bewing deur sy liggaam trek.
Sy aandrituele met sy vondste was nog nooit so bevredigend soos wanneer hy seksuele omgang met hulle lywe het nie, maar dit het ’n ander, eiesoortige aantrekking waarsonder hy nie kan lewe nie.
Met ’n ligte skok sien hy op die wekker dis al halfsewe. Hy sal moet roer, anders gaan hy die taxi verpas.
Hy loop traag na die deur. Toe hy sy regterhand na die deurknop uitsteek, merk hy dat die kraphale daarop rooi en opgehewe is.
Hy swets. Hy sal dit nou eers moet verbind, anders gaan dit onnodig aandag trek. En in die komende dae wil hy juis onder die radar beweeg.
* * *
Chrisjan luister met ’n halwe oor na die gesprek oor grondhervorming op sy karradio. Waar hy op die N1 tussen Plattekloof en Goodwood teen ’n slakkepas aankruie Kaap toe in druk verkeer, is sy gedagtes by gisteraand.
Hy het teen sy beterwete weer gaan draf, in die hoop dat die vorige aand se patrollies ’n eenmalige gebeurtenis was. Maar dit was erger, véél erger. Polisievoertuie met flitsende ligte, sekerheidskarre wat soos in ’n begrafnisstoet die strate stadig deurkruis, buurtwaglede wat met flitsligte van agter elke hoek of boom op die sypaadjies verskyn.
Hy het besef dat sy aktiwiteite finaal tot ’n einde gekom het. Hy sal stokonnosel wees om te wil aanhou.
“Dis iets van die verlede, wat jy móét aanvaar,” prewel hy vir die soveelste keer.
En sedert gisteraand het dié wete hom in ’n diep, donker put van swaarmoedigheid gedompel.

Die atmosfeer in brigadier Fortuin se kantoor is gespanne.
Sy beduie wild na die oggendkoerant op haar lessenaar. Haar stem styg gevaarlik toe sy praat.
“Dit was ’n helse fout om te erken Colleen is onthoof, Kassie! Nou is die hele donnerse land histeries, wat die Spookeenheid net onnodig onder druk gaan plaas. Almal gaan onmiddellike resultate verwag, en ons het nog nie eens ’n vae clue wie die bliksem is nie.”
Kassie trek sy skouers op. “Ek het nie veel van ’n keuse gehad nie, want die mediamense op die toneel het dit klaar geweet. Die buurtwaglid wat eerste by die moordhuis aangekom het, het sy bek gerek. Ek kon dit tog nie ontken nie.”
“Jy kon gesê het jy lewer nie nou daarop kommentaar nie, want die ondersoek is in ’n sensitiewe stadium.”
“Dit sou hulle nie gekeer het nie. Hulle sou in elk geval die man se storie gesplash het.”
Sy sug. “Ja, jy’s seker reg.”
“Daar is darem goeie nuus van dokter Zeelie, die patoloog,” sê Rooi. “Sy het my halfses al gebel, klink of sy deurnag gewerk het. Sy het geen semen gekry nie, maar het van die moordenaar se vel onder Colleen se naels gevind. Sy het die lab opdrag gegee om so gou as moontlik sy DNS te ontleed. As ons gelukkig is, kan ons die uitslag môre al hê.”
“Wat gaan dít ons help?” vra die brigadier. “Die vingerafdrukke op die nota aan die Welgemoed-vrou wys tog sy gegewens is nie op ons Afis-databasis nie.”
“As dit natuurlik dieselfde man is,” sê Lulu.
Die brigadier frons. “Kom nou, Lulu! Natuurlik is dit dieselfde bliksem.”
“Wel, daar is nie vingerafdrukke op die nota aan Erna Vermeulen gekry nie. En omdat die Periandros-boodskap hemelsbreed van die Welgemoed-vrou s’n verskil, kan dit verskillende – ”
Die brigadier hou haar hand op. “Kom ons stry nie nou daaroor nie. Laat ons eerder vir die moordenaar se DNS-uitslag wag. Maar ek wil by jou as profileerder weet: Hoe verander hierdie sogenaamde empatiese verkragter skielik in ’n monster? Iemand wat seksuele omgang met ’n lyk het én boonop sy slagoffer onthoof?”
“Dit het my die hele nag wakker gehou,” sê Lulu met ’n wrang glimlag. “Ek het ook weer my oudkollega gebel, wat járe se ervaring van hierdie soort goed het. Ons is albei oortuig daarvan dat die man se kop ernstig uitgehaak het. Die vernederende storie in Die Stem het hom heeltemal irrasioneel laat optree. Eerstens glo ons nie hy het met voorbedagte rade gegaan om Colleen te vermoor nie. Hy wou haar net weer verkrag om ’n punt te maak – om haar te straf oor wat sy in die koerant kwytgeraak het. Feit van die saak is, hy het oornag in ’n woedeverkragter verander. Dalk het Colleen ’n geveg opgesit wat hy nie verwag het nie, soos bevestig deur die vel wat onder haar naels gekry is. Sy kon selfs in die proses sy balaklawa afgepluk en sy gesig gesien het. Dit sou hom met geen ander keuse laat as om haar dood te maak nie.”
Die brigadier knik. “Dis ’n heel sinvolle afleiding. Maar wat van die seks met die lyk en die onthoofding? Sy kop kon tog nie só bleddie erg uitgehaak het nie!”
“Vir eersgenoemde is daar ’n verklaring. Baie woedeverkragters word seksueel gestimuleer as die slagoffer teenstand bied. Hy moes so opgewerk geraak het dat hy nie anders kon as om met haar lyk seks te hê nie. In daardie stadium was die liggaam nog warm, en net die feit dat hy ’n kondoom gebruik het, dui daarop dat hy van plan was om haar te verkrag.”
“En die onthoofding?”
“Daaroor het ek en my oudkollega lank geredekawel. Ekself het nie regtig ’n antwoord daarop nie, maar hy vermoed die verkragter wou daardeur ’n waarskuwing aan sy ander slagoffers rig dat dit ook húlle voorland kan wees as hulle dieselfde soort snert as Colleen in die media kwytraak.”
“Hmm, kan seker wees. Die arme vroue moet van voor af vreesbevange wees.”
“Op daardie punt,” sê Kassie, “ek het gisteraand met Bellville se stasiebevelvoerder gereël dat die vroue dadelik polisiebeskerming moet kry.”
Die brigadier knik. “Goeie dinkwerk, Kassie. Ons kan nie nog ’n moord bekostig nie.”
Sy tokkel met haar vingers op die lessenaar. “Hoe vat ons nou die ondersoek verder?”
Kassie kyk na die aantekeninge in sy notaboek. “Gisteraand se navrae onder omstanders op die toneel het niks opgelewer nie. Niemand het vroeër die dag ’n vreemde voertuig of verdagte persoon in die omgewing van Colleen se huis gewaar nie. Maar ek en Rooi sal vanoggend soontoe gaan en met al die bure praat. Ons sal ook afsprake met die buurtwaghoofde maak. Iewers moet daar CCTV footage beskikbaar wees, want die meeste buurte daar het sekerheidskameras op spesifieke punte.”
“Ja, dis ’n goeie begin. Maar asseblief, kêrels, julle moet geen steen onaangeraak laat nie. Die verkragtings het nou in ’n grusame moordsaak verander en die hele land se oë is op ons. Maak die polisiehoof en vir my trots op die Spookeenheid.”
Toe hulle uitstap, brom Rooi: “Dit gaan vir haar ook net oor die beeld van die Spookeenheid.”
“Dis maar soos sy gewire is,” antwoord Kassie. “Maar wees verseker dat sy die sweep harder as ooit gaan klap. Kak gáán ons vorentoe kak.”
* * *
Priscilla het nooit gedink haar storie oor Colleen sou só sleg boemerang nie.
Die koerant se algemene telefoonnommer lui sedert agtuur vanoggend onophoudelik. Almal wil met háár praat. En elkeen blameer haar vir Colleen se dood.
“Jou sensasiestorie het ons geliefde aktrise vermoor!” het een vrou uitgeroep. “Daardie maniak sou nooit haar kop afgesny het as dit nie vir jou berig was nie. Jy het bloed op jou hande. Hulle moet jóú vir moord aankla!”
Priscilla sug diep. Dis alles die bleddie oggendkoerante se skuld. Hulle bespiegel deur die bank dis ’n wraakmoord na aanleiding van Die Stem se berig.
Ná die sesde een het sy die vrou by die skakelbord gevra om geen oproep meer na haar deur te sit nie. Toe is sy na Snuif se kantoor om hom in te lig oor die oproepe.
Hy het sy hande teen mekaar gevryf soos ’n kind wat ’n hele sjokoladekoek gekry het om alleen te verorber. “Ja, die skakelbord het my laat weet. Dis donnerse goeie nuus, Priscilla! Wys jou net watter trefkrag jou storie gehad het. In die ganse bestaan van Die Stem was daar nog nooit so ’n oorweldigende reaksie op ’n berig nie.”
En toe: “Hoe ver is jy met die opvolg?”
“Dis waaroor ek met meneer wil praat,” het sy probeer walgooi. “Daar’s mos géén manier waarop ons nou kan skryf ons het geweet dit was ’n publisiteitsfoefie van Colleen en haar agent nie. Dan gaan die lesers ons éérs kruisig omdat ons nie van die begin af by die ware feite gehou het nie.”
Met ’n meewarige glimlag het hy ’n dosie snuif nader getrek. “Hulle kan dalk bietjie ontsteld wees, maar ek verseker jou almal van hulle gaan elke enkele woord van die berig opslurp. Ek gaan ons drukoplaag vir Saterdag verdubbel.”
Priscilla was sprakeloos.
“Ons kan in any case nie nou wil kop uittrek nie,” het Snuif voortgegaan. “My lokaas vir die opvolgstorie is klaar op ons webblad. Volgens Google Analytics het ons vanoggend al meer as vierduisend webbesoekers gehad, wat klaar ’n rekord is vir een dag.”
Terug by haar lessenaar het sy op die webblad ingegaan.
Lees hoe Colleen Adler deur haar agent geboelie is om ’n dapper fasade voor te hou ná haar verkragting. Haar ware gevoelens oor dié allerverskriklikste nagmerrie het sy agter die skerms met ons joernalis Priscilla Bekker gedeel. Eksklusief in Saterdag se uitgawe!
Sy laat sak haar kop in haar hande. Snuif het nie ’n gewete nie, en nog minder ’n morele kompas.

Chrisjan kyk op van sy lessenaar toe Wicus inkom. Sy kollega het ’n foto in sy hand en hy lyk effe ongemaklik.
“Jong, sorry dat ek jou weer met hierdie soort ding pla … Maar my vrou ken mos geen einde nie.”
“Laat ek hoor.”
Wicus skraap sy keel. “’n Ou universiteitsvriendin van haar kom môreaand by ons eet. Sy het gewonder of jy ons nie wil join nie.”
Al weer ’n donnerse blind date, dink Chrisjan geïrriteerd.
“Dis nie dat sy ’n blind date vir jou wil reël nie,” sê Wicus. “Sy sê jy moet sommer oorkom vir die lekker saamkuier.”
Hy hou die foto na Chrisjan uit, gee ’n laggie. “Die vriendin staan heel links. Glad nie ’n onaardige girl nie, maar sy’t onlangs ’n groot liefdesteleurstelling beleef toe haar verlowing verbreek is. Sy bly toevallig ook daar in jou omgewing.”
Chrisjan herken haar dadelik aan haar rooi hare. Die bloed styg in sy gesig op.
“Toe, man, kom, net vir die fun. Sy’s nogal ’n interessante girl. Baie spontaan ook.”
“Right, hoekom nie. Hoe laat?” Sy stem kom so skor uit dat dit vir hom vreemd klink.
“Seweuur môreaand. Bly jy kan kom!”
Wicus stap uit, duidelik in sy skik.
Chrisjan moet diep asemhaal om homself te kalmeer. Wat het hom besiel om in te stem? Hy gaan homself weggee. Sulke ontmoetings vermy hy juis ten alle koste!
Die bewoording van die laaste nota wat hy in haar posbus gedruk het, kom by hom op.
Elke dag fantaseer ek oor daardie mooi tiete van jou. Eendag gaan ek hulle nog vashou. En dis ’n belofte.
* * *
Toe Kassie Voortrekkerweg te voet vat, kan hy nie help om te merk dat sy turkoois sweetpaktop heeltemal te styf oor sy maag span nie.
Hoog tyd dat hy weer sy vyf-kilometer-roete stap, al is hy pootuit.
Want hy en Rooi was vandag omtrent bedrywig.
Hulle het eers sewe mense gaan sien wat in Colleen se omgewing woon. Nie dat daar veel meer mense was om na toe te gaan nie. Langs haar meenthuiskompleks, wat afsonderlike ingange van die straat af na die onderskeie wonings het, is ’n groen strook, en oorkant ’n kleuterskool en ’n aangrensende gholfbaan. Dis ’n besonder stil deel van Welgemoed, waar ’n misdadiger met redelike gemak kan rondbeweeg sonder om aandag te trek. Veral helder oordag, soos Colleen se moordenaar bewys het.
Volgens dokter Zeelie se rigor mortis-beraming moes die moord tussen vier en vyf plaasgevind het, maar nie een van die bure het iets verdags opgemerk nie. Navrae by die kleuterskool was ook tevergeefs. Hulle maak al vroegmiddag toe.
Die besoeke aan die buurtwaghoofde het niks opgelewer nie, net baie tyd in beslag geneem. Dis almal werkende mense wat by hulle kantore in die noordelike voorstede besoek moes word. Die Welgemoed-buurtwaghoof het hulle darem verwys na WelgemoedSafe, ’n kameraprojek met ’n kontrolekamer. Daar word inkomende verkeer in die buurt deur kameras op sekere punte gemonitor.
Die man in die kontrolekamer het onderneem om die CCTV footage na te gaan van die voertuie wat die gebied gister tussen drie en vyf binnegegaan het. Hy het egter gesê hy het nie veel hoop nie, want dis die besigste tyd van die middag. “Dit sal moeilik wees om ’n verdagte te identifiseer as dit nie ooglopend ’n voertuig is wat nie daar tuishoort nie. Daai tyd van die dag spits ons ons meer toe op verwaarloosde bakkies van houtsmouse, vullisverwyderaars en sulke tipe ongewenste besoekers.”
Terug by die kantoor moes hulle aan die brigadier verslag doen. Sy was allesbehalwe beïndruk met hulle stadige vordering.
“Julle sal wragtig meer skeppend moet dink, Kassie!” was haar laaste woorde toe hulle uit haar kantoor stap.
Lulu was net so teleurgesteld dat hulle geen deurbraak gemaak het nie. Kassie kon sien sy blameer haarself steeds vir Colleen se dood, ondanks sy en Rooi se herhaalde versekerings dat niemand die verkragter se moorddadige optrede kon voorsien nie.
Nou moet hulle maar net hoop Lulu se bespiegeling is reg dat die nota aan die Welgemoed-vrou en die Periandros-nota die werk van twee verskillende mense is. En as môre se DNS-uitslag van die moordenaar hom aan iemand op die polisie se databank van oortreders kan koppel, sal hulle moer gelukkig wees.
“Wat is die kans?” kon Kassie nie help om te sug nie.
“Net so bleddie goed soos Jacob Zuma se kans om weer president te word,” het Rooi geantwoord.
* * *
Hernus kom vroeër as gewoonlik by die huis aan. Hy het vandag se aflewerings teen ’n helse spoed afgehandel sodat hy nog rustig sy inkopies kon doen by ’n sentrum in Rondebosch.
Sy moed sak in sy skoene toe die landlord hom by die voorhekkie inwag. Hy is haastig om in sy kamer te kom en wil allermins nou geselsies aanknoop.
“Ek het sommer al die verf vir die sinkdakke van ons huis en jou kamer gekoop, Hernus. As jy sê dis te min, koop ek nog.”
“Moet die dakke ook geverf word?” vra hy stuurs. Hy het homself opgesaal met ’n moerse groot werk.
“Ja, ons dak moet eerste geverf word. Dit lyk verskriklik sleg van die straat af.”
Die hele fokken plek lyk sleg van die straat af, dink Hernus.
Die landlord beduie hy moet hom volg. “Ek het klaar kwaste en rollers gekoop. Kom kyk of dit reg is.”
Onder die afdakkie langs die groentetuin staan ’n paar opgestapelde verfblikke, met twee kwaste en drie rollers wat langsaan lê. “Hoe lyk dit vir jou?”
“Reg so,” sê Hernus sonder om regtig daarna te kyk. “Jy moet my nou verskoon.”
“Nie so haastig nie,” keer die landlord. “Ek het gedink dit sal goed wees as jy smiddae ná werk kan begin. In die somer is dit nog tot ná agt lig.”
Hernus vervies hom. “Ek het mos gesê ek sal dit oor naweke doen.”
Die landlord skud sy kop. “Dan gaan dit heeltemal te lank neem. As jy nie kans sien vir die job nie, kry ek eerder ’n span verwers.”
“Nee … nee, wag, ek sal smiddae ná werk begin verf. Maar ek kan ongelukkig nie vandag al nie. Ek moet ’n helse lot dringende administrasie vir my werk afhandel,” lieg Hernus.
Die landlord lyk ingenome. “Nou maar reg dan. O ja, voor ek vergeet, ek het ’n ou overall wat vir jou behoort te pas.”
Hernus mompel ’n dankie en stap rustig na sy kamer, al het hy die dringende behoefte om soontoe te hardloop.
Hy sluit die deur agter hom. Hy kan sy opgewondenheid beswaarlik beteuel.
Uit sy baadjiesakke haal hy sy inkope en pak dit op die tafel langs sy vonds. Poeier en ’n kwassie, onderlaag, blosser, lipstiffie en ’n wenkbroupotlood. Dit het hom ’n klein fortuin gekos, maar dit gaan die moeite werd wees.
Hy stap haastig wasbak toe en was sy hande sorgvuldig met seep, droog sy hande sommer aan sy klere af.
Terug by die tafel lig hy die handdoek versigtig van sy vonds af. Hy bring die bedlamp nader en skakel dit aan, verstel die lig sodat dit vol op haar gesig skyn.
Hy grinnik. “Kom ons maak jou mooi vir vanaand se seremonie, my liefste.”

Priscilla is vanoggend vroeg op. Sy het lanklaas so sleg geslaap. Sy stap kombuis toe om die espressomasjien aan te skakel.
Toe sy by die tafel gaan sit, verskyn Gerbrand in die deur. “En as jy so vroeg uit die vere is?”
“Snuif hou my wakker.”
“Wat het hy nou weer gedoen?”
Sy vertel hom van die opvolgstorie. “Die arme vrou is dood! Nou verwag hy ek moet allerhande woorde in haar mond lê.”
Sy skud haar kop. “Ek kan nie so aangaan nie, ek gaan bedank by daai plek.”
“Ontspan tog, Priscilla. Jy weet so goed soos ek ons kan nie bekostig dat jy daar waai nie.”
Sy vervies haar. “Alles gaan vir jou oor geld! Jy gee nie regtig om hoe dit my affekteer nie, nè?”
Gerbrand kom sit langs haar, vou haar hand in syne toe. “Dis nie waar nie. Ek dink net jy trek jou hierdie dinge te persoonlik aan. Dis tog net ’n werk. En om eerlik te wees, kan ek regtig nie daarmee fout vind dat jy nou die ware feite gaan weergee nie. Jy’t self gesê Colleen se storie was ’n klomp snert.”
Sy kan haar ore nie glo nie. “Vat jy nou wragtig Snuif se kant?! Fok, Gerbrand, wat gaan deesdae met jou aan? Jy’s nooit meer saans by die huis nie, want jou buurtwagpligte het jou lewe ingesluk. En as jy hier is, kan jy net praat oor verbeteringe aan die huis en watse luukse goed ons nog moet koop – goed wat ons in elk geval nie kan bekostig nie. Dis duidelik dat jy hoegenaamd geen begrip of aanvoeling het vir die dinge wat my teen die bors stuit nie!”
“Ek’s jammer, liefling.” Hy leun oor en soen haar op die voorkop. “Jy is reg, ek hét jou die afgelope tyd afgeskeep. Ek sê jou wat: Waarom breek ons nie hierdie naweek weg Weskus toe nie? Ek het juis ’n af naweek by die buurtwag. Hoe klink Paternoster vir jou?”
“Is jy ernstig?”
“Doodernstig.”
Sy gryp hom om die nek en druk sy kop teen haar bors vas. “Jy sal nie weet wat dit vir my beteken nie!”
Hy kom orent, lag. “Sit rustig, dan maak ek vir ons koffie.”
Sy voel skielik sleg oor haar uitbarsting. Hy verdien dit nie. As almal so toegewyd soos hy was oor die omgewing se veiligheid, sou daar nie één verkragting plaasgevind het nie.
“Het niemand by die buurtwag al geskimp dat jy my inligting oor die vroue voer nie?” vra sy.
“Snaaks genoeg nie. En almal is nou so gefokus ná die moord dat daar nie tyd is vir sulke soort bespiegelinge nie.”
“Dink jy dis my berig wat die verkragter getrigger het om Colleen te vermoor?”
“Glad nie! Net die feit dat hy haar onthoof het, wys mos die vent is stapelgek. Ek dink nie hy’s die soort wat hom aan koerantberigte sou steur nie.”
Vir die eerste keer in ’n lang tyd voel sy beter. En Gerbrand is reg, sy trek haar dié goed te persoonlik aan.
* * *
“Onthou net, ’n woedeverkragter slaan baie meer gereeld toe as die magsgerusstellende een,” sê Lulu. “En hierdie ou het soos ’n verkeerslig oorgeslaan. Hy is nou briesend. My voorspelling is dat hy klaar beplan om nog ’n vrou te verkrag.”
“Ondanks die verskerpte veiligheidsmaatreëls in die omgewing?” vra Kassie.
“Ek dink hy gaan ’n punt wil bewys en hom juis nie daardeur laat afskrik nie.”
“Dit sal ’n moerse dom move wees,” sê Rooi. “Daai plek wemel van mense wat op die uitkyk sal wees.”
Kassie besef sy plan van vanoggend om ’n brainstorm te hou, werk nie. As hulle nie soos nou bespiegel nie, hersirkuleer hulle net ou inligting. Nie een van dié benaderings gaan hulle nader aan die moordenaar bring nie.
Hy sit die laaste blokkie van sy dag se voorraad sjokolade in sy mond. Toe die telefoon op sy lessenaar lui, kou hy vinnig klaar en sluk voor hy antwoord.
“Dokter Zeelie hier. Ek het goeie nuus vir jou, kaptein!”
“Het ons ’n naam?!”
“Ons het!”
Hy beduie met ’n duim in die lug vir Rooi en Lulu dat hulle in business is. Dié twee high-five mekaar.
“Ons het die velmonsters dadelik na ons lab in Plattekloof gestuur,” sê dokter Zeelie. “Ek kon ’n paar toutjies trek om die DNS-ontleding voorkeur te laat geniet. En vir ’n verandering was die Afis-stelsel hierdie keer ook blitsvinnig. Die DNS korreleer honderd persent met dié van ’n man wat twaalf jaar gelede in die tjoekie was vir gelddiefstal by sy werkgewer op Worcester. Hy’t drie jaar gesit.”
Kassie trek sy notaboek nader. “Wat is sy naam?”
“Xander Beetge.” Sy spel die voornaam.
“Adres?”
“Sy laaste woonplek was in Worcester. Dit kan natuurlik verouderd wees, maar ek gee dit vir jou.”
Kassie skryf die adres onder die naam neer.
“O ja, die enigste brokkie slegte nuus is dat Beetge se vingerafdrukke nie ooreenstem met die man s’n wat die onwelvoeglike nota afgelewer het nie.”
“Dan moet dit iemand anders wees. Die belangrikste is dat ons nou op die moordenaar se spoor is. Jy’t ons dag gemaak, dokter. Dankie vir die vinnige terugvoer!” groet hy.
Rooi is klaar doenig op sy rekenaar.
“Op Google is hier net ’n kort beriggie oor die hofsaak,” sê hy. “Beetge het op Worcester by die koöperasie gewerk en vyftigduisend rand van sy werkgewer oor ’n tydperk van ’n jaar in sy eie spaarrekening inbetaal. Maar verder is hier niks oor hom nie.”
“Ek kry ook nie so iemand op Facebook nie,” sê Lulu van agter haar rekenaar.
Kassie grawe in sy boonste lessenaarlaai. Hy haal die telefoonboekie uit wat hy jare laas gebruik het, maar nooit weggegooi het nie.
“Daar’s ’n oudkollega uit my Bellville-dae wat later stasiebevelvoerder op Worcester was en ook daar afgetree het.” Hy blaai na die naam en skakel die nommer. “Ek het nog sy huisnommer, want hy’s ook ’n groot seëlversamelaar.”
Rooi kyk met ’n laggie na Lulu. “Kassie het ’n stamp connection in elke gehuggie, dorp of stad in hierdie land.”
Kassie is verlig toe Gielie antwoord.
“Kassie Kasselman hier. Hoe gaan dit?”
“My bliksem, Kasman, jare laas van jou gehoor!” Gielie lag. “Jy kan net oor één ding bel. Jy wil natuurlik weer van jou duplikaatseëls aan my smous.”
“Nie vandag nie. Dit gaan oor polisiesake. Ken jy ’n man genaamd Xander Beetge?”
“Ja, ek ken hom. Arme ou. Soek julle hom?”
“Nee, ons wil net inligting by hom kry oor ’n saak wat ons ondersoek,” lieg Kassie.
“Jong, ek het nou nie sy telefoonnommer byderhand nie, maar jy sal dit in die boek kry. Hy’s die eienaar van die Kom-Loer-In-pandjieswinkel hier op die dorp. Deur die dag is hy maar altyd daar.”
“Is dit dieselfde Beetge wat ’n dekade of wat gelede in die tronk was? Hy’t by die koöperasie geld ge– ”
“Einste hy. Maar Xander is nou solid. Hy’t sy kop opgetel ná sy tronkstraf en sy eie klein business begin.”
Kassie frons. “Hoekom het jy ‘arme ou’ oor hom gesê?”
“Sy huis het drie jaar gelede tot op die grond afgebrand. Sy vrou is dood in die storie en ou Xander het self baie erg verbrand. Hy lyk behoorlik soos een uit ’n horror movie.”
Gielie aarsel ’n oomblik. “Die ou is al deur baie moeilike tye in sy lewe. In sy jonger dae het twee vroue beweer hy het hulle drankies gedokter en hulle toe verkrag. Ons het die bewerings ondersoek, maar kon geen bewyse kry nie. Die vroue het toe besluit om nie ’n saak teen hom te maak nie.”
Kassie onderdruk ’n glimlag. Dis hulle man!
“Thanks vir die inligting, Gielie. Verskoon dat ek so kort praat, maar hier wag ’n ander dringende oproep. Ek bel jou binnekort weer, dan chat ons oor seëls.”
Toe hy aflui, kom hy vinnig orent. “Right, Rooi, kry die poelkar se sleutels by Lettie. Ek en jy gaan vandag inloer by ’n pawnshop op Worcester.”
Hy draai na Lulu. “Jy was reg. Hy is enkellopend, en hy bly beslis nie in die omgewing waar die verkragtings plaasgevind het nie.”

Chrisjan kan vandag by die werk sy ooglede beswaarlik oophou.
Laas nag kon hy aan niks anders dink as vanaand se ontmoeting met die rooikop nie. ’n Paar keer het hy dit oorweeg om vir Wicus te laat weet iets onvoorsiens het opgeduik en hy sal nie die ete kan bywoon nie.
Toe het hy hom tot sy iPhone gewend en weer die paar foto’s wat hy van die rooikop geneem het bestudeer. Dit het gelei tot ’n uur lange fantasie waarin hy haar red uit die kloue van Colleen Adler se moordenaar, waarna hulle toe passievol liefde maak.
Oplaas het hy besluit om die ete by te woon. Dalk is dit ’n gulde geleentheid om sy donker aktiwiteite finaal te staak. ’n Vaste verhouding met so ’n aantreklike vrou kan hom genees van daardie dinge, het hy hom wysgemaak.
Hy het toe sy klerekas bestorm en elke moontlike uitrusting aangepas. Soos voor sy afspraak met Willa in matriek, het hy voor die spieël in sy kamer geparadeer. En soos toe het hy hom naderhand verbeel dat hy onweerstaanbaar lyk.
Maar vanoggend toe die wekker hom wakker lui ná ’n nag van rondrol en nagmerries, het die werklikheid weer ingeskop.
Hy het badkamer toe gestrompel en sy gesig in die spieël bestudeer. Die pokmerke wat hy van sy akneevel oorgehou het, het hom ineen laat krimp. Sy neus is ook te lelik, sy ken nie hoekig genoeg nie, sy mond te klein … Wat is die kanse dat só ’n aantreklike vrou elke oggend langs hierdie gesig sal wil wakker word?
Met ’n swaar gemoed het hy werk toe gery en aan verskonings gedink om die ete te vermy. Sy neef van Johannesburg het laat weet hy is in Kaapstad vir die aand. Hy het vergeet van sy verpligting om vir die VOG-groep kos in Khayelitsha te gaan aflewer. Sy tannie van Mowbray lê in ’n bedenklike toestand in die Groote Schuur-hospitaal …
Wicus het hom by die kantoor ingewag.
“My vrou wil weet of jy van kreef hou, wat sy as voorgereg wil bedien?” Hy het ’n laggie gegee. “Sy doen geweldig baie moeite. ’n Mens sou sweer ons onthaal twee Hollywood-sterre.”
Dit het Chrisjan laat besef hy sal móét gaan.
Nou, terwyl hy na die hoop dokumente op sy lessenaar staar, wil sy keel toetrek van angs.
Sê nou die rooikop vertel hulle vanaand van die notas wat by haar afgelewer is?
Sal hy kalm kan bly? Kan saampraat sonder om homself weg te gee?
* * *
Kassie en Rooi sit eers ’n rukkie in die kar oorkant die Kom-Loer-In-pandjieswinkel. Dis in ’n systraat van die dorp se sakekern, tussen ’n supermark en ’n blommewinkel. Op die sypaadjie staan ’n klomp ou meubels en tuingereedskap uitgestal. ’n Plakkaat teen die venster lees: Nuwe voorraad teen afslagpryse.
Rooi fluit deur sy tande. “Om te dink ’n bliksem wat vroue op ’n streep verkrag het en een van hulle gruwelik vermoor het, maak nou daar binne geselsies met sy klante.”
“Ja, dit voel nog heeltemal onwerklik om hier op sy voorstoep te wees. Amper asof dit té maklik gegaan het om hom vas te trap.”
“Dink jy hy gaan weerstand bied as ons hom in boeie wil slaan?”
Kassie maak die kardeur oop. “Kom ons gaan vind uit.”
Hulle stap oor die straat.
Binne is die winkel dynserig, stowwerig en toegepak met vase, bakke, koekblikke, fietse, gereedskap, meubels, opgestapelde skilderye en verskeie rakkies waarin munte, eetgerei en ornamente uitgestal word.
’n Middeljarige vrou verskyn van agter ’n boekrak en stap hulle tegemoet. Sy het ’n blou sweetpaktop aan waarop Kom-Loer-In in wit letters op die bors uitgeborduur is. Sy vee ’n paar slierte hare uit haar oë.
“Waarmee kan ons vandag help?” vra sy sonder geesdrif.
“Ons wil eintlik iets met meneer Beetge bespreek,” sê Kassie.
Sy beduie na agter. “Hy sit net om die draai, verby daai hangkas.”
Hulle baan hulle weg deur ’n kronkelpad van opgestapelde voorraad en bokse. Agter die groot hangkas is ’n klein kantoorruimte ingerig. ’n Paar meter verder sit ’n man by ’n lessenaar en werk. Agter hom is rye en rye kaggelkakkies op houtrakke uitgestal.
Die leeslamp op die lessenaar belig sy gesig, effe na onder gedraai terwyl hy werk.
Dis hulle man, weet Kassie. Daardie geskende gesig behoort beslis aan Xander Beetge.
Hulle stap nader. Daar is geen besoekerstoele in sig nie. Kassie moet kug om die man se aandag te trek.
Beetge lig sy kop gesteurd en kyk stadig op.
Dit lyk of hy grynslag, maar Kassie sien dis oor sy gebrek aan lippe dat sy tande permanent ontbloot is.
“Meneer Xander Beetge?” vra hy.
“Waarmee kan ek help?”
Beetge se stem is diep en hy tokkel met ’n uitermatig knobbelrige hand op sy lessenaar.
Kassie en Rooi haal gelyktydig hulle polisie-ID’s uit en toon dit aan hom.
“Ons is van die polisie se Spesiale Spookeenheid in Kaapstad,” sê Kassie.
“Wat bring julle hierheen?”
“Ons kom jou in hegtenis neem vir die moord op Colleen Adler en die verkragting van vier ander vroue in Bellville,” sê Rooi.
Die man se geskende gesig staar uitdrukkingloos na hulle. ’n Spiertjie spring in sy regterwang.
“En op grond waarvan is ek onder verdenking?” vra hy kalm.
“Jou DNS is op die vermoorde se lyk gevind,” sê Kassie. “Om meer spesifiek te wees: Jou vel is onder haar naels aangetref.”
Beetge se gesig vertrek effe, sodat dit lyk asof hy breër gryns. Hy buk af, tel twee krukke op en druk dit onder sy arms in. Dan kom hy stadig orent en stap steunend agter die lessenaar uit.
Die man se linkerbeen is bo die knie geamputeer, sien Kassie met ’n skok.
“Dit sal vir my maar moeilik gaan om vroue te verkrag en te vermoor,” sê Beetge. “Ek’s nie regtig baie beweeglik nie. Dis ook die grootste rede waarom ek nie my vrou kon red toe ons huis afgebrand het nie.”
“Maar … jou DNS …” stamel Rooi.
Beetge sug. “Dis nie my DNS nie. Moet seker my broer s’n wees.”
Kassie skud sy kop. Die polisie se databank moet in sy moer in foutief wees. “Dis tog onmoontlik.”
“Dis wel moontlik.” Beetge vee met ’n knobbelrige hand oor sy gesig. “Ons is ’n identiese tweeling.”
* * *
Hernus staan kop onderstebo in Lente Viljoen se kantoor.
“Dis jou heel laaste waarskuwing hierdie!” gil sy. “Hoe wil jy met daardie smerige lap om jou hand en die vieslike salpeterkolle op jou maatskappybaadjie by klante se huise aangaan? Wat moet hulle van FDS dink? Dat ons boemelaars in diens neem?”
Hy moet op sy tande byt om stil te bly. Dis nie nou die regte tyd om sy werk te verloor nie.
“Kyk na my as ek met jou praat!” beveel sy.
Hy kyk op. Wat sal hy nie gee om haar aan daai bos lang hare te gryp, die lewe uit haar te wurg en dan sy voël sonder ’n kondoom in haar te druk nie?
“Haal daai sieklike glimlag van jou gesig af!” skree sy. “En luister nou bleddie mooi na my.”
Sy kom staan reg voor hom, hande op haar heupe, haar vol borste wat by haar lae hals uitpeul. Hy kan haar parfuum ruik.
“Eerstens gaan jy stoor toe sodat Raymond vir jou ’n nuwe baadjie kan uitreik. En laat ek dit net weer vuil aan jou sien, dan het jy gróót probleme. Jy gaan ook betaal vir die skoonmaak van die een wat jy aanhet.” Sy snork. “Natuurlik as die droogskoonmaker sal kans sien om so ’n smerige ding in te vat. En dan ry jy, vóór jy enige verdere aflewerings doen, na ’n kliniek toe dat hulle daai hand van jou behoorlik verbind.”
Hy knik.
“Jy kan gaan,” sê sy stuurs. “Onthou, dis jou lááste waarskuwing.”
Toe hy uitstap, merk hy hoe almal in die groot kantoor na hom staar en onder mekaar fluister. Hulle moet elke woord gehoor het, want sy het heeltyd soos ’n viswyf tekere gegaan.
Op pad stoor toe vervloek hy homself dat hy in die middel van sy oggendskof teruggekom het werk toe. Hy moes die klomp foute op die delivery notes eerder oor die foon met Raymond uitgestryk het, dan sou die bitch hom nie nou gesien het nie.
Hy haal diep asem om sy woede onder beheer te kry. Wanneer hy eendag sy werk hier los, sal hy daai bitch terugkry. Hy sal presies dieselfde aan haar doen as wat hy aan Colleen Adler gedoen het.
Hy steek vas, skud sy kop liggies. Nee, nie presies dieselfde nie. Sy verdien erger. Baie erger.
Hy sal Lente Viljoen se kop afsaag terwyl sy nog lewe.

Beetge se assistent het vir Kassie en Rooi kampstoeltjies gebring om op te sit en tot koffie aangebied, wat hulle van die hand gewys het.
Nou, terwyl Beetge steunend afsak in sy stoel agter die lessenaar, is Kassie steeds verbyster oor die gebeure. Hoewel identiese tweelinge se vingerafdrukke verskil, is Beetge reg: Hulle DNS stem honderd persent ooreen.
Dis ’n oorbekende feit, en hy voel verleë dat hy so verras gereageer het. Hy moes dadelik besef het die databasis se uitslag is korrek en dat die moordenaar Beetge se identiese tweelingbroer moet wees.
Maar dit bly ’n groot toeval dat hierdie man hulle nou op die spoor van die moordenaar gaan bring weens diefstal wat hy twaalf jaar gelede gepleeg het.
Dis asof Beetge sy gedagtes lees.
“Net eers ’n bietjie agtergrond oor my optrede wat my in die tronk laat beland het,” sê hy. “Ek het geld gesteel van my werknemer, wat ek van plan was om weer terug te betaal.”
Hulle sê dit almal, dink Kassie.
“My vrou was in daardie stadium erg siek. Leukemie. My mediese fonds was nie naastenby voldoende om vir alles te betaal nie.”
Beetge se stem bewe en sy oë raak nat. “Was sy nie siek nie, sou ek seker nou nog met ’n skoon rekord die koöperasie se boeke hanteer het. Maar wanneer jou geliefde in soveel pyn verkeer, doen jy vreemde dinge om te help.”
“Dis te verstane,” sê Kassie. “Wees verseker dat ons nie hier is om jou te veroordeel oor daardie misstap nie. Ons wil net weet waar jou broer hom bevind.”
Beetge sug. “Daarmee kan ek julle ongelukkig nie help nie. Ons paaie het geskei toe ons ses jaar oud was. Weens my ouers se sukkelbestaan is ons weeshuis toe gestuur. Ek is kort daarna aangeneem, hy ’n jaar later. Ons het mekaar in ons jeugjare nooit weer gesien nie. Ek het hom later opgespoor, maar ons het net twee keer ontmoet. Die laaste keer was seker dertien jaar gelede. Omdat ons in verskillende omgewings en sosio-ekonomiese omstandighede grootgeword het, het ons niks in gemeen gehad nie. Hy het nooit verder as standerd ses geleer nie en ek het ’n BCom-graad behaal. Ons was wêrelde van mekaar verwyder.”
“Wat weet jy van hom? Enige inligting sal help,” sê Rooi.
Die desperaatheid in sy kollega se stem weerspieël Kassie se gemoed. Voel al klaar of hulle weer in ’n donnerse doodloopstraat beland het.
Beetge tuur voor hom uit. “Wel, ek weet hy het in Kraaifontein grootgeword. Ek neem aan hy het daar skoolgegaan ook. Sy aanneemouers is albei in ’n motorongeluk oorlede net nadat hy begin werk het, het hy gesê. Toe ek hom die laaste keer gesien het, het hy by die staatslykhuis in Kaapstad gewerk. Waar hy toe gebly het, weet ek nie eens nie. Hermanus was nie juis spraaksaam tydens ons ontmoetings nie.”
Hy skud sy kop. “En ek is bevrees dis ál wat ek van my broer weet.”
“Hermanus Beetge?” vra Kassie.
“Nee, Van der Merwe. Soos in my geval het sy aanneemouers ook sy van verander.”
“En julle oorspronklike van?”
“Krynauw.”
“Weet jy dalk of hy ’n tatoe op sy regterbeen het, net bo die enkel?” vra Rooi.
“Ek weet nie, maar dis nie onmoontlik nie. Hy het tatoes op sy voorarms.”
Kassie oorhandig sy besigheidskaartjie aan Beetge. “Bel my asseblief as iets anders jou byval. Enige bykomende inligting sal ons kan help.”
Toe hulle uitstap, draf hy dadelik oor die pad.
“En as jy so haastig is?” vra Rooi agter hom.
“Ons moet nóú navraag doen by die staatslykhuis. Dit kan selfs wees dat Hermanus van der Merwe nog daar werk. Of dat iemand weet waar hy hom nou bevind.”
* * *
Priscilla besef dit gaan nie help om teen die donderweer te poep nie.
Hoewel sy besig is om haar joernalistieke gewete te verkrag, skryf sy die berig streng volgens Snuif se riglyne. Sy weef die inligting wat sy by twee beraders van verkragtingslagoffers gekry het in die storie in asof sy ’n tweede onderhoud met Colleen gevoer het.
Sy skryf oor die trauma en stigma van verkragting wat die jong aktrise beleef het. Hoe sy die skande en vernedering probeer verwerk het. Waar ander vroue ná ’n verkragting meestal nie fisieke letsels oorhou nie, was die tatoeëermerk op Colleen se stuitjie ’n konstante herinnering aan haar nagmerrie-ondervinding.
Haar haat vir die verkragter en gepaardgaande woede, kenmerkend van die meeste slagoffers, het gelei tot haar en die agent se besluit om hom te probeer verneder.
Priscilla skryf hierdie weergawe sonder enige emosie. Sy troos haar daaraan dat dit baie nader aan die waarheid is as die publisiteitstorie. Ook dat die aktrise nooit sou ingestem het tot ’n onderhoud as dit nie vir die geld was nie. Sy weet sy was aandadig daaraan om geld as geelwortel te gebruik, maar haar eie desperaatheid het haar daartoe gedryf. Sy was óók ’n slagoffer van haar omstandighede.
En sy klou vas aan Gerbrand se versekering dat die moordenaar stapelgek is, en ’n man wat hom nie aan ’n koerantberig sou steur om te moor nie.
* * *
Kassie swets vir die soveelste keer vanmiddag.
“So kan ons nie aankarring nie! Daar moes iewers ’n flippen ongeluk gewees het.”
Rooi sug. “Dit kan jy weer sê. Ek het die N1 nog nooit só gesien nie. Al twee uur op die bleddie pad en nou eers by die eerste Kraaifontein-afrit. As ons so aangaan, is dit donker as ons in die Kaap kom.”
“As die lykhuis net na ons wil terugkom, sal ons weet waar ons staan,” sê Kassie.
Hy het hulle vroeër gebel. Geen Hermanus van der Merwe wat daar werk nie, het die vrou gesê. “Maar ek sal in ons personeelrekords kyk of ek op hom afkom en of daar dalk nog kontakbesonderhede van hom is.”
Sy het hulpvaardig geklink, maar dis nou al meer as ’n uur sedert hulle gesprek. En volgens Lettie sit die brigadier iewers in ’n meeting met ’n klomp polisiehoëkoppe oor ’n saak wat Colyn en Piedt hanteer. As sy beskikbaar was, kon sy gatte by die departement geskop het om vinniger inligting oor Van der Merwe te kry.
“Wys jou net,” sê Rooi, “identiese tweelinge is absolute clones. Nou glo ek ook dat die twee vroue wat Beetge destyds van verkragting wou aankla rede daarvoor gehad het. Soos sy broer het hy ook daai neigings.”
Kassie se foon lui.
Dis die vrou van die staatslykhuis.
“Hermanus van der Merwe het nog vyf jaar gelede as ’n algemene vloerassistent en skoonmaker by die Soutrivier-staatslykhuis gewerk. Ek het geen kontakbesonderhede van hom nie, maar ek het die naam van sy toesighouer van destyds. Sam Klaase. Hy het intussen afgetree en bly in Bellville. Ek het sy adres, maar sy telefoonnommer wat op ons rekords is, bestaan nie meer nie. Ek het probeer bel.”
Kassie skryf die adres neer en bedank haar vir haar moeite.
“Vat die eerste afdraai wat ons in Bellville gaan uitbring,” sê hy vir Rooi. “Sy vorige toesighouer bly in ’n woonstel in die middestad. Ek onthou waar die straat is uit my Bellville-polisiedae.”
Die verkeer bly druk en hulle is eers ’n halfuur later by hulle bestemming.
“Bid net die ou is nou daar,” sê Kassie toe hulle met die hyser opry na die sesde verdieping.
’n Lang, skraal man maak die deur oop. Hy bekyk hulle bo-oor ’n leesbril wat op die punt van sy neus sit.
Kassie toon sy polisie-ID. “Meneer Klaase?”
Die man knik.
“Ons verstaan jy was Hermanus van der Merwe se toesighouer by Soutrivier se staatslykhuis?”
Klaase se oë rek. “O shit, ek het geweet daai storie gaan nog backfire!”
“Watter storie?” vra Kassie.
“Dalk moet ons binne gesels.”
Hulle volg hom na ’n piepklein sitkamertjie en gaan sit oorkant hom op ’n rusbank.
“Hoekom soek julle die man?” vra Klaase.
“Hy kan ons help met inligting oor ’n moord en verskeie verkragtings,” sê Kassie. “Maar waaroor gaan die storie wat jy gedink het gaan backfire?”
Klaase rol sy oë. “Strange character daai, eintlik ’n baie siek motherfucker.”
“Hoekom sê jy so?” vra Rooi.
“Ek het hom mos destyds betrap dat hy met ’n lyk lol.”
“Lol?” vra Kassie.
“Seks gehad. Jong chick gewees. Toe fire ons hom. My manager wou nie ’n saak teen hom maak nie. Hy was bang dit kom by die newspapers uit en dit gee die mortuary ’n slegte naam. En ons het ook nog gescheme dit was nie die eerste keer dat Hernus dit gedoen het nie.”
“Hernus?”
“Ja, ons het hom Hernus geroep.”
“Weet jy waar hy hom nou bevind?”
“Nie ’n clue nie. Geen contact meer met hom nie.”
Hy gee ’n wrang laggie. “Dis nie die soort ou waarmee mens jou wil associate nie, captain. Daai man het die sperm van ’n wildehond. En ek bedoel nie ’n huisbrak s’n nie, ek bedoel daai type wat jy in die Kruger National Park kry.”

Chrisjan is stiptelik om seweuur by Wicus se huis in Durbanville.
Hy het ná werk nog eers by Canal Walk aangery om ’n nuwe hemp en broek te koop. Sy uitrustings by die huis was nie voldoende nie, het hy op die laaste nippertjie besluit.
Wicus nooi hom in. “Kom sit! Wendy sal seker nou-nou hier wees.”
Erika, sy vrou, kom groet haastig. Sy het nog ’n voorskoot aan. “Ek’s só bly jy kon kom. Ek dink jy gaan baie van Wendy hou.”
Dan ís dit ’n donnerse blind date! dink Chrisjan.
“Moenie jou aan haar steur nie,” fluister Wicus toe Erika uitstap. “Sy reken sy’s ’n gebore matchmaker.”
Chrisjan neem die glas whiskey en soda wat hy gevra het en kies ’n stoel wat merendeels die linkerkant van sy gesig sal vertoon. Dis die kant met die minste akneeskade.
Die voordeurklokkie lui toe hy die eerste sluk van sy drankie neem.
Wicus spring op. “Hier’s sy nou.”
Chrisjan se hart klop onstuimig in sy bors. Tree net normaal op soos jy voor die spieël geoefen het, herinner hy homself. Hy haal ’n paar keer diep asem.
Uit die voorportaal klink ’n klokhelder laggie op.
Sy kom glimlaggend by die sitkamer in. Sy is kleiner gebou as wat Chrisjan hom voorgestel het, maar beeldskoon met haar golwende rooi hare. Sy oë skeer vlugtig oor haar prominente, vol borste.
Toe Wicus hulle aan mekaar voorstel, hou hy haar gesig fyn dop. In vorige blind date-situasies kon hy altyd die teleurstelling in hulle oë sien wanneer hulle hom die eerste keer gewaar.
Maar Wendy se oë blink.
“Waar’s Erika?” vra sy vir Wicus.
“Nog agter die kospotte.”
“Verskoon my, laat ek gaan kyk of ek haar kan help.”
Chrisjan hou haar dop toe sy wegstap. Sy’s perfek gebou. Klein en fyn, met rondings op al die regte plekke. Presies soos hy daarvan hou.
“Cute, nè?” sê Wicus glimlaggend.
“Nie sleg nie, maar nie die soort wat vir my sal val nie.”
“Kom nou, Chrisjan, hou op om jouself so te onderskat. Fok, man, jy’s medevennoot in ’n ouditfirma! En moenie dink sy sou jou grand BMW in ons oprit misgekyk het nie. Vir ’n vrou van drie-en-dertig tel dit punte. Hulle soek ’n mature man met ’n standvastige beroep, wat hulle sekuriteit kan bied en –”
Hy word onderbreek toe Erika uit die kombuis roep: “Wicus, kom haal gou die slaaibak uit die boonste rak. Nie een van ons twee kan daar bykom nie.”
Wicus haas hom soontoe.
Chrisjan hoor hoe die vroue giggel. Hy krimp ineen. Hulle skinder van hom.
Ná ’n paar minute is Wicus terug, breë glimlag op sy gesig.
Hy buk by Chrisjan se stoel en fluister: “Jy’t die eerste toets met vlieënde vaandels geslaag, ou maat. Sy kan nie gló jy’s veertig nie, want jy lyk dan nog so jonk.”
Hy buig laer af, maak ’n vrouestem na: “En ek is mál oor daai sagte bruin oë van hom!”
* * *
Kassie voel vanaand gefrustreerd.
Die verkeerschaos op die N1 het hulle hele dag bedonner. Eers om halfses weer by die kantoor gekom. Toe was niemand meer daar nie, hoewel die brigadier hom op pad huis toe gebel het.
“Wat ’n siek vent!” het sy uitgeroep ná hy haar Klaase se storie vertel het. “Maar gelukkig is dit nou net ’n kwessie van tyd voor ons hom vastrap.”
Wat nie so maklik sal wees nie, weet Kassie uit ondervinding. Met ’n algemene naam soos Hermanus van der Merwe gaan dit ’n moerse soektog afgee.
Hy sit en staar na ’n TV-program, maar sy brein is te ooraktief om iets in te neem.
Al is dit môre Saterdag, het hy en Rooi besluit om te werk. Die brigadier het buitendien gesê hulle moet elfuur in haar kantoor vergader, Lulu inkluis.
Hy sal môre eerste ding vir Xander Beetge bel om sy en sy broer se geboortedatum te kry. Dan sal hy die polisie se tegniese afdeling in Pretoria kontak om Van der Merwe se volledige ID-nommer van hul databasis te kry. En as dié nog sy ou ID-boekie het, gaan hulle beslis nie sy nuutste huisadres hê nie.
Die Kaapse verkeersafdeling is Kassie se volgende bestemming. Met Van der Merwe se ID-nommer sal hulle gou kan vasstel of daar ’n voertuig in sy naam geregistreer is. En as hy soos ’n goeie landsburger sy motorlisensie die afgelope jaar hernu het, sal hulle sy huidige woonadres opspoor.
Kassie sug. Net gegrond op die man se vorige laevlakberoep kan dit wees dat hy nie ’n voertuig kan bekostig nie.
As laaste uitweg gaan hulle ’n foto benodig om in die media te plaas. Kassie kan homself skop dat hy Beetge nie gevra het vir ’n foto van hom van voor sy brandongeluk nie. Dan sou hulle ’n beter idee kon kry van hoe sy identiese broer lyk. Maar dis te betwyfel of Beetge wel so ’n foto het. Sy huis het immers tot op die grond afgebrand.
Ondanks Beetge se effense boggelrug skat Kassie hom om en by ses voet. Die breë skouers voldoen aan die prentjie wat hulle van die verkragter het, maar die groot maag stem nie ooreen met die slagoffers se beskrywing van die man nie. Tog is dit nie onmoontlik dat Hernus ’n plat maag het nie, die broers het immers verskillende leefstyle.
Hulle sal ’n identikit van hom moet laat opstel. Daarmee sal Beetge kan help, en moontlik ook Sam Klaase. Hy het Van der Merwe meer onlangs gesien.
’n Ligte rilling trek langs Kassie se ruggraat af toe hy Klaase se woorde onthou. “Daai man het die sperm van ’n wildehond” het nogal boosaardig geklink.
* * *
Hernus trek die overall uit wat hy ná werk van die landlord gekry het toe hy die dak begin verf het. Hopeloos te groot. Dit hang sakkerig aan hom en hy moes die te lang moue oprol. Dit moet eens op ’n tyd aan ’n baie groot ou behoort het.
Hy draai die verband om sy hand los en beskou die krapmerke. Dit lyk al klaar beter ná hulle by die kliniek salf aangesmeer het. Hy besluit om nie weer die verband te dra nie en gooi dit op die vloer neer.
By die wasbak spoel hy die ergste sweet van sy lyf af en seep sy hande in om onder sy arms en tussen sy bene te was. Hy gebruik die overall om hom droog te vryf.
Nakend loop hy na die yskassie en haal die vleispastei uit wat hy al gisteraand op pad huis toe gekoop het.
Hy val in sy stoel neer.
Vanaand is hy moeg. Gisteraand se seremonie met sy vonds het tot tweeuur geduur en sy kragte getap. Toe het hy vandag ’n slegte dag by die werk gehad en moes hy boonop kom verf.
Terwyl hy eet, vermy sy oë die tafel teen die muur deur voor hom op die vloer te fokus. Sy vonds gaan sy gedagtes net van Lente Viljoen aflei. En meer spesifiek van dit wat hy van plan is om met haar te doen.
Hy weet waar sy bly. ’n Tyd gelede moes hy werksdokumente by haar huis gaan aflewer toe sy siek was. Daar woon ’n kêrel saam met haar, en dié vent gaan sy enigste struikelblok wees.

Kassie was vanoggend agtuur by die kantoor om sy oproepe te begin maak.
Hy was gelukkig om Beetge so vroeg by sy pandjieswinkel te kry. Nou het hy ’n geboortedatum wat hy vir die polisie se tegniese afdeling kan gee.
Soos hy vermoed het, het Beetge geen foto van homself voor sy brandongeluk nie. Alles in sy huis is verwoes, ook ’n rekenaar en selfoon waarop daar foto’s was. Maar hy is bereid om te help met die identikit.
Als wat Kassie gister in sy haas vergeet het om te vra, is ook nou beantwoord. Soos Beetge het sy broer bruin oë, wat klop met die verklarings van twee van die verkragtingslagoffers. Beetge dra ’n nommertienskoen, wat naby genoeg is aan die nommerelf-tekkieafdruk wat by ’n ander slagoffer se huis gekry is. Sulke afdrukke kan soms met ’n nommer uit wees.
Op die vraag of sy broer ’n groot maag het, het Beetge gelag. “Dalk nie so groot soos myne nie, maar ons biologiese pa het ook ’n helse pens gehad. Dis seker ’n Krynauw-ding. Maar my broer is skraler as ek.”
Met Sam Klaase was Kassie minder gelukkig. Dié se selfoon gee heeltyd ’n besettoon, maar hy sal later weer probeer.
Nou, terwyl hy Van der Merwe se geboortedatum vir die polisie se tegniese afdeling gee, wat wonder bo wonder op ’n Saterdag beman word, kom Rooi by die kantoor in. Hy sit die air con aan en maak solank die vensters oop, want Lulu het hulle gisteraand “ge-indoos” dat sy ook vroeg inkom.
Kassie lig Rooi in oor wat hy alles vanoggend vermag het. “Volgens die man by die tegniese afdeling behoort ons Van der Merwe se ID-nommer Maandag te kry, of op die laatste Dinsdag.”
“Bliksis, ek’s bly jy’t onthou van die bruin oë, want dit het my heeltemal ontgaan. Behalwe vir die maag pas hy honderd persent in by die slagoffers se beskrywing.”
Kassie knik. “Ons sal by Klaase moet uitvind oor Van der Merwe se maag. Hy het die man meer onlangs as Beetge gesien.”
Stemme klink in die gang op. Dis Lulu wat met Colyn gesels, wat ook vanoggend moes inkom vir dringende werksake.
“Hier kom ons worst smell nightmare,” fluister Rooi.
“Haal net deur jou mond asem. Dan is dit nie so erg nie,” fluister Kassie terug.
Lulu lyk in goeie spirits.
“Is ek bly om julle te sien! Kan nie wag om als te hoor nie. Ek moes gistermiddag dringend Bellville-stasie toe gaan om hulle te help met ’n cold case-saak oor ’n vermeende reeksmoordenaar.”
Rooi trek sy skouers op. “Ons sou jou in elk geval nie gistermiddag iets kon sê nie. Het eers halfses op kantoor gekom as gevolg van ’n ongeluk op die N1.”
Kassie vertel haar die Beetge-storie.
“Kan jy nou glo! ’n Identiese tweeling!” roep sy uit.
Sy frons diep toe Kassie noem dat Van der Merwe by die lykhuis ontslaan is.
“Hel, julle! Ek het gister in die speurders se kantoor in Bellville met ’n halwe oor gehoor van ’n saak wat hulle by die Stikland-begraafplaas ondersoek. Hulle vermoed blykbaar daar’s met die lyke gelol. Ek dink jy moet hulle bel, Kassie. ’n Mens weet nooit.”
“Jy dink tog nie daar’s ’n verband met ons ou nie?” vra hy.
“As die man met lyke in ’n lykhuis lol, kan hy dit seker met lyke in ’n begraafplaas ook doen. Ek hoop ek’s verkeerd, anders het ons hier te make met ’n baie sieker bliksem as wat ons aanvanklik vermoed het.”
“Ken jy die speurders wat die saak ondersoek?”
“Glad nie. Dit was my eerste samewerking met die Bellville-stasie.”
Kassie bel die algemene nommer wat hy nog van destyds onthou. Hy het nie veel hoop dat die span wat met die begraafplaassaak werk op ’n Saterdagoggend daar sal wees nie.
Maar hy is weer gelukkig. Die vrou by die skakelbord sit hom dadelik deur na ’n adjudant April.
“Kaptein Kasselman!” roep April uit. “Dit moet telepatie wees! Ek was nou op die punt om jou selnommer te bel. Trouens, ek het jou al gistermiddag by jou kantoornommer gesoek, maar daar was nie antwoord nie.”
“Gaan dit oor die lyke in die Stikland-begraafplaas?”
“Einste daai saak, ja. Ons het die klagte eers laat gisteroggend gekry. Een van die begraafplaaswerkers het gemerk daar is by ’n onlangse graf gegrawe. Hulle het toe op die lyke afgekom van twee vroue wat nie gekis is nie.”
“En julle vermoed daar is met die lyke gelol?”
“Korrek. Maar nie net dit nie. Albei vroue is onthoof en hulle koppe is missing.”
* * *
Priscilla weet sy gaan deur die lesers verguis word oor die Colleen-berig, maar sy vind vertroosting daarin dat dit een van haar laaste stories vir Die Stem sal wees.
Toe Neville haar gister vertel dat Lydia ’n helse goeie job by die stadsraad se mediakantoor losgeslaan het, nogal met ’n salaris naby aan haar huidige een, was dit asof Priscilla die lig sien.
Dis presies wat sy nou gaan doen. Op agt-en-dertig gaan sy ’n loopbaanskuif uit die koerantwese maak. Daar moet talle groot maatskappye wees wat haar vaardighede in hulle kommunikasie-afdeling kan gebruik.
Sy sal haar naam by ’n werwingsmaatskappy opgee sodat hulle vir haar ’n job kan soek. As Lydia dit kan doen, kan sy ook.
Maar met Snuif en sy gespuis is sy klaar.
Sy sal niks vir Gerbrand sê totdat sy ’n ordentlike werksaanbod gekry het nie. In sy kop kan geen werkgewer ooit naby Snuif se salaristjek kom nie, want dis vier keer meer as sy verdienste as laerskoolonderwyser. Dis hoekom hy elke keer in ’n flat spin gaan as sy net skimp dat sy by Die Stem wil bedank.
Hulle leef eenvoudig ver bo hulle gesamentlike inkomste, maar daaraan gaan sy nie veel kan verander nie. Gerbrand se armgat grootwordjare het hom sielkundig geprogrammeer om ’n rykmanslewe te wil nastreef.
Sy staan van die bed op en maak die balkondeur versigtig oop om nie haar slapende man te steur nie. Sy adem diep teue seelug in en staar na die turkoois oseaan.
Gerbrand sal nie weet wat hierdie naweek op Paternoster vir haar beteken nie. Selfs die feit dat Die Stem vandag op straat verskyn met haar wanvoorstelling van die werklikheid op die voorblad, gaan nie haar goeie mood spoil nie.
* * *
Chrisjan is dankbaar dis naweek.
Gisternag kon hy nie ’n oog toemaak nie. Wendy Malan het sy voete onder hom uitgeslaan. Hy het nog nooit die ervaring gehad dat so ’n aantreklike vrou duidelik wys sy hou van hom nie.
Hulle het land en sand gesels. In ’n stadium het hy skuldig gevoel oor hulle Wicus en Erika heeltemal uit die gesprek sluit. Maar die tevrede uitdrukking op dié twee se gesigte het hom gerusgestel dat hulle nie omgee nie. Die matchmakers was kennelik in hulle noppies met die verloop van sake.
Wendy was baie beïndruk met die feit dat Chrisjan lid is van Valerie se Omgeegroepie.
“Ek het al gehoor watter wonderlike werk hulle in die arm gemeenskappe doen,” het sy gesê. “Maar ek het aanvaar daar is net vroue in die groep. Dit vat regtig ’n spesiale soort man om by sulke projekte betrokke te raak.”
Sy wil ook nou by die groep aansluit, en hy het Valerie se telefoonnommer vir haar gegee.
Toe hulle teen twaalfuur uitloop, nadat hulle Wicus en Erika gegroet het, het Wendy ’n oomblik by sy BMW bly staan. Sy het liggies aan sy arm gevat, wat ’n trilling deur sy hele lyf gestuur het.
“Ek het jou geselskap ongelooflik baie geniet, Chrisjan! Jy moet in die komende week een aand by my kom eet. Ongelukkig gaan ek môre saam met ’n vriendin na haar suster se troue in die Karoo, anders het ek jou die naweek al genooi.”
Sy het haar klokhelder laggie gegee. “Nie dat ek naastenby so ’n goeie kok soos Erika is nie, hoor! Maar niemand het darem nog doodgegaan van my disse nie.”
Hy het in ’n waas van geluksaligheid by sy meenthuis ingestap. Baie lank op sy iPhone na die foto’s gestaar wat hy van Wendy geneem het. Toe het hy onder die stort gaan masturbeer.
Deur die nag het daar net een gedagte in sy kop bly vassteek: Sal dit nie wonderlik wees as hierdie rooikop permanent deel van sy lewe word nie?
Sodat hy finaal sy donker verlede vaarwel kan toeroep.

Kassie, Rooi en Lulu sit al in die brigadier se kantoor toe sy tien minute oor elf daar instorm.
Sy gooi ’n koerant op die lessenaar neer. “Het julle gesien wat hierdie smeerblad nou weer geskryf het?”
Hulle skud gelyk hul koppe.
Sy tel Die Stem op en hou dit omhoog. “Kyk net na hierdie walglike opskrif!”
Onder ’n reusefoto van Colleen, soortgelyk aan die een wat die vorige Saterdag op die voorblad was, staan daar in groot, vet letters: Peestertjie toe eintlik ’n swingel. Die subopskrif lui: Lees op bladsy twee hoe Colleen se publisiteitsfoefie geboemerang het.
Rooi fluit deur sy tande. “Bliksis, hierdie mense ontsien nie eens die dooies nie.”
“Presies,” sê die brigadier. “En nou erken die koerant hulle het heeltyd geweet dis ’n publisiteitsfoefie, maar dat hulle kwansuis geen ander keuse gehad het as om dit te plaas nie. Hulle probeer hulle nou verontskuldig deur die sogenaamde ware feite te gee.”
Sy snork. “Dis heeltemal te laat! Colleen is dood as gevolg van hulle sensasiebeheptheid.”
Kassie skraap sy keel. “Brigadier, dalk kan ons later aandag gee aan die koerantberig … en bespiegel of dit ’n invloed gaan hê op die moordenaar se toekomstige optrede. Maar daar het iets anders aan die lig gekom, wat ’n heel nuwe perspektief op die saak gee.”
Sy frons. “En dit is?”
“Dalk moet ek eers vinnig sê wat ons al vanoggend afgehandel het.” Hy beskryf vlugtig sy gesprek met Beetge en die tegniese afdeling in Pretoria. “Ons behoort Maandag of Dinsdag Van der Merwe se ID-nommer te hê. Dan kan ons maar net hoop hy’s die geregistreerde eienaar van ’n voertuig.”
“Klink goed, maar kom by jou ander punt uit,” sê sy ongeduldig.
Hy vertel haar van sy gesprek met adjudant April van die Bellville-stasie.
“Goeie moer!”
“Ek dink nie ons kan met honderd persent sekerheid sê dis dieselfde man wat Colleen vermoor het of vir die verkragtings verantwoordelik was nie, maar dit klink darem net te veel na sy handewerk om dit buite rekening te laat.”
“Ek dink ons kan beslis aanneem dis hy!” Die brigadier kyk na Lulu. “Wat noem ’n mens nou weer daai afwyking om seksueel aangetrokke te wees tot lyke?”
“Nekrofilie.”
“Dalk moet Lulu vir brigadier vertel wat sy vanoggend met ons gedeel het oor nekrofilie?” stel Kassie voor.
“Asseblief,” sê die brigadier.
Lulu kug. Kassie kan sien sy is in haar element, want al die aandag is nou op die groot profileerder gerig.
“Ja, dis ’n onderwerp waarvan ek nogal baie weet. In my eerste jaar in die polisie is daar by ’n begraafplaas in die suidelike voorstede op vrouelyke afgekom waarmee dinge gedoen is. Ek moes my ingrawe in die onderwerp om die oortreder se profiel te probeer bepaal. Eindelik het ons hom gekry – ’n grafgrawer daar gewees.”
Sy verskuif in haar stoel, wat ’n nuwe vlaag parfuum loslaat. “Dis seker onnodig om te sê dat nekrofilie beskou word as een van die afstootlikste en mees bisarre gedragspatrone van mense met seksuele afwykings.”
“Dis ’n bleddie understatement,” brom Rooi.
“Nekrofiele kan rofweg in nege klasse ingedeel word. Diegene in die eerste drie klasse raak nooit aan ’n lyk nie, maar kry seksuele bevrediging daaruit as die seksmaat voorgee sy is dood. Dis bekend dat baie prostitute die versoek om dood te speel van klante met daai afwyking kry. Dit word beskryf as latente of fantasie-nekrofilie.”
“Weird skepsels!” sê die brigadier.
Lulu glimlag. “Die régte weirdos kom nog. Mense in die volgende twee klasse tree abnormaler op as die voorafgaande drie, maar hulle het ook nooit seks met lyke nie. Hulle sal wel aan lyke raak of daaroor streel – gewoonlik die geslagsorgane of borste – of selfs daaraan lek om ’n orgasme te bereik.”
Rooi trek ’n gesig. “Al is hulle nie die ultimate weirdos nie, bly dit maar donners erg!”
“Inderdaad. Maar soos ek vroeër gesê het, is dit die laaste vier klasse wat die voriges amper soos onskuldige kleuters laat lyk.”
“Ek moes vanoggend ontbyt geëet het,” sug die brigadier. “Ek weet nie of ek dit op my nugter maag kan hanteer nie.”
Kassie onderdruk ’n glimlag. Dis presies hoe hy gevoel het toe Lulu vir hom en Rooi hierdie speech afgesteek het.
“Ons kan ’n breek vat as brigadier wil,” sê Lulu.
Die brigadier skud haar kop. “Nee wat, laat ons dit agter die rug kry.”
“Mense in die volgende twee klasse beoefen ook nog nie penetrerende aktiwiteite met lyke nie. Maar wanneer die geleentheid hom voordoen, sal hulle dele van die liggaam afsny vir fetisjistiese aktiwiteite later.”
“Soos koppe?” vra die brigadier.
“Nee, hoofsaaklik borste, skaamhare of selfs vingers wat hulle vir erotiese stimulasie gebruik. Party sal oor die lyke masturbeer.”
Die brigadier frons. “Waar pas die koppe dan in?”
“Eintlik nêrens nie, maar ek sal later ’n moontlike verklaring daarvoor gee.”
Lulu kug en sit effens terug in haar stoel. “Diegene in klas ses gaan ’n entjie verder – hulle masturbeer terwyl hulle die lyk terselfdertyd vermink deur byvoorbeeld ’n mes in te span. Hoewel mense in klas sewe geneë is tot seks met lewendes, sal hulle ook seksuele omgang met lyke hê as die geleentheid hom voordoen. In hierdie kategorie val mense soos begraafplaaswerkers en assistente in lykhuise.”
“Ons moordenaar val duidelik nog nie in daardie kategorie nie,” sê die brigadier.
Lulu haal haar skouers op. “Dis eintlik moeilik om hom in ’n spesifieke klas te plaas. Hy staan met sy voete in ’n paar van hulle. Diegene in die agtste klas kan glad nie seks met lewendes geniet nie. Al word dit op ’n skinkbord vir hulle aangebied, sal hulle dit van die hand wys. Lyke is uitsluitlik hulle ding. Op Engels word hulle regular necrophiles genoem. Hulle is voortdurend op soek na lyke en sal selfs liggame uit lykhuise of begraafplase steel vir seks.”
Haar stem styg effens toe sy verder praat. “En dan die negende en gevaarlikste klas nekrofiele, ook bekend as homicidal necrophiles. Hulle behoefte om met ’n lyk seks te hê is só groot dat hulle mense vir daardie doel doodmaak. Die term ‘warm nekrofilie’ word ook hier gebruik en verwys na hulle behoefte om seks te hê met lyke wat nog warm is. Adjudant April het vir Kassie gesê hy kon die een vrou by die Stikland-begraafplaas dadelik identifiseer as gevolg van ’n geboortemerk op haar maag. Sy afleiding is dat die man haar op die dag van haar begrafnis gaan opgrawe het, heel moontlik in die nag. Die lyk was nie meer warm nie, maar ‘vars’ genoeg om aan sy behoeftes te voldoen. Kassie meen hy kon die inligting oor haar begrafnis in ’n koerant gekry het.”
“En jy dink Colleen se moord was die gevolg van sy behoefte om met ’n warm lyk seks te hê?” vra die brigadier.
“Moeilik om te bepaal. Ek dink wraak oor die koerantberig was sy grootste dryfkrag en motivering. Maar toe die geleentheid hom voordoen, het hy dit gebruik om sy siek seksdrang te bevredig.”
“Hoe verklaar jy dan dat hy nie sy ander slagoffers doodgemaak het nie?” vra Kassie, want hy byt nog nie heeltemal aan die idee dat die verkragter en die moordenaar dieselfde mens is nie.
“Soos ek gesê het, die man staan met sy voete in verskeie klasse. Onthou, al sy slagoffers was verlam van skok. Hulle het geensins meegedoen aan die seksdaad nie, wat vergelyk kan word met vroue wat ‘dood’ speel. Hy kon sy groot kicks daaruit kry.”
“En die koppe?” vra die brigadier weer.
Lulu sug. “Ek dink dit dui op iets baie meer onheilspellend. Van die wreedste reeksmoordenaars het hul slagoffers vir sekere doeleindes onthoof. Jeffrey Dahmer het byvoorbeeld koppe van mense vir seksuele stimulasie gebruik.”
“Bliksis!” sê Rooi.

Priscilla kan nie onthou dat sy al ooit op ’n Maandagoggend in so ’n goeie stemming was nie.
Dit ondanks die feit dat Die Stem se telefoonlyne weer warm gebel word. Gelukkig weet die twee skakelbordoperatrises om dit nie weer na haar deur te sit nie. Direkte opdrag van Snuif.
Sy gee nie regtig om wat die inbellers se besware is nie. Trouens, sy het nooit een keer daaraan gedink nie. Sy het vanoggend eerste ding haar naam by ’n werwingsmaatskappy opgegee en ook haar CV vir hulle ge-e-pos.
Die vrou daar was beïndruk met haar jare lange koerantondervinding. Sy het gesê groot maatskappye is gereeld op soek na gesoute joernaliste vir hulle kommunikasie-afdelings en Priscilla behoort gou reg te kom.
Dié goeie vooruitsig, ná haar en Gerbrand se wegbreeknaweek op Paternoster, was genoeg om haar werkweek met ’n sorgelose ingesteldheid te laat afskop.
Gerbrand was die naweek weer sy ou self en het haar omtrent bederf deur haar twee keer vir ete uit te neem. Sy wil nie weet wat die spulletjie hulle gekos het nie, maar troos haar daaraan dat dit uit haar bonusgeld betaal is.
Sy kyk op haar horlosie. Kwart voor elf. Elfuur is dit redaksievergadering. Sy het in die gange gehoor Snuif is op hol oor ’n gerug dat ’n Kaapse ANC-stadsraadslid by perlemoensmokkelary betrokke is. Neville sal dit hanteer, weet sy. Sy is dankbaar dat Snuif se aandag nou daarop gevestig is.
Haar maag maak ’n vuis toe sy van haar rekenaarskerm opkyk. Praat van die duiwel, dan trap jy op sy stert! Snuif kom met wapperende baadjiepante by die redaksiekantoor ingestorm en pyl reguit op haar af.
“Alles dui op rekordverkope vir Saterdag se koerant,” sê hy en vryf sy hande. “Ons sirkulasiebestuurder sê hy dink ons het uitverkoop. En dit ’n dubbeloplaag!”
Hy stut sy hande op haar lessenaar. “Ek het gewonder oor die porn-storie. Kan dit nie dalk ’n lekker hoek – ”
Maar hy kry nie sy sin voltooi nie, want iemand skree haar naam.
Dis een van die skakelbordvroue. Sy kom uitasem aangehardloop.
“Ek het pas ’n oproep gekry van ’n man wat sê hy is Colleen se moordenaar. En jy is volgende op sy lys, Priscilla!”
* * *
“Dis tien teen een ’n crank call,” sê Kassie. “Kan nie dink dat die moordenaar die koerant sou bel nie.”
“Maar ons sal dit móét opvolg,” sê brigadier Fortuin. “Sê nou ons is gelukkig en dis wel Van der Merwe? Hoe vinnig sal Telkom daai nommer vir julle kan gee?”
“Volgens die ou met wie ek gepraat het, behoort dit nie lank te neem nie,” sê Rooi. “Gelukkig kon die vrou by die skakelbord die presiese tyd gee. Volgens haar was daar vier minute voor en twee minute ná die dreigoproep geen ander oproepe na die koerant nie. Dit sal Telkom help om die regte inbeller se nommer vinnig te kry.”
“Wel, ek hoop daai joernalis sweet goed,” sê die brigadier. “Sy verdien dit. Ek glo steeds dis haar sensasiestorie wat die verkragter getrigger het om moord te pleeg.”
Op pad deur toe draai sy terug na Kassie. “Nog nie nuus oor Van der Merwe se ID-nommer nie?”
“Nee. Maar ek behoort dit vandag of môre te kry.”
“Die wiele in die polisie draai net te stadig na my bleddie sin,” brom sy met die uitstap.
“Ek gee jou ’n brief sy gaan nou iemand se gat warm skop by die tegniese afdeling in Pretoria,” sê Rooi laggend.
* * *
“My vrou het pas ’n uiters insiggewende oproep van Wendy gekry,” sê Wicus toe hy by Chrisjan se kantoor instap. “Ek glo jy gaan báie hou van wat Wendy vir haar gesê het.”
Chrisjan se hartklop versnel. Dit klink belowend.
“Moenie so bleddie geheimsinnig wees nie! Vertel!”
Wicus trek eers die stoel oorkant die lessenaar tydsaam uit en gaan sit.
Hy glimlag breed. “Sy’s glo nie net mal oor jou sagte bruin ogies nie … maar ook oor jou rugged look.”
“My rugged … Skeer jy nou gat met my?!”
Wicus lag. “Heilige waarheid, ou maat. Dit was haar presiese woorde aan Erika.”
Hy klap met sy hand op die lessenaar. “En jy kan vandag al ’n oproep van haar verwag, want sy wil jou uitnooi vir ete Woensdagaand. Sy het juis vir Erika gebel om ’n paar resepte te kry.”
“Hel,” is al wat Chrisjan kan uitkry. Sy hart maak tamboerslae in sy bors.
Wicus leun vorentoe. “Net een stukkie goeie raad, komende van Erika wat Wendy al van haar skooldae af ken.”
“En dit is?”
“Vat dinge aanvanklik maar stadig. Sy’s nog nie heeltemal oor haar liefdesteleurstelling nie. Haar verloofde het haar met ’n ander vrou verneuk en Erika sê die pyn sit nog diep. Wendy het tyd nodig om haar vertroue in die manlike geslag terug te kry.”
“Wat probeer jy sê? Ek’s nie van plan om haar Woensdagaand te bespring nie.”
Wicus lag bulderend. “Presies my woorde aan Erika gewees! Chrisjan is nie die soort ou wat ’n vrou op ’n eerste date gaan probeer plattrek nie, het ek gesê.”
Hy staan op, skud glimlaggend sy kop. “Hel, ek ken my ou maat ook mos al lank genoeg.”
Toe hy uit is, bly Chrisjan peinsend na die deur staar.
“Jy ken my van g’n kant nie, Wicus,” prewel hy.
* * *
“Hierdie deel van ons job vang my deesdae,” brom Rooi waar hulle in die poelmotor die woonstel in Mouillepunt sit en dophou.
“Geduld bly maar the name of the game,” sê Kassie. “Ons het tog nie regtig nou iets beters om te doen nie.”
Rooi snork. “Dis al halfvyf. Twee ure wat ons hier sit en tone tel.”
Kassie is self effe gefrustreerd met die toedrag van sake. Telkom het hulle vroegmiddag die telefoonnommer en adres van die inbeller na Die Stem laat weet. Hulle het inderhaas hierheen gery, net om voor dooiemansdeur te staan te kom.
Navraag by die buurvrou het bevestig dat die man, ene Brewis, die oggend al vort is op sy motorfiets. Sy was op haar balkon toe sy hom straatop sien ry het. Volgens haar beskrywing is hy in sy middeldertigs, kort, geset en blond. Hy werk in die restaurantbedryf, maar sy weet nie presies wat hy doen nie.
Beslis nie ons man nie, was Kassie se eerste gedagte. Maar hy het ook geweet die brigadier gaan ’n koronêr skiet as hulle Brewis nie ten minste ondervra het nie.
Sy selfoon begin lui.
“Ek het ’n adres vir jou!” sê Lulu opgewonde. “Ek het so ’n halfuur terug jou telefoon hier by die kantoor geantwoord. Dit was die tegniese afdeling met Van der Merwe se ID-nommer. Toe het ek my swaer gebel, wat ’n hoëkop by die munisipaliteit is. Hy het belowe om sy kontakte by die verkeersafdeling te druk en hy’t nou net teruggekom na my. Hermanus van der Merwe besit wel ’n geregistreerde voertuig! Die huisadres wat hy vir die verkeersafdeling gegee het, is dié van ene Jacobus Massyn. Dalk huur Van der Merwe ’n plek by hom?”
“Jy’s ’n ster!” roep Kassie uit.
Hy skryf die adres en voertuig se besonderhede in sy notaboekie neer.
Dan draai hy na Rooi. “Kraaifontein toe.”
“Kan jy dink hoe besig die N1 nou gaan wees?” sug Rooi toe hy die motor aansluit. “Dis twintig voor vyf. En hierdie poelkar het nie blou ligte of ’n sirene nie.”
“Maak nie saak nie, ons sal wel daar uitkom. Die belangrikste is dat hy nie weet ons is op pad nie.”

Rooi was reg. Die N1-verkeer is erger as ooit, aangesien een baan vir die grootste gedeelte gesluit is weens padwerke.
Met die polisie se verkaktheid om nie geld vir GPS’e in die meeste van die poelmotors te hê nie, moes Lulu met behulp van Google Maps die roete oor die foon vir Kassie gee. Tot haar verbasing kon nie een van sy of Rooi se selfone daardie takie verrig nie. “In watter eeu leef julle om nog met sulke dom fone opgeskeep te sit!” het sy ’n stekie ingekry.
Dis kwart voor ses toe hulle die eerste Kraaifontein-afrit vat. Kassie beduie volgens Lulu se aanwysings hoe hulle moet ry.
Netjiese voortuin, maar die huis lyk gehawend, dink hy toe hulle voor nommer elf stilhou. Die mure se verf dop af en roeskolle slaan plek-plek op die rooi dak en geute uit.
Toe hulle met die tuinpaadjie na die voordeur stap, merk hulle die man op die dak. Hulle kan net sy kop sien uitsteek.
“Ons sal moet omloop om met hom te praat,” sê Kassie. “Lyk of hy aan die agterkant van die dak werk.”
Hulle stap met ’n klippaadjie om die huis.
Die man is besig om te verf. Hy het ’n groot laphoed op en sy oorpak hang sakkerig aan hom.
Hy sien hulle eers toe hulle langs die leer staan.
“Meneer Massyn?” vra Kassie.
Die man skud sy kop. “Die Massyns is nie nou hier nie.”
Kassie haal sy polisie-ID uit. “Ons is van die polisie. Ons is eintlik op soek na Hernus van der Merwe. Ons vermoed hy is ’n huurder hier.”
Rooi pluk aan Kassie se arm. “Check daar!”
Langs ’n buitekamer staan ’n wit Toyota-bakkie onder ’n afdak. Kassie herken dadelik die registrasienommer wat met vier sesse eindig. Dis Van der Merwe s’n.
Hy draai terug na die man op die dak. “Ken jy meneer Van der Merwe?”
“Nee, ek verf net hier vir meneer Massyn. Maar hy’t gesê die huurder het lankal getrek. Die kamer is dolleeg, ek het dit eergister uitgeverf.”
“Wat doen Van der Merwe se bakkie dan nog hier?” vra Rooi.
“Meneer Massyn het gesê die ding het opgepak, toe los die huurder dit sommer net daar.”
Kassie en Rooi stap met ’n klippaadjie deur ’n groentetuin tot by die bakkie.
Rooi voel aan die deure. “Gesluit,” sê hy.
Kassie kyk by die passasiersvenster in. Dis gehawend en vuil binne. Hy lig die seil oor die bak op. Die bak is vol skraapmerke en grond. Die ding het beslis sy beste dae geken.
Rooi voel aan die buitekamer se deur, kyk dan na die verwer wat hulle van die dak af dophou. “Het jy dalk ’n sleutel vir die plek?”
Die man skud sy kop.
Hulle loop terug tot by die leer.
“Weet jy hoe laat meneer Massyn tuis gaan wees?” vra Kassie.
“Baie laat,” sê die verwer. “Hy en sy vrou is na ’n vriend se verjaardagpartytjie toe.”
“Het jy dalk sy selfoonnommer?” vra Rooi.
“Nee.”
Kassie klim halfpad teen die leer op en hou sy besigheidskaartjie na die man uit. “Gee dit asseblief vir meneer Massyn sodra jy hom sien. Sê hy moet my dringend op my selfoon bel.”
Die man moet strek om die kaartjie by hom te neem.
“Dis nou tipies ons geluk dat Van der Merwe getrek het,” sê Rooi toe hulle straat toe stap. “Al die sake waaraan ons werk, het altyd iewers ’n donnerse venynige kinkel.”
“Kom ons hoop maar Massyn weet waar hy deesdae bly. Of minstens waar hy werk. Ons moet môreoggend vroeg terugkom hiernatoe.”
Hulle ry in stilte na die N1. Iets pla Kassie, maar hy kan net nie sy vinger daarop lê nie.
* * *
Hernus verspeel nie ’n sekonde nie.
Hy klim vinnig teen die leer af en hardloop na sy kamer, sluit die deur met ’n bewende hand oop. Hy gryp sy beursie, sy werkselfoon, twee kerse, ’n boksie vuurhoutjies, al sy toerusting en ’n broek en hemp wat op die vloer lê, en sluit die deur agter hom.
Met koorsige haas skakel hy die bakkie aan en trek weg. Die klippers kraak onder die tollende bande toe hy die petrolpedaal diep intrap.
Dis net sy geluk dat die Massyns nog nie terug is van die kafee nie. En veral dat hulle nie hier aangekom het terwyl die cops nog hier was nie.
Hoe die donners van hom uitgevind het, weet hy nie, maar hy sal bitter vinnig moet padgee. Die wete dat die cops sy bakkie uitgeken het, bly maal in sy kop. Hy sal nie bedags daarmee kan rondry nie.
Hy vat ’n agterpad uit die dorp en is gou op die grondpad. Hy hoop die plek bestaan nog waar hy van plan is om laag te lê.
Hy ry stadiger toe hy die rots aan die linkerkant gewaar, draai af en ry versigtig oor die oorgroeide bultjie, draai dan skerp regs terwyl takke raserig teen die bakkie krap.
Die plek bestaan nog, sien hy tot sy verligting.
Niemand sal hom hier kom soek nie.
* * *
Chrisjan kry om kwart oor ses die oproep waarop hy nog die hele dag wag. Hy laat die foon eers ’n rukkie lui voor hy antwoord.
“Miles hier,” antwoord hy formeel terwyl sy hart teen ’n moerse spoed klop.
“Wendy wat praat.” Haar stem laat sy lyf tintel.
“Wat doen jy Woensdagaand?” vra sy.
“Niks sover ek weet nie,” sê hy vinnig. Dalk té vinnig. Sy moenie dink hy is oorgretig nie. Hy moet darem ’n fasade probeer voorhou dat vroue hom gereeld uitnooi.
“Het jy nie lus om by my te kom eet nie?” Sy lag. “Dit wil sê as jy hoenderpastei kan verteer. My kookkuns strek nie veel verder as dit nie. En ek moes vandag weer by Erika haar stunning resep kry wat ek natuurlik lankal verlê het.”
“Ek is mál oor hoenderpastei,” sê hy.
“Wonderlik! Seweuur oukei?”
“Sien jou dan.”
Toe hy aflui, moet hy diep en stadig asemhaal om sy hartklop reëlmatig te kry.
Hy kom orent agter sy lessenaar en staan ’n oomblik besluiteloos rond, stap dan na Wicus se kantoor.
“Bly om te sien jy’s nog hier,” sê hy toe Wicus opkyk.
“En?” vra sy vennoot met geligte wenkbroue.
“Sy het my nou net gebel.”
Wicus staan agter sy lessenaar op en high-five Chrisjan. “Kom ons gaan vier dit met ’n skuimkop voor ons huis toe gaan!”
Chrisjan knik. “Net wat ek nou nodig het.”
Wicus is half verbaas. “Hel, ek het nie verwag jy gaan ja sê nie. Die Comrades-atleet aanvaar mos nooit saans sulke uitnodigings nie.”
Chrisjan lag verleë. “Onder normale omstandighede sou ek nie, maar ek draf al vir ’n geruime tydjie nie. Ek sukkel met ’n verdomde seer kuitspier.”
* * *
“Bliksis, ek is kisboude,” sê Rooi kort voor die Woodstock-afrit. “Hierdie dag was helse vermoeiend. Vanaand kiep ek negeuur al.”
Dit tref Kassie soos ’n bliksemstraal uit die bloute.
“Draai hier voor af! Ons moet teruggaan Kraaifontein toe!”
“Vir wat?” vra Rooi verbaas. Hy sit die flikkerlig aan en trek oor in die linkerbaan.
“Shit, shit, shit! Daai verwer is Van der Merwe!”
“Hoe de hel werk jy dít uit?!”
“Sy hand. Toe hy die besigheidskaartjie vat, het ek dit gesien, maar dit het nie geregistreer nie.”
“Wat bedoel jy?”
“Sy knobbelrige hand. Presiés dieselfde as sy identiese tweelingbroer s’n.”
Rooi trap die petrolpedaal weg. “Hoe seker is jy daarvan?”
“Honderd-en-bleddie-tien persent! Daar was ook krapmerke aan daai hand.”

Gerbrand hou haar gesig tussen sy hande vas waar hulle op die bank in die sitkamer sit. “Kyk vir my, Priscilla.”
Sy oë is intens op haar gerig.
“Ek verseker jou dat niemand iéts aan jou gaan doen nie. Allermins ’n mal vent wat die koerant gebel het. Die polisie sou hom teen hierdie tyd lankal uitgesort het. En al het hulle nie, sal hy dit nie in ons buurt waag nie. Ons manne is so paraat soos nog nooit tevore nie. Enige verdagte word blitsvinnig vasgevat. Tot die dromkrappers het die wyk geneem.”
Sy moet op haar onderlip byt om nie te huil nie.
“Ek voel so bleddie blootgestel, Gerbrand. My naam staan by al die berigte. Ons fone by die werk lui onophoudelik. Almal woedende mense wat my wil uitskel. Ek moet die ongewildste joernalis in die land wees. En hoe maklik gaan dit nie wees vir enige van daai gegriefdes om my woonadres uit te vind nie?”
Hy skud sy kop. “Jy het nie geluister na wat ek gesê het nie. Jy is véilig hier.”
Haar stem breek toe sy praat. “Ek smeek jou, bly net vanaand by die huis. Asseblief! Om my onthalwe.”
Hy staan op, sug. “Ek kan nie, my liefie. Watter voorbeeld sal dit stel? Almal in hierdie buurt voel hulle geliefdes kan ’n teiken van die verkragter wees, maar nie een versaak saans sy plig nie.”
Priscilla weet hy’s reg. Dis net dat vanoggend se dreigoproep haar erg paranoïes gemaak het.
Hy leun vooroor en streel haar kop met sy vingertoppe.
“Bel my as jy enigiets hoor wat jou bangmaak. Dan is ek binne minute hier. Ek sal die alarm ook aansit as ek uitgaan.”
Sy knik met ’n geboë hoof.
* * *
Die ligte brand in die Kraaifontein-huis toe Kassie en Rooi daar aankom.
Kassie beduie hulle moet sommer om die huis loop om vas te stel of sy nare vermoede reg is.
Halfpad op die paadjie deur die groentetuin steek hulle vas. Die Toyota-bakkie is weg.
“Shit!” sê Kassie.
Nou is hy doodseker: Die verwer en Van der Merwe is een en dieselfde.
“Dit lyk of die huismense hier is,” sê hy. “Die donner moes gelieg het oor die partytjie. Kom ons gaan klop maar by die voordeur.”
’n Klein, skraal kêrel met ’n bleskop en grys bokbaardjie maak die deur oop. Hy kou aan iets en daar is ’n servet by die bokant van sy hemp ingedruk. Die fyn netwerk aartjies op sy wange is kenmerkend van iemand wat gereeld diep in die bottel kyk, dink Kassie.
Hy haal sy polisie-ID uit. “Meneer Massyn?”
“Ja?”
“Jammer om oor etenstyd te pla, maar ons is op soek na Hermanus … Hernus van der Merwe.”
“G’n idee waar hy is nie,” sê Massyn, duidelik omgekrap. “Hy was veronderstel om die dak te verf, maar toe ek en my vrou van die kafee af terugkom, was hy skoonveld. Die blik verf net so oop op die dak gelos en die kwas ook net daar neergesmyt.”
“Ons weet die Toyota-bakkie behoort aan hom,” sê Rooi.
“Ja, daai rammelkas is syne.”
“En jy’t geen idee waarheen hy sou gaan nie?”
“Glad nie.” Massyn huiwer ’n oomblik. “Maar julle is welkom om hier vir hom te wag. Hy sal seker netnou weer oprock.”
“Dit betwyfel ek ten sterkste,” sê Kassie.
Massyn frons. “Waarvoor soek julle hom?”
“Vir onder meer moord,” sê Rooi.
Massyn verbleek en sy mond val oop. “Moord?!”
Kassie knik. “Ons sal graag ’n bietjie met jou wil gesels.”
Massyn haal die servet onder sy kraag uit. “Kan ons maar hier op die stoep sit?” fluister hy. “Ek wil nie hê my vrou moet ons gesprek hoor nie. Sy soebat al hoe lank dat ek Hernus se huurkontrak moet beëindig. Sy’t van die begin af gesê daar’s fout met hom, dat hy nie lekker is in die upper storey nie.”
“Daarmee was sy in die kol,” sê Rooi.
Massyn beduie na twee draadstoele op die stoepie. “Maak julle tuis. Ek’s nou terug.”
Hulle hoor hoe hy vir sy vrou iewers in die huis sê: “Eet solank klaar. Ek’s net hier buite op die stoep. Hier’s mense van die munisipaliteit wat ’n straatopname doen.”
Hy kom sit op die stoepmuurtjie regoor hulle.
“Ek neem aan jy weet waar Hernus werk?” vra Kassie.
“Ja, hy doen deliveries vir FDS … Fast Delivery Services.”
Rooi knik. “Ek weet van hulle. Ons het ons yskas ’n paar jaar gelede by hulle gekoop.”
“Hoe lank huur hy al die kamer?” vra Kassie.
“Bietjie meer as ’n jaar,” sê Massyn.
“Enige vreemde optrede van hom wat julle opgemerk het?”
“Nogals. Hy ry dikwels in die middernagtelike ure hier uit en kom eers teen tweeuur, drieuur terug. My vrou het hom eenkeer dopgehou. Sy sê hy dra goed uit die bakkie na sy kamer toe en dan lyk hy so skuldig soos die hel, kyk heeltyd oor sy skouer.”
“Enigiets anders?” vra Rooi.
“Hy maak nooit ’n kamervenster oop nie. Die gordyne is ook altyd dig toe, asof hy bang is iemand gaan loer daar. Hy het selfs daarop aangedring om op sy eie koste ’n nuwe deurslot in te sit. Hy’t gesê hy sal vir my ’n spaarsleutel gee, maar hy het nooit.”
Massyn praat sagter. “Wat binne die mure van sy kamer aangaan, wil ek liewer nie weet nie. My vrou sê daar kom soms snaakse geluide agter daai toe deur uit.”
“Ander mense se stemme dalk?” vra Kassie.
“Nee, hier kom nooit ’n enkele siel by hom nie. My vrou het een nag opgestaan om te gaan kyk of die kraan in die groentetuin toe is. Toe hoor sy ’n aardige gebulk, kompleet soos ’n bees.” Massyn gee ’n laggie. “Sy het deur die sleutelgat gaan loer, maar kon niks sien nie. Dit het wel gelyk of daar ’n kers flikker. Dalk beoefen hy ’n vreemde soort geloof.”
“Het jy ’n selfoonnommer vir hom?” vra Kassie. Hopelik kan hulle deur die koördinate vasstel waar Van der Merwe hom bevind.
Massyn haal sy selfoon uit. Hy lees die nommer terwyl Rooi dit afskryf.
“Maar dit gaan julle nie veel help nie,” sê Massyn. “Ek het Hernus uit die tuin gebel toe ons hier aankom en het sy foon in sy kamer hoor lui.”
Kassie staan op. “Ons sal ongelukkig jou buitekamer se deur moet beskadig om daar in te kom.”
“Dis nie nodig nie. Ek het tools in my garage om dit oop te kry sonder om skade aan te rig. Ek is self vrek nuuskierig om te sien wat daar aangaan.”
* * *
Dit voel vir Chrisjan of hy op ’n wolk by sy meenthuis insweef. Die twee biere saam met Wicus het hom die wêreld se goed gedoen. Hy was lanklaas op so ’n high soos vanaand.
Die vooruitsig om oormôreaand alleen saam met Wendy te wees, is amper te onwerklik om te glo. Gaan dit die begin van ’n nuwe, skoon hoofstuk in sy lewe wees? Gaan dit die sogenaamde litteken in sy psige uiteindelik genees?
Op pad kamer toe stop hy langs die gangkas. Hy aarsel voor hy die deur oopmaak. Hy moet strek om die groot, vierkantige boks af te haal.
Met sy plathand vee hy die stof vies van die bokant af. Hy het dit twee jaar laas ingespan.
In sy kamer sit hy die boks op die bed neer en haal sy fietspomp onder uit die kas. So afgeblaas lyk die sekspop allesbehalwe stimulerend, maar as sy eers opgepomp is, is dit ’n ander storie.
Hy sien nie kans om vanaand weer alleen met sy fantasieë in die bed te wees nie.

Massyn sit die handboor terug in sy gereedskapskis. “Daar’s hy, probeer nou.”
Kassie stoot die deur oop.
Hy steier terug van die suur walm wat uit die kamer ontsnap.
“Goeie moer, maar die plek stink!”
Hy voel-voel teen die muur, kry die skakelaar en sit die lig aan.
“Bliksis!” sê Rooi.
“In my lewe nog nie so iets gesien nie!” Massyn se gesig is vertrek van skok.
Kassie draai na hom. “Jy sal ongelukkig nie saam met ons kan ingaan nie. Dalk moet jy maar in die huis gaan wag.”
Toe Massyn brom-brom wegloop, haal hy sy sakdoek uit en hou dit voor sy neus. Hy kan steeds nie glo wat sy oë sien nie. Dat ’n mens hier kan bly, gaan sy verstand te bowe.
Die kamer lyk soos ’n ashoop. Tussen die hope klere, handdoeke en lappe op die vloer lê ook leë blikkies, koshouers, opgefrommelde papiere en koeldrankbottels. In een hoek is koerante opgestapel tot teen die dak. Nog ’n hoop lê op ’n tafeltjie langs ’n afgeleefde leunstoel met skeure in die gehawende oortreksel waaruit skuimrubber peul.
Al die oppervlakke in die kamer lyk stowwerig en skimmelagtig. Twee borde en die paar lepels langs die wasbak vertoon ’n onmiskenbare vetlaag. Die toilet langsaan het nie ’n bril of deksel nie. ’n Klein wit yskassie is vuil gevat rondom die handvatsel.
“Dis ’n donnerse health risk om hier rond te loop!” sê Rooi.
Hy trap versigtig deur die rommel na die tafel van planke en stene teen die oorkantste muur. Daar staan ’n krom kers in ’n houer en iets wat onder ’n smerige handdoek toegemaak is.
Toe hy die handdoek oplig, word Kassie se aandag afgetrek deur ’n klomp kakkerlakke wat oor sy skoen skarrel.
“Fokken hel!” gil Rooi.
Kassie kyk verskrik op.
Colleen Adler staar terug na hom. Haar gesig is bleek, skelrooi lippe teruggetrek in ’n grynslag, die tande en tong sigbaar.
Hy storm uit die kamer, strompel tot by die afdak, hurk en braak.
Rooi verskyn agter hom. “Jy oukei?”
“Nee, bleddiewil nié!”
“Shit, Kassie, ons sal forensies dadelik moet laat kom.”
* * *
Hernus beskou die murasie. Die agterste deel het darem nog ’n dak. Dit lyk presies dieselfde as toe hy jare gelede hier was.
Dis net ’n wonderwerk dat die plek nie ’n klomp bosslapers gelok het nie. Moontlik omdat dit so afgesonderd en omring is deur digte bosse dat niemand daarvan weet nie.
Die dun matrassie, halfpad toe onder ’n hoop stene, is ook nog daar. ’n Deel van die binnemuur het daarop ingeval. Hy maak die brandende kers teen ’n sementblok staan en trek die matrassie onder die stene uit.
Hy gaan sit steunend.
Hoe kón hy so onnosel gewees het om die werk se selfoon saam te bring?!
Eers toe hy hier aanland, het hy die gevaar besef. Hy het onlangs in ’n koerant gelees hoe die polisie iemand opgespoor het omdat hy sy selfoon by hom gehad het. En die polisie sal sekerlik by FDS navraag doen en uitvind van sy werkfoon.
Hy het dit dadelik vernietig. Eers die foon met ’n klip stukkend gekap en toe ’n vuurtjie gemaak en die simkaart verbrand.
Die wete dat die vonds in sy kamer ontdek gaan word, stem hom onrustig. Hy het gewik en weeg om dit saam te bring. Maar hier in die bos sou dit net goggas lok, het hy in sy haas besluit.
Hy sug. Sy toekoms is duister.
Met net ’n paar rand in sy beursie sal hy beswaarlik kan oorleef. Buitendien gaan dit gevaarlik wees om saans iewers kos te koop, want iemand kan sy bakkie herken. Hy sal nommerplate van ’n ander voertuig moet steel en dit aan sy bakkie sit. Maar dit sal steeds nie waarborg dat hy ongesiens kan kom en gaan nie. Sy gesig gaan oral in die koerante wees.
Eintlik het hy niks meer om te verloor nie, besef hy. Want hulle gaan hom een of ander tyd kry. Sy gesonde verstand sê dit vir hom.
Daarom kan hy net so wel sy plan uitvoer terwyl hy nog op vrye voet is.
En hoe gouer, hoe beter.
* * *
Kassie stap met die klippaadjie na die hoofhuis.
Hy kan sy tyd beter bestee deur weer met Massyn te gesels. Eerder as om buite die kamer te moet staan en luister na Rooi se konstante terugvoering, wat hom van voor af naar maak.
Toe forensies hier aankom, is Rooi weer saam met hulle by die kamer in.
Ná ’n tyd het hy uitgekom en sy bene naarstig gekrap. “Die fokken plek wemel van die vlooie en daar’s glo luise in die bed ook. En die bleddie kakkerlakke peul oral onder die rubbish op die vloer uit.”
Met die tweede uitkomslag het Rooi gesê: “Ons het afgekom op ’n bottel formalien en ’n spul spuitnaalde. Hy’t dit blykbaar gebruik om die kop te balsem. En jy sal dit nie glo nie, maar die donner het vir Colleen make-up aangesit!”
Die derde keer was die uitdrukking op sy partner se gesig genoeg om Kassie te laat besef dis inligting wat hy nié wil hoor nie. “Die larwes krioel al in die nekwond en die oë …”
Hy het sy hand opgehou. “Ek wil nie nog ’n woord van jou hoor nie. Ek gaan nou met Massyn praat.”
Dit was ’n maklike besluit. Óf hy kots sy longe net daar uit óf hy beskerm homself teen Rooi se bleddie onsensitiewe kommentaar. Dit terwyl sy partner wéét hy het ’n swak maag.
Die Massyns sit op die stoep, elkeen met ’n glas wyn in die hand. Die vrou lyk asof sy ’n spook gesien het.
Massyn stel Kassie aan haar voor. “Ek het vir Katryn alles vertel,” sê hy.
Sy skud haar skouers en ril. “Om te dink hier het ’n moordenaar op ons werf gebly!”
“Wat het julle alles gekry?” vra Massyn.
“Hulle is nog besig.” Kassie gaan sit op die stoepmuurtjie. “Te veel mense in die kamer vir my om ook daar rond te hang.”
Massyn skud sy kop. “Ek het nog nooit so ’n vuil plek gesien of so ’n aaklige stank beleef nie.”
Kassie haal sy notaboekie uit. “Ek is bly julle is albei hier. Ek het nog ’n paar vrae oor Hernus.”
“Ons sal probeer help,” sê Massyn en neem ’n groot sluk van sy wyn.
“Hernus het nog verskeie oortredings begaan waarop ek nie nou wil ingaan nie, maar dit het alles in die aand plaasgevind – tussen tienuur en ongeveer twintig oor elf. As ’n mens die rytyd in ag neem, moes hy tussen halftien en tienuur hier uit Kraaifontein vertrek het. Kan julle onthou of hy soms daardie tyd van die aand gery het?”
“Beslis nie,” sê Katryn. “Maar hy’t my gereeld wakker gemaak as hy teen middernag met daai rammelkas hier uitry. En ook as hy terugkom so twee ure later.”
“Nie so haastig nie, Katryntjie,” keer Massyn. “Onthou, ons was nie altyd hier nie, en soms het ons musiek ook maar lekker hard gespeel. Dan sou ons hom nie hoor ry het nie.”
“Maybe,” gee sy toe.
“Is hy min of meer ses voet … of … hmm … 1,55 meter?” vra Kassie.
Massyn lag. “Jou ses voet is bitter kort. Jy bedoel seker 1,85 meter?”
“Dis wat ek bedoel,” sê Kassie verleë. Meters smokkel maar nog altyd met sy kop.
“Ja, dis moontlik sy lengte. Hernus is groot gebou, met breë skouers. En dan het hy ook nog ’n effense boggelrug aan hom.”
Net soos sy broer, dink Kassie.
“En moenie vergeet van sy groot pens nie,” sê Katryn. “Regte bierpens.”
Kassie frons. “Ek het nie eintlik baie aandag gegee toe ek hom op die dak gesien het nie, want ek het nie besef dis hy nie. Maar ek kan nie onthou dat hy ’n uitsonderlike groot maag het nie?”
“Dis oor die groot overall wat ek vir hom geleen het,” lag Massyn. “Dis ’n ou overall van Katryn se broer, wat ’n reus in lengte én breedte is. Die ding het maar sakkerig aan Hernus gehang. Jy sou nie sy maag gesien het nie.”
“Hoe sou julle sy gesig beskryf? Met die laphoed wat hy gedra het, kon ek nie mooi sy gelaatstrekke uitmaak nie.”
“Hare is altyd onnet. Dof en ongewas,” sê Katryn.
Massyn vat aan sy neus. “Knoetsneus. Vierkantige kop.”
“En kléin, kléin ogies wat te naby aan mekaar sit,” sê Katryn. “Helse kakebeen soos ’n bees s’n.”
Sy ril. “Ons het verlede week ’n fliek op TV oor ’n weerwolf gekyk. Toe sê ek nog vir Massyn daai weerwolf lyk nes Hernus.”
’n Weerwolf met die sperm van ’n wildehond, dink Kassie. Daai beeld gaan vir altyd in sy kop vassteek.

Priscilla het vanoggend terugvoer gekry van die Seepunt-polisie oor die inbeller. Hulle het hom eers laat gisteraand ondervra. Blykbaar was die speurders wat hom gedurende die dag gesoek het dringend besig met ’n ander saak.
Die vent bly in Mouillepunt en is die bestuurder by ’n restaurant. Hy het gou erken dat hy die inbeller was, maar het glo nie ’n woord van sy dreigement bedoel nie. Hy was net hewig ontstig “oor die onreg wat Priscilla aan Colleen gedoen het”.
“Dit staan jou vry om ’n klag teen hom in te dien,” het die polisieman sonder veel oortuiging vir Priscilla gesê. Sy kon duidelik sien hy is ook ’n Colleen-simpatiseerder.
Sy gaan g’n ’n klag aanhangig maak nie. Dit sal net ’n nuwe stortvloed kritiek op haar loslaat. Die meeste mense sal die inbeller se kant kies. En sy het boonop geen begeerte om verder in die kollig te kom nie.
Haar keel trek toe toe Snuif by die redaksiekantoor instap en nes gister reguit op haar afpyl. Wat nóú weer?
Die ou man maak ’n vinnige verstelling aan sy gehoorapparaatjie en vryf sy hande geesdriftig teen mekaar. “Pas aardskuddende nuus van ’n vriend van my in Pretoria gekry. Die plaaslike knock-and-drop het vanoggend berig oor ’n man wat agt jaar gelede vroue op presiés dieselfde wyse verkrag het as die ou hier in die noordelike voorstede. Sy vier slagoffers is ook met ’n yster gebrandmerk, maar toe was sy nommer 315.”
* * *
Fast Delivery Services is in Paardeneiland geleë – ’n klein, vaal administratiewe kantoor met ’n reusestoor aan die agterkant.
Toe Kassie vanoggend die bestuurder, ene Lente Viljoen, inlig dat hulle haar oor Hernus wil kom sien, was sy uit die veld geslaan.
“Hy het juis nie vanoggend vir werk opgedaag nie, en hy antwoord nie een van sy twee fone nie. Het hy seergekry … of iets?”
“Hy sal ook nie vir werk opdaag nie,” het Kassie gesê. “Hernus word vir ernstige kriminele oortredings gesoek en hy is bewus daarvan dat die polisie op sy spoor is.”
Sy het gesnork. “Wel, dit verras my nie! Ek het nog altyd gedink daar skort iets met hom.”
Nou, terwyl die ontvangsdame hulle na haar kantoor lei, wonder Kassie vir die soveelste keer hoekom Hernus twee fone het. Dit klink belowend, want as hy nog ’n foon by hom het, kan hulle hom dalk vastrek.
Lente Viljoen is ’n aantreklike vrou met lang kunswimpers en hoë wangbene. Haar slanke nek is behang met stringe krale wat tot ruste kom in die gleuf tussen haar borste, wat amper heeltemal ontbloot word deur ’n uitsonderlik lae hals. Was dit nie vir die bedekking wat haar lang hare vorm nie, kon sy net so wel kaalbolyf kom werk het, dink Kassie.
Sy stel hulle voor aan Pieter Uys, die assistent-bestuurder, ’n skraal kêrel met ’n John Lennon-bril.
“Pieter het Hernus destyds aangestel,” sê sy, die beskuldigende toon in haar stem onmiskenbaar.
Kassie lig hulle in waaroor Hernus gesoek word, maar laat die feite oor nekrofilie uit.
“Jissou,” prewel Uys, sy gesig bleek.
“Is dit die monster wat Colleen Adler onthoof het?!” roep Lente uit.
“Ja, ek’s bevrees dis net hy,” sê Rooi.
Sy gluur die assistent-bestuurder aan. “Weet jy watter helse skade dit aan ons besigheid gaan doen? Die mense gaan sê ons stel ’n bleddie moordenaar aan as ons afleweringsbode!”
Uys skud net sy kop en mompel iets.
“Die doel van ons gesprek is om meer inligting oor Hernus te bekom,” knip Rooi die interne struweling kort.
“Hoekom het hy twee selfone?” vra Kassie.
“Een is sy persoonlike foon en die ander sy werkfoon,” sê Uys. “Dis sodat ons stoorbestuurder hom maklik in die hande kan kry as daar ’n kansellasie van aflewering of nuwe instruksies van ’n klant is.”
“En hy het die werkfoon ook saam met hom huis toe gevat?”
Lente gooi haar lang hare terug oor haar skouers, duidelik erg omgekrap.
Kassie moet konsentreer om haar in die oë te bly kyk.
“Hy was veronderstel om dit snags in die stoor te los,” sê sy en gee Uys ’n vuil kyk. “Maar ek het vanoggend uitgevind hy het daardie reël nooit nagekom nie … oor ons vrót toesighouding hier.”
Kassie onderdruk ’n glimlag. Hierdie girl laat die brigadier soos ’n mak lammetjie lyk.
“Kan ons sy werknommer kry?” vra Rooi.
Uys soek op sy selfoon en lees die nommer met ’n skor stem af.
Kassie kan homself nie keer om ’n vinnige blik na Lente te gooi nie. Sy laat absoluut níks aan die verbeelding oor nie. Die materiaal van die bloes is nog effe deurskynend ook.
Hy skraap sy keel. “Was Hernus ooit aggressief by die werk?”
Lente skud haar kop. “Nee, gelukkig nie. Die kere toe ek hom oor sy slordige voorkoms berispe het, het hy my net met daardie dowwe, uitdrukkinglose oë aangestaar. Ek dink nie hy’t baie pitte bolangs nie.”
“Hy’s nie so dom as wat hy lyk nie,” sê Uys vinnig.
Die bestuurder snork. “In your dreams, ja!”
Uys vervies hom. “Gaan vra maar vir Joan-hulle. Hulle kon nie glo hoe vinnig Hernus kan optel nie. Hulle het hom ’n paar keer getoets met viersyfergetalle, wat hy blitsvinnig reg beantwoord het.”
Nog ’n ooreenkoms met sy identiese broer, dink Kassie. Dié het ook ’n syferbrein.
“Het julle dalk ’n foto van Hernus?” vra hy.
“Ons het.” Uys buk af en tel ’n lêer langs sy stoel op. “Ek het sy personeellêer sommer saamgebring toe Lente sê julle kom.”
Die foto oortref Kassie se stoutste verwagtinge. Groot, skerp en volkleur. Die gesig stem merkbaar ooreen met die Massyns se beskrywing gisteraand.
“Ons sal dit graag wil hê,” sê hy.
Uys maak die krammetjie aan die bopunt van die foto versigtig met sy nael los en oorhandig dit aan hom.
“Gaan julle dit vir die media gee?” vra Lente.
Kassie knik. “Heel moontlik.”
“En ons maatskappy se naam ook noem?”
“Aanvanklik nie, maar as die media navraag doen, sal ons geen ander keuse hê nie.”
Sy skud haar kop verwoed, wat alles aan haar laat skommel en skud. “Dit kom nou van jou oorhaastige aanstelling, Pieter!”
Uys stoot sy ken uit. “Dit was g’n oorhaastig nie. Hernus het ’n bewese rekord gehad – hy het twaalf jaar lank vir die staat afleweringswerk gedoen.”
“Dis ongelukkig nie waar nie,” sê Rooi. “Hy het by die staatslykhuis gewerk.”
Uys se mond val oop.
“Daar het jy dit!” Lente se stem styg gevaarlik. “Ek sê altyd jy moet die nuwe aanstellings behoorlik screen, maar dis bleddie duidelik jy’t nie eens die moeite gedoen om sy vorige werkgewer te bel nie.”
Kassie kyk na Rooi, wie se oë vasgenael is op ’n plek waar hulle nie veronderstel is om te wees nie.
“Enigiets anders wat jy wou vra, Rooi?”
Sy kollega bloos. “Nee, ek dink ons het als gecover.”
Hulle groet en stap uit.
Uys vergesel hulle na die hoofuitgang van die gebou. Kassie moet homself keer om nie die man sterkte toe te wens nie. Dis duidelik dat sy bestuurder haar mes in het vir hom.
Buite in die straat fluit Rooi saggies deur sy tande. “Bliksis, het jy daai tie … daai borste van haar gesien?!”
“Jip, kon dit beswaarlik miskyk. Maar laat ons eerder nie daarop uitwei nie, dit gaan ons oog van die bal af haal. Ek het ’n paar vrae vir Hernus se toesighouer by die lykhuis, maar hy antwoord nooit sy foon nie. Ons kan sommer nou eers Bellville toe ry.”
“Vir wat wil jy wéér met hom praat?”
“Ek vertel jou in die kar.”

Chrisjan is dankbaar dat hy vandag en môre af het by die werk. Ná die Van Tonder-groep se oudit afgehandel is, het Wicus gesê hy kan gerus ’n breek neem. “Donderdag begin ons met daai mynmaatskappy se oudit, en jy weet self hoeveel werk dit gaan behels.”
Chrisjan het sy aanbod dadelik aanvaar.
“Dit gee jou sommer kans om lekker uit te vars vir jou ete Woensdagaand,” het Wicus gegrinnik.
Nou, terwyl Chrisjan in die Tygervalleisentrum by een ná die ander mansklerewinkel aandoen, is sy gedagtes voltyds by môreaand se ete. Hy het vanoggend vroeg elke moontlike uitrusting in sy klerekas aangepas, maar nie een het reg gelyk nie. Hy kan tog nie weer dieselfde klere aantrek as laas Vrydag na Wicus en Erika se huis nie.
Môreaand móét hy op sy heel beste lyk, want hy wil Wendy se voete finaal onder haar uitslaan.
Maar hy is effens moedeloos oor die gehalte van die klerewinkels. Niks val in sy smaak nie. En by elkeen hoor hy dieselfde ou storie: “Moeilik om in jou grootte ’n wye verskeidenheid aan te hou, want die aanvraag is beperk.”
Hy stap verby Clicks op pad na die ander kant van die sentrum toe. Sy laaste hoop is nou op Woolies gevestig. Hulle klere is dalk nie so uniek nie, maar die verskeidenheid is minstens groter.
Dan verstar hy.
Erna Vermeulen kom in sy rigting aangestap. Hy kan dit nie glo nie! As hy sy gat draai, loop hy in haar vas. Nou die dag by die Welgemoed Forum en nou weer hier.
Hy oorweeg dit om by Clicks in te glip, maar kan op ’n afstand sien sy het hom gewaar. Dit sal te ooglopend wees dat hy haar probeer vermy.
Sy kop werk in die hoogste versnelling. Hy steek vas, pluk sy selfoon uit sy sak, hou dit teen sy oor en maak of hy praat.
Erna stap verby hom, glimlag en waai.
Met die selfoon styf teen sy oor gedruk, waai hy terug. Sy gesig gloei en hy is sekerlik bloedrooi.
Hy is skoon kortasem, maar dankbaar dat hy ’n gesprek met haar vermy het.
Toe hy weer aanstryk Woolies toe, besef hy dat hy nog báie aan homself sal moet werk voordat hy weer ’n normale lewe kan lei.
* * *
Sam Klaase nooi Kassie en Rooi in en hulle gaan sit weer in die beknopte sitkamertjie.
“Julle nog nie daai motherfucker getrack nie?” wil hy dadelik weet.
“Nee,” sê Kassie, “maar ons is warm op sy spoor. Ek wil eintlik iets anders by jou hoor. Het jou al ’n paar keer gebel, maar jy antwoord nie jou foon nie.”
Klaase skud sy kop. “My fokken phone is daai selfde dag gesteel wat julle hier was. Stap ewe met dit in my pocket supermarket toe. En toe ek terug by die flat kom, is die ding gone. Moes ’n pickpocket job gewees het.”
“Jammer om dit te hoor,” sê Rooi.
Klaase sug. “Dis mos maar hoe life in South Africa werk.”
Kassie sit effens vorentoe. “Volgens my berekeninge het Hernus agt jaar gelede by die staatslykhuis gewerk. Was jy toe al sy toesighouer?”
“Ja, ek was sy supervisor vir die hele tyd wat hy daar was.”
“Het hy skofte of vaste kantoorure gewerk?”
“Die hele tyd shifts. Sometimes sommer tien dae in ’n ry as dit rof gaan op die Cape Flats. Dan was ons oorstock met victims van die gang violence. Hulle ry hulle by die hope aan mortuary toe, hoor!”
“En hoe lank het Hernus af gehad tussen sy skofte?”
Klaase tuur voor hom uit. “It depends. Sometimes two days, sometimes three days.”
“Het hy ooit vakansie geneem?”
“A week or so. Nooit langer nie. Hy was nie keen op lang verlof nie. Nadat ek hom betrap het met die lyk, het ek uitgefigure hoekom. Hy was op sy gelukkigste as hy dooies kon spyker, wat hy nie in sy verloftyd kon doen nie.”
“Het hy in daai tyd ’n ryding gehad?” vra Rooi.
“’n Bakkie … as my memory my nou reg serve.” Klaase knik. “Ja, ’n Toyota-bakkie.”
“Sal jy sê hy kon op sy salaris soms ’n retoervliegkaartjie Johannesburg toe bekostig?” vra Kassie.
Klaase lag. “Never! Daai job is aan die bottom end of the food chain, captain. Daai manne het peanuts verdien. Not enough to even buy a movie ticket, wat dan nog te sê van ’n air ticket Joburg toe.”
“Het hy ooit genoem dat hy in Pretoria was?”
“Nie wat ek nou kan remember nie. Maar Hernus was in any case nooit die chatty type nie.”
“Weet jy wat hy gedoen het voor hy by julle kom werk het?” vra Rooi.
“Hy’t gesê hy was ’n painter gewees. Hy het eenkeer ons admin offices uitgeverf. Nogal ’n goeie job daarvan gedoen.”
“Het hy gesê waar hy oral verfwerk gedoen het?”
Klaase trek sy skouers op. “Ek weet nie. Ek het maar gescheme hy was altyd in die Kaap.”
“’n Laaste vraag,” sê Kassie. “Was Hernus se maag in daardie tyd al groot?”
“Ja, hy’t maar met ’n helse pens daar by die mortuary aangekom. Waar hy die geld vandaan gekry het om so te vreet, sal ek ook nie weet nie.”
* * *
Hernus waai die vlieë om sy kop weg.
Waar hy broeiend op die matrassie sit, sukkel hy om helder te dink. Hy is amper lighoofdig van die honger. Hy het Sondag laas geëet. Gister was sy afleweringskedule so besig dat hy nie by middagete uitgekom het nie. En met die cops wat gisteraand daar aangekom het toe hy nog geverf het, het hy nooit kans gekry om die vleispastei in die yskas te eet nie.
Gelukkig het hy onthou van die spruitjie nie ver van die murasie nie. Daar kon hy minstens vanoggend water drink.
Hy is desperaat om kos in die hande te kry. Hy hou ’n rot dop wat van agter ’n hoop bourommel na hom kyk, neus snuifend in die lug. Dit wemel hier van die goed. Hy kan probeer om ’n paar te vang en hulle te braai. Want hy kan dit nie in daglig met sy bakkie op die pad waag nie. Vanaand sal hy ’n plan moet maak om minstens ’n brood in die hande te kry. As sy maag eers ordentlik vol is, sal hy sy beplanning kan finaliseer.
Hy sal môreaand eers laat hier vertrek. Haar huis is nie so ver weg nie, wat sy risiko aansienlik verminder.
Hy sal sy hamer en groot beitel saamneem – sy toerusting waarmee hy kiste oopbreek.
Die graaf en ystersaag kan in die murasie agterbly. Hy sal dit eers nodig kry as hy haar hier het.
* * *
Priscilla sien op die internet die 315-storie het reeds op Netwerk24 en Maroela Media gebreek. Snuif het voorsien dat die storie gaan versprei, maar hy het haar beveel om ’n eksklusiewe hoek te kry “wat die dagkoerante sal miskyk”.
Sy opdrag rus swaar op haar. Sy het klaar die Moot-polisiestasie gebel, maar hulle woordvoerder is nie beskikbaar nie. Die hele land se media bel natuurlik nou daai lyn warm.
“As jy op ’n manier kan uitvind wie daai slagoffers was, vlieg ek jou Pretoria toe,” het Snuif gesê.
Sy het gesê dit gaan onmoontlik wees om hulle name uit te vind, want sy het geen kontakte daar nie.
Net om gekonfronteer te word met: “Jy werk by Die Stem, Priscilla, waar niks onmoontlik is nie!”
Haar selfoon gee ’n WhatsApp-biep en sy tel dit van die lessenaar op. Dis Gerbrand.
Ben kom vanaand by ons eet. Moenie worry oor kos nie. Ek bestel sommer pizzas.
Sy sug. Die één aand wat Gerbrand nie buurtwagverpligtinge het nie, kom sy verdomde broer by hulle kuier. Ben gee haar die horries. Kommin verby. En ’n konstante herinnering aan die soort huis waaruit Gerbrand kom.
Vandat Ben ’n jaar gelede Kaap toe getrek het, kuier hy veels te dikwels by hulle. Sy vermoed Gerbrand leen skelm vir hom geld, want as sogenaamde handyman kan hy nie veel verdien nie.
Sy kyk op toe Snuif by haar lessenaar kom staan. Die breë glimlag op sy gesig voorspel niks goeds nie.
“My pel in Pretoria het ’n contact wat dalk die name van die 315-slagoffers vir jou kan gee,” sê hy ingenome. “Hy sal môre terugkom na my. Ek het solank die admin-afdeling opdrag gegee om vir jou ’n vliegkaartjie te bespreek.”
“En as die vroue nie met my wil praat nie?”
“Dan bied ons hulle geld aan.”

“Wel, nou weet die hele wêreld van die bleddie 315-verkragtings,” sê brigadier Fortuin en tokkel op haar lessenaar.
“Mens kon verwag het dit gaan uitlek,” sê Lulu.
Kassie kug. “Ek het pas met die Moot-stasie gepraat en hulle gevra om maar suinig met die inligting om te gaan. En dat hulle glad nie iets moet noem van die tatoe op die verkragter se been nie.”
Die brigadier frons. “Dis tog nie meer belangrik dat ons daai feit verswyg nie. Ons weet nou Hernus van der Merwe is ons man. Julle het dan pas sy foto vir die media gestuur as die moordenaar van Adler.”
Kassie knik. “Ons weet bo alle twyfel dat hy Colleen vermoor het en toe seks met haar lyk gehad het, maar ek begin nou sterk twyfel of hy die ander vroue verkrag het.”
Die brigadier slaan met ’n plat hand op die lessenaar. “Ag nee, Kassie, dis tog so duidelik soos daglig hy’s die skuldige! Die moord was ooglopend wraak op Colleen ná Die Stem se berig. En soos Lulu verduidelik het, het hy sy nekrofilie-kick uit die verkragtings gekry omdat die vroue lam van vrees was en soos dooies gelê het.”
“Dalk moet Kassie net verduidelik hoekom hy so dink,” sê Rooi diplomaties.
Die brigadier knik, maar die uitdrukking op haar gesig ken Kassie maar te goed. Sy het klaar haar mind opgemaak en niks wat hy nou sê, gaan haar oortuig nie. Sy het natuurlik vroeër al vir die polisiehoof laat weet dat hulle die verkragter bo alle twyfel geïdentifiseer het.
“Eerstens sy maag. Al die slagoffers, en dit sluit dié in Pretoria in, het in hulle verklarings gesê die verkragter het ’n plat maag. Hernus het ’n groot bierpens. Dit het die Massyn-egpaar bevestig én Sam Klaase wat agt jaar gelede sy toesighouer by die staatslykhuis was.”
Lulu hou haar hand op. “Maar Kassie, jy het self gesê dit het nie gelyk of hy ’n groot maag het toe julle hom op Massyn se dak gesien het nie. Julle het ook nie sy boggelrug raakgesien nie.”
“Hernus het ’n te groot oorpak aangehad wat los aan hom gehang het. En ons het nie baie aandag aan sy voorkoms gegee nie, want ons het nie geweet dis hy nie.”
“Sy sweetpaktop kon ook los aan hom gesit het toe hy die vroue verkrag het,” sê die brigadier. “En hulle het meestal net sy vooraansig gesien, wat maak dat hulle die boggel sou mis.”
“Daar moet ek met die brigadier saamstem,” sê Lulu. “My ondervinding is dat verkragtingslagoffers nie net van liggaam nie, maar ook van verstand verlam word. Die prentjie wat hulle skilder, kan soms drasties van die werklikheid verskil. Ons het dit al tydens uitkenningsparades ondervind. Die skuldige word gewoonlik korrek uitgewys deur die slagoffer, al het sy vroeër ’n heel ander beskrywing van hom gegee. Maar sodra sy weer met haar verkragter gekonfronteer word, is dit asof daar ’n instinktiewe herkenning plaasvind.”
Kassie kan hom nie keer om ligweg te snork nie. “Dis nuus vir my, Lulu!”
Rooi chip ook in: “Dít het jy nooit voorheen vir ons genoem nie.”
“Komaan, julle, moenie nou vir Lulu wil blameer nie,” sê die brigadier. “As ons Hernus vasgetrek het, sal ons sien of die vroue hom as die verkragter identifiseer. Dan kan ons besluit wie reg of verkeerd was.”
“Daar is nog redes,” sê Kassie. Hy vertel die brigadier wat Sam Klaase alles gesê het.
“En wat lei jy nogal daaruit af?”
“Dat dit baie moeilik vir Hernus sou wees om agt jaar gelede die vroue in Pretoria te verkrag. Sy af tye tussen skofte was hoogstens drie dae, en hy het hopeloos te min verdien om elke keer soontoe te vlieg. Daarby het hy jaarliks net ’n week verlof geneem, terwyl die verkragtings oor ’n tydperk van ses maande plaasgevind het.”
“Maar jy sê hy het toe al sy bakkie gehad. Dit dui vir my op iemand wat as verwer genoeg geld gemaak het om ook vliegkaartjies te kon bekostig. Vir al wat ons weet, was hy ’n verwer in Pretoria en het hy daardie area goed geken. Sou slim van hom wees om vroue daar te verkrag terwyl hy in die Kaap werk, want niemand sou hom verdink het nie.”
“Ek weet darem nie …” begin Kassie, maar die brigadier val hom in die rede.
“Kom ons vergeet eers van jou teorieë en voorgevoelens en ons fokus nét op Hernus. As die vroue hom nie as die verkragter uitken nie, kan ons verder soek. Maar tot dan is hy ons een en enigste verdagte. En hoe gouer ons hom vastrek, hoe bleddie beter. Want ek kan jou verseker die media gaan nou ná die 315-nuus heeltemal van hulle koppe af raak.”
Kassie besef hy het die stryd verloor. Dit gaan tydmors wees om verder te probeer.
“Op die punt van vastrek het ons darem goeie nuus,” sê hy en vertel haar van Hernus se werkfoon.
Haar gesig helder op. “Gee die foonnommer vir my. Vandag skop ek gatte om die koördinate te kry wat wys waar daai bliksem hom bevind. Hulle alewige red tape gaan my nie keer nie.”
* * *
Chrisjan paradeer voor sy kamerspieël met die uitrusting wat hy vanoggend aangeskaf het. Die donkerbruin hemp pas by sy oë en die ligte kakiekleurige chino sit netjies aan hom.
Hy druk-druk aan sy hare wat hy laat sny het. “Kom ons gee jou vandag ’n meer moderne cut,” het die haarkapster gesê. “Dit gaan jou soveel jonger laat lyk.”
En hy moet toegee dat sy hare wat aan die kante van sy kop kort afgeskeer is, dit nogal vir hom doen. Hy trek sy vingers deur die lang kuif en glimlag vir homself in die spieël.
Chrisjan Miles het nie net ’n metroman geword nie, maar is slaggereed vir die nuwe hoofstuk in sy lewe.
Hy weet net nie hoe hy vanaand gaan omkry nie, want môreaand voel nog ontsettend ver. Met ’n sug gaan sit hy op die bed en tel sy iPhone op.
Hy gaan dadelik na sy foto’s van Wendy.
* * *
Kassie en Rooi besluit om ná werk eers koffie te gaan drink by Truth Coffee Roasting in Buitenkantstraat, ’n hanetreetjie van hulle kantoor. Hulle doen dit deesdae gereeld om die druk verkeer op die N1 te vermy.
Kassie bestel ’n gewone filterkoffie en Rooi ’n cappuccino.
Rooi skud sy kop. “Die brigadier wil toe nie daaraan byt dat Hernus nié die verkragter is nie, nè?”
Kassie knik. “En Lulu sterk haar in haar kwaad. Waar het jy in jou lewe gesien dat vier vroue in Pretoria en vyf vroue hier so flippen lam van verstand is dat hulle presies dieselfde beskrywing van die verkragter gee – wat nou kwansuis verkeerd kan wees? Lulu grond haar gevolgtrekking op enkele vroue wat deur een man verkrag is en dan tydens die uitkenningsparades hierdie bright oomblik van instinktiewe herkenning beleef. Dit kan seker gebeur, maar nie met nege verskillende vroue wat deur dieselfde man verkrag is nie.”
“Ek stem. Dis ’n totaal ander storie.”
Kassie vat ’n sluk van sy koffie. “Maar dit help nie om nou stroomop te wil swem nie. Kom ons trek vir Hernus vas. Dán eers kan ons Lulu en die brigadier verkeerd bewys.”
“Die brigadier het darem belowe om die koördinate van sy selfoon se ligging môreoggend eerste ding vir ons te gee.”
Kassie staar peinsend na die stuk kaaskoek wat ’n vrou by die tafel langsaan verorber, maar sy gedagtes is ver verwyder van een van sy nuwe bederwe sedert hy ophou rook het.
“Jy weet, Rooi, hierdie Hernus-kêrel maak my nervous. Ek dink hy is een van daai fokkers wat ’n helse fight gaan opsit. Hy’s nie die soort wat sy hande soos ’n mak lammetjie na ons gaan uithou om geboei te word nie.”

Priscilla en die Bekker-broers sit om die kombuistafel, elkeen met ’n pizza voor hulle.
Sy hou Ben onderlangs dop. Hy trek geensins na Gerbrand nie, maar het dieselfde lang en fors liggaamsbou.
Twee jaar ouer as Gerbrand, maar op sy gesig is die spore van sy lewenswyse duidelik sigbaar. Baie drank en baie son. Lyk minstens tien jaar sy broer se senior. Met sy ontbrekende voortand kan hy maklik vir ’n boemelaar aangesien word.
“En hoe gaan dit met die werk, Ben?” vra Gerbrand. “Ek het die afgelope tyd groot moeite gedoen om jou dienste hier op ons omgewing se Facebook-blaaie te adverteer.”
“Dit tel op. Ek doen baie joppies in julle kontrei, van sweiswerk tot basic plumber jobs. Die rykes betaal maklik.”
Ben sug. “Ek sukkel nog net om affordable blyplek te kry. Move maar so van een plek na die ander.”
Priscilla se liggaam verstyf. Hy moenie weer met sy geskimpery begin nie!
Sy het haar voet dwars gesit toe Gerbrand ’n jaar gelede voorstel hy bly “tydelik” by hulle. Sy het geweet dit sal nie tydelik wees nie. Van die dag dat Ben manalleen hulle troue bederf het toe hy as strooijonker in die kerk opgegooi en toe nog uitgepass het ook, wil sy niks met hom te doen hê nie.
Boonop maak hy haar ongemaklik. Soms wanneer Gerbrand nie in die omgewing is nie, raak hy vatterig. Net aan haar arms of hande, maar dit laat haar tot in haar kleintoontjie gril.
Gerbrand lag dit net af. “Hy was maar nog altyd vatterig wanneer dit by vroumense kom. Jy is nie ’n uitsondering nie. Hy bedoel niks daarmee nie.”
Eintlik verskil die twee broers soos dag en nag. Gerbrand het ten minste bo sy omstandighede uitgestyg om ’n onderwysdiploma te verwerf, maar Ben het in hulle sukkelaar-pa se voetspore gevolg en op die kleinhoewe agtergebly waar hulle grootgeword het, om ook van “los werkies” ’n lewe te probeer maak.
Sy onthou skielik iets waaraan sy vroeër gedink het.
“O ja, ek wou nog vra: Kan julle onthou van die vier vroue wat agt jaar gelede in Pretoria verkrag is? Hulle is ook met ’n brandyster gemerk soos die vroue hier.”
Ben skud sy kop, lag. “Hel, ons maplotters het daai tyd nie koerante gekry nie. Nie eers ’n tiewie gehad nie.”
Gerbrand knik glimlaggend. “Toe het ek nog saam met Ben gebly, maar daai plaasskooltjie het my te besig gehou om by enige nuus uit te kom. Ek het almal van graad vier tot graad sewe in my klas gehad en ek was ook betrokke by die buurtwag …”
Priscilla luister nie verder nie. Sy ken die storie.
Haar gedagtes is vinnig op ’n ander plek.
Sy hoop Snuif val vir haar voorstel. Sy het gesê as hulle die vroue in Pretoria se name kry, kan sy hulle eers bel en hoor of hulle bereid sal wees om Snuif se voorgestelde tienduisend rand te aanvaar vir hulle eksklusiewe stories. As van hulle instem, kan sy telefoniese onderhoude met hulle voer en ’n fotograafvriend van Pretoria vra om die foto’s te neem. Dan spaar die koerant die koste van ’n vliegkaartjie en hotelverblyf en verseker dit boonop dat sy haar berig betyds vir Saterdag se uitgawe klaarkry.
“Ek sal daaroor dink,” het hy gesê.
Wat minstens belowend klink. Sy het nie krag vir ’n trip Pretoria toe nie.
Oor vandag se slegte nuus wil sy nie regtig dink nie. Die teleurstelling was amper te groot om te verwerk.
Die vrou by die werwingsmaatskappy het laat weet dat sy ’n bloutjie geloop het by twee besighede wat vakatures in hulle interne kommunikasie-afdeling het. “Hulle stel nie in jou belang nie,” het sy prontuit gesê.
“En waarom nogal nie?” wou Priscilla ontsteld weet. “Ek kan daai soort werk met toe oë doen.”
“Ongelukkig het jou reputasie jou vooruit geloop. Hulle wil nie die joernalis hê wat soveel opslae met die Adler-storie gemaak het nie. Dis glo nie bevorderlik vir die maatskappy se beeld nie.”
* * *
Kassie sit hoopvol voor die TV in sy woonstel. As dit vanaand op kykNET se nuus is en die SABC werk ook saam in hulle nuusbulletins, is die kanse uitstekend om warm leidrade te bekom.
Hy vestig sy hoop nie net op die koördinate wat die brigadier môre gaan kry nie. Elke Jan Rap en sy maat weet deesdae dat jy deur jou selfoon opgespoor kan word. En Hernus is nie ’n idioot nie, soos die Uys-kêrel bevestig het met die storie oor sy uitsonderlike syfervernuf.
Rooi het op ’n selfoon van die Spookeenheid die Hernus-SMS-lyn geskep en die nommer saam met ’n verklaring en Hernus se foto aan die media gestuur.
Uit ondervinding weet Kassie hulle gaan baie nuttelose boodskappe ontvang, maar die kans is altyd daar dat hulle blitsvinnig ’n warm tip kan kry.
Om seweuur word sy stoutste verwagtinge oortref. Dis een van die hoofnuusitems. “Ons het vir u ’n foto van die man wat die hóófverdagte is in die wrede Colleen Adler-moord,” sê Freek Robinson dramaties.
Al die besonderhede in die verklaring word verstrek en die kamera fokus lank op Hernus se gesig, met die SMS-nommer onderaan.
Binne enkele minute biep die foon langs Kassie op die rusbank. Nog voor hy dit kan optel, kom ’n tweede, derde en vierde biep deur.
Hy kyk fronsend na die boodskappe. Die eerste twee is van mense wat sê Hernus het goedere van FDS by hulle huise afgelewer. Die derde een meld dat Hernus verlede week by ’n kafee in Kraaifontein gewaar is, die vierde dat hy in Paardeneiland werk.
“Shit,” mompel Kassie. Hulle gaan oorval word met useless information.
* * *
Met die beitel het Hernus eers die verf afgekrap van die syfers op sy bakkie se nommerplate. Pleks van vier sesse, is daar nou klein nulletjies. Lyk dalk snaaks, maar dis die beste wat hy kon doen. Hy kan maar net hoop niemand merk dit op nie.
Dis nog nie heeltemal donker toe hy ry nie, maar die hongerpyne dryf hom daartoe. Al het hy vanmiddag hóé hard probeer, kon hy nie ’n enkele rot vang nie. Die wip wat hy prakseer het, het nie gewerk nie.
Omdat dit ’n verlate deel is, ry hy vinnig op die grondpad, maar verminder spoed toe hy Kraaifontein binnegaan. Hy sal na die kafeetjie hier op die randgebied van die dorp gaan.
Daar is net drie karre voor die kafee geparkeer. Hy hou ’n entjie weg stil, klim uit en stap na die ingang.
In die deur steek hy vas.
’n Yskoue beklemming oorrompel hom.
Sy gesig is lewensgroot op die flikkerende TV-skerm bo die betaaltoonbank.
Die kafee-eienaar, rug na Hernus gekeer, beduie vir ’n klant na die skerm terwyl hy opgewonde gesels. Die bliksem moes hom herken het! Hy het vroeër, toe hy nog hoere na die murasie gevat het, gereeld hier gekom.
Hy draai in sy spore om en hardloop na die bakkie, klim in en trek met tollende bande weg.
Hy moet hom inhou om nie in die dorpsgebied te jaag nie. Só sal hy onnodig aandag trek.
Op die grondpad trap hy die petrolpedaal diep in, sy gedagtes ’n warboel. Waar het hulle sy foto gekry? En wat weet hulle nog als van hom?
Hy vloek toe hy onthou FDS het ’n foto van hom geneem toe hy daar aangestel is. Dis natuurlik die bitch wat dit nie gou genoeg vir die cops kon gee nie.
Hy klem sy kake op mekaar. Net nóg ’n rede om haar môreaand te laat boet.
Uit die hoek van sy oog sien hy ’n beweging in die pad, maar hy’s te laat om rem te trap. Hy tref die ding met ’n slag.
Hy klim vloekend uit sy bakkie. ’n Duik in die voorste bumper, die nommerplaat missing.
In die hoofligte se skynsel sien hy ’n hond eenkant lê. Donnerse rondloperbrak wat voor hom ingehardloop het.
Hy soek rond vir die nommerplaat, maar kry dit nie. Sonder ’n flits gaan hy dit ook nie in die lang gras aan weerskante van die pad opspoor nie.
Hy klim brommend terug in die bakkie. Dít het hy nie nodig gehad nie.
Voor hy wegtrek, bedink hy homself.
Hy klim weer uit en stap na die hond, buk om dit van nader te beskou. Die dier is morsdood.
Hy tel die hond aan die agterpote op en gooi dit agterop die bakkie.
Terug by die murasie dra hy dit tot agter die skutmuur. Dis veilig om hier vuur te maak sonder dat iemand dit van die pad af sal sien. En hy het vandag oorgenoeg hout bymekaar gemaak.
Hy haal sy knipmes uit sy sak.
Hy sal die hond eers afslag voor hy vuur maak, besluit hy.

Priscilla glimlag tevrede. Die oggend kon nie beter verloop het nie.
Voor werk het sy eers vrede gemaak met Gerbrand ná hulle bekgeveg van gisteraand. Toe Ben daar weg is, het sy deur die sitkamervenster gesien hoe Gerbrand hom geld in die hand stop voor hy in sy skedonk klim.
Toe sy Gerbrand daaroor konfronteer, het hy eers gelieg, wat haar nog woedender gemaak het.
“Ek het dit met my eie oë gesien! Hoeveel was dit?”
“Dit het niks met jou te doen nie,” het hy stuurs gesê.
“Nee, dit het bleddiewil álles met my te doen, want dis tien teen een van my bonusgeld gewees! Ons kan nie bekostig om daai sukkelaar ook te onderhou nie.”
Hy het dikmond in ’n spaarkamer gaan slaap.
Sy weet Gerbrand is liggeraak oor sy broer. Toe sy agterkom dat hy Ben soms op buurtwagpatrollies saamvat, het sy hom daaroor gekonfronteer.
“Hy’s mos nie ’n lid nie, Gerbrand. Wat sal jou kollegas sê as hulle hom saam met jou sien? Met alle respek, jou broer lyk soos ’n boemelaar.”
“Daar’s bleddiewil niks fout met Ben nie!” het hy teruggekap. “Hy’s lekker geselskap as ek op patrollie is.”
Gerbrand was weke lank dikbek daaroor.
Sy het vanoggend met ’n skuldige gewete opgestaan en ’n koppie koffie na hom gevat. Verskoning gevra dat sy so onverdraagsaam teenoor sy broer is. Hy het haar met ’n glimlag nader getrek en gesoen. Haar man vergewe gou. Dis een van sy vele goeie eienskappe wat haar destyds so bekoor het toe hulle begin uitgaan het.
Sonder om aan sy koffiebeker te raak, het Gerbrand haar uitgetrek. En hulle het daar op die spaarkamerbed liefde gemaak – vir die eerste keer in ’n baie, baie lang tyd.
By die kantoor het Snuif haar angstig ingewag. Hy het twee van die 315-slagoffers se name en telefoonnommers by sy kontak in Pretoria gekry.
“Ek het gisteraand op die TV-nuus gesien hulle weet nou wie die bliksemse moordenaar is,” het hy gebrom. “Hopelik het hulle hom teen Saterdag nog nie vasgetrek nie, sodat ons storie darem nuuswaarde kan hê.”
Dit was duidelik dat hy van sy plan afgesien het om haar Pretoria toe te stuur.
Toe sy die eerste vrou bel, is die foon in haar oor neergegooi nog voor sy die geldaanbod kon maak. Maar die tweede vrou het soos ’n budjie gesing toe sy hoor Die Stem sal tienduisend rand vir haar storie betaal.
En as ’n bonus het sy iets gesê wat Snuif se sensasie-antenna in die lug gaan laat spring.
“Die ergste van alles,” het sy snikkend vertel, “was dat ek ’n orgasme gekry het. Dit het my vernedering nog groter gemaak. Die polisie se berader het gesê baie vroue se liggame reageer só as hulle verkrag word. Dit beteken nie dat hulle seksueel geprikkel word nie, maar dat dit ’n reaksie op die vrees en adrenalien is.”
Priscilla wil nie dink watter walglike opskrif Snuif se siek brein vir hierdie storie gaan optower nie.
En die vrou het afgesluit met nog iets wat hom opgewonde behoort te maak – as die verkragter natuurlik teen Saterdag nog nie vasgetrek is nie.
“Hy het sy voet op ’n stoelleuning gesit toe hy sy skoenveter vasmaak en sy broekspyp het opgetrek. Ek kon sien hy het ’n tatoe op sy regterenkel.”
* * *
“Só gaan ons hom nie opspoor nie,” sê Kassie. “Ons kan maar teruggaan kantoor toe.”
Rooi knik. “Hierdie plek is anyway godverlate.”
Die dag het nie goed begin nie, dink Kassie. Eers moes hulle van die brigadier hoor dat die tegniese span in Pretoria niks kon uitrig met die FDS-selfoonnommer nie. Hernus moes die foon vernietig het.
Toe het hy en Rooi stelselmatig deur die 234 SMS’e op die Hernus-lyn gewerk – net om uit te vind daar is nie één bruikbare leidraad nie. Die meeste boodskappe is van mense wat Hernus onthou as die afleweringsman van FDS, gevolg deur dié wat hom in die afgelope weke in Kraaifontein gewaar het. Maar nie een het hom sedert Maandagaand gesien nie.
Om tien minute oor twaalf het Kassie ’n oproep van die Kraaifontein-polisiestasie gekry wat hulle ’n nuwe sprankie hoop gegee het. ’n Buurtwaglid het met sy bergfiets op ’n verlate grondpad aan die noordekant van die dorp gaan ry en op ’n nommerplaat afgekom. Dit was vir hom vreemd dat verf van die laaste vier nommers afgekrap is en hy het dit by die polisiestasie gaan ingee. ’n Wakker speurder het die nommer herken uit ’n e-pos oor ’n gesoekte Toyota-bakkie wat vroeër aan al die Wes-Kaapse polisiestasies gestuur is.
Kassie en Rooi het die speurder en buurtwaglid by die Kraaifontein-stasie ontmoet en hulle gevolg na die plek waar die nommerplaat gelê het. Hulle het die omgewing verken, maar tevergeefs. Die dig beboste gebied is volgens die twee Kraaifonteiners onbenutte plaasgrond waarop daar geen afdraaipaaie is nie.
Daarna het Kassie en Rooi die stuk grondpad, wat uitloop op ’n teerpad en uiteindelik na die N1 lei, twee keer van begin tot einde verken.
“Hy’t dalk maar net hierdie agterpad gebruik om op die N1 te kom,” sê Kassie.
“Jip, ek’s bevrees hy kan nou enige plek in die land wees.”
“Ons sal die nasionale verkeersmense vra om uit te kyk vir sy bakkie. Met net een nommerplaat sal die Toyota opsigtelik wees.”
Rooi sug. “Die hoop beskaam seker nie.”
* * *
Chrisjan druk die voordeurklokkie. Hy voel hoe die opwinding deur sy are bruis. Uiteindelik het die groot oomblik aangebreek!
Wendy maak die deur oop. Sy glimlag breed toe sy die bos rose in sy hand sien.
“Ag, dis so sweet van jou! Dankie, dis pragtig.”
Sy neem die blomme en stap vooruit. Chrisjan hou die ritmiese swaai van haar heupe en boude in die stywe jeans dop. Hy weet nie of hy al ooit so ’n sexy gatjie gesien het nie.
Sy beduie na die sitgedeelte in die ruim oopplanvertrek. “Maak jou tuis. Ek kry net gou ’n vaas vir die rose.”
Sy oë skeer oor die omgewing. Moderne meubels. Warm kleure. Duursame matte. Houtvloere. Alles baie stylvol.
Wendy kom terug met die rose in ’n pot, wat sy op ’n glasbladtafel neersit. In haar ander hand is ’n bottel witwyn.
“Ons gaan darem seker ietsie drink voor ete?”
Hy lag verleë. “Ai, die bottel wat ek vir jou wou bring, staan vergete in my voorportaal.” Hy was so haastig op pad hierheen dat hy daarvan vergeet het.
Aanvanklik gaan die gesprek moeilik. Wicus en Erika is nie daar om dit natuurlik te laat vloei nie. Hulle gesels oor ditjies en datjies. Hy vra Wendy uit oor haar grootwordjare, wat ’n mens seker veronderstel is om op jou eerste afspraak te doen.
“In Pretoria gebore en skoolgegaan. Afrikaans Hoër Meisieskool. En net toe ek soos ’n Pretoriôner begin prôt, het my pa my gelukkig Maties toe gestuur,” sê sy laggend.
Chrisjan glimlag. “Ek ken die stad redelik goed. Die maatskappy waarvoor ek vroeër gewerk het, het my gereeld vir ouditwerk oor die hele land heen gestuur, Pretoria ingesluit.”
* * *
Hernus kan nie verder as vanaand dink nie. Hy wil ook nie.
Hy weet dit gaan gevaarlik wees om met sy bakkie die strate in te vaar, maar hy sal eers rondom middernag ry, wanneer dit stil en verlate behoort te wees. Stellenberg is gelukkig nie te ver nie.
Soos hy kan onthou, is die bitch se huis op ’n hoek langs ’n parkie. Daar is net ’n betonmuur, waaroor hy maklik sal kom. En sy het nie honde nie, anders sou hulle geblaf het die dag toe hy die werkgoed by haar afgelewer het.
Wat hy wel duidelik onthou, is die diefwering voor die vensters. Geen kans om sonder ’n lawaai in die huis te kom nie.
En haar kêrel sal beslis daar wees.
Daarom sal hy ’n plan moet beraam.

Chrisjan kan nie glo dis al elfuur nie. Die tyd saam met Wendy het gevlieg.
“Ek moet koers kry,” sê hy en staan op. “Ons werk albei môre.”
Sy glimlag skalks. “Gelukkig gee ek Donderdae eers laatoggend klas by die bestuurskool. Dis die groot rede waarom ek jou op ’n Woensdagaand genooi het.”
Hy slaan speels na haar arm. “Uitgeslape, nè?”
Hulle stap geselsend na die voordeur.
“Oe, ek het lanklaas so lekker gekuier,” sê sy. “Sien jou dan Vrydagaand – selfde tyd, selfde plek. Dis nou as jy nie intussen kleinkoppie gaan trek nie.”
Hy lag. “Daai joppie skrik my nie af nie.”
Sy tik liggies met ’n voorvinger teen sy bors.
“En onthou om jou gereedskap te bring. Soos ek gesê het, my eks is saam met al sy tools hier weg. Ek besit nie eens ’n skroewedraaier nie.” Sy aarsel. “En bring ’n swembroek saam. Ons kan altyd agterna ’n dip vang, want ek belowe jou daai boekrak is ’n helse groot projek wat ons gaan laat sweet.”
Net die gedagte daaraan laat hom amper die plot verloor. Die moontlikhede wat ’n laatnagswemmery inhou, laat sy onderlyf instinktief reageer. Hy wil haar styf teen hom vasdruk, haar passievol soen en …
Maar hy bedink hom net betyds. Wicus se waarskuwing dat hy dinge stadig moet vat, weergalm in sy ore.
Hy leun vooroor en soen haar liggies op die voorkop. “Sien jou dan Vrydag.”
Dalk verbeel hy hom, maar dit lyk of daar ’n blos op haar wange is.
* * *
Kassie staar na die kardioloog se lys teen sy yskas.
Dié het voorgestel hy plak dit iewers in sy kombuis op om hom aan sy slegte eetgewoontes van die verlede te herinner. Die opskrif lui “verbode” (in groot, vet letters), gevolg deur ’n lys items: pizzas, hamburgers, hot dogs, vleispasteie, skaaptjops, geblikte frikkadelle …
Hy snork. Politici sou dit kosonteiening sonder vergoeding noem. Want die dokter se voorgeskrewe vaal kossies wat sy gunstelingdisse moet vervang, bied géén kompensasie nie.
Afgesien van die feit dat die dokter sy nikotientoevoer geknip het, het die bliksem ál die vreugde uit eet gehaal. Daarom dat hy nou, elfuur in die aand, nog niks in sy maag het nie buiten twee glase Creme Soda en ’n halwe slab tjoklits.
Hy maak ’n blikkie sardiens oop, gooi die onwelriekende spul in ’n bakkie, vat ’n vurk en stap sitkamer toe.
Terwyl hy langtand eet, is sy gedagtes by die Hernus-saak.
Die media se volgehoue stroom navrae oor hoe hulle met die soektog na “die monster” vorder, het die brigadier in ’n hondsdol marmotjie verander, soos Piedt dit beskryf. “Dis net die skuimbolle om die moederowerste se bekkie wat makeer.”
Kassie sug. Dis moeilik om met haar huis te hou in dié toestand. As sy nie heeltyd by hulle kantoor in en uit nie, word hulle na haar kantoor ontbied.
Haar boodskap klink al soos ’n langspeelplaat wat vasgehaak het: “Die Spookeenheid is onder die vergrootglas, kêrels!” En dan afgemete: “Ons móét nóú eenvóúdig ’n deurbraak bewerkstellig!”
Wat nié so bleddie eenvoudig is nie.
Dit herinner hom aan die werkfoon wat hy vroeër in sy studeerkamer neergesit het toe hy met sy seëls besig was. Hy het die ding op silent gesit, want die stroom SMS-bieps het aan sy senuwees begin knaag. En die konsentrasie wat seëlkatalogisering vereis, duld dit nie.
Dalk moet hy maar weer na die SMS’e gaan kyk.
Hy stap eers kombuis toe en spoel die bakkie deeglik onder die kraan uit. So ’n ding wat sardiens in gehad het, is geneig om lelik te pong.
In sy studeerkamer sien hy daar is sewentien nuwe boodskappe.
Hy lees dit vlugtig. Selfde ou storie: FDS en Kraaifontein sightings.
By die tweede laaste een steek hy vas.
Ek is ’n vrou van die strate. My pimp sê ek moet vir julle message. Ek ken van daai man. In my jonk jare was hy my client. Beauty.
Hy staar lank na die boodskap.
Dalk die moeite werd om Beauty môre te bel en te hoor watter Hernus-herinneringe sy uit haar “jonk” jare kan oproep.
* * *
Hernus parkeer aan die oorkant van die parkie onder ’n laning bome.
Die straat is verlate. Twee van die straatligte werk nie, wat die hoekhuis en die bure s’n in donkerte hul.
Dit pas hom.
Hy klim uit die bakkie, voel-voel aan die oorpak se diep sak na die hamer. Die ding moet net nie uitval as hy oor die muur klim nie. Die beitel is veilig in ’n binnesak toegezip.
Hy loop om na die bak, steek sy hand onder die seil in en trek die krat uit wat hy in die murasie gekry het.
Toe hy die huis se agterste sykant bereik, sit hy die krat teen die muur neer en klim daarop. ’n Flou liggie verlig die agterstoep en ’n geplaveide area.
Hy sien hy sal die krat ongeveer twee meter moet skuif.
Van daar klouter hy geluidloos oor, met die vullisdrom aan die ander kant wat as vastrapplek dien.
Hy klim versigtig af en bespied die terrein.
Daar is ’n braaiarea aan sy regterkant. Dis skuins oorkant ’n stoepie wat na die agterdeur lei. Van daar af sal hy onsigbaar van die straat en parkie wees. Dis ’n beter opsie as die voordeur.
Hy sluip met die hamer in sy hand na die stoepie.
By die deur talm hy. ’n Groot venster links, muur regs. Hy kyk rond, sien die draadtafeltjie, buk af en tel ’n potjie met ’n vetplant in sy linkerhand op. Dit behoort te werk.
Hy vat die hamer stewig vas, mik vir die middel van die venster en kap. Die knetterende slag is ontstellend hard. Hopelik het die bure niks gehoor nie.
Hy hoef nie lank te wag nie. Daar gaan ’n lig dieper in die huis aan. Hy gaan staan langs die agterdeur, sy rug styf teen die muur.
“Bly in die kamer, Lente,” hoor hy ’n manstem. “Ek sal gaan kyk.”
En oomblikke later haar paniekerige stem: “Wees versigtig! En vat ’n gholfstok saam!”
Die agterstoepie word verlig toe die kombuislig aangaan. “Shit,” hoor hy die man sê. “Die bliksem het die ruit stukkend gekap.”
Hy hoor hoe die sleutel in die slot draai. Hou die potplant in sy linkerhand gereed.
Toe die deur oopgaan, gooi hy. Dit tref die plaveisel met ’n dowwe knal.
Die man is dadelik uit, gholfstok in die een hand, flits in die ander. Sy kaal rug is na Hernus gekeer, oë soekend na waar die geluid opgeklink het.
Hernus swaai die hamer en tref die man teen die agterkop. Hy los ’n snikgeluid en val vooroor soos ’n afgekapte boom. Die gholfstok en flits spat uit sy hande.
Gereed vir nog ’n hou as hy sou roer, hou Hernus hom fyn dop. ’n Donker bloedkol kring langs sy kop uit.
“Darren! Is jy oukei?!” kom die bitch se stem uit die huis.
Hernus verspeel nie tyd nie. Hy is in die kombuis, gangaf, reguit na die kamerdeur waar die lig skyn.
Hy storm in.
Sy sit op die rand van die bed in ’n swart nagrok. Versteen. Oë wyd. Mond gaan oop om te skree.
Hy is soos blits op haar. “Maak een geluid en jy’s vrek!”
Hy forseer haar om op haar maag te lê, gaan sit op haar rug. Hy gryp die laken en skeur dit in repe, gebruik dit om haar hande agter haar rug vas te maak.
Sy kerm en hy klap haar teen die kop. “Sjarrap!”
Hy lig haar kop aan haar lang hare op, druk ’n stuk laken in haar mond. Met nog ’n reep bind hy haar mond toe en knoop dit stewig agter haar nek vas. Klim dan van haar af en maak haar bene vas.
Hy gebruik die swart bedsprei om haar lyf in toe te draai.
Sy oë skeer oor die vertrek. Twee kamerjasse hang agter die deur. Hy trek die gordels uit en gebruik dit om die bedsprei styf om haar vas te bind.
Sy sal nou nie kan roer nie.
Hy tel haar op en gooi haar oor sy skouer.

Kassie kom vervaard orent, sy hand wat soek na die wekker op sy bedkassie. Dan besef hy dis sy selfoon wat lui. Hy gryp daarna. Die brigadier, sien hy op die skerm.
Hy sit die bedlampie aan. Tien minute oor vier. Dit beteken gróót kak.
“Wat’s fout, brigadier?”
“Is ek verlig jy antwoord jou foon!” roep sy uit. “Lente Viljoen, die bestuurder by –”
“Ek weet wie sy is. Wat van haar?”
“Sy’s by haar huis in Stellenberg ontvoer … en hulle vermoed dis Hernus.”
“Hulle?”
“Die Bellville-polisie wat nou daar is. Viljoen se kêrel het hulle gebel. Die arme ou sit met ’n moerse kopwond. Hy was ’n paar uur lank lights out voor hy bygekom het.”
“Het hy Hernus herken?”
“Nee, hy’t hom nie eens gesien nie, want hy’s van agter af oor die kop geslaan. Maar iemand in die omgewing het omstreeks middernag ’n wit Toyota-bakkie naby Viljoen se huis geparkeer gesien staan. Hy’t nog gewonder wat die man oor sy skouer na die gekrokte ou bakkie toe aandra.”
“Shit!” sê Kassie. “Wat is die adres, brigadier?”
* * *
Hernus het haar op die matrassie neergelê, nog toegedraai in die bedsprei.
Wanneer dit lig is, sal hy die bedsprei afhaal. Hy wil die naakte vrees in haar oë en die bewing in haar lyf sien wanneer hy haar vertel wat hy alles aan haar gaan doen.
Hy is nog effe onseker oor hoe hy die situasie gaan hanteer.
Maak hy haar vandag al dood, gaan die insekte sy pret bederf. Dis versengend warm en haar liggaam sal binne ure begin ontbind, soos hy gister gesien het met die oorskot van die hond.
Nee, hierdie genot wil hy vir ’n paar dae uitrek.
Gelukkig het hy kopgehou en die brood uit haar kombuisrak gevat voor hy daar weg is. Nou het hy nie nodig om kos te gaan soek nie. Boonop sal die polisie meer as ooit op die uitkyk wees vir hom. Hulle sal wel uitwerk dis hy wat haar ontvoer het.
Dalk moet hy haar vir drie of vier dae aan die lewe hou sodat hy die volle waarde uit sy waagstuk kan kry.
Wanneer hy seks met haar het, sal hy haar kop toemaak en haar só vasbind dat sy nie kan beweeg nie.
* * *
Chrisjan rol in sy bed rond. Kom dan swetsend orent en sit die bedliggie aan. Half-bleddie-vyf.
Vandag begin hulle met die groot oudit vir die mynmaatskappy en hy het heelnag beswaarlik ’n oog toegemaak. Die paar keer wat hy wel ingedommel het, het die droom dadelik begin. Oor en oor dieselfde een.
Hy en Wendy is in haar swembad, sy in ’n skamele bikini. Sy wat terg deur hom nat te spat, hy wat haar laggend gryp en nader trek. Dan soen hulle. Hy wat haar bikini-bostuk losmaak. Sy wat hom ’n snotklap gee.
En in die tye wat hy wakker gelê het, het hy hom bekommer oor sy beperkte tegniese vaardighede. Hy het ewe grootbek ingestem om haar met die boekrak te help – ’n ding wat sy deur Takealot bestel het en wat in dertig los stukke verpak is. Hy het vlugtig na die instruksies gekyk wat sy vir hom gewys het. Dit vereis boorwerk in die muur, kapwerk, skroefwerk, meet-en-paswerk.
Hy sukkel om ’n bleddie gloeilampie te vervang. Hoe de hel gaan hy daai boekrak aanmekaarsit sonder om sy naam te verkrater?
En hy’t ook vir haar gelieg dat hy ’n elektriese boor het. Dié sal hy nog voor werk by ’n hardewarewinkel moet gaan koop. En vanaand sal hy die gebruiksgids moet opswot voordat hy die ding teen sy buitemuur toets.
Sy keel trek toe. Môreaand is om die draai. En dit móét die volmaakte aand wees.
Soos hy gisteraand al afgelei het, is Wendy slaggereed vir die volgende stap.
* * *
Kassie en Rooi hou voor die huis in Stellenberg stil. Daar staan twee polisievoertuie en ’n ambulans. ’n Paar omstanders is saamgebondel op die sypaadjie. Die commotion moes hulle wakker gemaak het.
Toe hulle uitklim, sien Kassie die ambulans is beman. Die brigadier het opdrag gegee dat Viljoen se kêrel die nodige mediese aandag kry, maar Kassie moet eers ’n verklaring afneem voor hulle hom na die hospitaal vervoer.
“Forensies sal eers later kom,” het sy gesê. “Maar die uniforms het die bleddie plek klaar gekontamineer toe hulle soos afkophoenders daar ingestorm het.”
Kassie kan net dink hoe sy hulle uitgekak het.
Hy en Rooi stap die huis binne, draai slap regs toe hulle stemme hoor.
Sitkamer. Vier uniforms staan in ’n halfmaan voor onmiskenbaar Viljoen se kêrel, kaalbolyf en in ’n swart PT-broekie, met ’n helse verband om sy kop. ’n Bejaarde man in ’n kamerjas sit langs hom op die bank.
Een van die uniforms stel homself voor as sersant Philander, ’n gesette man met ’n diklensbril.
“Kaptein, ons wil darem net ons kant van die saak verduidelik, want jou bevelvoerder was nie gelukkig met ons optrede nie,” begin hy dadelik.
“Ons het die oproep van meneer Wilkens gekry.” Hy beduie na Viljoen se kêrel. “En toe oop en toe hierheen gejaag, want meneer Wilkens het gedink die aanvaller is nog iewers in die huis of op die werf.”
Hy skuif sy bril hoër op sy neus en gooi sy hande dramaties in die lug. “Nou word ons kwalik geneem omdat ons nie volgens die boek opgetree het nie. Ons het maar net gedoen wat meneer Wilkens van ons verwag het – om hom te safeguard teen daai aanvaller. As jou bevelvoerder nou haar mond teenoor ons bevelvoerder gaan uitspoel, sal ons weer by hom ook moet please explain en …”
Kassie hou sy hand op. “Los dit vir my, sersant. Ek sal die saak regstel.”
“Julle kan maar gaan, want ons is nou in beheer hier,” sê Rooi minder subtiel.
Philander wink vir sy kollegas en hulle loop brom-brom voordeur toe.
“Dis nou stank vir fokken dank gewees,” sê hy met die uitstap, hard genoeg vir almal in die sitkamer om te hoor.
“Poephol,” fluister Rooi.
Kassie stel hulle aan die twee op die rusbank voor.
“Darren Wilkens,” sê Viljoen se kêrel sonder om sy hand na hulle uit te steek.
Die omie spring orent en druk Kassie se hand lank en hartlik. “Kobie van den Heever. Ek bly net hier skuins oorkant Darren-hulle. Ek het gesien hoe daai man die arme Lentetjie in die bakkie sit en –”
“Dalk moet ons gou in die portaal gesels,” onderbreek Kassie hom.
Hy wil Wilkens nie verder traumatiseer nie, maar hy vermoed die omie het lankal sy volle storie voor die arme man uitgeblaker.
Hy buk af en vat liggies aan Wilkens se skouer. “Ons is nou terug.”
“Is jy darem oukei?” vra Rooi. “Jy soek nie dalk ’n pynpil of iets nie?”
Wilkens skud sy kop. “Die ambulansmanne het vir my pynpille gegee. Ek’s nou fine, dankie.” Sy bewende onderlip vertel ’n ander storie.
Kassie en Rooi volg die omie na die portaal. Dié lyk baie gretig om sy storie te vertel. Hy trek eers vlugtig aan sy welige snor se punte en stryk sy yl hare met ’n plathand reg.
“Soos ek vir Philander gesê het, is ek ’n man wat aan slapeloosheid ly. Gedurig in die nagte op en dan kyk ek maar by my sitkamervenster uit. Ek reken dit was hier rondom twaalf toe ek die bakkie daar langs die parkie onder die bome sien. My nie daaraan gesteur nie, want die jonges vry altyd daar, nè? Toe kyk ek maar bietjie TV.”
Hy beduie na sy kamerjas se sak. “Toe kry ek later mos lus vir ’n skelm sigaretjie.” Hy lag. “Die vrou weet nie daarvan nie. So ek maak dan maar altyd die groot venster oop sodat ek die rook daar kan uitblaas, nè? Spuit ook altyd ’n ou verfrissertjie as ek klaar is – dis nou net om seker te maak mens ruik niks. En dis juis toe ek so aan die spuit is dat ek die man hier oor die parkie sien stap met ’n groot swart gedoente oor die skouer. By die bakkie trek hy die seil af en sit die gedoente daarin. Soos ek gesê het, toe het ek nou nog nie besef dit kan Lentetjie wees nie, nè?”
“Het meneer glad nie onraad vermoed nie? Nooit oorweeg om die polisie te bel nie?” vra Rooi.
Van den Heever gee ’n verontwaardigde snork. “Jong, ek meng my nie in ander mense se sake in nie! Gedag die man het ’n goeie rede gehad om die gedoente in die bakkie te sit, nè?”
“En wanneer het meneer besef dit kan Lente wees?” vra Kassie.
“Toe die poliesmanne hier aankom met skreeuende tyres en ’n helse kabaal. Het my en die vrou wakker gemaak. Toe kom kyk ek wat aangaan en hoor wat hulle sê. Toe maak ek maar my eie gevolgtrekkings, nè?”
“Hoe laat was dit?” vra Rooi.
“Seker so net ná drie.”
“Het meneer dalk die bakkie se registrasienommer gesien?”
“Nee, so het ek nou nie opgelet nie, maar dit was ’n Toyota. Gehawend as jy my vra, nè? Exhaust kort veral érnstige aandag.”
“Reg, baie dankie vir jou samewerking, meneer Van den Heever.” Kassie hou ’n besigheidskaartjie na hom uit. “Bel my gerus as iets anders jou byval.”
Toe die omie by die tuinhekkie uitstap, kies hy dadelik koers na die paar omstanders op die sypaadjie. Hy skud sy kop dramaties voor hy handeswaaiend begin praat.
Rooi grinnik. “Nou’s daai outoppie éérs in sy element, nè?”

Kassie en Rooi gaan sit oorkant Wilkens, ’n skraal kêrel met ’n prominente neus en blonde hare wat bo die verband uitsteek.
“Wat onthou jy alles?” vra Kassie.
Wilkens antwoord met afgewende oë.
“Ons het wakker geskrik toe die venster breek. Helse slag gewees. Ek … ek het die flits en ’n gholfstok gegryp om te gaan kyk. Dit was die groot venster in die kombuis. Ek het die agterdeur oopgesluit en uitgestap, want ek kon niemand op die stoep sien nie. Toe hoor ek ’n geluid regs van my. Ek het ’n tree vorentoe gegee en die flits in daardie rigting geskyn … En toe die hou teen my kop.”
“Niks anders nie?” vra Rooi.
Wilkens skud sy kop, voel-voel versigtig daaraan.
“Waar was Lente?”
“Ek het vir haar gesê om in die kamer te bly.”
“Hoekom het julle nie die polisie gebel toe julle die slag hoor nie?”
“Albei ons selfone was in die kombuis, besig om te laai.”
“Hoe laat het jy bygekom?” vra Kassie.
“Ek … ek weet nie. Ek het op die stoep bygekom en die bloed op die vloer gesien. Toe is ek badkamer toe om die ergste bloed met ’n handdoek af te vee. Ek het na Lente geroep, maar sy het nie geantwoord nie. Sy was nie in die slaapkamer nie. Ek het dadelik die geskeurde laken gesien. Ons bedsprei was ook weg. Toe het ek die polisie gebel. Hulle was net voor drie hier.”
Kassie frons. “Waarom het jy gedink die man is nog hier rond? Dis wat die polisie uit jou oproep afgelei het.”
Wilkens sug, trek sy skouers op. “Ek het maar gehoop hy’s nog hier.”
Vir die eerste keer kyk hy op. “Dink julle dis Hernus?”
“Dit wil so voorkom,” sê Rooi.
“Hy gaan dieselfde aan Lente doen as wat hy aan daai aktrise gedoen het,” sê Wilkens, sy oë skielik nat.
“Al die polisiestasies en die metropolisie is nou op die uitkyk vir hom. Die kanse is goed ons trek hom vanoggend nog vas,” sê Kassie, maar hy klink nie eens vir homself oortuigend nie.
“En mens moenie nou al gevolgtrekkings maak waarom hy Lente ontvoer het en wat hy met haar gaan doen nie,” sê Rooi paaiend.
’n Gloed styg in Wilkens se bleek gesig op. “Dis mos bullshit en julle weet dit! Lente het my vertel hoe bitchy sy met Hernus was. Dis maar haar ou kwaal om mense sleg uit te vreet as dinge nie reg loop by die kantoor nie.”
Kassie weet hy’s reg. Daarvan het hy en Rooi eerstehandse ervaring in die FDS-kantoor gehad toe sy Uys telkens die kop gewas het.
“Hernus gaan haar doodmaak,” sê Wilkens met betraande oë.
* * *
Priscilla is sesuur op. Sy is verbaas om te sien Gerbrand is nie meer in die bed nie.
Sy kry hom in die kombuis, besig om koffie te maak.
“Koffie vir jou?” vra hy toe sy instap.
“Sal lekker wees.” Sy gaan sit by die tafel. “Hoekom is jy so vroeg op? Jy het dan eers vieruur vanoggend by die huis gekom.”
Hy skud sy kop. “Ek sukkel deesdae om in die vroeë oggendure te slaap.”
“Ek weet nie hoe kry jy dit reg nie, Gerbrand. Saans op patrollie en soggens by die skool.”
“Ek slaap darem elke middag.”
“Vir ons almal se onthalwe hoop ek hulle trek daai moordenaar gou vas. Ons kan nie voortgaan met dié onnatuurlike lewe nie.”
“Dis maar die opoffering wat mens maak as jy vir die buurt se veiligheid verantwoordelik is.”
Sy kan haar nie inhou nie. “Ten koste van ons huwelik, ja.”
Hy sit die beker koffie voor haar neer en gaan sit oorkant haar. “Kom ons baklei nie nou daaroor nie.”
Hulle drink in stilte.
“O ja, ek wou jou nog vertel,” sê sy. “Een van die slagoffers in Pretoria met wie ek gepraat het, sê die verkragter het ’n tatoe op sy regterenkel.”
“Dit vertel jou klaar watter soort vent hy is. Regte bleddie fieta, as jy my vra.”
“Jy kan darem nie so sê nie, Gerbrand, baie mense het tatoes. Kyk hoe lyk jou broer.”
Hy vererg hom bloedig. “Man, Ben was nog jonk toe hy sy tatoes gekry het! Hy was daai tyd met verkeerde vriende deurmekaar.”
“Ek’s jammer. Ek het regtig nie bedoel om …”
Hy staan op en stap brommend uit die kombuis.
* * *
Hernus maak die kamerjasgordels los en trek die bedsprei van die bitch af.
Haar oë staan stokstyf in haar kop.
Hy grynslag en trek sy klere stadig uit. Dan gaan lê hy teenaan haar op die matrassie.
“Ek wil hê jy moet nou mooi luister, bitch. Jy het my by die werk heeltyd beledig. Gesê my hande en naels is vuil.”
Hy trek haar nagrok tot onder haar ken op, druk haar een bors hard. “Nou vat hierdie vuil hande aan jou.”
Hy grinnik. “Jy’t gesê ek het ’n klank aan my.” Hy blaas sy asem in haar gesig. “Hoe ruik dit vir jou?”
Trane blink in haar oë.
“Help nie jy tjank nou nie! Jy moes daaraan gedink het toe jy so op my geskree het. Jy het my voor almal verneder. Natuurlik gedink ek’s ’n stokonnosel ou papgat, ek sal alles net sluk?”
Sy skud haar kop, maak gedempte geluide soos sy uit haar toegebinde mond probeer praat.
“Jy het my soos ’n dier behandel, bitch,” fluister hy in haar oor.
“En nou gaan hierdie dier presies vir jou vertel wat hy alles aan jou gaan doen.”
* * *
Chrisjan het Wicus laat weet hy gaan vanoggend effe laat wees. Dié het gesê hy kan sy tyd vat, hulle vergadering met die mense van die mynmaatskappy is uitgestel na die middag weens ’n vertraagde Joburg-vlug.
Dit het Chrisjan tyd gegee om ’n boor te gaan koop. State of the art, en hy het ’n helse bedrag daarvoor betaal, maar hy gee nie om nie. Die boor gaan Wendy beïndruk. Hy moet net seker maak hy weet hoe om die ding te hanteer.
By die kantoor wag Wicus hom met ’n breë glimlag in. “Ek het weer baie goeie nuus vir jou, jou rugged ou bliksem.”
Hy stap saam met Chrisjan na sy kantoor. “Erika het al vroegoggend ’n oproep van die rooikop gekry. En hoor hier, ou pel, daai girltjie is mál oor jou. Sy sê sy’s seker jy is haar ridder op die wit perd!”
Chrisjan steek verbaas vas. “Jy lieg!”
Wicus lag. “Genuine, dis wat sy gesê het. My vrou sal tog nie vir my lieg nie.”
Chrisjan skud sy kop. “Wat sy in my sien, sal die Vader alleen weet.”
“Hel, man, hou op om jouself so te onderskat. Onthou, nie alle girls hou van adonisse nie. Breinkrag tel vir hulle baie meer as looks.”
Chrisjan krimp ineen. Indirek sê sy vriend wat hy nie wil hoor nie – dat sy voorkoms eintlik up to shit is.
Maar Wicus stoomroller voort. “En onthou, Wendy is gék oor jou rugged looks en jou bruin ogies. So al wat ek vir jou kan sê, is dat die bal nou in jou court is. Speel jou beste voorhandhou … en binnekort hoor ons huweliksklokkies klink.”
Hy stap laggend weg. “Ek weet ook jy gaan môreaand wéér na haar toe. Jy kan my in die toekoms sommer Big Brother noem. Ek hoor en sien álles.”
Chrisjan gaan sit agter sy lessenaar.
Hy verbeel hom hy hoor klinkende huweliksklokkies.

“Forensies sê hulle het heelparty vingerafdrukke in Lente se kamer gekry,” sê Kassie. “Maar dit gaan ons nie veel help nie. Ons weet tog dis Hernus wat haar ontvoer het.”
Lulu skud haar kop. “Dis waar jy verkeerd is. As daardie vingerafdrukke ooreenstem met dié op die nota van die Welgemoed-vrou, kan ons seker wees dat Hernus ook vir die ander verkragtings verantwoordelik was.”
Kassie knik net. Hy is nie lus om weer in ’n woordewisseling betrokke te raak nie. Gelukkig bly Rooi ook stil. Dié is besig om deur vandag se SMS’e te gaan.
“Hoe lyk dit?” vra Kassie.
Rooi sug. “Dieselfde bleddie ou storie. Boggherol wat ons op sy spoor gaan sit.”
Dan onthou Kassie die prostituut se boodskap van gisteraand. Hy vertel Rooi daarvan.
“Dink jy sy gaan ons kan help? Sy’t duidelik lank gelede met Hernus te doen gehad. Dis seker nie regtig tersaaklik vir nou nie.”
“Kan nie kwaad doen om te hoor wat sy te vertelle het nie,” sê Kassie.
Hy gaan na die kontaklys van sy foon waar hy die nommer gestoor het en bel, maar daar is nie antwoord nie. Hy los ’n boodskap dat Beauty hom moet terugbel.
“Ek wens Colyn en Piedt wil klaarkry by die brigadier,” sê Rooi.
Kassie gee ’n laggie. “As dit van my afhang, kan hulle haar die hele dag besig hou. Ek sien nie juis uit om na haar vergadering te gaan nie. Ons gaan net weer hoor hoe die vergrootglas nou éérs op die Spookeenheid is.”
“Met daai stelling gaan sy in die kol wees, want die media gaan ballistic raak oor die ontvoering.”
“Moenie my daaraan herinner nie.”
Kassie staan sugtend op en stap na die venster. Hy tuur uit oor Buitenkantstraat. In sulke tye mis hy sy Luckies die meeste.
Lulu kug. “Jy weet, Kassie, terwyl jy nou daar staan en die son so op jou gesig val, trek jy vir my vreeslik baie op die akteur Frank Opperman.”
“Jy’s nie die eerste een wat daai ooreenkoms raaksien nie,” lag Rooi. “Kassie se neef van Johannesburg noem hom glad Ouboet.”
Kassie glimlag wrang, tik op sy maag. “As hy my nou moet sien, noem hy my eerder Wors.”
“Ek wil nou nie persoonlik raak nie,” sê Lulu, “maar as jy jou windjekker vir my gee, sal ek by die huis daai onooglike kol op die sak uithaal. Ou boereraat wat my ma my gegee het. Jy vat net –”
Kassie hou sy hand op. “Ek’s van plan om ’n nuwe een te koop. Kry net nie bleddie kans nie.”
Die deur gaan oop en Piedt loer in. “Die moederowerste sê julle kan maar kom.”
Hy fluit deur sy tande. “En vandag makeer daar nie skuim om daai marmotjie se bekkie nie. Dit bol spierwit innie hoeke, my bra’s.”
* * *
Snuif is in sy element, sien Priscilla by vanoggend se redaksievergadering.
“’n Kontak in die polisie het my pas gebel,” sê die ou man. “Laas nag is daar ’n vrou in Stellenberg ontvoer. Die Bellville-polisie was veronderstel om die saak te hanteer, maar dis summier aan die Spesiale Spookeenheid oorhandig.”
Hy kyk glimlaggend na Priscilla. “Iets ruik hier na muishond.”
“Ek … verstaan nie,” stamel sy.
“Dalk moet ek jou in die prentjie bring. Haar naam is Lente Viljoen – die bestuurder van Fast Delivery Services.”
Priscilla weet steeds nie waarop hy sinspeel nie.
Hy druk met albei sy hande op die konferensietafel en leun vorentoe. “Dis die maatskappy waarby Colleen Adler se moordenaar gewerk het.”
Sy frons. “En die polisie dink hý is die ontvoerder?”
Snuif trek sy skouers op. “Ek het pas die Spookeenheid gebel. Die vrou wat geantwoord het, wou nie bevestig of dit die geval is nie. Sy sê die span wat die saak hanteer, vergader nou en hulle sal later ’n verklaring uitreik.”
“Hoe seker is meneer daar’s ’n verband?” vra Neville.
Snuif gee sy meewarige laggie. “Net die feit dat die Spookeenheid die saak so vinnig oorgeneem het, vertel mos als. Dis nie rocket science om uit te werk dat Hernus van der Merwe hulle verdagte is nie.”
Priscilla se moed sak in haar skoene. Hier kom ’n nuwe opdrag, weet sy. Brekende nuus op ’n Vrydag is Die Stem se kos, want dis die enigste dag van die week waarop hulle met die ander media om warm nuus kan meeding.
“As die polisie vandag ’n verklaring uitreik, gaan al die ander koerante die storie môre dra,” sê sy om Snuif se ooglopende geesdrif te probeer demp.
“Ja, jy’s reg. Ons hou jou berig oor die Pretoria-slagoffer die hoofstorie vir môre.” Hy grinnik. “Daai orgasme-quote is net te kosbaar om op die binneblaaie weg te steek.”
Hy swaai sy wysvinger rond. “Maar ek hou ’n kolom op die voorblad oop vir die storie wat jy nóú gaan uitkrap. Ons gaan nie wag vir die polisieverklaring nie, want ek het die adres in Stellenberg gekry waar die ontvoering plaasgevind het. Jy gaan nou dadelik soontoe. Die bure sal wel weet wat aangaan. En as ons gelukkig is, bevestig hulle die Hernus van der Merwe connection.”
Hy staan handevrywend terug. “Onthou, by Die Stem is níks onmoontlik nie.”
* * *
Hernus strek hom uit en begin sy klere aantrek.
Die bitch lê en bewe op die matrassie.
Tot nou toe was die seks teleurstellend. Al het hy haar styf vasgebind, kry sy dit nog steeds reg om onder hom te kriewel. Dit bederf alles.
Hy het haar al met die vuis gebliksem sodat sy moet stil lê, maar dit help ook nie.
Vanaand gaan hy die ystersaag gebruik, besluit hy.
* * *
Piedt was reg, sien Kassie. Die brigadier is in ’n erg omgesukkelde bui. Die uitdrukking op haar gesig toon al die onheilspellende tekens van ’n naderende storm.
“Asof ons nie genoeg drama met die ontvoering het nie!” kla sy. “Nou het Colyn en Piedt ook nog opgeslip met hulle bleddie saak. Soms verstom die sogenaamde elite-speurders my met hulle onvermoë om vir hulleself te dink.”
Sy skep asem. “En Lettie het al ’n oproep van daai smerige Stem-koerantjie gekry. Hulle wou wragtig weet of Hernus by die ontvoering betrokke is.”
“Seker nie moeilik gewees om dit uit te werk nie,” sê Kassie. “Sy verbintenis met Fast Delivery Services moes hulle daai idee gegee het.”
“Dis nie die punt nie, Kassie! Iemand in die polisie het hulle ingelig dat ons die saak hanteer. My uitdruklike opdrag aan die Bellville-stasie was dat hulle nie ’n woord oor die ontvoering moet rep nie, en veral nie dat ons die saak oorgevat het nie.”
Kassie frons. “Ons kan darem seker nie die storie wil stil hou nie? Dit kan op ’n ander plek uitlek. Lente se bure kan begin praat.”
Sy kyk vies na hom. “Ek beoog nie om die storie stil te hou nie! Ons sal natuurlik ’n verklaring oor die ontvoering uitreik, maar oor Hernus se aandeel móét ons swyg.”
Kassie kan nie verstaan waarom sy dit wil doen nie, maar hy bly eerder stil. As sy in só ’n bui is, is dit beter om haar eers uit te luister. Dis die enigste manier om ’n mate van vrede te bewaar.
“Hoekom moet ons oor sy aandeel stilbly?” vra Rooi.
“Watse stupid vraag is dit?!” ontplof sy.
“Ek … ek het net gewonder,” stamel Rooi.
“Wil jy nou wragtig hê die hele Kaap moet in ’n toestand van massahisterie verval? Die wrede bliksem wat hulle geliefde sepiester onthoof het, het nou nóg ’n jong, aantreklike vrou in sy kloue. Die druk op die Spookeenheid gaan onhanteerbaar wees!”
Rooi sluk. “Ja, dis … seker waar.”
“Nie seker nie, maar beslís. En die polisiehoof stem saam met my.”
Sy gluur Kassie aan. “Stel ’n kort verklaring op wat ons vir die mediakantoor kan stuur. Sê net ons ondersoek die saak, maar enige bespiegeling oor wie die ontvoerder is, is heeltemal voortydig. En dis ál wat ons sê.”
Kassie knik.
Sy wuif hulle weg. “Julle kan gaan. Ek moet nou eers Colyn en Piedt se stront uitsorteer.”
By die deur roep sy hulle terug.
“Ons móét nóú eenvóúdig ’n deurbraak bewerkstellig, kêrels,” sê sy afgemete.
“Bliksis, maar sy’s bedonnerd!” sê Rooi toe hulle in die kantoor kom.
“Ek neem aan dit het nie goed gegaan nie?” vra Lulu.
Rooi trek ’n gesig. “Aller-bleddie-mins.”
Kassie se selfoon lui.
Dis Beauty die prostituut, sien hy op die skerm.
“Kaptein, my airtime is min,” sê sy. “Ek kannie lank praattie.”
“Waar’s jy nou?”
“Hier innie city centre by die Grand Parade.”
“Ons kantoor is in Buitenkantstraat. Dis naby die Parade, maar dis effens moeilik om te verduidelik waar –”
“Buitenkant?” val sy hom in die rede. “Dis mos wa’ daai fancy coffee shop is?”
“Ja, die Truth Coffee Roasting.”
“Ek weet van hom. Dan wag ek vir jou da’ op die pavement. Sal so oor thirty minutes da’ wees, want ek doen nog bietjie shopping.”
Hy wil nog vra hoe hy haar gaan uitken, maar die foon is skielik dood. Haar airtime moet gegroet het.
Dit pas hom dat die afspraak eers oor ’n halfuur is. Genoeg kans om gou die mediaverklaring af te handel.

Chrisjan is verlig. Die mynmaatskappy koerier Maandag nog ’n klomp inligting vir die oudit. Wicus het gesê hulle kan dan eers volstoom begin werk.
“Jy kan maar ’n af middag vat. Dit gee jou kans om sielkundig voor te berei vir vanaand se voorhandhou,” het Wicus laggend gesê.
Chrisjan het Wicus gevra om by sy vrou uit te vind watter geskenk hy vir Wendy kan gee, “net om darem dankie te sê vir Woensdagaand se ete”.
Dié het teruggekom met die nuus dat Wendy gek is na goeie parfuum. “Erika sê as jy haar nou regtig wil beïndruk, moet jy vir haar ’n botteltjie Chanel Coco Mademoiselle koop. Dis glo móér-móér duur, maar volgens my vrou dié ultimate parfuum.”
Handig om sulke binne-inligting oor Wendy te hê. Hy kan dit in die toekoms nét tot sy voordeel inspan.
* * *
Kassie kyk na die e-pos wat hy pas van die brigadier ontvang het.
Jou verklaring is in orde, maar jy sal jóú naam as die Spookeenheid se woordvoerder moet opgee. Ek het nie vandag tyd om medianavrae te beantwoord nie.
Hy sug, verander die verklaring en stuur dit na die polisie se mediakantoor. Hy gaan oorval word met oproepe. Boonop sal hy donners versigtig moet trap met wat hy sê, want die brig gaan met als fout vind.
Rooi kom van die balkon ingestap. “Dit moet Beauty wees wat nou daar voor die coffee shop opgerock het. Lyk kompleet soos Lady Gaga.”
“Wie’s Lady Kaka?” vra Kassie fronsend.
Lulu giggel.
“Gha-gha,” sê Rooi. “Sy trek vreeslik weird aan … ’n bekende Amerikaanse sangeres en aktrise.”
Kassie kom orent agter sy lessenaar. “Nou kom ons gaan hoor watse deuntjie ons plaaslike Lady sing.”
In die straat sien hy haar op ’n afstand raak. Kan net Beauty wees.
Ondanks die somerhitte het sy ’n uitrusting van verskeie lae veelkleurige materiaal oor haar bolyf gedrapeer. Onder dié vreemde gewaad steek ’n goudgeel kniebroek uit, wat stewige kuite en rooi hoëhakskoene vertoon.
Hulle groet en stel hulleself voor.
“Nice to meet you.” Sy druk-druk aan haar spierwit gebleikte Afro-kapsel, fladder haar lang kunswimpers en flits ’n stel tande waarvan die voorste twee ontbreek.
“Is ek darem nou suddenly lus vir ’n koppie koffie by dié fancy plek.” Sy beduie na die koffiewinkel.
Kassie en Rooi kyk vir ’n oomblik onseker na mekaar.
“Reg,” sê Kassie, “kom ons gaan drink koffie.”
Sy stap voor hulle uit, en hy sien hoe die koppe draai soos mense vir hulle kyk.
Hulle gaan sit oorkant Beauty, Rooi met sy notaboek en pen in die hand.
“Nee kyk,” begin sy, “toe ek daai gesig die anner aand op die tiewie sien, toe kom die memories yt my jonk dae vinnig na my toe terug. My pimp sê toe ek moet die polieste laat weet.” Sy druk haar regterhand teen haar bors, glimlag breed. “En hier is ek … at your service.”
Hulle bestel koffie.
“Presies wanneer het jy met hom … sake gedoen?” vra Kassie.
“Many moons ago in die Kraaifontein. Hy was toe ’n painter, want sy bakkie was altyd vol paintblikke en kwaste en goeters.”
“Hoeveel keer het julle … kontak met mekaar gehad?”
“Oe, sieka ’n dozen times, ma’ vir hom sal ek altyd remember. Weird kry ’n new meaning saam met daai een.”
“Wat was weird aan hom?” vra Rooi.
“Ek moes altyd dooi speel as ek vir hom ga’ lê het.”
“Dooi?” vra Kassie.
“Ja, ek maggie ’n move gemaak hettie. Okkie gechat of virrie show pleasure sounds gemaak hettie, soos wat my anner clients van gelike het. En hy’t my oë altyd toegebind. Gesê hy willie sien da’s life in my nie.”
“Het julle agterop sy bakkie julle … sake gedoen?”
“Nei!” Sy vat ’n groot sluk koffie en gee ’n laggie. “Daai bakkie was so vol paintblikke dat da’ nie space vir enige activity wassie. Nei, hy’t vir my every time na die ruined house toe gevat.”
“’n Murasie?” wil Rooi weet.
“Daai’s reg. ’n Murasie da’ tussen die bosse teenaan die Kraaifontein.”
“Het jou ander kliënte jou ook soontoe gevat?”
“Nei, dit was net die weirdo se possie.”
“Het dit aan hom behoort?” vra Kassie.
“Nei, niemand sal daai ruined house wil own nie. Ma’ die weirdo het ’n liking virrie plek gehad. Hy’t een van my colleagues ok altyd soontoe gevat.”
“Waar presies is die plek?”
Sy trek haar skouers op. “Offit nog da’ is, sal ekkie weettie. Soos ek gesê het, dis many moons ago. Ma’ jy ry yt oppe dirt road da’ aan die northern side vannie Kraaifontein, en dan het hy altyd by die groot klip afgedraai en da’ tussen die bosse deur gery om by sy possie yt te kom.”
“Kan ’n mens die murasie van die grondpad af sien?”
“Nei, daai plek is té diep weggestiek tussen die bosse.”
* * *
“En toe wonder ek nogals wat doen die man met die gedoente oor sy skouer. Natuurlik toe nog nie besef dis Lentetjie nie, nè?”
“En meneer sê hy het met ’n wit Toyota-bakkie gery?” vra Priscilla.
Van den Heever knik. “Ek kon nou nie in die donker sy registrasienommer lees nie, maar dit was beslis ’n Toyota.”
“Was meneer in die huis toe Lente se kêrel met die polisie gepraat het?”
Hy knik. “Ek het dadelik oorgestap toe hulle hier aankom.”
“Dis nou die Bellville-polisie?”
“Ja, vier manne wat met vangwaens hier aangekom het. Hulle het gesê ek moet inkom toe hulle hoor ek het die man met die bakkie gesien.”
“Het hulle iets gesê dat Hernus van der Merwe betrokke kan wees?”
“Ja, Darren het heeltyd gesê hy dink dis daai monster.” Hy skud sy kop. “Om te dink Lentetjie is nou in die hande van daai vent wat die pragtige Adler-nooientjie doodgemaak het, nè?”
“Het Darren gesien dis hy?”
“Nee, hy was uitgeslaan voor hy iets kon sien. Maar hy’t so vermoed, gesê Lentetjie was maar lelik met die vent daar by haar werk.” Hy leun vorentoe en fluister: “Glo ’n regte teertang gewees. Lentetjie moes hom gereeld berispe oor sy voorkoms, nè?”
“Wanneer het die speurders toe hier aangekom?”
“Eers later. Die sersantjie het vreeslik met iemand oor die foon gestry, en toe gesê hulle gaan die saak nie verder neem nie. Dis nou in die hande van die Spoke, want hulle hanteer mos die moordsaak van die Adler-nooientjie.”

“Hoekom ons altyd op hierdie tyd van die middag die N1-verkeer moet trotseer, sal ek nie weet nie,” sê Rooi toe hulle duskant die Goodwood-afrit vir die soveelste keer tot stilstand kom.
“Niks jaag ons nie,” sê Kassie. “Ek kan my nie indink daai murasie bestaan nog ná al die jare nie.”
“Wel, Hernus se nommerplaat is op daai grondpad opgetel. Dalk is ons hierdie keer lucky.”
“Kan jy die groot klip langs die pad onthou waarvan Beauty praat?”
Rooi skud sy kop. “Ek het nie eintlik na sulke goed opgelet toe ons daar was nie.”
Kassie se selfoon lui.
Hy swets. Kan net weer ’n medianavraag wees. In die tyd wat hulle op die N1 is, het hy al drie oproepe gekry – een van ’n SABC-verslaggewer en twee van plaaslike koerantjoernaliste. Gelukkig het nie een die Hernus-konneksie met die ontvoering gemaak nie en kon hy hulle vinnig uit sy hare kry.
“Priscilla Bekker van Die Stem,” sê ’n vrouestem toe hy antwoord.
Kassie verstyf. Hy sal nou versigtig moet trap.
“Kaptein, ons het inligting bekom dat Hernus van der Merwe vir Lente Viljoen se ontvoering verantwoordelik is.”
Fok!
“Waar kom julle daaraan?”
“’n Stellenberg-inwoner het ons vertel.”
Hy forseer ’n laggie uit. “Dis maar net bespiegelings wat die ronde doen.”
“Nee, kaptein, dis nie bespiegelings nie. Ons bron was laas nag teenwoordig toe die polisie gesels het met Viljoen se kêrel, wat daarvan oortuig is dat Hernus betrokke was. Ons bron het ook gesien hoe Hernus vir Viljoen oor sy skouer dra en haar agterop ’n wit Toyota-bakkie sit.”
Moet die bliksemse spraaksamige omie wees, besef Kassie.
“Julle bron maak wilde afleidings.”
“Hoekom ondersoek die Spesiale Spookeenheid dan die saak as dit sulke wilde afleidings is?”
“Ons ondersoek baie sake, wat nie noodwendig met mekaar verband hou nie.”
“Bestaan daar by julle ’n vermoede dat daar in hierdie geval wel ’n verband kan wees?”
“Ons ondersoek is tans in ’n sensitiewe stadium en ek kan nie kommentaar lewer nie. En ek herinner jou net daaraan dat jou koerant vir dwarsboming van die gereg aangekla kan word as julle allerlei ongegronde bewerings publiseer wat die ondersoek kan ondermyn.”
“Kaptein, jy weet so goed soos ek hierdie is nie ongegronde bewerings nie!”
“Ek het geen verdere kommentaar nie.”
Kassie druk die foon dood. “Daai donnerse joernalis van Die Stem het met Van den Heever gepraat.”
Rooi trek ’n gesig. “En hy’t natuurlik soos ’n kanarie gesing.”
Kassie knik. “Die brigadier se beheptheid daarmee om die Spookeenheid uit die firing line te hou, is besig om my onder te kry.”
“Dis ongelukkig soos sy gewire is, nè?”
Kassie kan nie anders as om te glimlag nie.
* * *
Hernus het die bitch vertel wat vanaand gaan gebeur.
Haar reaksie het hom groot bevrediging gegee. Sy het soos ’n riet gebewe, haar kop verwoed geskud en soos ’n baba gehuil. ’n Paar keer verstik in haar snot en trane omdat haar mond toegebind is.
Hy sal vanaand ’n seremonie daarvan maak.
Kerse brand.
Dit so lank as moontlik uitrek.
Sy verdien om in haar laaste uur op aarde in vrees en bewing te leef.
Hy kan selfs oorweeg om die laken om haar mond los te maak. Dis afgesonderd genoeg hier. Niemand sal haar pleitkrete hoor nie.
Dan sal hy begin saag.
Baie stadig.
* * *
Snuif swaai sy voorvinger verwoed rond.
“Geen poliesmannetjie gaan ons dreig met dwarsboming van die gereg nie! Dis duidelik hulle wil die Hernus-konneksie net stil hou om die druk van hulle af te haal. Dis ’n ou gewoonte van ons land se platpote. Hoe minder druk daar op hulle is, hoe makliker is dit vir hulle om met ’n saak te sloer.”
Hy stut sy hande op Priscilla se lessenaar.
“Jy skryf alles wat jy het. En ook woordeliks jou gesprek met daai kapteintjie. Die publiek moet sien watter ruggraatlose slapgatte hulle is.”
“En sê nou ons berig ondermyn hulle ondersoek wel?” vra Priscilla.
Snuif snork. “Moet jou nie daaroor bekommer nie. Ek sal dit handle.”
Hy glimlag. “Die bottom line is dat Die Stem hom deur niémand laat intimideer nie, Priscilla. Dis wat ons lesers van ons verwag.”
* * *
Om amper tweeduisend rand vir só ’n piepklein botteltjie parfuum te betaal, is belaglik!
Maar Chrisjan het deurgedruk. As hy Wendy daarmee kan beïndruk, doen hy dit met graagte.
Hy stap by sy meenthuis in en sit die inkoopsakke op sy bed neer. Hy gaan gou weer sy nuwe klere aantrek sodat hy homself tydsaam in die spieël kan bestudeer. Die aantrekhokkie was te klein om dit deeglik te doen.
Hy het gegaan vir die casual look met die oog op die bou van die boekrak. Kakiekortbroek, swart T-hemp en leersandale.
Die swemhanddoek is donkerblou, wat pas by die nuwe ligblou swembroek wat hy aangeskaf het.
Hy sit by voorbaat die pakkie kondome in die kortbroek se agtersak om te verseker hy vergeet dit nie môre in sy haas nie.
* * *
Kassie sien die rots eerste raak.
“Daar’s hy! Ek’s seker dis waarvan Beauty gepraat het.”
Rooi hou op die skouer van die grondpad stil. Die lang gras maak dit onmoontlik om te bepaal of hulle met die poelmotor teen die bultjie kan opry.
Hulle klim uit en stap om die rots.
“Het hom!” Rooi wys na ongeveer vyf meter links van die rots.
Die gras is effens platgedruk en ’n entjie verder raak voertuigspore sigbaar in die sanderige grond. Die paadjie lei na regs tot tussen digte bosse.
Hulle stap ’n entjie aan.
“Daar’s ’n gap om tussen die bosse in te ry,” beduie Rooi.
“Die vraag is of ons moet ry of loop?”
“Beauty het geskat dis omtrent ’n kilometer tot by die murasie. Dalk moet ons tot so halfpad ry en van daar af voetslaan. Mens wil nie die bliksem waarsku jy kom nie.”
Kassie knik. Hy sien in elk geval nie kans om so ver te voet tussen daai bosse in te foeter nie.
Hulle klim terug in die kar.
“Bliksis, daai vars wielspore wys mos iemand het onlangs hier gery. Kan jy dink as ons die fokker daar kry?”
Kassie druk sy hand onder die windjekker in en haal sy Beretta uit die holster.
“Ons sal op ons hoede moet wees. Ons soek na ’n weerwolf met die sperm van ’n wildehond.”
“Shit, jy laat dit nou na ’n gevaarlike operasie klink! Moet ons nie versterkings laat kom nie?”
“En met rooi gesigte sit as daar geen murasie of Hernus is nie?” Kassie glimlag wrang. “Nee wat, ons twee is seker mans genoeg om ’n ou weerwolfie alleen te tem.”

Die poelmotor dreun hard soos Rooi uit ’n sandkol in die kronkelpaadjie probeer kom.
“Die verdomde ding sit vas, die wiele spin like hell. Ons sal van hier af moet loop.”
Kassie swets onderlangs. Hulle het skaars tweehonderd meter afgelê.
Hulle klim uit, albei nou met hulle Berettas in die hand.
’n Wind het skielik opgesteek en suis deur die bosse. Blare waai rond en stof dwarrel die lug in.
Hulle loop versigtig om nie droë takkies raak te trap nie, wat hulle vordering stadig en vermoeiend maak. Daar is ook nie ’n ander roete nie, besef Kassie. Die bosse aan weerskante van die paadjie is ondeurdringbaar dig.
Skaars ’n honderd meter verder kom hulle om ’n draai en steek verbaas vas. Voor hulle is ’n oopte. ’n Entjie weg is die murasie agter ’n paar bome sigbaar.
Beauty se skatting van ’n kilometer was verkeerd. Die paadjie is veel korter.
Hulle sluip nader.
Albei wip van die skrik toe ’n swerm voëls fladderend wegvlieg.
Die deel van die murasie wat hulle kan sien, is ’n algehele bouval – ingetuimelde mure, stene, sinkplate, gebreekte teëls en hope rommel.
Rooi beduie vir Kassie dat hulle om ’n digte plaat bosse sal moet loop om ’n beter indruk van die plek te kry.
Hulle sluip soontoe, trap versigtig om nie ’n lawaai te maak nie.
Om die draai staan die wit Toyota-bakkie.
“Bliksis, hy’s hier,” fluister Rooi.
Kassie hou sy hand op. Nou sal hulle uiters versigtig moet wees.
Hulle bespied die plek goed.
Die agterste deel van die huis staan nog en het gedeeltelik ’n dak. Langs die voorste muur het iemand vuurgemaak. Die oorblyfsels van ’n dier se karkas lê langs ’n hopie hout.
“Dit gaan veilig wees om met ’n draai soontoe te loop,” fluister Kassie. “Hy sal ons nie vanuit die huis kan sien nie.”
Rooi knik.
Met die Berettas voor hulle uitgehou sluip hulle nader. Die stank van verrotte vleis hang swaar in die lug.
Die sterk wind laat ’n boom se takke klap-klap teen die sinkplaatdak. Hulle stap om ’n rol geroeste lemmetjiesdraad om teenaan die voorste muur te kom.
Kassie gaan staan met sy rug styf teen die muur. Hy spits sy ore, maar die wind deur die takke maak dit onmoontlik om iets te hoor.
Voetjie vir voetjie beweeg hulle nader aan die gapende gat in die muur.
Kassie loer versigtig om die hoek.
Die lig is effe dynserig, maar hy kan sien dis ’n groot vertrek.
Hy skreef sy oë. Teen die oorkantste muur lê daar iets. Lyk kompleet soos die silhoeët van ’n mens. Hernus?
Hy beduie vir Rooi om ook te kyk.
Dié kyk lank, ruk dan sy kop terug.
“Dis Lente Viljoen,” fluister hy.
“Is jy seker?”
“Honderd persent.”
“Sien jy hom nie?”
“Nee, maar daar’s ’n deur in die regterkantste hoek. Dalk is hy in die vertrek langsaan.”
“Kom ons gaan in,” sê Kassie vasbeslote. “Ons kan nie hier staan en hanna-hanna nie. Hou jou oë en ore oop, en skiet vir sy bene as jy die bliksem sien.”
Hulle sluip in.
Vloerplanke kraak onder hulle voete.
’n Rilling trek langs Kassie se rug af. As Hernus hulle nie nou gehoor het nie, skort daar iets met sy ore.
Sy oë skeer oor die vertrek. Afgesien van ’n paar hope rommel is daar nie regtig wegkruipplek nie.
Rooi loop teen die muur af tot by die deur, pistool voor hom uitgehou. Hy loer in, wys dan met sy duim dis veilig.
Hulle stap na Lente Viljoen. Sy lê nakend en uitgestrek op haar rug, voete en bene vasgemaak aan weerskante van die matrassie. Haar mond is toegebind en haar oë staan wild in haar kop.
Langs haar op die vloer lê ’n ystersaag.
Haar bleek lyf is vol kneuskolle, sien Kassie, asof sy met die vuis geslaan is.
Hy is net dankbaar sy leef.
Hy beduie vir Rooi om die omgewing dop te hou, kniel langs haar en sny die repe laken om haar mond met sy knipmes los. Sy spoeg proesend ’n stuk materiaal uit.
Hy sny haar bene en voete ook los en gee vir haar die bedsprei wat langs die matrassie lê om haarself te bedek. Sy bewe soos ’n riet, haar gesig asvaal, oë ingesonke, lippe gebars, tande klapperend op mekaar.
“Hy … is … weg,” stotter sy, haar stem skor. “Ons het julle … kar se dreuning gehoor … Toe hardloop hy.” Sy beduie na die gat in die muur waar hulle ingekom het. “Hy’s daar uit.”
Haar onderlip bewe, trane stroom oor haar wange.
“Hy … hy sou my kop vanaand af … afsaag,” sê sy snikkend.
* * *
Op pad huis toe stop Priscilla eers by die drankwinkel.
Vanaand het sy ’n héle paar dubbelbrandewyne nodig om haar in ’n beter stemming te bring.
Met Gerbrand weer besig met sy alewige patrolliediens, sien sy nie kans om die aand alleen sonder ’n bottel aan te durf nie. Daarvoor is haar gedagtes veels te somber.
Sy vervloek Snuif Hamersma, Die Stem en die feit dat sy joernalistiek as ’n beroep gekies het.
Môreoggend pryk albei haar stories op die voorblad. Vrou beleef angsorgasme, lui Snuif se hoofopskrif vir die Pretoria-slagoffer se storie, gevolg deur Nóg ’n beeldskone eva in monster se kloue vir die ontvoeringberig.
Hierdie twee stories gaan haar laaste hoop op ’n beter toekoms kelder. Geen maatskappy of selfs ander koerant gaan belangstel in die dienste van iemand wat die pyn en lyding van ’n verkragtingslagoffer só aanbied nie.
Daarby word die polisie ooglopend uitgedaag met die ontvoeringstorie. Sy weet nou al daai berig gaan sleg boemerang. Snuif speel op die hof se voorstoep deur dit te publiseer – en boonop onder haar naam.
* * *
Hernus klouter hortend en hygend teen die wal uit. Sy asem stoot branderig deur sy keel en sweet stroom van sy voorkop in sy oë.
Dit kan net die polisie wees, maal dit deur sy kop. Niemand anders sou daai afgeleë paadjie aandurf nie. Hoe het hulle uitgevind hy is daar? Sy verlore nommerplaat gekry?
Sy bene voel soos lood van die ent wat hy deur die bosse gehardloop het, maar hy beur voort. Paniek klop in sy slape. Hy verwag om enige oomblik polisiesirenes te hoor loei.
Toe hy bo kom, bespied hy die omgewing.
Van hier af is dit nie ver tot by die teerpad nie, en dan net ’n halwe kilometer na die vulstasie waar die vragmotors brandstof ingooi. As hy ongesiens daar kan kom, sal hy vir ’n lift vra. Hy het ’n paar rand in sy beursie om iemand se samewerking te koop.
In hierdie stadium steek daar net een laaste, desperate plan in sy kop vas om weg te kom.
Dis ál waaraan hy nou kan vasklou.

Kassie kyk op sy horlosie. Halfsewe. Dit gaan ’n lang aand word.
Hy is net dankbaar die ambulans is nou weg met Lente Viljoen. Hulle moes heeltyd by haar waak. Hy en Rooi het besluit dit gaan futiel wees as een van hulle intussen na Hernus gaan soek. Dis nie die soort ou wat jy alleen aandurf nie.
Sy gedagtes keer terug na Lente.
Hy kan nie dink dat hy in sy ganse loopbaan al so ’n getraumatiseerde mens gesien het nie. Uit net die bietjie wat sy hulle vertel het, verstaan hy dit. Hoe Hernus haar verskeie kere verkrag het, elke keer met die vuis geslaan het as sy ’n beweging maak, en boonop sy dreigemente van hoe hy haar stadig en pynlik met ’n ystersaag gaan onthoof.
Daardie geestelike letsels gaan nóóit genees nie, dink Kassie, dis genoeg om die vrou vir die res van haar lewe te knak.
Nou kan hulle uiteindelik op Hernus fokus. Die Kraaifontein-polisie het darem vier manne beskikbaar gestel ná ’n kwaai oproep van die brigadier aan hulle bevelvoerder. Dié het aanvanklik vir Kassie gesê dat hulle nie die mannekrag het om te help nie.
’n Soektog met flitse tussen die bosse lê vir hulle voor.
Nie eintlik ’n taak waarna Kassie uitsien nie. Hier is letterlik duisende wegkruipplekke vir die vent – ás hy nog in die omgewing is.
* * *
Chrisjan hou voor Wendy se huis stil. Hy is bruisend opgewonde oor die aand wat voorlê.
Met sy nuut aangekoopte gereedskapkis, die toegedraaide botteltjie parfuum en swemklere onder sy arm vasgeknyp, stap hy voordeur toe en druk die klokkie.
Wendy maak die deur oop. Haar T-hemp span styf oor haar borste, die kortbroekie vertoon twee welgevormde en bruingebrande bene.
Sy glimlag breed. “Aa, Chrisjantjie is hiér, toolkit en al.”
Hy voel hoe sy liggaam verstyf. Hoekom noem sy hom Chrisjantjie?
Sy moes die uitdrukking op sy gesig gesien het, want sy lag. “Ek het vanmiddag vir Valerie Vermeulen gebel om aan te sluit by die omgeegroepie. Toe ek sê jy het my op haar spoor gesit, vertel sy net hoe wonderlik Chrisjantjie die boekhouer is.”
Hy wil eers iets sê oor daai teef, maar besluit daarteen. Dit sal nie ’n goeie indruk skep nie.
“Sy’s maar geneig om bietjie te oordryf,” lag hy verleë.
Hy oorhandig die parfuum aan Wendy. “Net ietsie kleins om dankie te sê vir Woensdagaand se heerlike ete.”
“Oe, dis nice van jou. Kan ek maar oopmaak?”
Hy knik glimlaggend.
Sy skeur die papier af. Absolute verwondering staan op haar gesig geskryf. “My gunsteling-Chanel!”
Sy skud haar kop. “Dis verskriklik duur! Jy moes nie, maar jy sal nie eers kan raai hoe jy my nou bederf nie!”
Sy gee ’n tree vorentoe, sit haar arm om sy nek en soen hom vol op die mond. “Baie, baie dankie, Chrisjan.”
Hy het nog nooit súlke sagte lippe gevoel nie.
* * *
Die vragmotorbestuurder stop in die middedorp.
Hernus bedank hom en klim uit. Hy is verlig dat hy sonder enige voorval tot hier gevorder het.
Hy kyk rond, en besluit dan om na die Shell-vulstasie te stap. Daar is net ’n paar petroljoggies aan diens – nie eintlik die soort mense wat die nuus getrou volg nie. Dit behoort veilig te wees.
Hulle sal seker ’n telefoonboek in die kantoor hê, waarin hy hopelik die adres sal kry.
* * *
Kassie weet hulle stry ’n verlore stryd. Al amper twee uur in die bosse en geen teken van Hernus nie.
Met die donkerte wat reeds toegesak het, het hulle in elk geval nie ’n kat se kans om hom te kry nie, ondanks die hulp van die vier uniforms.
“Hy’s lankal gone,” sê Rooi. “Dit sal in any case flippen dom van hom wees om hier te wil rondhang.”
Kassie knik. “Ek dink ons moet die storie maar aflas. Moet net reël dat sy bakkie ingesleep word Kraaifontein-polisiestasie toe.”
“Die brigadier gaan dalk nie baie happy wees dat ons so vinnig tou opgooi nie.”
“Ons sal wel môreoggend die pyn vat. Moet jou nie nou al daaroor bekommer nie.”
“Ons het deesdae ook nie meer iets soos ’n af Saterdag nie,” brom Rooi. “Torretjie se lip hang al op die grond omdat ek naweke nie meer by die huis is nie.”
Kassie tik hom op die skouer. “Dalk moet jy vroulief maar op die ergste voorberei. Want as ons Hernus nie gou kry nie, is naweekwerk ons voorland tot in lengte van dae. Dié een gaan die brigadier nie los nie, want die Spookeenheid se goeie beeld is op die spel.”
“Nie nodig om my daaraan te herinner nie,” sug Rooi.
Kassie tuur peinsend voor hom uit. “Ek weet net nie hoe ek die ander nuus aan die brigadier gaan breek nie.”
“Watter ander nuus?”
“Dat Hernus nie die reeksverkragter is nie.”
“Wat bedoel jy?”
“Ons het nie die rugsak met die blowtorch en brandyster in sy kamer gekry nie. Dit was ook nie in sy bakkie of in die murasie nie. Hoekom sou hy daarvan ontslae raak as hy sy ystersaag en ander tools hierheen saamgepiekel het?”
* * *
“Fantasties! Geen professionele skrynwerker sou ’n beter job kon doen nie,” sê Wendy, hande op haar heupe, terwyl sy ingenome na die boekrak kyk.
“Wel, as dit nie vir jou hulp was nie, sou ek dit nie kon doen nie,” sê Chrisjan.
Sy glimlag. “Jy’s nou baie beskeie. Ek het net jou instruksies gevolg en die aangeewerk gedoen.”
Hy moet toegee dat hy in sy noppies is met die verloop van die aand. Hy het sy tegniese vermoëns erg onderskat. Daar is niks skeef of krom aan die groot, imposante boekrak nie.
“Nog ’n snackie vir jou?” Sy beduie na die drie borde op die tafeltjie.
“Nee dankie, ek het my so tussendeur die werkery ooreet. Heerlik gewees.”
“Daarvoor moet jy Woolies bedank.”
Hy vee die sweet van sy voorkop af. “Nou gaan daai swembad darem ’n lekker lafenis wees.”
“Dit kan jy weer sê!” Sy beduie in die rigting van die gang. “Kom ek gaan wys jou waar jy kan aantrek.”
Hy stap agter haar aan.
Sy stop by ’n deur en sit die lig aan.
“My spaarkamer.” Sy aarsel ’n oomblik. “Onthou maar om die blinders toe te trek. Ons het mos ’n stalker hier in die omgewing. Die polisie vermoed dit kan selfs die verkragter wees.”
Sy giggel. “Nie dat hy seker ’n man sal wil afloer nie.”
Vir ’n oomblik is hy sprakeloos. “Die polisie … vermoed …”
“Ja, ek het jou nog nie eens vertel nie. ’n Tyd terug het ek mos ’n klomp vieslike notas in my posbus gekry. Ek het dadelik afgelei dis ’n afloerder, want ek is soms maar agterlosig met my kamer se blinders. Die laaste nota het ek met handskoene hanteer om nie sy vingerafdrukke te vernietig nie en die polisie laat kom. Ek het selfs ’n verdagte vir hulle geïdentifiseer – ’n weird vent wat ek gereeld hier by die Forum se koffiewinkel gesien het. Maar dis nie hy nie, want die vingerafdrukke stem nie ooreen nie. Volgens die polisie se databank het die afloerder nie ’n kriminele rekord nie, so hulle kon hom nog nie vastrek nie. Hy het ook ’n nota in ’n ander vrou se posbus gegooi, glo met ’n aanhaling uit ’n boek.”
Angssweet slaan op Chrisjan se voorkop uit. Hy is verlig toe sy uitloop en die deur agter haar toetrek.
Dit voel of iets hom aan die keel beethet, want hy sukkel om asem te haal. Sy hande bewe onbedaarlik en ’n naarheid stoot in hom op.
Hy moet hier wegkom! skree als in hom.
Hy gaan sit op die bed om eers te kalmeer, maar dit help nie. Naakte vrees het hom oorrompel, sy hele lyf bewe nou.
Hy staan stadig van die bed op, vat sy swemklere en maak die deur oop. Hy moet die drang onderdruk om dadelik die pad te vat.
Hy gaan wag in die sitkamer vir Wendy, wat pure hel is. Die minute sleep traag verby.
Sy verskyn in die deur in die skrapsste bikini wat hy in ’n lang tyd gesien het, maar haar lyf hou nie sy aandag nie.
Sy frons. “En as jy nog nie jou swembroek aanhet nie?”
“Ek … ek voel net skielik … verskriklik sleg. Ek’s naar … lighoofdig … ek sal moet gaan.”
Sy stap besorg nader. “Jinne, mens, kyk hoe bewe jy! Ek hoop nie van die snacks was af nie!”
Haar hand rus op sy voorarm. “Gaan lê ’n rukkie op die spaarkamer se bed. Dalk voel jy – ”
Hy skud sy kop. “Nee, ek … moet gaan … ek voel … regtig aaklig.”

Rooi was gisteraand reg, dink Kassie. Die brigadier het haar speelgoed rondgeslinger soos hulle nog selde beleef het.
“Dit moes ’n deurnagoperasie gewees het, Kassie! As jy my net gebel het, sou ek die honde-eenheid soontoe gestuur het. Selfs ’n helikopter gereël het om uit die lug te help soek. Maar wat doen julle? Las die soektog ná ’n paar uur af omdat die omgewing kwansuis te bebos is!”
Sy wou nie eens na hulle verduidelikings luister nie. Daarom het hy ook stilgebly oor sy gevolgtrekking dat Hernus nie die reeksverkragter is nie. Dit sou net ’n nuwe uitbarsting tot gevolg gehad het. Die brigadier glo onvoorwaardelik in Lulu se teorie dat Hernus ná die berig in Die Stem in ’n woedeverkragter verander het.
’n Halfuur gelede het sy weer by hulle kantoor ingestorm en Rooi beveel om Die Stem te gaan koop. “Die polisiehoof het my nou net gebel. Daar’s glo ’n storie in wat Hernus met die ontvoering verbind.”
Toe, met die koerant al swaaiend in haar hand, moes hulle haar tirade oor Die Stem se “onverantwoordelike smeerlapjoernalistiek” aanhoor.
“Ondanks die feit dat die Spookeenheid nie kommentaar wou lewer nie en Kassie hulle gewaarsku het om nie die ondersoek te ondermyn nie, gaan skryf hulle dit wragtig! Ek gaan aanbeveel dat die polisie hulle hof toe sleep.”
Kassie het die situasie probeer ontlont deur te sê hulle sal wel nou in ’n verklaring moet erken Hernus was die ontvoerder, want die media gaan dit tog by Lente Viljoen uitvind.
“Nee, ons erken boggherol! Ek sal sélf by die huis aan ’n verklaring gaan werk!”
Sy het die deur so hard toegeslaan dat die sleutel met ’n boog uit die slot gespring het. En nou hoor hulle sy verlaat die Spookeenheid se kantore deur die voordeur dieselfde hardhandige behandeling te gee.
Rooi fluit deur sy tande. “Vandag wil sy weer alles kort en klein bliksem, nè?”
Kassie knik. “Ek is eintlik verlig sy’s weg. Sy maak dat mens nie helder kan dink nie.”
Rooi gee ’n laggie. “En met Lulu vanoggend nie hier nie, het ons nou geen verskoning om nie helder te dink nie. Mens kan minstens vrylik asemhaal.”
“Nou kom, laat ons dan dink,” sê Kassie.
* * *
Priscilla stop voor Pick n Pay. Die skeelhoofpyn klop pynlik in haar slape.
Haar eie skuld. Gisteraand die bottel brandewyn halfpad uitgesuip.
Die ergste was toe sy vanoggend opstaan en sien daar’s niks melk of suiker in die huis nie. Sonder melkkoffie met suiker sou sy nie die oggend oorleef nie. En met Gerbrand wat nog geslaap het, het sy toe maar die ondenkbare gedoen: besluit om die besige Forum op ’n Saterdagoggend aan te durf.
Sy steek vas toe sy Ben gewaar. Hom wil sy ten alle koste vermy. Sy wil beslis nie saam met hom gesien word nie, want hy lyk weer pure boemelaar. Sy hare is ongekam en sy kortmouhemp het ’n vieslike kol op die maag. Met daardie onooglike tatoes op sy arms lyk hy altyd vuil.
Maar hy het haar gesien en kom nader gestap. Hy glimlag, sy ontbrekende voortand opsigtelik. “En wat doen jy so early hier, skoonsus?”
“Net ’n paar goedjies kom kry.”
“My boetie lê seker nog en poep ruik in die bed.”
“Ja, hy slaap nog. Hy’t weer gisteraand patrolliediens gedoen.”
Ben knik. “Ek was ’n paar uur saam met hom. Hy’t my aan een van sy tjommies voorgestel wat ’n plumbing job gedoen wil hê. Ek’s juis nou soontoe op pad.”
Hy vat aan haar arm en gee dit ’n drukkie, wat haar laat ril. Hy wil haar op die mond soen, maar sy draai haar kop vinnig weg.
“Wat van ’n lekker oopbeksoen?” Hy grynslag en leun weer vorentoe, sy onwelriekende asem in haar gesig. “Gerbrand sal nie weet nie.”
Sy staan terug. “Asseblief, ek het nie tyd vir jou nonsens nie.”
“Upstairs, nè?”
“Totsiens, Ben,” sê sy ferm.
Hy vat weer aan haar arm. “Check jou later, baby.”
Sy kyk hom kopskuddend agterna. Wat ’n grillerige vent! Sy twyfel of hy al ooit in sy lewe ’n meisie gehad het. En ’n regte perv. Toe sy eenkeer in sy blyplek was, het sy ’n hoop porno-tydskrifte langs sy bed gesien.
En boonop ’n regte sukkelaar. Sonder sy broer se hulp sou hy nie in hierdie omgewing los werkies gekry het nie. Daaroor moet sy seker dankbaar wees, anders het Gerbrand nog meer van hulle geld gebruik om hom aan die lewe te hou.
Sy neem ’n tweeliter-melk en ’n pak suiker en val in by die ellelange ry by een van die betaalpunte.
Iemand in die ry langsaan pluk liggies aan haar mou. Priscilla herken haar as die vrou van ’n buurtwaglid, wat sy verlede jaar by ’n braai ontmoet het.
Die vrou, met ’n kopie van Die Stem in haar hand, se gesig is vol afkeer. “Jy’s ’n skande vir die buurt,” fluister sy en tik op die koerant. “Om ’n vrou se smart so uit te buit! Jy behoort jou te skaam!”
Sy tree terug in haar ry en begin praat met die twee vroue agter haar. Hou die koerant só dat hulle ook kan sien. Die vroue draai om en gluur Priscilla aan.
’n Benoudheid pak haar beet. Dit voel of hulle oë soos vuur op haar brand.
Sy sit die melk en suiker langs haar neer. Hier moet sy wegkom!
Sy vlug uit die winkel. Naby die uitgang slaan sy oor na ’n drafstappie.
Sy bestorm haar kar, sukkel om die sleutels uit haar handsak te kry terwyl trane in haar oë opwel.
* * *
Chrisjan staan voor die spieël in sy kamer.
Sy gesig is ingesonke, wange hol, donker kringe om sy oë. Elke pokmerk op sy vel staan helder uit.
“Jou fokken idioot!” skree hy.
Sy liggaam bewe onbedaarlik. Net die gedagte daaraan dat hy so stokonnosel was om sy vingerafdrukke op die notas te los, maak hom siedend woedend vir homself.
Hy het gisteraand besef hy sal nie ’n oog toemaak nie en het twee slaappille gedrink, wat hom heeltemal uitgeskop het. Maar toe hy vanoggend wakker word, het die paniek hom amper van sy sinne gedryf.
En toe die selfverwyt.
Daarby die wete dat hy sy uiters belowende verhouding met Wendy eiehandig vernietig het. Sy enigste kans op ’n normale lewe het hy manalleen uitgewis met sy onbesonne dade van die verlede.
Hy kan dit nie waag om weer na Wendy toe te gaan nie. Sy vingerafdrukke lê klaar vervuil oor haar plek. Ná sy hewige oorreaksie gisteraand kan sy dalk twee en twee bymekaar sit en die polisie laat kom.
Hulle sal sy vingerafdrukke in die huis vergelyk met die nota s’n. Dan sal hulle hom verbind met die nota wat hy in Erna Vermeulen se posbus gedruk het.
’n Spiertjie spring in sy wang. Hy slaan met al sy krag na sy beeld in die spieël. Die slag is oorverdowend. Splinterende glasstukke reën oor hom.
Die bloed drup van sy vuis af, maar hy hou aan slaan.
* * *
“Ons sal ’n hernude veldtog in die media moet begin,” sê Rooi. “Met sy foto oral in die nuus en op sosiale media sal hy nie vir ewig kan wegkruip nie. Iemand sál hom iewers sien.”
Kassie knik ingedagte.
“Jy weet, Rooi … stel jou ’n bietjie in Hernus se situasie. Hy kan nie teruggaan na die murasie nie, ook nie na sy blyplek in Kraaifontein nie. Volgens wat ons van hom weet, het hy nie eintlik vriende nie. So daar is geen obvious skuilplek vir hom nie … behalwe dalk een.”
Rooi se wenkbroue lig. “En dit is?”
“Dink daaraan: Jy vlug voor die gereg, maar jy het geen heenkome nie. Jy sal ’n desperate plan beraam. Jy sal jou laaste hoop vestig op die enigste bloedverwant wat jy het, al het julle nooit ’n watwonderse band gehad nie. Jy gaan vertrou dat bloed dikker is as water en dat hy jou gaan help.”
“Sy tweelingbroer?”
“Jip.”
Rooi skud sy kop. “Hel, ek weet darem nie. Beetge het vir my na ’n verantwoordelike ou gelyk. Hy sou die polisie laat weet het as Hernus by hom sou opdaag.”
“Ja, ek het hom ook so opgesom. Maar dalk het Hernus nog nie by hom uitgekom nie. Dit sal seker nie kwaad doen om hom te waarsku dat so ’n moontlikheid bestaan nie. En dat hy nou al ’n plan moet hê om ons in te lig as sy broer dalk daar uitslaan.”
“Mens kan dit seker doen,” sê Rooi sonder veel oortuiging.
Kassie haal sy selfoon uit sy sak en skakel die pandjieswinkel se nommer.
“Dolly van Kom-Loer-In wat praat,” antwoord ’n vrouestem.
“Kan ek asseblief met meneer Beetge praat?”
“Hy’s nie vanoggend hier nie. Is daar ’n boodskap?”
“Dolly, dis kaptein Kasselman. Ons was nou die dag daar by julle. Kan jy sy selnommer vir my gee? Ek wil dringend met hom praat.”
“O ja, ek onthou nou, kaptein. Maar dit gaan nie help jy bel hom nie, want hy antwoord nie. Ek het vanoggend al ’n hele paar keer sy sel- én sy huisnommer probeer.”
“Is daar probleme by die winkel?”
“Nee, maar ek’s bekommerd oor hom. Toe ek die winkel oopsluit, het ek ’n WhatsApp van hom gekry dat hy nie lekker voel nie en dat hy nie vandag gaan inkom nie. Sjoe, dit was vir my vreemd, hoor!”
“Hoe so?”
“Meneer Beetge was al baie keer siek, maar hy het nog nooit weggebly van die werk nie. En toe nog sy vreemde boodskap oor die geld ook!”
“Die geld?”
“Ek gaan bank altyd Saterdagoggende die week se kontant. Toe kry ek ’n tweede WhatsApp wat sê ek moet dit by sy huis gaan aflewer ná ek die winkel eenuur gesluit het. Ek moet sommer die koevert deur die gleuf in sy voordeur druk, want dalk slaap hy daai tyd en hy wil nie opgeklop word nie.”
Kassie voel hoe die adrenalien inskop. Hy kyk op sy horlosie. Kwart oor tien. Genoeg tyd om voor een op Worcester uit te kom.
“Dolly, gee vir my sy huisadres, asseblief.”

“Ek is seker Hernus is by sy broer,” sê Kassie toe hulle deur die Hugenotetonnel ry. “Alles wat Dolly gesê het, dui daarop.”
Rooi knik. “Ek moet jou punte gee, ek sou nooit aan daardie moontlikheid gedink het nie. Bliksis, sal dit nie nice wees as ons hom vandag kan vastrek nie!”
“’n Helse bonus.”
Kassie peins ’n oomblik. “Die storie van die kontant wat by die huis afgelewer moet word, dui vir my op net een ding: Beetge wil sy broer help om weg te kom.”
“Ja, bloed is inderdaad dikker as water. Al is dit moeilik om te begryp hoekom Beetge so onverantwoordelik sal optree. Maar ons sal seker nooit heeltemal verstaan hoe identiese tweelinge se koppe werk nie.”
Hulle ry in stilte voort.
Kassie, met die kaart wat hy by die kantoor uitgedruk het op sy skoot, beduie vir Rooi om die tweede Worcester-afdraai te vat.
Hulle kry die straat maklik. Dis ’n hoekhuis.
Rooi hou twee huise verder weg in die straat stil. Van daar af het hulle ’n goeie uitsig op die plek.
Dis ’n beskeie huisie met ’n lae steenmuurtjie as omheining en ’n onversorgde tuin, oorgroei met struike en bome.
“Hoe gaan ons die storie benader?” vra Rooi. “Ons kan tog nie aan die deur gaan klop nie.”
“Ons sal eers in die erf moet kom om te sien watter opsies daar is,” sê Kassie.
Hy wonder skielik of hulle nie uniforms moes saamgebring het nie.
Hy pluk sy foon uit en bel die polisie se mediakantoor, wat hom die Worcester-polisie se nommer gee.
Hy wag lank voor iemand antwoord.
“Dis kaptein Kasselman. Kan ek dringend met julle bevelvoerder praat?”
“Jammer, maar hy’s nie nou beskikbaar nie,” sê die vrou. “Ons hele span is in die middedorp. Daar was vanoggend ’n transito-rooftog.”
“Shit,” sê Kassie toe hy aflui. “Ons sal hierdie ding sonder hulp moet hanteer. Daar’s te min tyd om uniforms uit die Kaap te laat kom.”
* * *
Chrisjan verbind sy hand. Hy het hom sleg gesny, maar dit kwel hom nie.
Sy gedagtes is by die drie selfoonoproepe wat hy van Wendy gekry het, en wat hy nie beantwoord het nie. Toe ’n WhatsApp om te verneem of hy oukei is. Daarop het hy ook nie gereageer nie. En nou ’n boodskap van Wicus “om te hoor of alles reg is”. Wendy het natuurlik vir Erika gebel en haar vertel van sy skielike ongesteldheid.
Hy swets onderlangs. Nou is die hele bleddie wêreld op sy case. Dis iets wat hy nog altyd vermy het ná ’n terugslag. Hy het eenvoudig teruggetrek en hom iewers afgesonder in die hoop dat sy probleem sou verdwyn.
Dit het al in sy eerste skooljaar begin. Op die derde dag het hy in die klas in sy broek gepie. Die nat kol op sy broek en die plas onder sy tafeltjie het dadelik die ander kinders se aandag getrek. Hulle het onbedaarlik begin giggel en die teef van ’n onderwyseres het hom voor almal uitgetrap.
Sy het sy ma gebel, wat hom in die klas kom haal het. Toe hulle uitstap, het hy gehoor hoe die kinders lag.
Hy het volstrek geweier om terug skool toe te gaan. Vir ’n hele week het sy ouers hom gesoebat en gesmeek. Sy pa het selfs vir die eerste keer in sy lewe die plathand op sy boude ingespan. Dit het hom nie net getraumatiseer nie, maar hom nog meer vasbeslote gemaak om nie kop te gee nie. Oplaas moes sy ouers hom by ’n buurskool gaan inskryf.
En so het hy elke keer gereageer as hy iets onaangenaams beleef. Hom onttrek. Hom afgesonder agter ’n toe kamerdeur. Met woede wat in sy binneste broei oor die wêreld wéér sy gatkant vir hom gedraai het.
Eenkeer op universiteit het ’n meisie op wie hy ’n oog gehad het hom daarvan beskuldig dat sy gesien het hoe hy haar in haar kamer afloer. Hy het dit ten sterkste ontken, maar was woedend vir homself omdat hy so nalatig was. Dit het boonop gevoel asof die hele kampus daarvan weet.
Hy het in sy kar geklim en sommer net gery om weg te kom. ’n Week lank het hy in ’n hotel op ’n Karoo-dorpie geskuil. Toe hy terugkom op die kampus, het hy vir sy paar vriende gesê hy moes sy siek ouma gaan oppas. Dit het hy gedoen in die hoop dat hy simpatie sou wek by diegene wat hom veroordeel het.
Nou het hy nie daardie opsie nie.
Hy is medevennoot in ’n ouditfirma, met ’n helse groot job wat Maandag begin. Hierdie keer kan hy nie weghardloop nie.
Hy gaan sit peinsend op sy bed, probeer om nie na die stukkende spieël te kyk nie. Die mynmaatskappy se oudit kan ook uitkoms bied, besef hy. Hy kan hom toespin in ’n kokon van werk, homself só beskerm teen die buitewêreld.
Maar terselfdertyd sal hy met die wete moet saamleef dat sy sondes hom kan inhaal. Dat Wendy afleidings kan maak, dat die polisie betrokke kan raak. Dat hy ontbloot kan word.
Hy haal hortend asem net by die gedagte daaraan.
Maar hy weet ook as sy nare voorgevoel oor hierdie situasie verkeerd is en daar geen gevolge is nie, gaan dit die Hyde in hom opnuut wakker maak.
Soos elke keer ná ’n terugslag gebeur.
En dít maak hom vreesbevange.
* * *
Kassie en Rooi klim oor die lae muurtjie op ’n plek waar die struike dig is en hulle nie van die huis af gesien kan word nie.
Kassie het voorgestel hulle moet van agter probeer inkom. Met die struike as skans sluip hulle om die hoek van die huis.
Die agtererf is klein en onversorg. ’n Paar vrugtebome staan tussen kniehoogte gras. Langs die motorhuis lê ’n hoop rommel. ’n Entjie weg hang ’n lamlendige draadhok skeef waarin seker eens hoenders of duiwe was.
Kassie bekyk die agterkant van die huis. Vier vensters, gordyne dig toegetrek. Op die verste hoek is daar ’n deur, wat hy aanneem die agterdeur is.
Rooi trek aan sy mou. “Ek kan sweer daai langwerpige venstertjie langs die deur is oop,” fluister hy.
Behoedsaam en koes-koes vat hulle die pad soontoe. Hulle vorder stadig, bedag daarop om nie op iets te trap wat ’n geluid kan maak nie.
Rooi was reg. Die venstertjie is oop, maar heeltemal te smal vir hulle om deur te klim.
Kassie loer versigtig in. Kombuis. Klein tafel in die middel van die vertrek waarop ’n koffiebeker staan. Aan die regterkant peul vuil skottelgoed oor die rand van die wasbak.
Niemand in sig nie.
Hy draai die deurhandvatsel stadig. Gesluit.
“Mens sal die slot aan die binnekant kan bykom as jy jou arm deur die venster druk,” fluister Rooi.
Kassie knik, beduie vir hom om te probeer.
Rooi steek sy arm versigtig in.
Sweet slaan op Kassie se voorkop uit. Hulle kan nie bekostig om nou op te slip nie. Die geringste geluid kan Hernus op sy hoede stel.
Hy hoor hoe die sleutel in die slot stadig draai.
Rooi trek sy arm uit, wys met ’n duim in die lug hy was suksesvol.
Kassie draai die handvatsel, druk. Die deur gaan geluidloos oop.
Met hulle Berettas voor hulle uitgehou, stap hulle in.
Kassie spits sy ore, maar dis grafstil in die huis.
Aan die oorkant is ’n deur wat na die volgende vertrek lei. Van waar hy staan, kan hy sien daar is ’n boekrak teen die muur. Moontlik ’n leefvertrek of studeerkamer.
Hy beduie hulle moet soontoe.
Voetjie vir voetjie nader hulle die deur.

Priscilla se rou snikke weergalm in die slaapkamer.
Gerbrand vryf haar kop waar sy op die bed lê.
“Toemaar, my skat, dis nie so erg nie,” paai hy.
Sy kom orent, meteens briesend.
“Nie so erg nie? Fok, dis maklik vir jou om te sê! Maar ék is die een wat soos ’n uitgeworpene … nee, eerder soos ’n donnerse melaatse hanteer word! Jy moes gesien het hoe daai vroue na my kyk. Afgryse is ’n bleddie understatement.”
“Dit sal wel oorwaai, my skat.”
“Niks gaan oorwaai nie! Ek gaan altyd gebrandmerk word as die een wat vir Colleen se dood verantwoordelik was. En nou boonop as die een wat ’n verkragtingslagoffer se lyding uitgebuit het.”
Sy sis deur haar tande: “Ek is klaar met Die Stem, Gerbrand. Klaar! Ek is lus en bedank Maandag.”
“Jy oorreageer nou heeltemal, Priscilla! Jy weet so goed soos ek ons kan dit onder geen omstandighede bekostig nie.”
Dit tref haar uit die bloute: Sy simpatieke toon het soos mis voor die son verdwyn.
Háár pyn raak hom nie in die minste nie.
Sy tel nie, want geld is die enigste god wat hy ooit sal aanbid.
* * *
Chrisjan lees die WhatsApp wat hy vir Wendy geskryf het.
Maaggriep. Voel ellendig. Sal dit die naweek maar rustig by die huis vat.
Hy stuur die boodskap. Dit sal sy héél laaste kommunikasie met haar wees. Hy wil nooit weer naby haar kom nie. As sy ooit weer die notas in ’n gesprek moet ophaal, sal hy homself finaal weggee.
Hy kan ook nie waag om weer na haar huis te gaan nie uit vrees dat hy vingerafdrukke sal los. In hierdie stadium kan hy maar net hoop dat sy ’n huishulp het wat gereeld kom skoonmaak, om só die afdrukke uit te wis wat reeds daar is.
Hy sit sy foon af, steek dit in sy sak en stap studeerkamer toe.
By sy boekrak trek hy die bundel uit. Hy maak dit oop by die voutjie in die papier. Die betrokke gedeelte het hy met potlood onderstreep.
Hy wil omdraai, maar steek vas. Besluit dan om al sy D.J. Opperman-boeke te vat – die twee digbundels en die Groot Verseboek ook. Dis veiliger so.
Hy stap met die boeke na sy braaikamer.
Die hout wat hy vroeër aangesteek het, vlam al hoog.
Hy gooi die boeke een vir een in.
* * *
In die verste hoek van die leefvertrek sit Xander Beetge op ’n stoel.
Hy staar met wydgesperde oë na Kassie-hulle.
Sy mond is met kleefband toegeplak, arms met tou aan die stoelleunings vasgemaak. Daar is ook ’n tou om sy bolyf gebind. Sy krukke lê langs die stoel.
Kassie se oë skeer oor die vertrek.
Twee deure. Een loop uit in ’n gang, die ander in ’n slaapkamer.
Hy beduie vir Beetge na die gangdeur. Met moeite trek die vasgebinde man sy skouers op. Dieselfde reaksie toe Kassie na die slaapkamerdeur beduie.
Dis duidelik Beetge weet nie waar sy broer hom bevind nie.
Sal hulle die kans waag om hom eers los te maak? wonder Kassie. Dan kan hulle hoor waar Hernus moontlik skuil én hulle vergewis van die uitleg van die huis.
Enigste werkbare opsie, besluit hy. Hy wys vir Rooi wat hulle moet doen.
Dié knik, leun oor na hom en fluister: “Ek sal hom losmaak, dan cover jy die deure.”
Hulle stap versigtig tussen ’n klomp stoele en twee koffietafels deur na Beetge, die dik volvloermat ’n bedekte seën.
Kassie hou sy Beretta gereed, oë op die deure, sy rug gekeer na die ander mans. Elke spier en sening in sy lyf is snaarstyf gespan. Die doodse stilte in die huis maak hom senuweeagtig.
“Shit,” hoor hy Rooi agter hom mompel.
Hy kyk om. Beetge se wang is bebloed waar Rooi die kleefband begin aftrek het. Daar sit vel aan die kleefband vas.
Dit moet van die brandwonde wees dat sy vel so dun en broos is, flits dit deur Kassie se kop.
“Maak sy hande los sodat hy self die tape kan aftrek,” fluister hy.
Rooi knyp sy pistool tussen sy knieë vas en begin om die tou om Beetge se regterarm los te knoop.
Kassie sien die beweging uit die hoek van sy oog. Hy kyk vinnig om, maar dis te laat. Die man is op hom, sy gesig ’n masker van weersin. Hy skouer Kassie van sy voete af. Die Beretta spat uit sy hand en kletter teen ’n stoel vas. Met die val kap hy sy kop teen die groot koffietafel, wat hom vir ’n oomblik sterretjies laat sien.
Hy is nog by sy positiewe, maar als lyk newelagtig.
Rooi gryp desperaat na die pistool tussen sy knieë, maar Hernus is te vinnig. Hy brul ’n woedekreet uit voor sy vuis Rooi teen die slaap tref. Rooi tol in die rondte en val bo-op Beetge. Hul gesamentlike gewig laat die stoel agteroor kantel en hulle plof met ’n dowwe slag neer.
Kassie dwing homself vervaard regop. Sy asem jaag en sy hart klop ongelyk, maar hy besef dat elke sekonde nou kosbaar is.
Hernus is hande-viervoet op soek na Rooi se pistool.
Kassie kyk rond. Geen teken van sy Beretta nie.
Dan sien hy die swaar Dawid-beeld op die koffietafel. Hy gryp dit en storm op Hernus se gebukkende lyf af.
Met Kassie skaars ’n meter weg trek Hernus die pistool onder sy broer se rug uit. Sy lippe krul wreed toe hy blitsig regop kom.
Kassie swaai die beeld met elke greintjie krag in sy liggaam. Dit tref Hernus met ’n kraakgeluid bo die regteroog.
Die groot man syg op die vloer neer, maar hy klou aan die pistool.
Rooi wriemel orent en duik vorentoe. Hy gryp Hernus se hand met die skietding vas, wat Kassie kans gee om weer te slaan.
Die beeld tref Hernus skrams teen die kakebeen. Hy skud sy kop asof hy met ’n veertjie raakgetik is, bloed wat uit sy oogbank stroom van die eerste hou.
Rooi klou nog krampagtig aan sy pistoolhand.
“Daar, Kassie!” skree hy benoud en beduie met sy ken na die klein koffietafel waar Kassie se Beretta lê.
Kassie duik in die rigting van die tafel. Hy kry sy pistool beet en is dadelik op sy voete.
Hy rig die Beretta op Hernus. “Hande in die lug of ek blaas jou breins uit!”
Tot sy verligting sien hy hoe die knobbelrige hand se greep op die pistool verslap.
Rooi gryp die Beretta en stamp die loop teen Hernus se agterkop.
“Het jy nie gehoor nie?! Hande in die fokken lug!”

Kassie tuur op sy woonstel se balkon oor Voortrekkerweg uit. Sondagmiddagstil. Nou en dan ’n enkele kar. Byna nie ’n mens in sig nie, buiten die twee boemelaars wat troosteloos op die oorkantste sypaadjie op ’n stuk skuimrubber sit.
Sy gedagtes is by die gebeurtenisvolle dag wat hy en Rooi gister beleef het. Hy glimlag. Hulle spanwerk was nog selde so goed. Was dit nie vir sy partner wat soos ’n terriër aan Hernus se arm geklou het nie, was hulle albei bokveld toe. Hoewel Rooi hom die eer gee deur te beweer sy “Dawid-houe” het Hernus kragteloos en half bedwelmd gelaat.
Nadat hulle Hernus in boeie geslaan het, het hulle sy broer losgemaak. Beetge vertel toe hoe Hernus die vorige aand by hom opgedaag het. Beetge het gesê hy gaan hom nie help ontvlug nie en dat hy homself aan die polisie moet oorgee. Toe het Hernus hom oorrompel, vasgebind en gemartel om uit te vind hoe hy sy hande op die pandjieswinkel se geld kon lê. Hy het Beetge se foon gebruik om die WhatsApps aan Dolly te stuur.
Kassie het met die Bellville-stasie gereël om Hernus met ’n vangwa te kom haal sodat hy daar aangehou kan word. Dis meer prakties as die aanhoudingselle by die Middestad-polisie, met die oog op môre se uitkenningsparade, want die verkragtingslagoffers is almal van die Bellville-omgewing.
By die selle het Hernus ’n nuwe betekenis aan swygreg gegee. Nie ’n dooie woord op enige van hulle vrae geuiter nie. Nie eens gereageer toe hulle vir hom sê hy het die reg om ’n prokureur te bel nie. Net uitdrukkingloos voor hom uitgestaar.
Skemeraand terug by die kantoor het ’n stralende brigadier Fortuin hulle ingewag. Sy het die heuningkwas mildelik ingespan, hulle “misstap” van die vorige aand om die soektog na Hernus af te las skoon vergete.
“Soos ek vanmiddag oor die foon vir die polisiehoof gesê het, was daar by my geen twyfel dat my beste speurspan die wetter uiteindelik sou vastrek nie!”
Kassie kon nie anders as om op haar battery te piepie nie. Hy moes haar inlig oor hulle twyfel dat Hernus die ander vroue verkrag het.
Dít het sy nie goed gevat nie. Trouens, sy het haar bloedig vererg.
“Natuurlik sou hy ontslae geraak het van die blowtorch en die rugsak! Hy sou mos weet dit sou hom met die ander verkragtings verbind. As ons mooi gaan soek, kry ons dit tien teen een nog daar langs die pad waar sy nommerplaat opgetel is. En hy kon lankal die tatoe op sy enkel deur ’n plastiese chirurg laat verwyder het.”
Kassie kon net sy skouers optrek. “Die uitkenningsparade sal seker môre vir ons klarigheid bring. Ek dink nie ons moet nou al ’n verklaring uitreik nie. Dit kan sleg backfire.”
Sy het selfversekerd geglimlag. “Daar is by my géén twyfel dat Hernus deur ál die vroue as die verkragter uitgewys gaan word nie.”
Kassie skud sy kop. Daar wag ’n helse verrassing op haar, daarvan is hy oortuig.
Terselfdertyd ontstem die wete hom. Daar wag nog harde werk voor hulle die dossiere kan afsluit, want hulle is nog net so in die duister as toe hulle met die saak begin het.
En raak die brigadier nou te grootpraterig, gaan die media hulle van voor af kruisig.
* * *
Hernus sit op sy bed in die sel.
Hy verag die vrouekonstabel wat sy kos vanmiddag gebring het. ’n Ongeskikte bitch, presies soos Lente Viljoen.
Maar dat sy sekere bates het waarvan hy hou, is ’n feit. Haar groot borste het hom dadelik opgeval, ook haar wikkelende boude toe sy wegstap.
Wat hy darem nie alles met haar sal doen nie …
Maar hy moet aanvaar dat hy nooit weer so ’n geleentheid sal kry nie. Sy voorland is die tronk.
Daarmee het hy gisternag al vrede gemaak.
Gelukkig kan niemand sy herinneringe toesluit nie. Dit sal bly voortleef.
Hy tuur lank voor hom uit.
Sou die tronk ook vroulike bewaarders hê?
* * *
Priscilla stel die televisie harder. Dis vanaand hoofnuus: Die polisie het Hernus van der Merwe gister op Worcester in hegtenis geneem.
Die nuusleser sê volgens ’n verklaring deur die Wes-Kaapse polisiehoof bring dit finaal ’n einde aan die terreurdade wat ’n groot gemeenskap in die noordelike voorstede van Kaapstad oor ’n tydperk van etlike maande in vrees laat leef het.
In ’n kort insetsel sê brigadier Shaheena Fortuin, bevelvoerder van die Spesiale Spookeenheid in Kaapstad: “Die Spookeenheid het onverpoos gewerk om Van der Merwe vas te trek. Ek is geweldig trots op my speurspan se deurbraak. Maar belangriker nog: Die mense van daardie geteisterde omgewing kan nou weer rustig slaap in die wete dat hierdie monster agter tralies is.”
Vir Priscilla is dit blye nuus. Haar bespiegelinge in die koerant was dié keer nie ongegrond nie. Die polisie kan haar minstens nie hof toe sleep nie.
“Dank die Vader, nou hoef jy ook nie meer elke aand patrolliediens te doen nie,” sê sy vir Gerbrand langs haar op die rusbank.
Hy knik, glimlag. “Ek is net so bly. Dit het my nogal begin vang.”
Sy weet nie of sy haar verbeel nie, maar hy sê dit nie met groot oortuiging nie. Hy’s seker teleurgesteld oor hy nie meer sy mede-buurtwaglede kan beïndruk met sy ywer om die omgewing te beveilig nie.
Of is hy teleurgesteld omdat hý nie die verkragter vasgetrek het nie? Sy vermoed hy het heeltyd daarop gehoop, want heimlik streef hy net na heldeverering.
* * *
Chrisjan is onthuts toe hy die deur oopmaak.
Wicus.
“En as jy op ’n Sondagaand hier uitslaan?” vra hy verbaas.
“Ek’s bekommerd oor jou, man. Hoe gaan dit?”
“Oukeierig. Die ergste van die maagvirus is darem nou verby. Ek sal fighting fit wees vir môre se groot job.”
Hulle gaan sit in die sitkamer.
“En daai verband om jou hand?” vra Wicus.
“Ek het hier in die gang gegly, ’n blompot op die tafeltjie omgestamp en my toe liederlik gesny.”
“Sjoe, maar jy het omtrent ’n slegte naweek gehad.”
Chrisjan knik. Hy hoop Wicus kry vinnig sy ry.
“Volgens Erika het jy ’n helse goeie job van daai boekrak gedoen,” sê Wicus. “Sy was gister vinnig by Wendy se huis aan.”
Hy gee ’n laggie. “Nie geweet jy’s ’n handyman nie. En weet jy wat sê my vrou nog? Sy sê sy het Wendy nog nóóit so verlief gesien nie.”
Hy leun vorentoe in sy stoel, fluister: “Die rooikop was glo reg om jou Vrydagaand in die swembad te verlei. Maar dit bly net tussen ons, hoor. Erika sal my lewendig afslag as sy weet ek het jou vertel.”
Chrisjan spring vinnig op, sy hand oor sy maag geklem. “Jong, jy sal my moet verskoon. Dit voel of ek al weer badkamer toe moet hardloop. Die verdomde virus is nog nie uitgewoed nie.”
Hy stap saam met Wicus voordeur toe en sluit die deur agter hom.

Dis duidelik die brigadier het gister onverpoos gewerk om die uitkenningsparade so lewensgetrou moontlik te maak, dink Kassie. Drie swart sweetpaktops, drie pare jeans, drie stelle tekkies, handskoene en balaklawas lê uitgepak op die tafel in die voorportaal van die Bellville-stasie.
Sy is vasbeslote om hier in beheer te wees, dit kan hy sien. Hiet en gebied almal om haar. Ná gister se mediaverklaring, wat elke moontlike nuusuitsending in die land gehaal het, moet sy desperaat wees om haarself reg te bewys.
Dit bekommer hom. Hulle sal moet keer dat sy nie die uitkenningsparade manipuleer nie.
Op haar bevel tree ses lede van die Bellville-polisie aan sodat twee gekies kan word om saam met Hernus te verskyn.
“Ek hoop sy vra ons insette ook,” fluister Rooi terwyl sy die ses mans op en af bekyk.
Sy wys vir ’n kort, skraal wit outjie op die verste punt om vorentoe te tree. “Een van die uitrustings behoort vir jou te pas,” sê sy.
Dan beduie sy na ’n langerige swart konstabel. “Die ander uitrusting sal nommerpas vir jou wees.”
Kassie besluit om in te gryp. Hy stap na haar, praat sag sodat die ander nie kan hoor nie.
“Ons kan nie die konstabel gebruik nie, brigadier.”
“Wat’s fout met hom? Hy voldoen tog aan die vroue se beskrywing. Hy’s lank en …”
“Maar hy’s swart.”
“Goeie genugtig, Kassie! Hulle het handskoene en balaklawas aan. Die soort balaklawa wat die verkragter gebruik het, het ook nie ’n mondopening nie. Niemand gaan sy velkleur sien nie. Wat probeer jy nou eintlik sê? Dat ek hierdie storie probeer kook?”
“Ek sê dit nie, maar die ooggate in die balaklawa is van so ’n aard dat velkleur wel onderskei kan word. Die klein area om die oë sal sigbaar wees.”
Hy is verlig om te sien dat sy knik, al is dit nie met oorgawe nie. “Jy’s seker reg.”
Lulu en Rooi staan ook nader.
Kassie beduie na Van Vuuren, een van die Bellville-speurders wat oorspronklik aan die saak gewerk het. “Hy lyk vir my na ’n beter keuse. Langer as ses voet en breë skouers.”
Hy wys nie daarop dat Van Vuuren ’n plat maag het nie, hul verskil vroeër oor die verkragter se maag nog vars in sy geheue. Toe het die brigadier beweer Hernus kon ’n los sweetpaktop gedra het om sy boepens te verberg.
“Dis ’n goeie keuse,” sê Lulu. “Ek wou hom ook voorstel.”
“As dit julle gelukkig maak, is dit reg so,” sê die brigadier.
Kassie vervies hom. “Dit gaan nie oor ons nie, dit gaan oor …”
Maar sy het klaar weggestap.
Lulu se wenkbroue lig. “Omgesukkel, nè?”
“Sy gaan hulle seker nou help aantrek ook,” mompel Rooi.
* * *
Chrisjan ken Wicus goed genoeg om te sien iets pla hom. Sy vennoot is kort-kort in sy kantoor oor allerlei onbenullighede.
Wicus het iets op die hart, maar hy het nog nie die vrymoedigheid om daaroor te praat nie. Chrisjan het ’n sterk vermoede waaroor dit gaan.
Nou kom Wicus weer in, sit ’n dokument op Chrisjan se lessenaar neer. “Sommer ’n bietjie agtergrond oor die mynmaatskappy wat ek gister by die huis al deurgewerk het. Dis ’n opsomming van hulle jaarverslae van die afgelope drie jaar.”
Chrisjan knik.
Wicus trap ongemaklik rond, kug. “Dan is daar nog ietsie. Man, dis eintlik Erika wat my druk om by jou uit te vind. Ons wil nou nie in jou persoonlike sake staan en inmeng nie …”
“Kom tot die punt, Wicus.”
“Dis oor Wendy. Dit het … nie vir my voorgekom of jy gisteraand juis opgewonde gelyk het toe ek jou vertel hoe sy oor jou voel nie.”
Chrisjan het hom op die vraag voorberei, want hy het gewéét dit gaan kom.
“Kyk, Wicus, sy’s ’n oulike girl. Baie oulik ook. Soos jy weet, was ek aanvanklik regtig opgewonde oor die moontlikheid van ’n verhouding met haar.” Hy skud sy kop, sug. “Maar om nou eerlik met jou te wees, het ek Vrydagaand besef daar ontbreek iets. Daai spark, jy weet. Ek dink nie sy is wat ek in gedagte het in terme van ’n vaste verhouding nie.”
Hy kan die verbasing op Wicus se gesig sien, maar gee hom nie kans om te reageer nie.
“Dis dalk ook maar goed as jou vrou dit so aan Wendy kan oordra. ’n Mens wil nie hê sy moet enige verwagtinge koester nie. Dit sou baie onregverdig teenoor haar wees.”
Wicus staar verslae na hom.
“Ek … sal … so maak,” stamel hy toe hy uitstap.
* * *
Al vier verkragtingslagoffers is in die ondersteuningskamer, waar hulle oor die prosedure ingelig word.
“Julle sal een-een ingeroep word om na die mans te kyk,” sê die brigadier. “Hulle kan julle nie sien of hoor nie, omdat ons in ’n klankdigte vertrek met eenrigtingglas sit. Wanneer die eerste een klaar is, bly sy saam met ons agter en roep ons die tweede een, maar geen kommunikasie word in daardie stadium tussen julle toegelaat nie. Ons wil nie hê julle moet mekaar beïnvloed nie. Eers as al vier deur die oefening is, sal ons weer ’n gesamentlike gesprek hou.”
“En neem asseblief julle tyd,” sê Lulu. “Baie keer reageer slagoffers instinktief en wys dadelik na wie hulle dink die skuldige is. Maak eers honderd persent seker voordat julle finaal besluit.”
Die vroue knik. Vir Kassie lyk almal buiten Erna Vermeulen bleek en afgerem.
“Enige vrae?” sê Kassie.
“Gaan julle die mans laat praat sodat ons na hulle stemme kan luister?” vra een van die getroude vroue.
“Ja, ons kan so maak as jy voel dis nodig.”
Tilla Bonthuys, die tandarts, kug. “En sien ons hulle gesigte?”
“Nee, hulle het balaklawas op.”
Die brigadier frons. “Hoekom vra jy?”
“Ek … dink nog steeds dit kan ’n pasiënt by ons tandartspraktyk wees. As ek hulle gesigte sien, kan ek dalk net …”
“Het jy nie Van der Merwe se gesig op TV gesien nie?” vra Rooi.
Sy skud haar kop. “Ek kyk nie eintlik TV nie, lees ook nie koerante nie. Ek het op die radionuus gehoor julle het hom vasgetrek.”
“As ons klaar is met die oefening, kan ons hulle balaklawas afhaal,” sê die brigadier. “Maar ek twyfel sterk of die verkragter by julle ’n kliënt sou wees. Hy woon nie in julle area nie.”
Dit verstom Kassie steeds dat ’n bekwame polisieoffisier soos die brigadier weier om te glo dat iemand anders as Hernus die skuldige kan wees.
* * *
Priscilla het vroegoggend werk toe gebel om te sê sy voel olik en sal eers môre weer inkom.
Dit lyk of Snuif haar verskoning aanvaar, anders sou hy teen hierdie tyd al van hom laat hoor het.
Met die verkragter agter tralies is daar in elk geval nie veel meer wat hulle uit die storie kan tap nie. Teen Saterdag, wanneer hulle volgende uitgawe verskyn, sal die dagkoerante en ander media al elke denkbare hoek gecover het.
Wat vir Priscilla ’n groot verligting is. Sy is siek en sat vir die hele affêre.
Hopelik vestig Snuif sy aandag nou op iets anders – sonder om haar daarby te betrek.
Sy stap kombuis toe, kyk skuldig op haar horlosie. Tienuur.
Sy maak die onderste kombuislaai oop en begin grou agter die potte en panne vir die bottel brandewyn wat sy daar weggesteek het.

Hulle staan langs mekaar teen die wit muur, hande agter hul rûe geboei en in voetboeie – laasgenoemde ’n veiligheidsmaatreël om Hernus in toom te hou. Bo dié se kop is daar ’n stuk karton geplak waarop nommer een geskryf is, Van Vuuren, die speurder, is nommer twee en die klein outjie nommer drie.
Die brigadier het op daardie spesifieke volgorde besluit sonder om Kassie, Lulu of Rooi te raadpleeg. Dis duidelik sy wil hê die slagoffers moet hulle aandag eerste op Hernus vestig.
Kassie moet toegee die brigadier se uitrustings is in die kol. Nader aan die slagoffers se beskrywing van die verkragter se kleredrag kon sy nie kom nie.
Die sweetpaktops is toegezip tot bo sodat nie een se nek uitsteek nie. Die balaklawas se mondopeninge is toegestik soos die vroue beskryf het. Hy glimlag. Sou die brigadier dit self gisteraand gedoen het?
Die handskoene het wel nie ’n byekorfpatroon nie, maar is bruin soos die vroue gesê het. Die Adidas-tekkies is dieselfde soort waarvan ’n soolafdruk in een van die vroue se tuin gekry is. Die brigadier het drie pare nommerelfs aangeskaf, wat onnatuurlik groot aan die klein outjie se voete vertoon.
Kassie onderdruk ’n laggie. Die brigadier het ’n baie groot top vir Hernus uitgekies. Dit hang taamlik los aan sy skouers, maar span steeds styf oor sy maag – selfs ’n XXXL kan daai pens nie verberg nie. Van Vuuren is sowat twee duim langer as Hernus, hulle skouers amper ewe breed, maar by hulle mae lê die groot verskil. Hernus se boomstompbene vertoon ook aansienlik dikker in die jeans as die ander twee s’n.
Die deur gaan oop en Erna Vermeulen kom ingestap. Hulle het op Lulu se aanbeveling besluit sy moet eerste aan die beurt kom.
“Erna is die mees onlangse slagoffer, wat die varsste beeld van die verkragter sal hê,” het Lulu gesê. “En sy lyk vir my na die enigste kalm een onder die vier. Gewoonlik is sulke slagoffers se oordeel betroubaarder as dié s’n wat geneig is om te stres tydens ’n uitkenningsparade. Onthou, dit bly maar vir hulle ’n traumatiese ervaring.”
Kassie beduie vir Erna om in die stoel teenaan die venster te gaan sit.
’n Minuut of twee tik verby. Almal hou asem op.
“Nommer twee,” sê sy beslis.
“Hoe seker is jy daarvan?” vra die brigadier, met duidelike ontsteltenis in haar stem.
“Honderd persent. Die verkragter het nie so ’n groot maag en sulke dik bene soos nommer een nie, en hy’s nie naastenby so klein soos nommer drie nie. Sy bouvorm is die naaste aan nommer twee, hoewel die verkragter vir my effens langer voorgekom het.” Sy aarsel. “Maar ek kan my dalk daarmee misgis.” Sy draai na hulle. “Ek moet dan aanvaar dis die middelste man, want dis beslis nié een van die ander twee nie.”
“Dankie,” sê Kassie. “Hulle gaan nou sywaarts draai. Net sodat jy doodseker kan maak.”
Hy druk die klokkie teen die muur as teken vir die konstabel om die drie van posisie te laat verander.
Toe hulle sywaarts staan, talm Erna nie lank nie. “Nommer twee. Hy het dieselfde regop postuur as die verkragter.” Sy beduie na Hernus. “Hy het definitief nie so ’n boggelrug gehad nie.”
* * *
Chrisjan stap by ’n koffiewinkel in Breestraat in.
Hy kon nie ’n minuut langer in die kantoor bly nie. Die atmosfeer daar is hopeloos te somber en neerdrukkend. Toe hy ’n paar punte in die jaarverslae met Wicus gaan bespreek het, was dié so stug dat ’n mens dit met ’n stok kon aanvoel. So asof Chrisjan hom in sy eer gekrenk het deur sy optrede.
Dat hy hierdie ding oor Wendy so persoonlik opneem, maak Chrisjan briesend. Het Wicus en Erika gedink hulle kan sy lewe beheer? Hy is nie ’n willose werktuig in enigiemand se hande nie!
Hy wil nie weet wat hulle alles agteraf oor hom gaan sê nie. Dat hy, nadat hulle uiteindelik vir die armsalige sukkelaar van ’n oujongkêrel ’n oulike girl gekry het wat mal is oor hom, nog die vermetelheid het om haar te verwerp?
Maar hy kan net homself blameer vir hierdie gemors. Hy het teen sy beterwete in gebyt aan die aas. So asof hy nog nie sy les geleer het nie: Moenie betrokke raak by ’n vrou wat jou vriende aan jou voorstel nie. Hoeveel keer in die verlede het dit nie geboemerang nie? En met hierdie ondeurdagte besluit om by Wendy betrokke te raak, het hy sy allerbelangrikste reël oortree: Moenie met vroue meng wat deel was van jou donker bedrywighede nie.
Hy bestel koffie en bekyk die ander mense in die plek.
Sy blik steek vas by ’n aanvallige blondine. Sy fluister iets vir die man langs haar, tuit haar mond koketterig en streel met haar vingerpunte oor sy wang. Haar laggie is klokhelder, die uitdrukking op haar gesig vol belofte.
’n Roekelose drang pak Chrisjan beet.
Kom wat wil, vanaand gáán hy weer draf.
* * *
Kassie sien die brigadier word bleker met elke slagoffer wat nommer twee as die verkragter uitwys.
Die twee getroude vroue het nog vinniger as Erna Vermeulen gereageer. Albei was dadelik oortuig dis nommer twee. En albei was nadruklik daaroor dat Hernus se bouvorm hemelsbreed verskil van die verkragter s’n.
Nou, terwyl Tilla Bonthuys ook nommer twee as die verkragter uitwys, verskoon die brigadier haar, selfoon in die hand.
Kassie weet sy gaan die polisiehoof bel. Hy is bly hy is nie in haar skoene nie, want sy sal moet please explain soos nog nooit tevore nie. Hy glimlag wrang. Die spreekwoord van haastige hond wat sy mond verbrand, was nog nooit só van toepassing nie. Dis haar verdiende loon. Haar beheptheid met die goeie beeld van die Spookeenheid verwring haar oordeel heeltemal.
Aan wat hulle vir die media gaan sê om nie soos totale paloekas voor te kom nie, wil hy liewer nie dink nie.
“Kan ons hulle gesigte sien?” vra Tilla.
Kassie huiwer. Hy wil Van Vuuren nie onnodig blootstel nie. Die twee getroude vroue sal hom herken as die speurder wat destyds by hulle aan huis was. Tilla en Erna sal hom nie ken nie. Vir hulle sal hy die gesig van die verkragter verteenwoordig.
Hy besluit om oop kaarte te speel. “Nee, ons gaan nie hulle gesigte wys of hulle laat praat nie. Nommer twee en drie is polisielede wat ons net vir die doeleindes van die parade ingespan het. Nommer een is Hernus van der Merwe, die moordenaar van Colleen Adler … en die persoon wat ons vermoed het ook die verkragter was.”
Al vier snak na hulle asem.
“Beteken dit die verkragter is nog op vrye voet?” vra een van die getroude vroue.
Kassie knik. “Ek is bevrees, ja.”
Hulle kyk om toe die deur oopgaan. Die brigadier. Sy beduie vir Kassie om uit te kom, ’n verbete trek om haar mond.
“Ons span sal dadelik bymekaar moet kom, sommer hier iewers in ’n kantoor. Daar’s nie nog tyd vir ’n gesamentlike gespreksessie met die vroue nie. Ons weet in elk geval nou ons afleiding was verkeerd.”
Kassie wil vra hoeveel onse in haar pond is, maar hy byt die woorde terug. Nie nou die tyd om met die leeu se knaters te speel nie.
Sy beduie na haar selfoon. “Die polisiehoof wil binne die volgende uur ’n mediaverklaring van ons hê.”
’n Spiertjie spring in haar wang. “Een wat die Spookeenheid se aansien sal red.”

Hulle sit saamgebondel aan die een punt van ’n lang tafel in die Bellville-polisie se vergaderlokaal.
“Dis belangrik om een punt weer deeglik tuis te bring,” sê die brigadier. “Ons het die monster gevang wat Colleen Adler vermoor en Lente Viljoen ontvoer het. Ons moet duidelik maak dit was ons eerste prioriteit en in daardie opsig het ons met vlieënde vaandels geslaag.”
Sy tuur na die plafon. “Maar intussen het ons ander inligting bekom wat daarop dui dat Hernus nie die brandmerk-verkragter is nie.”
“Die uitkenningsparade het dit bevestig,” sê Rooi droogweg.
Sy gluur hom aan. “Dít gaan ons onder geen omstandighede erken nie. Die media sal ons uitmekaartrek.” Sy tik met ’n voorvinger op die tafelblad. “Ons kan wel sê die uitkenningsparade het bevestig wat ons reeds vermoed het na aanleiding van die nuwe inligting. Só lyk ons darem nie heeltemal soos ’n klomp amateurs nie.”
“Watse nuwe inligting tower ons op?” vra Lulu.
“Ons hoef nie daarop uit te wei nie. Ons kan net aanvoer dis sensitiewe inligting wat die ondersoek kan belemmer as ons meer sê.”
Lulu skud haar kop. “Ek weet nie of hulle weer vir daardie rympie gaan val nie. Ons sal ’n ietsie meer vir hulle moet gee.”
Die brigadier sug. “Jy’s seker reg. Maar wát?”
Daar hang ’n ongemaklike stilte in die vertrek.
“Ek het ’n voorstel,” sê Kassie.
Hy haal sy sakdoek uit en dep die sweetlagie van sy bolip af. Hy weet nie of die brigadier hiervoor gaan val nie.
“Moet ons nie in spanning laat wag nie!” blaf sy.
“Ek wil eers julle geheue verfris voor ek my voorstel maak.”
“Doen dit dan vinnig, want ons het nié die wêreld se tyd nie. Die polisiehoof is op hete kole.”
“Reg, brigadier. Julle sal onthou dat Lulu die afleiding gemaak het dat hierdie soort verkragter in publisiteit baai – dis die belangrikste rede waarom hy die vroue brandmerk. Op sy siek manier kan hy só vir homself naam maak en groter vrees by vroue inboesem as enige ander verkragter. Hy is ook ’n kansvatter wat daarvan hou om die gereg uit te daag deur elke keer in dieselfde omgewing toe te slaan. Hy laat my nogal dink aan die Amerikaanse reeksmoordenaar David Berkowitz, oor wie ek opgelees het toe ek en Rooi ’n paar jaar gelede op ’n vermeende reeksmoordenaar se spoor was. Nadat ’n koerantman die voorstede gelys het waar Berkowitz sy misdade gepleeg het, het hy gespekuleer in watter ander voorstede die moordenaar gaan toeslaan. Nadat Berkowitz gevang is, het hy erken hy was van plan om in elke voorstad te moor wat in die koerantstorie genoem is.”
Rooi knik gretig. “Ek sien waarop jy afstuur. Goeie dinkwerk.”
Die brigadier frons. “Ek verstaan nog nie?”
“Ons moet dieselfde lokaas vir die verkragter uithou deur te sê ons inligting dui daarop dat hy weer in daardie deel van die noordelike voorstede gaan toeslaan,” verduidelik Kassie.
“Wat gaan ons daardeur bereik? As jy my vra, gaan ons net groter paniek by die publiek saai.”
“Dis al opsie wat ons het om hom te kry, brigadier. As ons dit nie doen nie, verdwyn hy net stilweg van die toneel. Dan gaan slaan hy in ’n ander stad of dorp toe, soos hy voorheen in Pretoria gedoen het. Maar as ons hom uitdaag, kan hy daarvoor val. Nog beter: Ons kan sê ons het ’n sterk vermoede wat hy vir ’n lewe doen. Dat hy in daardie omgewing in ’n vertrouensposisie is en dat hy daarom by niemand agterdog wek nie. Volgens Lulu gaan sulke soort verkragters in hulle daaglikse lewe uit hul pad om ander mense te help as ’n manier om aanvaarding en goedkeuring te kry. Sy het selfs voorbeelde van sulke verkragters genoem wat aktief by welsynsorganisasies betrokke was. Hoe nader ons aan die kol is wat betref sy geslepe werkswyse en hoe meer dit in die media uitgebasuin word, hoe aanlokliker gaan die uitdaging vir hom wees om weer ’n kans te vat.”
“Dit kan natuurlik sleg backfire as hy weer toeslaan sonder dat ons dit regkry om hom te vang,” sê Rooi.
Kassie knik. “Dis die risiko wat ’n mens loop. As ons met die Bellville-polisie kan reël om meer van hulle lede in daardie omgewing in ongemerkte karre te ontplooi, kan ons hom vastrap. Die inwoners daar gaan ook baie meer op hulle hoede wees en niemand goedsmoeds vertrou nie. Ons kan selfs warm leidrade van hulle kry oor mans in ’n vertrouensposisie wat verdag optree.”
Die brigadier staar net stil voor haar uit.
“Ek laat die besluit aan julle oor,” sê Kassie. “Die veilige alternatief is om hom nie uit te daag nie, maar dit maak terselfdertyd ons kanse soveel slegter om hom ooit te vang.”
“Ek hou van Kassie se voorstel,” sê Rooi.
Lulu frons, skud haar kop liggies.
“Ek stem ook saam,” sê die brigadier, meteens geesdriftig. “Werk solank aan die verklaring se bewoording. Ons moet dit vroegmiddag uitstuur. Ek sal intussen die polisiehoof bel. Ons kan nie net van Bellville verwag om lede beskikbaar te stel nie, dit moet ’n gesamentlike operasie van die hele stad se polisiediens wees. Beginnende vanaand al.”
* * *
Priscilla hoor dit op die radio se vieruur-nuusuitsending.
Haar moed sak in haar skoene. Dit beteken net één ding: Gerbrand gaan van voor af patrolliediens moet doen.
Sy stap kamer toe om te kyk of hy al wakker is ná sy middagslapie. Hy is op sy selfoon besig.
“Buurtwaghoof wat my wakker gebel het,” sê hy toe hy aflui. “Van der Merwe was toe nie die verkragter nie. Ons patrollies word van vanaand af opgeskerp. Ons kry blykbaar ook groter samewerking van die polisie.”
Sy kan sien hy is nie regtig teleurgesteld oor die vooruitsig nie. Nog ’n kans vir hom om mense te beïndruk.
Hy staan op. “Ek moet gaan stort. Ons het vyfuur ’n noodvergadering.”
Sy hou hom dop terwyl hy doelgerig badkamer toe stap.
“Ek hoor oor die radio die polisie se net span stywer om die verkragter. Hulle vermoed hy’s iemand in ’n vertrouensposisie in hierdie gemeenskap.”
“Die buurtwaghoof het my so ingelig,” sê hy uit die badkamer.
“En wat sê jy daarvan?”
Maar hy het reeds die stortkraan oopgedraai. Kan natuurlik nie wag om by sy bleddie vergadering uit te kom nie.
Priscilla sug innerlik. Sy weet nou al sy gaan vanaand die res van daai bottel brandewyn klaarmaak.
* * *
Chrisjan kyk op sy horlosie. Negeuur. Dis te vroeg. Nog ’n uur se uithou voor hy kan gaan draf, hoewel hy klaar in sy drafklere is, sy rugsak gereed.
Toe hy agtuur van die werk af kom, het hy eers ’n paar draaie in die omgewing gery. Hy het geen polisievoertuie gesien nie. Ook nie die alomteenwoordige glimbaadjies van die buurtwaglede nie. Dis nes hy gedink het: Hulle kan nie die omgewing voltyds op so ’n groot skaal wil monitor nie.
Hy glimlag. Vanaand gaan ’n gróót aand wees. Hy voel dit aan sy lyf.

Priscilla skink die laaste bietjie brandewyn in die glas. Toe nie soveel oor in die bottel as wat sy gedink het nie.
Sy sal wat wil gee vir nog ’n paar doppe. Dis al wat haar deesdae laat ontspan, haar laat vergeet van die dinge wat in haar nugter staat in haar binneste broei. Sy weet nie hoe sy in die toekoms weer hierdie buurt se mense in die oë gaan kyk nie. En hoe sy uit haar kettings by Die Stem gaan ontsnap nie. Daardie twee gedagtes bly in haar kop maal.
Sy sug en sluk die laaste bietjie met een teug weg.
Al amper halfelf, sien sy op die muurhorlosie.
Sy staan traag op en maak eers seker die voordeur is gesluit.
In die gang op pad kamer toe huiwer sy. Sou die ander buitedeure gesluit wees?
Sy skud haar kop vies. Sy is al net so paranoïes soos al die vroue in die omgewing. Gerbrand maak altyd seker als is gesluit voordat hy vertrek.
Sy stap in die gang af. Die mat is sag onder haar kaal voete.
Dan hoor sy iets agter haar ritsel.
Voor sy kan omdraai, gryp twee arms met gehandskoende hande haar van agter. Dit voel soos staalklampe wat om haar lyf klem. Sy kan beswaarlik asemhaal. Sy wil skree, maar daar kom geen geluid uit haar keel nie. Paniek klop in haar kop.
Die aanvaller dwing haar by die slaapkamer in, gooi haar ru op die bed op haar maag neer. Sy kap haar wang teen die kopstuk, wat haar effe duiselig laat.
Hy is dadelik op haar rug. Bind haar mond toe met die handdoek wat op die bed gelê het. Hy dwing haar hande agter haar kop in en maak dit vas. Dit voel soos ’n tou. Hy klim van haar af en maak haar voete styf aan weerskante van die bed se raamwerk vas. Sy kreun van die pyn, want die tou sny diep in haar vel in.
Dan pluk hy haar sweetpakbroek af.
Sy krimp ineen van vrees.
* * *
Kassie gaap. Dis al amper elfuur en hy het ’n lang dag agter die blad.
Hy stap slaapkamer toe, sy gedagtes nog voltyds by die saak sedert hy omtrent agtuur by die woonstel gekom het.
Dis nou uit sy en Rooi se hande. Hulle moes vyfuur vanmiddag gaan insit by ’n noodvergadering van al die buurtwagte in daardie omgewing. Bellville se stasiebevelvoerder was ook teenwoordig. As taakmagleier van die span uniforms van oor die hele stad heen – vier-en-twintig in totaal – moes hy saam met die buurtwaghoofde en drie sekerheidsmaatskappye op ’n plan van aksie besluit.
Kassie is tevrede dat hulle, met steeds beperkte hulpbronne vir so ’n groot gebied, meer as ’n sestig-persent-kans het om die verkragter vas te trap. Die ongemerkte poelmotors en polisielede in gewone drag, die span buurtwaglede wat van hulle glimbaadjies ontslae geraak het, en die sekerheidsmaatskappye se lede wat die strate te voet pleks van met hulle voertuie patrolleer, sorg dat die bewakers nie opvallend sal wees nie. Vir elke drie straatblokke is daar minstens een man aan diens. Dalk nog nie ideaal nie, maar die beste wat hulle onder die omstandighede kan doen.
Nou kan hulle net wag. En hoop die verkragter het die uitdaging aanvaar, en dat hy foute gaan maak.
* * *
Chrisjan kom blasend terug by sy meenthuis.
Hy slinger sy rugsak neer en val op die bank. Sy asemhaling is hortend en die sweet brand sy ooghoeke.
Hy gaan môreaand weer draf. En oormôreaand. En die aand daarna.
Hierdie roekelose drang wat hom beetgepak het, is die suurstof wat hy nodig gehad het om sy vrese te besweer.
Hy glimlag.
Jekyll het vervaag. Hyde is nou ten volle in beheer van sy lewe.
* * *
Kassie en Rooi hou om twintig voor een voor die huis stil. Daar staan drie mans op die stoep by die voordeur.
“Kan nie forensies se mense wees nie, want ek sien nog nie hulle voertuie hier nie,” sê Rooi.
Kassie knik net. Hy was lanklaas só gerattle.
Hy het net ingesluimer toe sy selfoon lui. Dit was Bruyns, ’n uniform van die Parow-polisie, wat deel is van die taakmagspan.
“Slegte nuus, kaptein. Hier was nog ’n verkragting, reg onder ons neuse.”
Kassie was dadelik helder wakker.
“Die slagoffer is Priscilla Bekker, die joernalis van Die Stem. En dit was dieselfde verkragter – sy is op haar dy gebrandmerk.”
’n Naarheid het in Kassie se keel opgestoot. “Hoe laat het dit gebeur?”
“Omstreeks halfelf.”
“Hoekom bel julle my nou eers? Dis al oor twaalf!”
“Sy kon haar hande eers teen halftwaalf losgewikkel kry. Toe het sy haar man gebel. Ironies genoeg is hy die buurtwaglid wat verantwoordelik is vir die drie straatblokke waarin hulle huis geleë is. In daardie stadium was hy op die verste punt, maar hy het huis toe gehardloop. Hy moes sy vrou eers kalmeer voor hy my gebel het, wat naaste aan hom diens gedoen het.”
Kassie het hom opdrag gegee om die vrou uit die slaapkamer te neem en te sorg dat niemand dit betree voordat forensies opdaag nie.
Toe het hy forensies gebel en daarna die brigadier.
“Fok, Kassie!” was haar eerste reaksie. “Hierdie plannetjie van ons het sleg gebackfire!”
Hy het haar kortgeknip toe sy oor ’n “skadebeheer-strategie” wou begin praat en gesê dis belangrik dat hy en Rooi so gou moontlik op die toneel kom.
Nou nader hulle die imposante huis. Kassie wonder wat Priscilla Bekker se man vir ’n lewe doen, want jy moet geld hê om in só ’n plek te bly.
Op die stoep herken hy die mans. Dis die buurtwaghoof en twee van die uniforms wat hy by die vergadering gesien het.
Die een tree vorentoe. Bruyns.
“Kaptein, ons het gemaak soos jy gevra het. Die gangarea en slaapkamer is afgesper. Mevrou Bekker is in die sitkamer, waar een van ons vrouelede haar bystaan.”
“Waar’s haar man?”
“Die arme Gerbrand sit in die studeerkamer,” sê die buurtwaghoof. “Hy is platgeslaan.”
Hy skud sy kop. “Dat dit nou met hóm van alle mense moes gebeur. Hy’s verreweg my beste buurtwaglid, altyd bereid om patrolliediens te doen. En nou dit, sy eie vrou!”
“Hoe het die verkragter toegang tot die huis gekry?” vra Rooi.
“Die sonkamer se skuifdeur was nie gesluit nie. Daaroor voel Gerbrand éérs sleg. Hy sluit altyd al die deure voor hy op patrollie gaan, maar hy’t nagelaat om dit te doen omdat hy vanmiddag haastig was om by die noodvergadering uit te kom.”
“Het hulle nie ’n alarm nie?” vra Kassie.
Bruyns knik. “Hulle het. Mevrou Bekker was van plan om dit in die slaapkamer te aktiveer, maar die verkragter het haar in die gang oorrompel.”
“Is sy in so ’n toestand dat ons met haar kan praat?” wil Rooi weet.
“Ja, sy’s nou redelik kalm, dink ek.”
“Reël net met die Bellville-polisie dat sy dokter toe gevat word sodra ons met haar klaar is,” sê Kassie.
“Ek maak so, kaptein.”
Kassie en Rooi stap in. By die deur regs talm hulle ’n oomblik. Studeerkamer. Gerbrand Bekker sit kop onderstebo agter die lessenaar, kyk nie eens op na hulle nie.
Die deur links lei na die sitkamer.
Priscilla lê op haar sy op ’n rusbank.
Die vrouekonstabel kom orent van ’n poef langs die bank toe sy hulle sien.
“Dis te pynlik vir haar om te sit oor die wond op haar dy,” fluister sy voor sy uitstap.
Kassie stel homself voor. Die joernalis lyk nie goed nie. Daar is ’n rooi kol op haar wangbeen en haar oë is dik gehuil.
“Kan ons maar oor die voorval gesels?” Hy beduie na die poef.
“Sit gerus, kaptein.” Trane wel in haar oë op. “Voor ons begin, wil ek net verskoning maak oor die Hernus van der Merwe-berig. My redakteur het my gedwing om dit te skryf.”
Kassie knik. “Vergeet daarvan, dit het toe darem nie ons ondersoek ondermyn nie. Kan jy ons vertel wat vanaand gebeur het?”
“Hy het my van agter af gegryp in die gang. Hy’t my hardhandig tot in die kamer gedwing en op die bed neergegooi.” Die trane vloei oor haar wange. “Toe het hy my vasgemaak, my sweetpakbroek afgepluk en my van agter af verkrag.”
Sy begin snik. “Toe hy klaar was, het dit geklink of hy gaan loop, maar hy was gou weer terug. Hy moes sy rugsak iewers in die huis neergesit het. Soos met die ander vroue het hy my toe gebrandmerk.”
“Hoe was hy aangetrek?” vra Rooi.
“Ek het hom nooit gesien nie, net sy handskoene toe hy my gryp. Ná hy my gebrandmerk het, het hy gegaan.”
“En wat het hy gesê?” vra Kassie.
“Nie ’n dooie woord nie.”

“Ons kan net bespiegel oor die rede hoekom Hernus vir Colleen vermoor het,” sê Kassie toe hulle hul sit in die brigadier se kantoor kry. “Hy swyg steeds. Maar ons weet nou dat hy ’n paar maande gelede ’n TV-stel by haar huis afgelewer het – Pieter Uys van FDS het dit vanoggend telefonies bevestig. Moontlik het Hernus haar toe al as ’n prooi geteiken.”
“Dis nie nou van belang nie, Kassie,” sê die brigadier bitsig. “Ons moet op die huidige krisis fokus.”
“My aanvanklike afleiding geld beslis nou,” sê Lulu.
“Wat bedoel jy?” vra die brigadier.
“Hy het nie alleen die uitdaging aanvaar nie, maar hy het nou amptelik in ’n woedeverkragter verander. Sy modus operandi verskil hemelsbreed van sy vorige verkragtings. Hy het Bekker hardhandig hanteer, nie eens met haar gepraat nie, en haar toe van agter af verkrag sonder om enige jel of iets aan te smeer soos hy met die vorige verkragtings gedoen het. Vanoggend se doktersverslag dui daarop dat hy haar lelik seergemaak het.”
“Daar is nog ’n opsig waarin sy modus operandi verskil,” sê Kassie. “Sy vorige slagoffers was almal jong, aantreklike vroue. Bekker is amper veertig, en sy is nou nie eintlik wat ek aantreklik sal noem nie. Nogal bietjie oorgewig ook.”
Lulu kug haar belangrike profileerder-kug.
“Die rede daarvoor is voor die hand liggend: Hy wóú wraak neem. Hy was slaggereed om toe te slaan ná daardie berig waarin Colleen hom verkleineer het, maar toe spring Hernus hom voor deur Colleen te vermoor. Die verkragter se tweede keuse vir wraak het op die skrywer van die vernederende berig geval – Priscilla Bekker. Dis vir my so duidelik soos daglig.”
Kassie knik. “Geneig om met jou saam te stem.”
“Waarmee kon forensies vorendag kom?” wil die brigadier weet. “Ek het hulle opdrag gegee om deur die nag te werk.”
“Hulle het nogal deliver, my net voor ons vergadering gebel,” sê Kassie. “Hulle het niks deurslaggewends gekry nie. Geen semen, hare of vel nie. Wel weer afdrukke van sy handskoene se byekorfpatroon op die bedpote en aan die skuifdeur waar hy ingekom het. Hulle is nog besig om die ander vingerafdrukke in die huis te verwerk, maar die kanse is gering dat syne daar gaan wees. Daarvoor is hy te uitgeslape. Priscilla het gesê hy was gehandskoen toe hy haar oorval het. Klink nie of hy dit ooit uitgetrek het nie.”
Die brigadier tokkel met haar vingers op die lessenaar. “Noudat ons doodseker is waarom die bliksem weer toegeslaan het, kan ek julle seker terugvoer gee oor my gesprek met die polisiehoof. Hy wys gelukkig nie ’n beskuldigende vinger na ons nie, omdat hy gister ook ingekoop het op ons plan. Hy is bereid om van vanaand af nóg vier-en-twintig uniforms beskikbaar te stel – dit ondanks die stasies wat begin moan dat hulle mannekrag lelik uitgedun word. En hy gaan hulle ontplooi so lank as wat dit hom behaag, het hy gesê. Hy is net soos ons vasbeslote om die vent vas te trek.”
Rooi skud sy kop. “Ek is nie so seker of die verkragter so stupid sal wees om dadelik of selfs in die nabye toekoms weer toe te slaan nie. Hy kan mos vir homself dink dat daar nog versterkings gaan kom om die gebied te beveilig.”
Lulu gee ’n laggie. “Moenie so seker daarvan wees nie. Hy kan dit dalk net as ’n nóg groter uitdaging aanvaar en weer iemand verkrag.”
“Dis presies wat my pla,” sê Kassie. “Want al kry ons ’n bykomende vyftig uniforms, gaan hulle steeds nie die gebied honderd persent kan beveilig nie.”
Die brigadier gooi haar skouers agteroor. “Het jy dalk ’n beter voorstel?”
“Nee, maar –”
Haar stem styg. “Dan wil ek geen negatiewe woord meer hoor nie. Ons is verbind tot jou plan en ons moet glo ons gaan sukses behaal.”
* * *
Priscilla probeer om nie aan die vorige aand se gebeure te dink nie.
Nou wil sy net op die toekoms fokus, soos die berader vanoggend vir haar gesê het.
En sy het ten minste ’n goeie begin gemaak toe Snuif haar ’n uur gelede gebel het. Sy besorgdheid oor haar toestand was van korte duur, want hy het eintlik iets anders op die hart gehad.
“Jy weet, Priscilla, as jy oor hierdie vreeslike ondervinding van jou skryf, sal jy ook vinniger heling kry.”
Sy kon haar ore nie glo nie. Snuif soek ’n sensasiestorie van haar oor haar eie verkragting! Haar antwoord het maklik gekom.
“Sodra ek weer in staat is om agter my laptop te sit, gaan ek wel iets skryf, meneer, maar dit gaan my bedankingsbrief wees. Ek is fináál klaar met jou en daai smeerkoerantjie van jou.” Toe het sy die foon doodgedruk.
Sy kyk verras op toe Gerbrand instap. “Jy’s vroeg klaar by die skool!”
“Ek het die laaste twee periodes afgevat. Die skoolhoof het begrip vir my omstandighede.”
Hy kom sit langs haar op die bed, die besorgdheid duidelik op sy gesig. “Ek het die buurtwaghoof vanoggend gebel en bedank as buurtwaglid.”
Hy streel haar voorkop met sy vingerpunte. “Ná gisteraand se aaklige gebeure het ek my prioriteite uiteindelik reggekry. Jou veiligheid is vir my veel belangriker as om ander mense in die omgewing op te pas.”
Sy voel hoe die trane in haar oë opwel. “Dis die mooiste ding wat jy nóg vir my gesê het.”
Hy glimlag. “Ek het tyd gehad om te dink oor ons situasie. Ek wil hê jy moet by Die Stem bedank. Dan sit ons hierdie huis in die mark en ons trek weg. Ek sal maklik ’n onderwyspos op ’n ander plek kry. En dié keer koop ons ’n huis wat ons kan bekostig.”
Die Gerbrand op wie sy destyds verlief geraak het, is uiteindelik terug, weet Priscilla.
* * *
Chrisjan kan sien Wicus se langliphouding duur voort.
Maar dit pla hom nie. Hulle het genoeg werk om uit mekaar se hare te bly. Wicus sal wel eendag daaroor kom.
Hy stoot die lêers voor hom weg. Sy oë kyk al dubbel van heeloggend op die mynmaatskappy se syfers konsentreer.
Hy staan op, stap na die espressomaker in sy kantoor en skakel dit aan.
Dan haal hy sy iPhone uit sy sak.
Hy begin tydsaam deur al die foto’s kyk. Dit laat ’n ligte siddering deur sy lyf trek.
Hy is weer die jagter van ouds, maar nou baie roekeloser as voorheen.

Kassie ignoreer die knaende nikotienlus wat vanaand in vlae na hom toe aangerol kom. Hoewel hy elke oomblik voor ’n stoof haat, maak hy kos. Dit lei ten minste sy gedagtes van sigarette af.
Hy het die twee tunaskywe wat hy ná werk by die viswinkel in Voortrekkerweg gekoop het goed gepeper en gesout, pietersielie oorgestrooi en dit met suurlemoensap besprinkel. Toe in foelie wat hy vooraf gebotter het toegedraai en in die oond gedruk. In die twee potte op die stoof is daar blomkool en ertjies, en hy het reeds ’n slaaitjie aanmekaargetimmer.
Hy is verlig dat die brigadier nie van hom en Rooi verwag het om deel van die patrolliediens te wees nie. “Julle is speurders, nie bleddie voetsoldate nie,” het sy aan die einde van hulle vergadering gesê.
Hy gaan sit met ’n skinkbord op sy skoot in die sitkamer om sy kos te geniet. Hy glimlag. Sy kardioloog sou tevrede wees met die maaltyd wat hy vanaand opgedis het. Dit tiek al die boksies vir sy gesondheid.
Ná ete kyk hy bietjie televisie, maar sy oë val toe. Het die laaste tyd hopeloos te min slaap ingekry.
Negeuur loop hy kamer toe, waar hy vinnig tien opstote en ’n paar maagoefeninge doen om sy gewete te sus. Hy sal môreaand weer om die blok gaan stap, besluit hy.
Hy skop sy skaapvelpantoffels uit. Vanaand het hy nie eens krag om ’n stukkie in die Encyclopedia of United States Stamps and Stamp Collecting te lees nie.
Hy val net so in sy sweetpak op die bed neer en sluit sy oë.
* * *
Chrisjan draf in Proteavallei, maar hy vermy sy bekende roetes. Vanaand wil hy ander moontlikhede ontgin.
Sy nuutverworwe roekeloosheid pomp soos adrenalien deur sy are. Hy draf met mening, die rugsak wat op en af skud.
Op die ingewing van die oomblik draai hy in ’n donker systraatjie af.
Sy oë flits heen en weer.
By die tweede laaste huis word hy beloon.
Hy probeer met bewende hande ’n foto neem van die sypaadjie af, maar dis veels te ver. Hy sal moet nader gaan.
Hy bespied die helder verligte voortuin. Geen teken van ’n hond nie.
Sal hy dit waag?
Hy aarsel ’n oomblik, haal dan diep asem en klim oor die lae muurtjie. Sy hart bons onstuimig in sy bors.
Hy vermy die droë blare en takkies in ’n blombedding, loop versigtig oor die groot grasperk nader aan die huis, sy oë stip op die venster gerig.
Die gordyne is heeltemal oopgetrek.
Sy asem jaag terwyl hy foto’s neem. Hy kon nog nooit so naby aan iemand kom nie.
Dan hoor hy ’n ritseling agter hom.
Hy swaai verskrik om. Die skynsel van twee flitsligte verblind hom.
Dan is die mans op hom.
Hulle bulder bevele uit, gryp hom aan elke arm. Een pluk sy selfoon uit sy hand.
* * *
Kassie droom hy steek ’n Lucky aan. Hy teug behaaglik aan die soet tabakwalms, trek die rook tot diep in sy longe, blaas dit in wollerige kringetjies uit …
Sy selfoon se skril luitoon, ’n vrolike konsertinadeuntjie van Silver de Lange en die Vyf Dagbrekers, ontneem hom van die volgende teug.
Hy kom verskrik orent, verblind deur die bedlampie wat hy vergeet het om af te skakel. Dis twintig oor elf. Hy gryp na die foon op sy bedkassie en stamp in die proses die wekker af.
Nommer onbekend.
“Dis adjudant September van die Bellville-stasie,” praat ’n stem in sy oor.
Hy ervaar ’n verlammende gevoel van déjà vu. Weer ’n fokken verkragting!
“Ek het goeie nuus, kaptein. Twee buurtwaglede het die verkragter in Proteavallei vasgetrek. Hy het teenaan ’n huis gestaan en foto’s geneem van ’n vrou wat besig was om te ontklee. Hulle het hom ’n hele ent agtervolg en toe red-handed betrap.”
Kassie vee oor sy gesig. “Het hy ’n rugsak by hom gehad?”
“Ja, hy het.”
“Waar’s hy nou?”
“Ons patrolliemanne het hom stasie toe gebring. Hy word in die ondervragingskamer aangehou. Hulle het vir my gesê kaptein hanteer die saak.”
“Ek is nóú daar.”
Kassie lui af en skakel dadelik Rooi se nommer.

Adjudant September, ’n lang, seningrige kêrel, wag Kassie en Rooi by die Bellville-polisiestasie se aanklagkantoor in.
Hy beduie na ’n klein rugsak en selfoon op die toonbank. “Dalk wil julle eers hierna kyk voor julle hom ondervra.”
Kassie vou sy sakdoek oor sy hand om die gespe van die rugsak los te maak.
Hy lig die flap op. Twee bottels water, een halfpad uitgedrink.
“Was dit die enigste rugsak wat hy gehad het?”
September trek sy skouers op. “Ek weet nie, dis al wat hulle gebring het. Hulle is weer vort om die tuin waar hulle hom betrap het te deursoek.”
“Hy kon sy groot rugsak met die tools iewers in die tuin weggesteek het,” sê Rooi.
“Maar check ’n bietjie hier.” September tel die foon op en tokkel met een vinger op die skerm. Hy wys dit vir Kassie-hulle.
Die eerste foto is van ’n kaalborsvrou wat besig is om haar broekie uit te trek. September rol met sy duim af. Een ná die ander foto verskyn op die skerm van verskillende vroue wat ontklee.
“Stop by daardie een,” beduie Kassie.
Hy het die rooikop dadelik herken. Dis die vrou van Welgemoed wat die kru boodskap in haar posbus gekry het.
“Wendy … Wendy something,” sê hy vir Rooi. “Die girl wat die nota gekry het en toe vir Brink Bosman verdink het.”
Rooi fluit deur sy tande. “Jy’s flippen reg. Ons het die bliksem!”
September rol tot onder. Nog talle vroue verskyn op die skerm, maar nie een van die verkragtingslagoffers nie.
“Hy’t natuurlik nie tyd gehad om sy slagoffers ook af te neem nie,” sê Rooi. “Maar ek gee jou ’n brief, daai vroue op sy foon sou hy getarget het om te rape. Hy’t vir hom ’n bleddie databank van toekomstige prooi opgebou.”
“Wat is sy naam?” vra Kassie vir September.
“Chrisjan Miles.”
“Het hy al aangedring op ’n prokureur?”
September gee ’n laggie. “Nee, ek dink hy’s te gerattle om daaraan te dink.”
“Wel, kom ons hoop hy bly gerattle. Sal wat wil gee om sy storie te hoor sonder dat ’n prokureur oorvat.”
Hulle stap agter September aan na die ondervragingskamer. ’n Gesette kêrel kom uit. Dis die konstabel wat Miles opgepas het.
“Jy kan maar gaan,” sê September. “Die saak is nou in die hande van die Ghost Unit.” Hy draai na Kassie. “All yours, kaptein.”
Kassie en Rooi stap in.
En steek in gelid vas.
Kassie voel hoe teleurstelling deur sy hele wese spoel. Dis nie die verkragter nie!
“Shit,” mompel Rooi.
Die bewende mannetjie voor hulle, sy hande agter sy rug geboei, sal sukkel om enige vrou te oorrompel. Hy is selfs kleiner as die outjie wat deelgeneem het aan die uitkenningsparade. Daarby rietskraal, met smal skouertjies.
Kassie gluur hom aan. Hy sal nou moet bullshit om vas te stel wat hierdie ventjie se storie is.
“So dís hoe die verkragter van die noordelike voorstede lyk,” sê hy.
Miles skud sy kop só driftig dat Kassie vrees hy gaan homself van balans ruk en op die vloer neerbliksem.
“Ek het nog nooit in my lewe iemand verkrag nie!” roep hy uit, sy stem dun van histerie.
“Daai storie kan jy aan ’n regter probeer verkoop, ou swaer,” sê Rooi, wat dadelik Kassie se strategie snap.
“Waarom het jy notas in die posbusse gesit van die vroue wat jy skelm afgeneem het?” vra Kassie.
“Ek … ek …” Miles se stem raak weg.
“So dit wás jy?” vra Rooi streng.
Miles reageer nie.
“Ons het vingerafdrukke op die notas gekry,” sê Kassie. “En ons sal gou weet of dit met joune ooreenstem. As jy nou vir ons lieg, gaan jy baie langer agter tralies sit. Die hof beloon dinge soos oneerlikheid gewoonlik nie.”
Miles se kop sak. “Dit … was ek, maar …”
“Maar wat?”
“Ek het niemand verkrag nie.”
“Daarvan is ons nie so seker nie,” sê Rooi. “Op dieselfde aand wat ’n vrou verkrag is, het jy ’n nota in haar posbus gelos.”
Miles kyk verdwaas na hulle. “Ek … ek weet nie waarvan julle praat nie.”
“Laat ek jou geheue verfris,” sê Kassie. “Jy het ’n aanhaling uit die boek van P.G. Opperman –”
“D.J.,” korrigeer Rooi hom.
“Jy het ’n aanhaling uit D.J. Opperman se boek vir haar gelos. Iets van ’n man en ’n vrou wat hunker om te teel.”
Miles se mond gaap oop. “Ek het nie geweet … Erna is verkrag nie.”
“So jy erken darem dat jy vir die nota verantwoordelik was?” vra Rooi.
Miles knik. Dan verander sy vreesbevange gesigsuitdrukking. Hy stoot sy ken uit.
“Ek het ook regte. Ek wil nie … verder … met julle praat nie. Ek dring aan op ’n prokureur.”
Rooi gee ’n laggie. “Jy gaan een nodig hê. Betreding van privaat eiendom en crimen injuria is nie ligte oortredings nie.”
“Dan glo julle my dat ek nie die verkragter is nie?”
“Dalk nog nie heeltemal nie,” sê Rooi. “Gee jy om as ek jou regterbroekspyp optrek?”
Miles frons. “Hoekom?”
“Ek wil kyk of jy ’n tatoeëermerk op jou enkel het.”
Miles hou sy been uit sodat Rooi die broekspyp kan optrek.
Daar is geen tatoeëermerk nie.
“En? Wat … wat lei julle daaruit af?” vra Miles.
Hulle antwoord hom nie, draai net om en stap uit. Kassie trek die deur agter hom toe.
“Adjudant September!” roep hy in die gang af. “Miles is all yours. Hy’s nie die man wat ons soek nie.”

“Toe heeltyd net ’n bleddie stalker,” sê Rooi.
“Beloerder,” sê Lulu.
“Maak nie saak wat julle hom noem nie, dis nie ter sake nie!” roep die brigadier vies uit. “Wat belangrik is, is dat hy blykbaar nié die man is na wie ons soek nie.”
Sy kyk na Kassie. “Is julle hónderd persent seker hierdie vent kon nie vir die verkragtings verantwoordelik gewees het nie?”
“Méér as honderd persent, brigadier. Behalwe dat hy nie ’n rugsak met ’n brandyster by hom gehad het nie, voldoen hy glad nie aan die slagoffers se beskrywing nie. Hy is klein en skraal gebou. Ek skat hom nie ’n duim langer as vyf voet ses nie.”
Rooi grinnik. “Daar’s geen manier waarop hy byvoorbeeld vir Priscilla Bekker kon oorval en op die bed neerslinger nie. Sy het ’n aansienlike gewigsvoordeel bo hom.”
“Die Bellville-polisie het ook vanoggend laat weet daar’s niks in sy meenthuis wat daarop dui dat hy die verkragter is nie,” sê Kassie. “Geen swart sweetpaktop wat ooreenstem met die wolletjie wat forensies op die een slagoffer se bed gevind het nie, geen bruin handskoene of Adidas-tekkies nie. Nog minder ’n tatoeëermerk op sy been.”
“Maar dat hy ’n bleddie bedrewe stalker is, is ’n feit,” sê Rooi.
Die brigadier skud haar kop. “Om te dink die vent is ’n ouditeur en medevennoot in ’n firma. Dit gaan ’n mens se verstand te bowe dat hy hom met sulke dinge kan ophou.”
Kassie knik. “En volgens die Bellville-polisie is hy selfs lid van ’n groep mense wat welsynswerk doen.”
“Dit klop met daardie soort donners se werkswyse,” sê Lulu. “Hulpvaardig en op die oog af selfs besorg oor goed soos maatskaplike kwessies. Maar dis net skyn om aanvaarding in die gemeenskap te kry.”
Die brigadier staan op agter haar lessenaar. “Right, ons moet aanvaar ons is met hierdie ondersoek back to square one. Ek het nou ’n meeting met die polisiehoof. As julle iets nuuts kry, kom lig my in. Intussen volhard ons met ons bestaande strategie. Dalk wil hy ons weer uitdaag en word hy dié keer vasgetrek.”
Kassie wil sê dis wishful thinking, maar hy bedink hom.
Lettie wink hom nader toe hulle uitstap.
“Die Moot-polisiestasie het gebel. Jy moet asseblief dié persoon terugskakel.” Sy oorhandig ’n nota aan hom.
Hy sien dis die hulpvaardige administratiewe klerk wat die dossiere van die 315-verkragtings in Pretoria aan hom gestuur het.
* * *
Chrisjan is bly hy is alleen in die sel.
Hulle het sy tekkies se veters uitgeryg en gevat, maar nagelaat om sy sweetpaktop se koord uit te haal.
Die koord is lank genoeg.
Hy bewe van kop tot toon toe hy op die bed klim om die hoë venstertjie by te kom. Met koorsige haas knoop hy die punt van die koord om een van die tralies vas. Hy toets die knoop. Stewig genoeg.
Dan knoop hy die ander punt om sy nek en trek die skuifknoop stywer. Hy moet op sy tone staan om homself nie te wurg nie.
Hy meet die afstand van die bed na die vloer. Dis genoeg.
Hy aarsel ’n oomblik, sy gedagtes terug by die gesprek met sy prokureur.
“Ongelukkig is die foto’s op jou foon verdoemende bewyse teen jou, Chrisjan. ’n Klag van crimen injuria sal aanhangig gemaak word. Hulle sal die vroue kry om oor die notas te kom getuig. En omdat jy in die laaste vrou se erf betrap is, sal betreding ’n verdere klag uitmaak. Ons praat hier van ’n hele paar jaar.”
“Wat is die kans dat die storie uit die media gehou kan word?” het hy benoud gevra.
Die prokureur het sy kop geskud. “Niks. Géén kans. Trouens, jy’s ’n gesiene persoon in die gemeenskap en jou hoëprofielberoep gaan die media se aandag trek. Hulle sal soos hiënas op ’n karkas toesak.”
Chrisjan haal diep asem, sluit sy oë.
En spring.
* * *
“Dankie dat jy terugbel, kaptein,” sê die klerk van die Moot-polisiestasie. “Ek het gedink dit kan nie skade doen om hierdie inligting vir jou deur te gee nie.”
“Ek brand van nuuskierigheid,” sê Kassie. “Elke stukkie nuwe inligting kan net help.”
Sy lag verleë. “Ek weet nie of dit regtig van hulp gaan wees nie. ’n Vrou het gister na ons aanklagkantoor gekom en gesê sy’s ook ’n slagoffer van die 315-verkragter. Ná al die mediastories oor die verkragtings in die Kaap het sy besluit om na vore te kom.”
“Hoekom nou eers? Agt jaar is ’n lang tyd om stil te bly.”
“Sy was destyds vreesbevange dat haar naam in die koerante sou verskyn, daarom het sy dit nie aangemeld nie.”
“Is sy nie net ’n publisiteitsoeker wat juis nou in die mediakollig wil kom nie?”
“Nee, kaptein, daar’s ’n 315-tatoeëermerk op haar stuitjie. Sy het ook ’n volledige verklaring afgelê. Alles strook met die ander vroue se verklarings – modus operandi van die verkragter, sy balaklawa, kleredrag, handskoene, ensovoorts.”
“Kon sy enige nuwe leidrade verskaf? Of dalk bevestiging gee van die tatoe op die verkragter se been?”
“Ongelukkig nie, kaptein.”
Hy bedank haar en vra dat sy die verklaring per e-pos aan hom stuur.
Nadat hy afgelui het, peins hy lank. Begin dan krabbel op die skryfblok voor hom. Kan dit só eenvoudig wees?
“Wat sê die Moot-stasie?” vra Rooi.
“’n Vyfde slagoffer het in Pretoria na vore gekom. Sy is destyds deur dieselfde man verkrag en gebrandmerk.”
Lulu se wenkbroue lig. “Enige nuwe inligting?”
Kassie skud sy kop stadig. “Niks … maar ek dink ek het dalk nou uitgefigure waarvoor 399 staan.”
“Bliksis!”
“Hoe?” vra Lulu.
“Ek raai hierdie vyfde slagoffer staan vir die 5 in 315, met 31 wat sy ouderdom verteenwoordig. Nou, agt jaar later, is hy nege-en-dertig, wat die eerste twee syfers van 399 uitbeeld.”
Rooi frons. “Maar in die Kaap is daar ses vroue verkrag. Waarvoor staan die laaste 9 dan?”
“Dis die getal vroue wat hy beplan om te verkrag.”
Daar heers ’n doodse stilte.
“Dis seker ’n redelike afleiding,” sê Lulu oplaas. “Maar dit klink vir my net te eenvoudig … te maklik.”
Kassie skud sy kop. “Soms hoef ’n mens nie sielkundige betekenisse vir alles te soek nie. Wat hierdie syfers vir my sê, is dat die verkragter die gereg juis uitdaag om hom te vang. Hy is die waaghalsige soort, nes sommige reeksmoordenaars van wie jy ons vertel het. Hy gee ons ’n belangrike leidraad – sy ouderdom.”
“Ek weet darem nie,” mompel Lulu.
“Klink nie vir my so far-fetched nie,” sê Rooi. “Maar ons is nie veel verder as wat ons was nie. Om na ’n nege-en-dertigjarige oortreder te soek, is so goed soos om ’n speld in ’n hooimied te probeer kry.”
Kassie knik. “Dis ’n long shot, maar ek weet waar ons kan begin.”

Die brigadier frons. Dis vir Kassie duidelik sy is deur Lulu beïnvloed.
“Dit klink net te maklik om waar te wees,” sê sy.
Kassie trek sy skouers op. “Dis al waarop ons in hierdie stadium kan gaan. Daar is tog geen ander opvolgbare leidrade nie.”
“En Kassie het ’n goeie voorstel gemaak waar ons kan begin soek,” ondersteun Rooi hom.
Die brigadier kyk na Kassie. “Vertel.”
“Tilla Bonthuys, die vierde slagoffer, het aan ons genoem dat haar doopnaam, Mathilda, by die tandartspraktyk waar sy werk op ’n bordjie staan. Al haar familie, vriende en kollegas ken haar as Tilla, maar die verkragter het haar Mathilda genoem. Haar afleiding was dat hy in ’n stadium hulle praktyk besoek het en haar doopnaam op die bordjie gesien het. My voorstel is dat ons na hulle databasis van pasiënte kyk. Ek het Tilla klaar gebel. Sy sê omdat al hulle pasiënte ’n mediese fonds het, is almal se geboortedatums op die stelsel.”
“Hmm, en jy wil spesifiek die nege-en-dertigjarige mans uitcheck,” sê die brigadier. “Klink na ’n beginpunt … as jou teorie natuurlik reg is.”
“Hulle gaan hom nie op die databasis hê as hy bloot ’n besoeker saam met ’n pasiënt was nie,” sê Lulu.
Kassie wil hom vererg. Duidelik hou die profileerder daarvan om eerder struikelblokke as oplossings te identifiseer.
“Dis waar,” antwoord hy, “maar dit kan steeds nie skade doen om na die databasis te kyk nie.”
Die brigadier knik. “Right, Kassie, doen wat julle moet doen.”
Op pad deur toe roep sy hulle terug.
“O ja, voor ek vergeet. Ek was nog by die polisiehoof toe die Bellville-stasie hom gebel het – daai stalker het homself helder oordag in sy sel opgehang. Klaarblyklik met ’n koord wat in sy sweetpaktop se kraag ingeryg was.”
“Bliksis!”
Lulu gee haar belangrike kug. “Dit kom nie vir my as ’n groot verrassing nie. Sy posisie in die gemeenskap was van so ’n aard dat –”
“Verskoon ons,” sê Kassie. “Ek en Rooi wil nog voor toemaaktyd by die praktyk in Durbanville uitkom.”
Hy het geen begeerte om na nóg ’n lesing van Lulu te luister nie.
* * *
Priscilla voel verlig.
Dit was nie net praatjies van Gerbrand nie. Sedert hy vanmiddag van die skool af gekom het, sit hy vas agter die rekenaar op soek na ’n onderwyspos.
“In ’n plekkie wat in ons al twee se smaak val,” het hy gesê. “En verkieslik naby die see, waar ons eendag rustig kan aftree.”
Dis vir haar ’n verligting dat hy ernstig is daaroor.
Hy moet besef het sy sien nie meer kans om in hierdie omgewing te bly nie. Nie net oor die gemeenskap se negatiewe houding oor haar berigte in Die Stem nie, maar ook om weg te kom van die plek waar sy verkrag is.
Ondanks die finansiële las wat die huis op hulle geplaas het, het sy die luuksheid daarvan terdeë geniet. Nou is dit egter net ’n plek van slegte herinneringe. Elke keer as sy in die gang af stap, verbeel sy haar sy hoor voetstappe agter haar. En elke keer as sy in die slaapkamer kom, herleef sy die verkragting.
Sy vermy deesdae selfs die sonkamer. Net die gedagte daaraan dat die verkragter by die skuifdeur ingekom het, stem haar onrustig en herinner haar weer aan haar nagmerrie.
Sy is ’n gevangene in haar eie huis.
* * *
Tilla het vir Kassie en Rooi ’n agterkamertjie ingerig waar hulle ongestoord op die rekenaar kan werk.
Kassie wou nie vir haar sê hulle soek spesifiek na nege-en-dertigjarige mans op die databasis nie. Dis noodsaaklik dat hulle nie nou daardie inligting uitbasuin nie. Die tandarts, een van haar vennote of selfs die administratiewe personeel kan uitpraat. En hy vermoed in so ’n groot en besige praktyk soos dié het die mure ore.
Die pasiënte is ingedeel onder elk van die drie tandartse. Hulle werk eers deur Tilla se pasiënte. Net twee nege-en-dertigjarige mans, wie se name, adresse en beroepe hulle neerskryf.
Die tweede vennoot se pasiëntlys lewer geen man van daardie ouderdom op nie.
Hulle maak die pasiëntlys van die derde tandarts oop.
Rooi sien die naam by die B’s dadelik raak.
Hy druk met sy vinger op die skerm. “Check daar.”
“Gerbrand Bekker,” lees Kassie.

Kassie hoef nie ’n vergadering met die brigadier te skeduleer nie, want net toe hy sy sit agter sy lessenaar gekry het, bars sy by die kantoor in.
Sy kyk van hom na Rooi. “Enige sukses gister by die tandartspraktyk?”
“Dis moeilik om te sê …” begin Kassie.
Hy wil nie te vinnig met die deur in die huis val nie. Hy het nog nie eens teenoor Rooi en Lulu genoem wat in sy kop broei nie. Maar hy het gisteraand lank daaroor gedink en besluit dis die enigste strooihalm waarna hulle nou kan gryp.
“Ja?” sê die brigadier.
“Ons het net vier mans van nege-en-dertig jaar op die databasis gekry. Drie is professionele mense – ’n argitek, mediese dokter en ’n prokureur. Die vierde een is ’n laerskoolonderwyser.”
Hy bly ’n oomblik stil. “Laasgenoemde is Gerbrand Bekker.”
Die brigadier frons. “Priscilla Bekker se man? Ek sou sê dis blote toeval.”
“Stem saam,” sê Lulu.
“Wel, net geoordeel na hulle beroepe klink dit of julle jul tyd gemors het,” sug die brigadier.
“Chrisjan Miles was ’n ouditeur en kyk wat het hy aangevang,” sê Rooi.
Lulu skud haar kop. “Dit was ’n uitsondering. Normaalweg kry jy nie reeksverkragters of beloerders met sulke beroepe nie.”
Kassie kug. “Ek het ’n teorie, maar ek wil hê julle moet my die geleentheid gee om klaar te praat en dan eers te oordeel.”
Die brigadier glimlag, gaan sit op die punt van Rooi se lessenaar. “Die vloer is joune, Kassie. Ons belowe om tjoepstil te luister.”
“Ek dink dit sal die moeite werd wees om Gerbrand Bekker van nader te ondersoek.”
Kassie sien Lulu rol haar oë, maar hy besluit om hom nie daaraan te steur nie.
“Ek het gisteraand weer na die profieltabel van die verkragter gekyk. Daarin sê Lulu onder meer dat sulke soort verkragters erkenning in die gemeenskap soek deur hulle voor te doen as hulpvaardige en verantwoordelike gemeenskapslede. Onthou, in daardie rykmansbuurt waar Bekker bly, word ’n laerskoolonderwyser sekerlik nie hoog geag nie. ’n Mens kan redeneer dat Bekker die rykes om hom wou beïndruk met sy ywerige buurtwagdiens. Maar belangriker nog: As buurtwaglid sou hy op hoogte wees van watter mans uitstedig is en watter vroue kwesbaar is. Hy sou ook weet waar daar gebrekkige veiligheidsmaatreëls by huise is. En dit sou geen agterdog wek as hy as buurtwaglid in die omgewing opgemerk word nie.”
“Op daardie punt moet ek jou ongelukkig onderbreek,” sê Lulu. “Daar’s mos geen manier waarop Bekker sy eie vrou sou verkrag het nie!”
Kassie hou sy hand op. “Wees net geduldig. Ek kom daarby uit.”
Lulu knik onwillig, ’n frons tussen haar oë.
“Maar eers iets anders waaraan ek gedink het. Toe ek en Rooi die eerste keer met die verskillende buurtwaghoofde gaan praat het, was dit duidelik dat hulle nog geen gesamentlike vergadering gehou het nie. Hulle het wel die besonderhede van die slagoffers in hulle eie buurt geken, maar nie een het geweet dat die vroue in aangrensende buurte ook gebrandmerk is nie. Priscilla Bekker het nogtans in haar eerste berig oor Colleen geskryf dat ál die slagoffers gebrandmerk is. My raaiskoot is dat sy daardie inligting by haar man gekry het, en sy was natuurlik onder die indruk dat al die buurtwaglede toegang tot dié inligting gehad het. En onthou, Lulu, een van jou eerste afleidings was dat hierdie soort verkragter in publisiteit baai, so Gerbrand sou gretig gewees het om sy vrou in te lig.”
Die profileerder skud haar kop. “Sjoe, jy maak baie veronderstellings! Die grapevine loop so vinnig dat Priscilla dit byvoorbeeld by haar vriendinne sou kon uitvind. Jy weet self hoe skinder daai spul ryk vroue, want hulle het niks beters om te doen as om in WhatsApp-groepies te klets nie.”
“Mag wees, maar ek wil uitkom by jou punt dat Gerbrand nie sy eie vrou sou verkrag het nie.”
Sy glimlag meewarig. “Dít wil ek graag hoor.”
“Toe ek en Rooi gister sy naam op die databasis kry, was dit ook ons onmiddellike reaksie: Hy sou tog nie sy eie vrou verkrag het nie. Maar ek het gisteraand lank daaroor gedink. Ek het myself toe in sy skoene geplaas – en spesifiek op die dag waarop Priscilla verkrag is. Eerstens roep die buurtwagte ’n gesamentlike noodvergadering byeen. Terselfdertyd is ons verklaring oral in die nuus: Ons sê die net trek stywer om die verkragter, want ons weet hy is in ’n vertrouensposisie in die omgewing. Dit kon Bekker paniekbevange gemaak het. Hy kon selfs gedink het ons weet die skuldige is ’n buurtwaglid, maar ons is nog nie seker wie nie. Wat gebeur toe? Sy vrou word daardie selfde aand verkrag. En hy is die verantwoordelike buurtwaglid vir die area waarin hulle huis geleë is. Dit sou vir hom die maklikste ding in die wêreld gewees het om ongesiens by sy eie huis in te gaan nadat hy met opset die skuifdeur ongesluit gelaat het. En toe sy vrou van agter te oorrompel en haar in doodse swye te verkrag, anders sou sy hom kon eien. En net om aan die polisie te bevestig dat dit die reeksverkragter se werk is, brandmerk hy haar ook.”
Die selfversekerde glimlag het van Lulu se gesig verdwyn. “Hel, Kassie, noudat jy dit só stel, klink dit glad nie so onmoontlik nie.”
“Beslis nie!” beaam Rooi.
Die brigadier knik ook instemmend. Kassie kan dit verstaan. Haar eie man het haar destyds verkrag en wou haar vermoor.
“Ek het wel ’n vraag,” sê die brigadier. “Hoekom het dit hom agt jaar geneem om weer toe te slaan? Het hy nie in dié tydperk ook ander vroue verkrag nie?”
Kassie skud sy kop. “As hy hulle ook gebrandmerk het, sou dit nou al in die nuus gewees het. Met die baie publisiteit oor die saak sou die vroue na vore gekom het. Ek raai dat Bekker ná sy troue sy streke gelos het, maar dat sy drang om te verkrag nooit gewyk het nie. En op nege-en-dertig het hy besluit om weer toe te slaan en sy brandyster iewers gaan maak of bestel. Sy mikpunt was duidelik nege vroue, maar ons patrollies het sy planne gekelder.”
“Jy’s heel moontlik reg,” sê die brigadier. “Maar hoe gaan ons die saak verder vat?”
“Ons sal moet uitvind of hy agt jaar gelede in Pretoria gewoon het, of ten minste gereeld daar gekom het,” sê Kassie.

Kassie het die hele naweek tyd gehad om te dink hoe hulle die saak gaan hanteer. Die groot uitdaging is om subtiel navraag oor Bekker se verlede te doen. Hy wil nie hê die onderwyser moet snuf in die neus kry dat die polisie hom as ’n verdagte beskou nie. Dit kan hom kans gee om proaktief op te tree, wat hulle ondersoek in die wiele kan ry.
Rooi het vanoggend met die oplossing gekom.
“’n Ou flame van my werk by die Wes-Kaapse onderwysdepartement. Hulle moet seker ’n stelsel hê waarop al die onderwysers se besonderhede is. Dalk kan sy vir ons uitvind of hy van Pretoria af kom.”
“Goeie idee,” het Kassie gesê, “maar sy moet ons navraag net flippen vertroulik hanteer.”
“Los dit in my hande. Ek sal nie sê waaroor die saak gaan nie, net noem dat ons meer inligting oor hom soek om seker te maak ons is nie op ’n dwaalspoor nie.”
“Goed so.”
Rooi het geaarsel. “Maar hel, Kassie, jy moet nooit voor my vrou uitpraat dat ek haar gebel het nie. Torretjie glo nog steeds vas ek het gevoelens vir die vrou. As sy net haar naam hoor, gaan sy in ’n overdrive van jaloesie en dan tjop ek af. Jy weet hoe sensitief vroue oor ou flames is.”
Kassie het geglimlag. “Ek weet nie regtig nie, maar ons sal jou oproep vertroulik hou.”
Nou hou hy Rooi dop wat op die balkon met sy ou flame gesels. Hy wou nie in die kantoor voor Kassie en Lulu bel nie. Seker bang hulle sien hoe bloos hy as die vrou dalk ou herinneringe oproep.
Ná wat soos ’n ewigheid voel, kom Rooi met ’n breë glimlag in. “Ons het die jackpot gestrike!”
Lulu sit terug in haar stoel. “Vertel!”
“Agt jaar gelede het Gerbrand Bekker by ’n plaasskooltjie in ’n kleinhoewegebied van Pretoria skoolgehou. Hy het eers sewe jaar gelede Kaap toe gekom en is sedertdien in sy huidige pos by ’n laerskool hier.”
“Ons het hom!” roep Lulu uit.
Kassie skud sy kop. “Ons sal eers meer inligting moet kry voor ons dit kan oorweeg om ’n lasbrief vir sy inhegtenisneming te kry. Dalk die skool in Pretoria bel en hoor of daar nie nog ’n oudkollega van hom is nie. Ek sal baie meer oor Bekker se agtergrond wil uitvind.”
* * *
Kassie kan sy onrustigheid oor die Bekker-ondersoek nie afskud nie.
Hy loop heen en weer in sy woonstel, sy gedagtes voltyds by die saak.
Vanmiddag het hy die skooltjie in Pretoria gebel, maar die vrou wat geantwoord het, ken Bekker nie. Hy was nie in haar tyd daar nie en nie een van die ander personeellede sal hom ken nie, want almal werk korter as agt jaar daar. Sy het hom wel die naam gegee van ’n onderwyser wat lank daar skoolgehou het en wat beslis in Bekker se tyd daar sou gewees het. Nie sy voornaam geken nie, maar gesê dis ’n Van Rooyen.
Hulle sal môre al die Van Rooyens in die Pretoria-telefoongids bel, het Kassie besluit. Maar dié geringe kans om die regte Van Rooyen op te spoor is nie die hoofbron van sy onrustigheid nie.
Op pad huis toe het dit hom soos ’n bom getref.
Hy het die berig onthou wat Priscilla Bekker oor die Pretoria-slagoffer geskryf het. Hoewel die storie meer gehandel het oor die orgasme wat die arme vrou tydens die verkragting beleef het, is daar ook in die berig genoem dat die vrou die tatoe op die verkragter se been gesien het.
Sou Priscilla so iets geskryf het as sy weet haar man het ’n tatoe op sy been én dat hy van Pretoria af kom? Bekker sou dit ook nie gewaag het om sy eie vrou te verkrag as sy hom weens die tat op sy been met die verkragter kon verbind nie.
Daar is nog iets wat Kassie pla. Hy mag verkeerd wees, maar sover hy weet, is vroue meer geneig om tatoes op onopsigtelike plekke op hulle lyf te laat aanbring – soos bo die enkel. Daarenteen stal mans dit meer openlik op hulle arms of bolyf ten toon.
Kan sy teorie oor Gerbrand Bekker heeltemal verkeerd wees?
En beteken dit hulle jaag al wéér die verkeerde man?
* * *
Gerbrand storm by die TV-kamer in.
Priscilla sien die geluksaligheid op sy gesig dadelik raak.
“Ek het pas ’n e-pos van ’n laerskool op Langebaan gekry! Die hoof stel belang om my te ontmoet met die oog op ’n pos wat volgende jaar by hulle vakant raak.”
“Fantasties, Gerbrand!”
Hy kom sit langs haar op die rusbank. “Ek gaan môre al ’n eiendomsagent kontak om ons huis in die mark te sit.”
Sy frons. “Is dit nie bietjie voortydig nie?”
“Onthou, in hierdie hoë prysklas verkoop huise nie vinnig nie. En volgens wat ek uit die e-pos kan aflei, is daai hoof hard-up om iemand met my ondervinding by sy skool te kry.”
“Doen dan soos jy goeddink. Langebaan! Wow, dis ’n lekker plek om ’n nuwe hoofstuk in ons lewe te begin.”
Hy knik glimlaggend.
Sy aarsel. “Weet jou broer al ons het planne om te trek?”
“Ja, ek het hom gesê toe hy my gisteraand gebel het.”
“En wat was sy reaksie? Hy’t immers agter jóú aan Kaap toe getrek.”
“Hy’s seker teleurgesteld, maar hy aanvaar dit. Hy verstaan ons … jou posisie, ná die verkragting en als.”
Solank hy net nie ook agter hulle aan Langebaan toe piekel nie, dink Priscilla.

Vroegoggend kry Kassie ’n oproep van die Bellville-polisie om te sê die verkragter se rugsak is langs die Kenridge-dam aangetref.
Hy bel Rooi en spreek af dat hulle mekaar by die dam kry.
Hulle stap met die voetpad langs na waar hulle die forensiese span en twee uniforms sien staan. Dié bekyk ’n plek wat lyk of daar ’n klein veldbrand was.
Hoffman, een van forensies se manne wat Kassie goed ken, glimlag toe hy hulle sien. “Hier’s die Spoke ook nou. Ek het gedink ons gaan baie langer vir julle moet wag.”
“Ons het sommer direk van die huis af hierheen gery,” sê Rooi nors. Kassie weet hy haat dit as daar na hulle as die Spoke verwys word.
Kassie se moed sak in sy skoene toe hy die rugsak sien. Swart verkool.
“Hoe seker is julle dit is die verkragter se rugsak?” wil Rooi weet.
Hoffman wys hulle moet nader staan. Met ’n stok in die hand beduie hy na die swartgebrande items. “Daar’s die blowtorch en die gasbotteltjie wat vir die ontploffing gesorg het. En hierdie gesmelte plastiekding neem ons aan is die bak waarin hy die ink gegooi het.”
Hy druk-druk met die stok op iets. “Dié stukkie leer is die enigste oorblyfsel van sy handskoene, en hierdie verkoolde bol wol moet die balaklawa wees.”
Hy lig dit met die stok op. “En daar onder steek een van sy uitgebrande Adidas-tekkies uit.”
“Wat van die brandyster?” vra Rooi.
Hoffman skud sy kop. “Nee, dié is nie hier nie. Hy kon dit dalk in die dam gegooi het.”
“Wie het op die rugsak afgekom?” vra Kassie.
Een van die uniforms beduie na die huise aan die oorkant van die dam. “’n Man wat in Doordekraal bly, het omstreeks tweeuur op sy stoep gestaan. Hy’t van daar af ’n goeie uitsig op die dam. Hy het die ontploffing gehoor en gesien hoe die terrein hier verlig word. Toe die gras vlamvat, het hy die brandweer gebel, maar hulle was eers ’n uur later hier. Teen daai tyd was die brand uitgewoed. Van ons lede wat in die omgewing op patrollie was, het toe ook kom kyk. Hulle is mos almal ingelig oor hoe die verkragter operate … en toe hulle die blowtorch sien, het hulle die gevolgtrekking gemaak dis sy rugsak.”
“Enige kans op bruikbare vingerafdrukke?” vra Kassie.
Hoffman sug. “Tussen zero en zilch.”
“Ja, hy’t seker gemaak hy los nie spore nie,” sê Rooi.
Dit gaan hulle taak nóg moeiliker maak, weet Kassie.
* * *
Die dertiende Van Rooyen wat antwoord, is die regte een.
Rooi oorhandig die telefoon aan Kassie. “Dis die ou wat ons soek,” fluister hy ingenome.
Kassie stel homself voor. “Meneer Van Rooyen, ons ondersoek ’n saak waarvoor ons sekere inligting geverifieer wil hê. Ken jy ’n Gerbrand Bekker? Volgens ons inligting was hy ’n onderwyser by jou ou skool.”
“Ek ken hom, ja. Ek het nog destyds die pos by die skooltjie vir hom georganiseer. Trouens, ek het die gesin eintlik goed geken. Ek bly hier op ’n kleinhoewe taamlik naby aan hulle hoewe, maar Ben het intussen die plek verkoop.”
“Is Ben die pa?”
“Nee, dis Gerbrand se ouer broer. Hy’t verlede jaar ook Kaap toe getrek. Klaas, hulle pa, is seker al vyftien jaar terug oorlede.”
“Hoe sou jy die gesin beskryf?”
Van Rooyen aarsel. “Hmm … dit het finansieel maar altyd broekskeur gegaan daar. Die ouers is vroeg geskei en die twee seuns het by ou Klaas agtergebly. Dié was amper iets soos ’n ystersmid.”
Kassie voel hoe sy hartklop versnel. “Yster?”
“Ja, jy weet, hy’t goedjies gemaak soos tralies vir balkonne, en balke en plate vir sekere gebruike. Hulle het ’n groot stoor agter die huis gehad met ’n smeltoond, gietblokke, smeltpanne, sweisapparate … you name it. Maar ou Klaas kon nooit ’n ordentlike bestaan daaruit maak nie. Toe die seuns groter was, het hy hulle opgelei om smiddae ná skool van die ysterwerk te doen sodat hy handyman-joppies in die stad kon gaan doen. Maar ondanks dit het die gesin dit nooit breed gehad nie.”
“Hoe het dit gekom dat Gerbrand toe ’n onderwyser word?”
“Hy het ’n beurs by die onderwyskollege gekry en goed gevaar daar. Altyd ’n oulike man met baie dryfkrag … wat ’n mens ongelukkig nie van Ben kan sê nie. Dié was maar altyd ’n rowwejek. Gedrink vir die eerste span. Toe Gerbrand weg is Kaap toe, het hy op die hoewe vasgebyt. Ook maar geld probeer verdien met ysterwerk en handyman-joppies, maar hy’t nie die werketiek gehad om ooit ’n ordentlike inkomste te verdien nie. Ek het ’n vermoede hy het Gerbrand gevolg om by hom bakhand te staan.”
“Het jy ooit Gerbrand se vrou, Priscilla, ontmoet?”
“Nee, dié ken ek nie. Gerbrand het mos in die Kaap vrou gevat. En die kere wat hy hier vir Ben kom kuier het, het sy nie saamgekom nie.”
Van Rooyen kug. “Jong, kaptein, jy het my nou nuuskierig. Moenie vir my sê Gerbrand en Ben is in die moeilikheid nie?”
“Nee, glad nie,” sê Kassie vinnig. “Ons ondersoek ’n saak van ’n Bekker wat jare gelede in Pretoria skoolgehou het. Hy is kleinerig gebou en het ’n klomp tatoes,” lieg hy.
“Nee, dan het julle die verkeerde man beet. Kyk, Ben het wel ’n klomp tatoes op sy lyf, maar hy is net so groot gebou soos Gerbrand. Hulle is albei oor die ses voet.”
“Baie dankie vir jou tyd, meneer Van Rooyen. Nou weet ons ten minste dat ons op die verkeerde spoor is.”

Die brigadier is uit haar vel van opgewondenheid toe Kassie haar die volgende oggend oor sy gesprek met Van Rooyen inlig.
“Alles dui daarop dat dit een van die Bekker-broers is!” roep sy uit. “Dis natuurlik op daai einste hoewe waar die brandysters gemaak is. En die tatoes dui daarop dat Ben dalk eerder die verkragter is.”
“Ja, vir my dui als op Ben,” sê Lulu. “Deur sy eie broer se vrou te verkrag, glo hy dat hy nie as skuldige uitgewys sal word nie.” Sy swaai haar voorvinger vernaam rond. “En belangriker nog: Hy kom uit ’n arm gesin en is enkellopend – eienskappe wat ons in die profieltabel gelys het. En soos ek gedink het, bly Ben nie in die gemeenskap waar hy die misdade pleeg nie. Hy werk wel daar as ’n nutsman, wat ideaal was om te kon bepaal watter huise veiligheidsgebreke het en –”
“Hoe weet julle hy werk in daai omgewing?” onderbreek die brigadier haar.
“Ons het gister tot laat deur die gemeenskapswebwerwe van die noordelike voorstede gegaan,” sê Rooi, ooglopend in sy noppies dat dit sy voorstel was. “Ben Bekker adverteer sy dienste slegs op die gemeenskapswebwerwe in die omgewing waar die verkragtings plaasgevind het.”
Die brigadier klap met haar hand op die lessenaar. “Nou waarvoor wag ons, mense? Ons kon hom vroegoggend al in boeie gehad het!”
“Ek is nog in two minds,” sê Kassie. “Ek gee toe dat Ben na die skuldige een van die twee lyk. Maar hy is ouer as Gerbrand, wat wel nege-en-dertig is.”
Lulu gee ’n meewarige laggie. “Kassie, jou afleiding oor die 315- en 399-tatoeëermerke is nou nie eintlik op ’n eksakte wetenskap gebaseer nie. Dit was ’n raaiskoot en kan verkeerd wees.”
Hy vererg hom. “Net soos jou profieltabel ook nie op ’n eksakte wetenskap gebaseer is nie. Die bietjie wat ek van Ben kan aflei, is dat hy nie ’n verantwoordelike posisie in die samelewing beklee nie. En heel moontlik ook nie erkenning soek as ’n hulpvaardige lid van die gemeenskap nie – alles punte wat in jou tabel gelys is.”
Die brigadier hou haar hand op. “Reg, kom ons stry nie. Julle al twee maak geldige punte. Die groot vraag is hoe ons die ding verder gaan vat?”
“Ons hou ons opsies oop voor ons enige van die broers arresteer,” sê Kassie.
Die brigadier frons. “Wat bedoel jy?”
“Om nou oorhaastig op een van hulle toe te slaan, kan ons duur te staan kom. As dit die verkeerde een is, gaan die ander een daarvan te hore kom. Dit gaan hom bedag maak daarop om sy alibi’s agtermekaar te kry en ontslae te raak van enigiets anders wat hom dalk nog met die verkragtings kan verbind.”
Die brigadier snork. “Dít het hy klaar gedoen deur sy rugsak te verbrand. Hy sal nie ander leidrade los nie.”
“Ek sal eers met Ben Bekker wil gesels … hom wil opsom,” sê Kassie vasbeslote.
Die brigadier se wenkbroue lig. “En hom só indirek waarsku dat ons op sy of sy broer se spoor is?”
Kassie skud sy kop. “Nee, hy gaan nie weet ons is van die polisie nie.”
* * *
Kassie en Rooi hou in die ongemerkte poelmotor voor die huis in Doordekraal stil.
Kassie het teen middagete die selfoonnommer soos aangedui in Ben se advertensies gebel en homself as Piet Prinsloo voorgestel. Hy het gesê hy en sy vennoot wil met Ben praat oor ’n groot job wat hulle by hulle sakeonderneming wil laat doen.
“Ek’s nou besig by ’n huis in Doordekraal … plumbing job,” het Ben gesê. “Vertel sommer oor die foon wat julle gedoen wil hê.”
“Dis ’n lang lys. Dalk beter om jou vinnig daar te kom sien.”
“Nou oukei dan, ek sal uitkyk vir julle.”
Hulle stap verby die gehawende paneelwa in die straat teen die geteerde oprit uit. Kassie gewaar Ben dadelik waar hy gehurk langs die huis aan ’n dik pyp werk.
Hy staan op toe hy hulle sien. ’n Forse man soos sy broer. Daar hang ’n brandende sigaret uit sy mondhoek. Hy het ’n kortmouhemp aan en albei arms is bedek met tatoes. ’n Kortbroek en tekkies sonder kouse voltooi die prentjie.
“Hoe kan ek julle ouks help?” vra hy toe hy nader kom.
Kassie sien wat hy wil sien.
“Ek het vergeet om te vra, maar doen jy ook elektriese werk?”
“Nee, ek’s nie ’n electrician nie,” sê Ben.
Kassie skud sy kop. “O bliksem, nou hoe het ek my verbeel dit sê in jou ad jy’s een?”
“Sal nie weet nie,” sê Ben nors, steeds met die sigaret wat uit sy mondhoek dobber.
Rooi gooi sy hande in die lug. “Dan gaan jy ons nie kan help nie. Sorry, man, ons het nou jou tyd gemors.”
Ben brom iets en draai om sonder om te groet.
“Ook nie eintlik die hulpvaardige soort nie, nè?” sê Rooi toe hulle in die kar klim. “Maar ons het ons antwoord: Hy’t nie ’n tat op sy enkel nie en hy het blou oë. Gaan ons sommer nóú vir Gerbrand in boeie slaan?”
“Nee, dis te vroeg,” sê Kassie. “Dis vandag Woensdag. Eers môremiddag.”
Rooi se oë rek. “Dán eers?!”
“Hy’s die soort ou wat maklik borgtog sal kry. Onthou, ons kan hom net vir agt-en-veertig uur aanhou voor hy in die hof moet verskyn. Daarom is môremiddag ideaal, want dan gaan hy eers Maandag sy kans in die hof kry. Dit gee ons genoeg tyd om sy huis van hoek tot kant te fynkam terwyl hy veilig agter tralies sit.”
“Maar die tat op sy been gaan hom tog dadelik met die verkragtings verbind?”
“Ek wil baie meer as dít hê om sy gat behoorlik vas te trap.”



73
’n Week het verloop sedert die Moot-polisiestasie Kassie ingelig het dat ’n vyfde verkragtingslagoffer in Pretoria na vore gekom het.
Nou, terwyl hy en Rooi na Gerbrand Bekker se huis ry, dink hy oor die afgelope sewe dae se gebeure.
Dit was ’n moeisame maar uiters bevredigende proses.
Die nuus van die vyfde Pretoria-slagoffer was eintlik die groot deurbraak. Toe het die 315-brandmerk vir die eerste keer sin gemaak en Kassie op die spoor van nege-en-dertigjarige mans gesit. Die hele proses laat hom dink aan die bou van ’n ingewikkelde legkaart. Met net die 399-legkaartstuk in die hand was hul kans op sukses uiters skraal. Maar nadat hulle Gerbrand se naam in die tandartspraktyk se databasis gekry het, het een ná die ander stuk perfek in plek geval.
En nou ontbreek nog net een legkaartstuk – die tatoe bo die verkragter se regterenkel – wat hy weet hulle binne die volgende minute gaan kry. Hy was nog nooit só seker van sy saak nie.
Hulle hou voor die huis stil.
“Bliksis, ek kan nie wag om daai man in boeie te slaan nie,” sê Rooi.
Kassie knik. “Dit gaan donners bevredigend wees.”
Hulle klim uit die kar.
Rooi beduie na die Te koop-bordjie op die sypaadjie. “Lyk of hy van plan is om spore te maak na ’n ander plek.”
“Hy besef sy tyd hier is uitgedien. Hy kan nie waag om weer in dié omgewing iemand te wil verkrag nie,” sê Kassie.
Hulle stap met die geplaveide tuinpaadjie na die voordeur.
Kassie druk die voordeurklokkie.
Hulle hoor hoe voetstappe van iewers dieper in die huis aankom.
Die deur gaan oop en die fors figuur van Gerbrand Bekker verskyn. Hy het ’n kortbroek en sandale aan.
Kassie se hart klop onstuimig toe hy die man se regterbeen vlugtig bestudeer. Geen teken van ’n tatoe nie, maar wel ’n wit letsel net bo die enkel. Daar is ook twee soortgelyke letsels hoër op sy been.
Bekker frons. “Julle moes vooraf laat weet het julle kom,” sê hy, duidelik vies. “Priscilla vang nou ’n middagslapie en ek gaan haar beslis nie wakker maak nie. Sy het ’n baie slegte nag agter die blad.”
“Ons is nie hier om met haar te praat nie,” sê Kassie.
Hy sien uit die hoek van sy oog hoe Rooi sy Beretta uithaal.
“Ons is hier om jou in hegtenis te neem op aanklag van die verkragting van ses vroue,” sê Rooi. “Draai jou rug sodat ons jou kan boei. Enigiets wat jy sê, kan in ’n hof teen jou gebruik word.”
Bekker se liggaam verstyf, sy gesig wasbleek.
“Toe, toe, draai om,” por Rooi. “En moenie iets probeer nie, fokker.” Hy wys na die Beretta. “Hulle sê ’n koeël uit hierdie outjie se loop kan ’n knieskyf nogal sleg vergruis.”
Bekker draai stadig om en hou sy hande agter sy rug. Kassie boei hom.
Rooi buk af en bestudeer die letsel bo sy regterenkel. “Seker seer gewees om die tatoe te verwyder, nè?”
Dan roep ’n stem onverwags: “Wat gaan hier aan?!”
Dis Priscilla. Kassie besef sy moes al ’n wyle in die gang gestaan het, maar hulle aandag was op Bekker.
“Ons neem jou man in hegtenis vir die verkragting van ses vroue in hierdie omgewing,” sê hy.
“Is julle gek?!” skree sy. “Hoekom sal my eie man my verkrag?”
“Ons het ’n teorie daaroor, maar gaan nie nou daarop kommentaar lewer nie,” sê Kassie.
Sy snork minagtend en wys na Bekker se been. “En julle fools dink daar was ’n tatoe op sy been! Kan julle nie die ander twee letsels ook sien nie?”
Sy kyk pleitend na haar man. “Vertel hulle tog, Gerbrand.” Maar sy wag nie op sy antwoord nie. “As jong man het hy sy pa op hulle kleinhoewe gehelp met sweiswerk. Daai letsels is veroorsaak deur ’n ongeluk met die sweismasjien. Julle maak bleddie absurde afleidings!”
“Die hof sal dit bepaal,” sê Rooi.
Sy vat aan Gerbrand se arm terwyl sy haar ken uitdagend uitstoot en hulle aangluur. “Hy gaan nêrens heen nie!”
Kassie besluit om in te gryp. “Priscilla, ons besef dit moet vir jou as ’n groot skok kom, soveel te meer ná jou onlangse trauma. Jou gedrag kan egter vertolk word as dwarsboming van die gereg, en dit kan dinge net vererger. Jou man is daarop geregtig om ’n prokureur te bel sodra hy by die polisiestasie kom en –”
Maar sy luister nie verder nie, draai net om en storm in die gang af. “Ek sal sy prokureur sommer sélf bel. Hy sal saam met julle by die polisiestasie aankom!”
Kassie kyk na Rooi. “Vat jy hom stasie toe. Ek wag hier vir forensies.”
* * *
Priscilla is verlig toe die spul polisiemense uit haar huis is. Hulle het die plek omtrent omgekeer.
Sy sluit die voordeur. Kwart oor vier in die oggend. Hoe sy óóit weer in haar lewe gaan slaap, weet sy nie.
Haar liggaam bewe steeds van ontsteltenis. Hoe kan hulle Gerbrand wil verdink? Tog seker nie net op grond van die feit dat hy agt jaar gelede in Pretoria gewoon het nie? Dit sou bleddie absurd wees!
Sy herleef weer die verkragting. Daar is geen manier waarop haar sagmoedige man haar só ru sou hanteer het nie. Buitendien het hy nog nooit in hulle sekslewe sulke gewelddadige neigings getoon nie.
Sy is opnuut woedend. Hiervoor sal sy die polisie laat boet! Sy en Gerbrand sal miljoene van hulle eis vir die trauma veroorsaak deur ’n valse arrestasie. En sy sal persoonlik daarvoor sorg dat Kasselman en Els gefire word.
Haar selfoon lui vir die soveelste keer. Weer Ben, sien sy op die skerm. Sy druk die foon dood. Met hom wil sy nooit weer praat nie.
Sy stap kamer toe en gaan lê op die bed. Trane wel in haar oë op. Sy weet waarom sy nog nie Ben se oproepe beantwoord het nie.
Sy is bang … bitter bang hy sê dalk vir haar die letsels op Gerbrand se been is nié deur ’n sweismasjien veroorsaak nie.
* * *
Kassie gaap ’n láng gaap.
“Verskoon tog,” sê hy vir die brigadier.
Hy en Rooi was tot vieruur vanoggend saam met die forensiese span by die Bekkers se huis. Waar hulle ná Priscilla se verkragting hoofsaaklik op die sonkamer en slaapkamer gekonsentreer het, het hulle hierdie keer die plek van hoek tot kant gefynkam. Op Kassie se aandrang het hulle ook die buitegebou en motorhuis met ’n vergrootglas deurgegaan. Elke moontlike vingerafdruk geneem, elke wolletjie en rafeltjie in bewyssakkies gesit.
Maar hulle het niks beduidends gekry wat Bekker onweerlegbaar met die verkragtings verbind nie.
“Hierdie vent gaan loskom,” herhaal die brigadier wat sy pas gesê het.
Rooi knik moedeloos. “Dit wil so lyk. As ons net iemand kan opspoor wat sal getuig dat hy destyds ’n tatoe op sy been gehad het.”
“Sy broer behoort dit te kan doen,” sê Lulu.
Kassie skud sy kop. “Hy sal nie teen Gerbrand getuig nie. As jy my vra, sal hy net die storie van die sweisongeluk bevestig. Hy’s die soort bliksem wat onder eed sal lieg om sy broer se gat te red.”
Die brigadier se gesig verhelder. “’n Plastiese chirurg of ’n ander kenner op daai terrein sal kan bepaal of die letsels deur ’n sweismasjien veroorsaak is.”
Kassie sug. “Sy regspan sal beslis ook ’n kenner kry wat die teendeel gaan bevind.”
“Nou moet ons maar hoop die forensiese uitslae bewys iets,” sê Rooi.
Lulu snork. “Wat is die kanse dáárvoor? Onthou, die sogenaamde verkragter was reeds in die Bekkers se huis. Enige wolletjie of iets anders wat op die verkragter dui, is betekenisloos en gaan Bekker nie verbind as hy onskuldig pleit nie.”
“En forensies was reeds daar nadat Priscilla verkrag is,” sê die brigadier. “Toe het hulle ook boggherol gekry wat na Bekker wys.”
“Toe het ons hom nog nie verdink nie,” skerm Rooi. “Dié keer het ons die hele plek gecover.”
“Ek twyfel of dit enige verskil gaan maak,” mompel die brigadier.
“Kom ons wag op die uitslae voor ons die handdoek ingooi,” sê Kassie. “Forensies werk 24/7 om dit so gou moontlik vir ons te gee.”
Hy weet dis ’n vae hoop dat hulle met iets nuuts vorendag gaan kom, maar dis ál waarop hy nou sy hoop kan vestig.



74
Dit voel vir Kassie of hy doelloos soos ’n slaapwandelaar in die woonstel ronddrentel. Hy kan eenvoudig nie tot rus kom nie.
Hy het vroegoggend al in Soutrivier ’n nuwe windjekker aangeskaf en toe op eie inisiatief vir buurvrou Rita kruideniersware gaan koop. Terug by die woonstel het hy probeer om sy Amerikaanse posseëls te katalogiseer. Maar dit vereis konsentrasie, waaroor hy nie vandag beskik nie. Sy gedagtes dwaal heeltyd na die saak.
Hy was lanklaas in sy loopbaan so teleurgesteld en gefrustreerd.
Net die vooruitsig dat Bekker se kanse uitstekend is om los te kom in die hof, gee hom die horries. Voor ’n regter gaan Kassie se teorieë oor Bekker nie die toets slaag nie. Bekker se regspan sal die gebrek aan fisieke bewyse wat hom direk met die verkragtings verbind, die belangrikste argument maak. Kassie was al by te veel hofsake betrokke om nie te weet nie dat die finale uitspraak in sulke gevalle altyd ten gunste van die beskuldigde gaan wees.
Hy gaan sit op die rusbank voor die TV, glip met die afstandbeheerder van een kanaal na die ander.
Die konsertinadeuntjie van Silver de Lange en die Vyf Dagbrekers in sy sweetpaktop se sak laat hom orent spring.
Hy pluk sy selfoon uit, sien dis forensies se nommer op die skerm.
Sy hart klop in sy keel toe hy antwoord. Nou of nooit, weet hy.
Hy luister aandagtig.
Toe hy uiteindelik aflui, tuur hy peinsend voor hom uit. Die inligting het nog nie ten volle ingesink nie.
Hy stap studeerkamer toe, gaan sit agter sy lessenaar en trek ’n skryfblok nader. Hy maak ’n paar aantekeninge en kyk aandagtig daarna.
Dan glimlag hy breed. Hulle hét die bliksem!
Sy hande bewe só dat hy beswaarlik die regte knoppies op sy foon kan druk.
Rooi, die brigadier en Lulu moet nóú kantoor toe kom. Hy wil die uitdrukking op hulle gesigte sien wanneer hy die nuus vir hulle breek.
Om dit bloot telefonies te doen, gaan net te veel van die plesier wegvat.
* * *
Hernus staar na die prokureur van die Regshulpraad wat aangewys is om sy saak te verdedig. Sy is jonk, blond en nie te onaardig gebou nie. Sy herinner hom effens aan Lente Viljoen.
Sy karring al hoe lank aan hom, maar hy het geen begeerte om met haar te praat nie. Hy wil met niemand praat nie.
Sy sug moedeloos. “Ek wil jou regtig help, maar dan moet jy oopmaak teenoor my. Ek moet uitvind wat in jou kop aangaan.”
Hy staar swyend na haar. Hy’s nie onder ’n kalkoen uitgebroei nie, dis net die polisie se agterbakse manier om meer inligting uit hom te kry.
“Jy móét my in jou vertroue neem, Hernus.”
’n Plan vorm in sy agterkop. Hy kan niks verloor nie.
Hy beduie na die polisieman wat eenkant staan. “Ek sal net praat as hy uitgaan.”
Die prokureur draai na die polisieman. “Jy kan gaan. Ek sal oukei wees.”
Dié skud sy kop. “Ek kan jou nie alleen in die sel by hom los nie.”
“Dan praat ek nie,” sê Hernus.
Sy trek die polisieman aan die arm en hulle verlaat die sel. Hy hoor hoe hulle ’n fluistergesprek voer, maar kan nie uitmaak wat hulle sê nie.
Ná ’n rukkie kom sy alleen in. “As jy dit verkies, kan ons in die ondervragingskamer gaan sit. Dan kan ek aantekeninge neem.”
“Nee, ek wil hier praat.”
Sy gaan weer uit en praat met die polisieman. Toe sy terugkom, sluit hy die traliehek agter haar en verdwyn in die gang af.
Sy kom staan voor Hernus waar hy op die bed sit. “Nou is ons alleen. Jy hoef nie terug te hou nie. Kom ons begin sommer by Colleen Adler …”
Hy luister nie verder nie. Die bitch wil hom nie regtig help nie. Sy wil net hê hy moet allerhande bekentenisse maak.
Hy kom blitsig orent. Sy retireer, maar nie vinnig genoeg nie. Hy kry haar aan die pols beet en pluk haar nader.
Met sy ander hand oor haar mond demp hy haar gille.
* * *
“Vir jou om ons op ’n Saterdagmiddag op te kommandeer, moet daar seker baie belangrike nuus wees?” sê die brigadier toe almal hulle sit in haar kantoor kry.
“Ek hoop van harte dis goeie nuus,” sê Rooi. “Ek moes Torretjie net daar in die mall los. Sy’s smoorkwaad omdat ek gesê het sy moet met ’n taxi by die huis kom.”
“Dis uitstekende nuus,” verseker Kassie hom.
“Nou vertel!” por die brigadier.
“Op die aand van Priscilla se verkragting het Bekker erken hy het vergeet om die skuifdeur in die sonkamer te sluit. Volgens hom was al die ander deure gesluit, ook die kombuisdeur wat na die motorhuis lei. Hy het ook in sy verklaring gesê dat hy nooit daardie aand sy motor gebruik het nie. Hy het sy patrolliediens te voet gedoen en moes terughardloop huis toe nadat Priscilla hom gebel het.”
“Kom by die punt uit, Kassie,” sê die brigadier ongeduldig.
Hy glimlag. “Nie so haastig nie, brigadier.”
“Ons is bleddie nuuskierig, man,” sê Rooi.
“Forensies het daardie aand die afdrukke van die byekorfpatroon van die verkragter se handskoene aan die skuifdeur en die bedstyl in die slaapkamer gekry. Maar hul meer uitgebreide ondersoek Donderdagnag het nog handskoenafdrukke opgelewer.”
Kassie bly vir effek stil. Hy geniet dit om hierdie storie uit te rek.
“Die afdrukke waaroor forensies my vanmiddag gebel het, was aan die bakwerk van Bekker se kar. Om meer presies te wees, aan die deel waar mens die bagasiebak oopsluit.”
Daar is ’n flikkering in Rooi se oë, maar die brigadier en Lulu staar nog onbegrypend na Kassie.
“Bekker moes daardie aand voor hy op patrollie gegaan het sy rugsak in die tuin weggesteek het. Toe hy teruggaan huis toe om Priscilla te verkrag, het hy die handskoene aangetrek en die skuifdeur daarmee oopgemaak. Hy wóú hê ons moet die handskoenafdrukke aan die skuifdeur kry, en ook aan die bed se pote. Buiten die tatoeëermerk wou hy met die handskoenafdrukke geen twyfel laat dat dit die reeksverkragter se werk was nie.”
Kassie skep asem. “Toe hy Priscilla klaar gebrandmerk het, het hy sy rugsak gegryp en hom gehaas na die kombuisdeur wat na die motorhuis lei. Hy het geweet dit sou veels te gevaarlik wees om die rugsak in die huis of weer in die tuin weg te steek.”
Hy glimlag breed. “Maar toe maak hy een ligte mistykie. In sy haas om weg te kom om sy patrolliediens onopsigtelik te hervat, vergeet hy om die handskoene uit te trek voor hy sy motor se bagasiebak oopsluit. Eers met die rugsak veilig in die bak moes hy die handskoene uitgetrek en seker in die rugsak gedruk het.”
Kassie swaai sy vinger à la Lulu rond. “En volgens sy eie verklaring op die aand toe sy vrou verkrag is, kon die verkragter nie toegang tot die motorhuis kry nie, want daardie deur se sleutel is aan dieselfde houer as sy motorsleutels, en dié was veilig in sy sak terwyl hy patrolliediens gedoen het. Daardeur wou hy natuurlik voorkom dat forensies in die motorhuis rondsnuffel en veral dat hulle vra hy moet sy kar se bagasiebak oopsluit. Maar nou het sy vals verklaring sleg gebackfire, want die handskoenafdrukke op die bak bewys net één ding: Gerbrand het sy eie vrou verkrag.”
Die uitroepe en vreugdesgille wat volg, is oorverdowend. Kassie twyfel of daar al ooit só ’n baldadige uitbarsting in die statige kantoor van hulle bevelvoerder plaasgevind het.
En dis beslis ook die eerste keer dat die brigadier hom om die nek val.



Epiloog
Kassie is dankbaar Gerbrand Bekker se hofsaak is oplaas iets van die verlede.
Die afgelope vier, vyf maande was hel. Dit het soms vir hom gevoel of hy meer tyd in die hof as by die kantoor bestee.
Eers was dit Hernus se hofsaak. Die getuienis teen hom was so oorweldigend dat alles vinnig verloop het, veral omdat hy voor sy verhoor ’n vroulike prokureur van die Regshulpraad in die polisieselle probeer verkrag het. Die arme vrou is net betyds uit sy kloue gered. Hernus sal die res van sy lewe in ’n psigiatriese inrigting deurbring.
Bekker se hofsaak was egter uitmergelend. Hy het ’n formidabele regspan gehad, wat met vertragingstaktiek die saak laat sloer het. Maar uiteindelik het geregtigheid geseëvier, met die afdruk van sy handskoene op sy motor se bagasiebak as deurslaggewende bewysstuk. Hy is vanmiddag lewenslange tronkstraf opgelê.
Uit die hofsaak het dit duidelik geword dat die minderwaardigheidskompleks waarmee Gerbrand grootgeword het, sy persoonlikheid erg beïnvloed het. Hy wou só graag iets in die lewe bereik. Die feit dat hy ’n studiebeurs ontvang het om sodoende bo sy sukkelende omstandighede te kon uitstyg, was nie genoeg nie. Hy moes hom op ander terreine ook laat geld. Die verkragtings in Pretoria en die gepaardgaande publisiteit het sy siek ego gestreel.
Toe hy met Priscilla trou en hulle uiteindelik in ’n rykmansbuurt kon bly, was sy kinderdroom van aansien aanvanklik bewaarheid. Maar as ’n laerskoolonderwyser in ’n omgewing deurspek met suksesvolle en welvarende beroepslui, het sy allesverterende minderwaardigheidskompleks gou teruggekeer. Sy ywerige betrokkenheid by die buurtwag was ’n poging om erkenning in die breër gemeenskap te kry, maar dit het beperk gebly tot die buurtwag se binnekring. Niemand anders het daarvan geweet of daaroor gepraat nie. Dit het hom na sy ou weë laat terugkeer, sy manier om homself te laat geld as ’n “uitsonderlike individu” wat sy slagoffers met ’n brandyster merk. Die vlaag van vrees wat hy in die buurt veroorsaak het, was die erkenning waarna hy gesmag het. Die groot fout wat hy gemaak het, was om die polisie uit te daag deur sy ouderdom as leidraad te verskaf. Dit het sy doppie finaal geklink.
Kassie se hart gaan uit na Priscilla. Sy het eers in die laaste dae van die hofsaak besef haar man is wel die skuldige. Kassie kon dit in die hof op haar gesig sien. Die simpatieke en smartlike uitdrukking waarmee sy in die eerste drie en ’n half maande na Gerbrand in die beskuldigdebank gekyk het, het oorgeslaan na verfoeiing. Sy is ’n sterk vrou, wat vanmiddag ná die vonnisoplegging vir Kassie gesê het sy gaan nie toelaat dat hierdie ding haar onderkry nie. Sy is van plan om haar joernalistieke loopbaan oorsee te hervat.
Rooi en Lulu was vandag ook in die hof. Kassie was verbaas oor die profileerder se teenwoordigheid. Hy het nie verwag sy sal opdaag nie en het dit nogal waardeer. Wys darem sy gee om.
Nie dat dit beteken hy wil vorentoe weer met haar saamwerk nie. As dit sy keuse is, vermy hy profileerders in die toekoms. Hulle afleidings is hoofsaaklik gegrond op teoretiese kennis en hulle sielkundige gevolgtrekkings is selde in die kol. Tydens die ondersoek het Lulu net sy bloeddruk en irritasievlakke laat styg. Hy is te oud vir sulke kaf. Hy maak eerder staat op sy eie voorgevoel en beproefde speurtegnieke as om weer ’n bleddie profileerder te betrek.
Die brigadier is darem nou weer in Kassie en Rooi se goeie boekies. Sy het aan hulle erken dat haar beheptheid om die Spookeenheid se beeld heeltyd te poets haar oordeel in hierdie saak vertroebel het. En hulle toe plegtig belowe om in die toekoms teen hierdie slegte gewoonte van haar te waak.
Maar genoeg oor ander mense. Kassie het verlede week al vir homself ’n strawwe oefenprogram en streng tjoklitlose dieet uitgewerk om sy ou, vaartbelynde lyf terug te kry. Met die hofsaak agter die blad gaan hy kans kry om dit te implementeer.
Maar nou eers sy eie beloning, dink Kassie met genoegdoening. Hy het vandag die besluit geneem dat hy in die toekoms ná elke deurbraak in sy werk of sy persoonlike lewe, soos wanneer hy ’n skaars posseël opspoor, homself gaan beloon.
Daarom het hy op pad woonstel toe by die Griek se kafee gestop en ’n los Peter Stuyvesant gekoop.
Hy snuif eers vinnig aan die sigaret voordat hy dit op die kombuistafel neersit. Hy kwyl behoorlik van die lus. Maar hy gaan ’n seremonie daarvan maak voordat hy dit aansteek. Hierdie lekkerte moet uitgerek word.
Hy gaan eers koffie maak, dit dan stadig afsluk. Nikotien is soveel beter ná kafeïen. Dan gaan hy die sigaret aansteek … dit tydsaam rook en elke enkele teug geniet.
Kan nie skadelik wees om twee of drie sigarette ’n jaar te rook nie – die getal natuurlik afhangend van sy speur- en posseëldeurbrake.
Hy sit die ketel aan, staan ongeduldig en wag dat die water kook.
Die voordeurklokkie lui. Hy swets onderlangs. Beslis buurvrou Rita. Vandat die gips van haar been af is, is sy weer haar ou, aktiewe self en kan soms nogal lastig raak.
Hy’s reg. Rita staan in die deur met ’n breë glimlag. Op die reusebord in haar hande pryk ’n sjokoladekoek.
“Vir jou gebak,” sê sy. “Net om dankie te sê vir al jou moeite en bereidwilligheid om met my kruideniersware te help toe ek aan my woonstel gekluister was.”
“Ai, baie dankie! Mos altyd nog my favourite.” Kassie hou sy hande uit. “Laat ek vat.”
“Nee wat, ek het nou ’n goeie grip daarop,” sê sy en stap kombuis toe. “Ek hoor juis jou ketel kook. Dan drink ek sommer saam met jou koffie en ons proe of ek nog nie my slag met sjokoladekoek verloor het nie.”
Kassie skarrel agter haar aan.
Sy sit die koek op die kombuistafel neer, beduie fronsend na die sigaret. “En dié?”
“O … dis sommer ’n ou sigaret wat … ek hier … in ’n kombuislaai ontdek het. Wil die ding juis vir ons woonstel se veiligheidswag gaan gee. Hy rook mos.”
Rita skud haar kop. “Moenie hom nog verder van die wal af in die sloot help nie. Ek preek elke dag vir hom oor daai nare gewoonte.”
Sy vat die sigaret, knak dit in die helfte en frommel dit tussen haar hande op.

Opsomming
Kassie Kasselman het geglo sy dae as speurder is getel ná die afgryslike Medusa-pedofielsaak, en sy hartaanval. Die talle noue ontkomings in sy polisieloopbaan van ses-en-dertig jaar het by hom bly spook. 
Maar ses maande by die huis bring perspektief: Hy is ’n speurder in murg en been.
Terug by die Spookeenheid word hy en kollega Rooi Els dadelik by die diep kant ingegooi toe hulle opdrag kry om ’n reeksverkragter vas te trek – een wat sy slagoffers met ’n brandyster merk, soos boere met hul vee. Die saak kry ’n nog grusamer kinkel toe een van die slagoffers wreed vermoor word. Kassie en die kriminele profileerder wat aan hul eenheid toegewys word, stamp boonop koppe.
Is die verkragter die man wat deur sy kennisse beskryf word as “’n weerwolf met die sperm van ’n wildehond”? Of lê die antwoord by die spesifieke merk wat hy op sy slagoffers inbrand?

Rudie van Rensburg is in 1951 in Bloemfontein gebore. Hy begin sy loopbaan as joernalis by Die Volksblad, waarna hy in 1982 medestigter en uitgewer van Bloemnuus word, en later redakteur van Die Ekonoom-saketydskrif. In 1987 verhuis hy Kaap toe en sluit hom by Sanlam se reklame-afdeling aan.
In 2008 word sy komedie Die Begrafnis (onder die skuilnaam Phil Janse) by die KKNK bekroon met die Sanlamprys vir Afrikaanse Teater (beste dramaturg). Die stuk verskyn in boekvorm by Genugtig! Uitgewers. In 2009 verskyn ’n self-publikasie vir kleuters, Die Doempies van Tafelberg.
In 2013 skop sy spanningsverhaal-skryfloopbaan by Queillerie af met Slagyster, waarop volg die baie gewilde Kopskoot, Judaskus, Pirana, Kamikaze, Ys, Medusa en Vloek, almal steeds in druk. Kamikaze wen die 2018 ATKV Woordveertjie vir Spanningsfiksie.
Rudie skilder reeds die afgelope 25 jaar en van sy werke is opgeneem in versamelings in Suid-Afrika, die VSA, Duitsland, Brittanje en Australië. Hy is getroud met Lize en het drie kinders.

